**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Ιουνίου 2020, ημέρα Τρίτη και ώρα 11.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων με τίτλο «Αναβάθμιση του Σχολείου και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, ο Υφυπουργός Παιδείας και Θρησκευμάτων, κ. Βασίλης Διγαλάκης, καθώς και αρμόδιοι υπηρεσιακοί παράγοντες.

Επίσης, στη συνεδρίαση εξέθεσαν τις απόψεις τους, σύμφωνα με το άρθρο 38 του Κ.τ.Β., μέσω υπηρεσιών τηλεδιάσκεψης (άρθρο 38 § 9), οι κ.κ. Θεόδωρος Μαλαγάρης, Αντιπρόεδρος της της Ομοσπονδίας Λειτουργών Μέσης Εκπαίδευσης (ΟΛΜΕ), Αθανάσιος Κικινής, Πρόεδρος της Διδασκαλικής Ομοσπονδίας Ελλάδος (Δ.Ο.Ε.), Χαράλαμπος Κυραϊλίδης, Πρόεδρος του Δ.Σ. του Συνδέσμου Ιδιοκτητών Ιδιωτικών Σχολείων (ΣΙΣ), Γεώργιος Χριστόπουλος, Γενικός Γραμματέας του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ) και Στράτος Γεωργουδής, Υπεύθυνος Εκπαιδευτικών Θεμάτων του Δ.Σ. της ΟΙΕΛΕ, Σπυρίδων Γλένης, Πρόεδρος της ΕΛΜΕ Προτύπων Πειραματικών Σχολείων, Γεωργία Ξανθάκη-Καραμάνου, Πρόεδρος της Εταιρείας Ελλήνων Φιλολόγων (ΕΦΕ), Χρυσή Βιτσιλάκη, Πρύτανις Πανεπιστήμιου Αιγαίου και Προεδρεύουσα της Συνόδου Πρυτάνεων, Ιωάννης Βαφειαδάκης, Πρόεδρος της Ομοσπονδίας Εκπαιδευτικών Φροντιστών Ελλάδος (ΟΕΦΕ), Γεωργία Μπουλμέτη, Πρόεδρος της Πανελλήνιας Ομοσπονδίας Συλλόγων Ειδικού εκπαιδευτικού Προσωπικού Ειδικής Αγωγής (ΠΟΣΕΕΠΕΑ), Παναγιώτης Σταμάτης, Πρόεδρος της Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ), Τηλέμαχος Κουντούρης, Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης, Γεράσιμος Σιάσος, Αντιπρόεδρος της Εκτελεστικής Γραμματείας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ), Ιωάννης Λυμβαίος, Γενικός Γραμματέας της Εθνικής Συνομοσπονδίας Ατόμων με Ειδικές Ανάγκες (ΕΣΑΜΕΑ), Νίκη Χρονοπούλου, Πρόεδρος της Ομοσπονδίας Διοικητικών Υπαλλήλων ΑΕΙ, Γρηγόριος Τζιβελέκας, εκπρόσωπος των υφιστάμενων Πρότυπων Σχολείων (Αναβρύτων, Βαρβακείου, Ζωσιμαίας, Ευαγγελικής, Ιωνιδείου) και Πρόεδρος Πρότυπου Γυμνασίου Ιωνιδείου Σχολής Πειραιά, Δημήτριος Λάμπρου, Α΄ Αντιπρόεδρος της Ανώτατης Συνομοσπονδίας Γονέων Ελλάδας (ΑΣΓΜΕ), Νικόλαος Παραλυκίδης, Πρόεδρος της Πανελλήνιας Ομοσπονδίας Συλλόγων Ειδικού και Εργαστηριακού Διδακτικού Προσωπικού ΑΕΙ (Π.Ο.Σ.Ε.Ε.ΔΙ.Π. ΑΕΙ) και ο Στέφανος Καρβέλης, Πρόεδρος της Πανελλαδικής Ομοσπονδίας Ειδικού Τεχνικού Εργαστηριακού Προσωπικού των ΑΕΙ (ΠΟΕΤΕΠ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Παπακώστα-Παλιούρα Αικατερίνη (Κατερίνα), Σκόνδρα Ασημίνα, Στυλιανίδης Ευριπίδης, Στύλιος Γεώργιος, Τζηκαλάγιας Ζήσης, Φωτήλας Ιάσων, Αναγνωστοπούλου Αθανασία (Σία), Βερναρδάκης Χριστόφορος, Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Ασημακοπούλου Σοφία - Χάιδω, Μπούμπας Κωνσταντίνος Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα σας. Βλέπω ότι παρίστανται όλοι οι Εισηγητές και οι Ειδικοί Αγορητές των Κομμάτων και καλωσορίζω και τους προσκεκλημένους μας. Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Αναβάθμιση του Σχολείου και άλλες διατάξεις».

Να θυμίσω το εξής. Η συνεδρίαση γίνεται με τη διαδικασία της τηλεδιάσκεψης. Παρακαλώ όσους συμμετέχουν να έχουν τα μικρόφωνά τους κλειστά, για να μην ακούγονται, κατά τη διάρκεια, που μιλάει κάποιος άλλος ή μέσα από την αίθουσα. Εάν κάποιος από τους Βουλευτές επιθυμεί να κάνει κάποια ερώτηση, πρέπει να στείλει ένα μήνυμα, μέσω του WEBEX και θα του δώσουμε το λόγο να μιλήσει, να τοποθετηθεί, να κάνει την ερώτησή του.

Στους προσκεκλημένους θα δίνεται ο λόγος από το Προεδρείο. Καλώ και τους προσκεκλημένους να έχουν κλειστά τα μικρόφωνα τους, όχι μόνο οι Βουλευτές.

Το λόγο έχει η κυρία Υπουργός, για να κάνει μια εισαγωγή για τους φορείς.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Καλημέρα σε όλους. Καλημέρα, κύριοι συνάδελφοι. Καλημέρα στους φορείς, οι οποίοι μας τιμούν με την παρουσία τους. Θα ήθελα να ευχαριστήσω, εκ των προτέρων για την παρουσία σας, σήμερα. Να τονίσω πόσο σημαντική θεωρούμε αυτή η διαδικασία. Ήδη, στο πλαίσιο της διαβούλευσης, ακούσαμε και καταγράψαμε πολλές και σημαντικές προτάσεις και επιφέραμε βελτιώσεις στη βάση, ακριβώς, των προτάσεων αυτών.

Αυτή η διαδικασία είναι συνεχής και εμείς είμαστε, εδώ σήμερα, για να ακούσουμε, να καταγράψουμε και να φέρουμε βελτιώσεις στο νομοσχέδιο, στη βάση προτάσεων, που θα μας καταθέσετε. Άρα, λοιπόν, «είμαστε όλο αυτιά». Περιμένουμε να ακούσουμε τις δικές σας απόψεις, τις δικές σας προτάσεις και μια παράκληση: Όσο πιο συγκεκριμένες είναι οι προτάσεις σας επί των διατάξεων, τόσο πιο γόνιμη θα είναι και η διαδικασία, στο πλαίσιο, ακριβώς, της επεξεργασίας του νομοσχεδίου, που είναι υπό συζήτηση. Ευχαριστούμε πάρα πολύ και πάλι και προσβλέπουμε, σε μια γόνιμη διαδικασία.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε, κυρία Υπουργέ.

Ξεκινάμε με τον πρώτο προσκεκλημένο φορέα. Το λόγο έχουν ο κ. Θεόδωρος Μαλαγάρης, Αντιπρόεδρος της της Ομοσπονδίας Λειτουργών Μέσης Εκπαίδευσης (ΟΛΜΕ) και η κυρία Στυλιανή Μανουσογιωργάκη, μέλος του Δ.Σ..

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της της Ομοσπονδίας Λειτουργών Μέσης Εκπαίδευσης - ΟΛΜΕ):** Κυρία Υπουργέ, κυρίες και κύριοι Βουλευτές, επειδή υπάρχουν πάρα πολλά ακόμα του παρόντος νομοσχεδίου, που αφορούν στη δευτεροβάθμια εκπαίδευση και επειδή ο χρόνος είναι πολύ περιορισμένος, είμαστε υποχρεωμένοι να προβούμε, σε μια περιληπτική αναφορά των άρθρων και παράλληλα, παρακαλούμε για την ανοχή σας στο θέμα του χρόνου.

Με το άρθρο 4, παράγραφοι 3 και 6, σε συνδυασμό, με το άρθρο 8, παράγραφοι 4 και 5, αυστηροποιούνται τα κριτήρια προαγωγής και απόλυσης, καθώς προβλέπεται η αύξηση των γραπτώς εξεταζόμενων μαθημάτων από 4 σε 7, στα γυμνάσια και τίθεται, ως απαραίτητη προϋπόθεση για τη συμμετοχή του μαθητή στις επαναληπτικές εξετάσεις, τα μαθήματα, στα οποία έχει κάτω από 10, να μην ξεπερνούν τα 4. Σε αντίθετη περίπτωση, υποχρεούται να επαναλάβει την τάξη. Επίσης στα λύκεια, αυξάνεται ο βαθμός ετήσιας προαγωγής σε 10 και καθορίζονται επαναληπτικές εξετάσεις για όσους μείνουν μεταξεταστέοι, στα γυμνάσια και λύκεια, τον Σεπτέμβρη, αντί τον Ιούνη και καταργείται η ενισχυτική διδασκαλία του Ιουνίου. Με όλες τις παραπάνω διατάξεις διαφωνούμε.

Με το άρθρο 9, που προβλέπει την επαναφορά της Τράπεζας Θεμάτων διαβαθμισμένης δυσκολίας για το Λύκειο και την υποχρέωση των εκπαιδευτικών να επιλέγουν υποχρεωτικά το 50% των θεμάτων, από αυτή την Τράπεζα, θα έχουμε, ως συνέπεια, σε συνδυασμό με τα προαναφερόμενα άρθρα, τη σχολική αποτυχία, την αύξηση της μαθητικής διαρροής, τη μετατόπιση του κέντρου βάρους από τη διαδικασία της μάθησης στις εξετάσεις. Θα πρέπει να σημειωθεί ότι, με την προηγούμενη εφαρμογή της Τράπεζας Θεμάτων, η μαθητική διαρροή εκτινάχθηκε από το 4% στο 24%. Είναι δεδομένο ότι οι μαθητές, που θα θιγούν περισσότερο, είναι εκείνοι των ευάλωτων κοινωνικών τάξεων, όταν μάλιστα, οι δημόσιες υποστηρικτικές δομές είτε υπολειτουργούν είτε δεν υπάρχουν καθόλου.

Είμαστε κατηγορηματικά αντίθετοι με το άρθρο 9, όπως και με τα προηγούμενα, διότι ο στόχος του σχολείου θα πρέπει να είναι η μετάδοση όσο δυνατόν περισσότερων γνώσεων, η διαπαιδαγώγηση των μαθητών και όχι η απομάκρυνσή τους από τα σχολεία.

Με το άρθρο 5, σε συνδυασμό με το άρθρο 61, παράγραφος 1, επιχειρείται ένας απόλυτος αναχρονισμός, με την αναγραφή του χαρακτηρισμού της διαγωγής. Πρόκειται παιδαγωγικά για μια αντιεπιστημονική επιλογή, που θα οδηγήσει στον κοινωνικό στιγματισμό εφ’ όρου ζωής των μαθητών, που βρίσκονται σε μια ευαίσθητη ηλικία.

Σε ό,τι αφορά το άρθρο 7, που αναφέρεται στη διάρθρωση εκπαιδευτικών προγραμμάτων ΓΕΛ και την εισαγωγή στην τριτοβάθμια εκπαίδευση αποφοίτων ΓΕΛ, σε συνδυασμό με το άρθρο 61, παράγραφος 3, καταργείται το μάθημα της Κοινωνιολογίας από τα πανελλαδικώς εξεταζόμενα μαθήματα της ομάδας προσανατολισμού ανθρωπιστικών σπουδών. Είναι γνωστή η αξία του γνωστικού αντικειμένου της Κοινωνιολογίας και θεωρούμε ακατανόητη και αντιεπιστημονική την επιλογή αυτή, γιατί η συγκεκριμένη ομάδα προσανατολισμού περιλαμβάνει το πρώτο επιστημονικό πεδίο ανθρωπιστικών σπουδών και κοινωνικών επιστημών, που αποτελείται, κατά 75%, από την ομάδα των κοινωνικών επιστημών.

Έντεκα (11) Κοσμήτορες και το σύνολο των πανεπιστημιακών τμημάτων κρίνουν το μάθημα της Κοινωνιολογίας, ως προαπαιτούμενο, για την εισαγωγή στα τμήματα αυτά και σε κάθε περίπτωση, κρίνουμε ως άκρως απαραίτητη την παραμονή του μαθήματος Κοινωνιολογίας στα εξεταζόμενα μαθήματα, παράλληλα με τα Λατινικά. Επίσης, διαφωνούμε με την παράγραφο 5, που προβλέπει την επαναφορά συντελεστών βαρύτητας, σε δύο γνωστικά αντικείμενα, εξεταζόμενα πανελλαδικά.

Όλα τα πανελλαδικώς εξεταζόμενα μαθήματα θεωρούμε ότι θα πρέπει να έχουν την ίδια βαρύτητα.

Με τα άρθρα 10 έως 23, επιχειρείται να αυξηθεί ο αριθμός των προτύπων και πειραματικών σχολείων. Είμαστε κατηγορηματικά αντίθετοι, με την ίδρυση προτύπων σχολείων, που συνδέονται, άμεσα, με την έννοια της αριστείας, ενός απόλυτα φορτισμένου ιδεολογικά όρου, ενός σχολείου, που θα αφορά ολίγους μαθητές και εκπαιδευτικούς, με αποκλεισμό των περισσοτέρων, αφού προβλέπονται εξετάσεις εισαγωγής των μαθητών, καθώς και ιδιαίτερα αυξημένα προσόντα και συνεχείς αξιολογήσεις των εκπαιδευτικών, που θα υπηρετούν σε αυτά. Αυτό το πολλαπλό και πολυεπίπεδο σύστημα αξιολόγησης, που θα τυγχάνουν οι υπηρετούντες εκπαιδευτικοί στα πρότυπα/πειραματικά, ανησυχούμε ότι θα αποτελέσει ένα πρότυπο αξιολόγησης, το οποίο θα επεκταθεί, ως μοντέλο και στους υπόλοιπους υπηρετούντες εκπαιδευτικούς στη δημόσια εκπαίδευση.

Εάν προστρέξουμε στο άρθρο 13, παράγραφος 1, όπου αναφέρονται οι προϋποθέσεις ίδρυσης προτύπων/πειραματικών σχολείων, μεταξύ των ως άνω προϋποθέσεων, αναφέρονται η υλικοτεχνική υποδομή, η επάρκεια προσωπικού, που σημαίνει ότι το ίδιο το νομοσχέδιο κατηγοριοποιεί τα σχολεία της δημόσιας εκπαίδευσης σε εκείνα των άριστων και στα άλλα των υπολοίπων μαθητών-εκπαιδευτικών. Δεν είμαστε αντίθετοι με τα πειραματικά σχολεία, τα οποία θα πρέπει να συνδέονται με τα πανεπιστήμια, ώστε με τυχαίο δείγμα μαθητών και εκπαιδευτικών, να πειραματίζονται σε νέες διδακτικές μεθόδους, να εφαρμόζουν καινοτόμα προγράμματα, δειγματικές διδασκαλίες, ώστε το αποτέλεσμα, που θα προκύπτει, να είναι αντικειμενικό και να επεκτείνεται μετά η εφαρμογή του στα υπόλοιπα σχολεία της δημόσιας εκπαίδευσης.

Με τα άρθρα 35, 34 και 36, επιχειρείται στην ουσία η κατάργηση του ν. 4547/2018, σε ό,τι αφορά στην αποτίμηση του εκπαιδευτικού έργου της σχολικής μονάδας. Ιδιαίτερα, με την κατάργηση του άρθρου 47 του νόμου 4547/ 2018 και την αντικατάστασή του από το άρθρο 33 του παρόντος νομοσχεδίου, σε συνδυασμό με τα άρθρα 34, 35, με την προσθήκη του 47Α και 48Β, στο νόμο 4547, επιβάλλεται η εφαρμογή ενός άλλου μοντέλου αυτοξιολόγησης, που δεν έχει καμία σχέση με την εσωτερική αποτίμηση του εκπαιδευτικού έργου. Είναι διάχυτη σε όλα τα επίπεδα και πολλαπλή η εξωτερική αξιολόγηση των σχολείων, από την επανενεργοποίηση της ΑΔΙΠ ΔΕ, των στελεχών διοίκησης, των συντονιστών και του ΙΕΠ, που υπεισέρχονται, στον προγραμματισμό και στην αποτίμηση του εκπαιδευτικού έργου και στις δράσεις, με τη δημιουργία υποχρεωτικά ομάδων δράσεων. Η υποχρεωτική ανάρτηση της Έκθεσης Προγραμματισμού και Απολογισμού, στη σελίδα του σχολείου, η αναλυτική αποστολή της Έκθεσης στα ΠΕΚΕΣ, από τα σχολεία και στην ειδική ηλεκτρονική εφαρμογή του ΙΕΠ, με ονομαστικοποιημένες όλες τις Εκθέσεις, στις οποίες θα έχουν πρόσβαση όλοι οι προαναφερόμενοι φορείς, ομοίως και οι αναλυτικές Εκθέσεις των ΠΕΚΕΣ, για κάθε σχολείο, που θα στέλνονται στην ειδική ηλεκτρονική εφαρμογή του ΙΕΠ, είναι μια διαδικασία καθαρά εξωτερικής αξιολόγησης, η οποία θα οδηγήσει, άμεσα, στην κατηγοριοποίηση των σχολικών μονάδων σε καλές, κακές, μέτριες κ.λπ. και στη σύνδεση της αυτοαξιολόγησης με την επερχόμενη ατομική αξιολόγηση των εκπαιδευτικών, όπως μας έχει πει, επανειλημμένως, η κυρία Υπουργός. Ενδεικτικά, αναφέρουμε την περίπτωση του άρθρου 33, παράγραφος 8, όπου δύνανται οι συμμετέχοντες εκπαιδευτικοί στις ομάδες δράσης να ζητούν και να λαμβάνουν βεβαίωση συμμετοχής τους. Γιατί, άραγε; Θεωρούμε ότι το Υπουργείο Παιδείας έχασε μια πολύ μεγάλη ευκαιρία να εξασφαλίσει τη συναίνεση του κλάδου, εφαρμόζοντας τον ισχύοντα νόμο 4547/2018 σε ό,τι αφορά την αποτίμηση του εκπαιδευτικού έργου της σχολικής μονάδας. Γιατί για εμάς η αυτοαξιολόγηση της σχολικής μονάδας είναι μια καθαρά εσωτερική διαδικασία, που αφορά αποκλειστικά τους Συλλόγους Διδασκόντων και θα πρέπει να οδηγεί στη βελτίωση του παρεχόμενου έργου, χωρίς καμία τιμωρητική πρόβλεψη και θα αποβλέπει τελικά στην επιμόρφωση των εκπαιδευτικών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μαλαγάρη, έχετε μιλήσει ήδη επτά λεπτά.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Τέλος, εντύπωση, πραγματικά, προκαλεί η έκθεση του Γενικού Λογιστηρίου του Κράτους, όπου στο Κεφάλαιο Δ΄, στο άρθρο 101, παρ. 1, καταργείται το Εθνικό Κέντρο Επιμόρφωσης Εκπαιδευτικών, υπό την αιγίδα του Ανοιχτού Πανεπιστημίου, που στην ουσία καταργεί το άρθρο 240, παρ. 5 του ν. 4619/2019.

Σε ό,τι αφορά τα άρθρα 42, 43, 45, 46, που αφορούν θέματα πρόσληψης αναπληρωτών, προϋπηρεσίας αναπληρωτών και ποινές αναπληρωτών από παραίτηση ή άρνησή τους, επισημαίνουμε τα εξής. Διαφωνούμε ειδικά, με το άρθρο 42, με το ανώτατο όριο των 120 μηνών για την προσμέτρηση της προϋπηρεσίας των εκπαιδευτικών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συγνώμη, αλλά πρέπει να διαχειριστούμε το χρόνο μας.

Ορίστε, κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, δώστε έναν εύλογο χρόνο, αλλά παρακαλώ πολύ. Τουλάχιστον εγώ δεν άκουσα τα μισά από όσα έλεγε, δεν καταλάβαινα τι έλεγε. Να μιλάνε λίγο πιο καθαρά, λίγο πιο αργά, για να καταλαβαίνουμε τι λένε, αλλιώς δεν έχει νόημα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι δεκτές οι παρατηρήσεις. Θα δώσουμε πέντε λεπτά, με ανοχή.

Το ότι μιλάμε από απόσταση, αυτό δεν σημαίνει ότι είναι σε μειονεκτική θέση η Επιτροπή ή το Προεδρείο και ότι θα μπορεί να γίνεται κατάχρηση χρόνου.

Παρακαλώ, εάν οι προσκεκλημένοι μας με ακούνε, θα ήθελα να σας ενημερώσω για τα εξής. Στον πρώτο ομιλητή, διακόψαμε την τοποθέτηση του και αυτό έγινε, διότι δώσαμε το λόγο για τρία λεπτά, υπήρξε ανοχή, πήγε στα πέντε λεπτά, συνέχισε στα επτά λεπτά και συνέχισε να μιλάει, χωρίς να υπάρχει καμία ανταπόκριση. Για να μην έχουμε την ίδια κατάληξη και με άλλους φορείς, σας ζητάω να συντομεύσετε, στον χρόνο σας.

Από τη δική μου την πλευρά, από το Προεδρείο, ο χρόνος θα γίνει 5 λεπτά, με ανοχή. Παρακαλώ, λοιπόν, τα κείμενα σας και τα επιχειρήματά σας να τα συντομεύσετε, ούτως ώστε στα 5 λεπτά, με μια ανοχή, να μπορείτε να ολοκληρώσετε την τοποθέτησή σας.

Δεύτερον, την εισήγησή σας και την τοποθέτησή σας να μας τη στείλετε και ηλεκτρονικά, για να τη διανείμουμε στους βουλευτές και για να υπάρχει και ηλεκτρονικά.

Τρίτον, θα κάνουμε έναν έλεγχο στον ήχο, για να μπορούμε και να σας ακούμε καλά και καθαρά, να σας ακούνε όλοι οι Βουλευτές. Αυτό απαιτεί, μάλλον, και από εσάς μία ρύθμιση στο δικό σας τον υπολογιστή, στο το δικό σας το μικρόφωνο και στο δικό σας το ηχείο. Θα έχουμε στην αρχή, λοιπόν, μια συνεργασία σύντομη, για να σας ακούμε καλά και καθαρά.

Συνεπώς, απευθύνομαι στον κύριο Μαλαγάρη και του λέω, να μας στείλει την εισήγησή του, για να διανεμηθεί στους Βουλευτές.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Μπορώ να ολοκληρώσω για μισό λεπτό;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ναι, σας ακούμε, κ. Μαλαγάρη. Έχετε το λόγο για ένα λεπτό.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης – ΟΛΜΕ ):** Σας ευχαριστώ πάρα πολύ, κύριε Πρόεδρε.

Όλα τα άρθρα, σχεδόν το σύνολό τους, αφορούν στη Δευτεροβάθμια. Επίσης, διαφωνούμε με το προσοντολόγιο, που μοριοδοτείται, σύμφωνα με το νόμο 4589/2019 και, δυστυχώς, το παρόν πολυνομοσχέδιο δεν καταργεί.

Επίσης, διαφωνούμε με το άρθρο 45, που επιβάλλει ποινή διετούς αποκλεισμού, σε περίπτωση άρνησης ή παραίτησης.

Επίσης, διαφωνούμε με το άρθρο 46, που αφορά στην ειδική πρόσκληση για την πρόσληψη αναπληρωτών, που επιβάλλει ποινή τριετούς αποκλεισμού, σε περίπτωση άρνησης ή παραίτησης. Πιστεύουμε ότι αντί για ποινές, θα πρέπει το κράτος να παρέχει κίνητρα, ώστε να διευκολύνει τους εκπαιδευτικούς στο έργο τους.

Τέλος, το άρθρο 45 προβλέπει ότι κατά τη διαδικασία των τοποθετήσεων, προηγείται η κάλυψη λειτουργικών κενών, σε πανελλαδικώς εξεταζόμενα μαθήματα. Εάν εφαρμοστεί αυτή η πρόβλεψη, τότε θα έχουμε παραβίαση των πινάκων των αναπληρωτών. Όσοι έχουν περισσότερα μόρια και προηγούνται, κινδυνεύουν να τοποθετηθούν σε δυσμενείς περιοχές, ενώ εκείνοι, οι οποίοι έπονται, με λιγότερα μόρια, σε ευνοϊκότερες. Αντιπροτείνουμε η πρόσληψη όλων των αναπληρωτών εκπαιδευτικών να ολοκληρώνεται, μέχρι την 1η Σεπτεμβρίου και να αναλαμβάνουν υπηρεσία, παράλληλα, με τους μόνιμους εκπαιδευτικούς.

Μετά από όλα αυτά, ζητάμε τη μη ψήφιση του πολυνομοσχεδίου και την έναρξη ενός πραγματικού και εποικοδομητικού διαλόγου με το Υπουργείο Παιδείας, που θα λάβει, επιτέλους, υπόψη του τις προτάσεις του κλάδου, πράγμα το οποίο δεν έχει συμβεί μέχρι τώρα.

Σας ευχαριστώ, πάρα πολύ. Ευχαριστούμε όλους σας, αλλά όλα σχεδόν τα άρθρα του νομοσχεδίου αφορούσαν στη δευτεροβάθμια εκπαίδευση. Αναγκαστήκαμε να διαβάσουμε από γραπτό κείμενο και δεν ήταν οι πιο ευνοϊκές συνθήκες αυτές. Ευχαριστούμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μαλαγάρη, παραμένετε στη συνεδρίαση. Θα δεχτείτε ερωτήσεις και θα σας δοθεί ο χρόνος να απαντήσετε στις ερωτήσεις και αν χρειαστεί, να δευτερολογήσετε. Όμως, καλό είναι το κείμενο να είναι δεδομένο και να έχετε υπολογίσει και το χρόνο.

Προχωρώ, τώρα και δίνω το λόγο στον κ. Αθανάσιο Κικινή, Πρόεδρο της Διδασκαλικής Ομοσπονδίας Ελλάδος.

Κύριε Κικινή, έχετε το λόγο για 5 λεπτά, με μια ανοχή. Συνεπώς, στα 7 – 8 λεπτά, να έχετε τελειώσει την πρώτη τοποθέτησή σας. Ευχαριστώ.

**ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος - Δ.Ο.Ε.):** Καλημέρα, κύριε Πρόεδρε, αγαπητοί βουλευτές και εκπρόσωποι των φορέων, καλημέρα σε όλους.

Βέβαια, ο τρόπος, με τον οποίο γίνεται η σημερινή μας συζήτηση, δείχνει και τα προβλήματα, που αντιμετώπισαν οι εκπαιδευτικοί και οι μαθητές, όταν προσπάθησαν να λειτουργήσουν, μέσω της WEBEX στα σχολεία τους, όλο αυτό το χρονικό διάστημα. Ήταν πραγματικός θρίαμβος.

Τα λεπτά είναι λίγα όπως συνέβη και με την ΟΛΜΕ, για τον απλούστατο λόγο, ότι τα θέματα είναι πάρα πολλά. Θα προσπαθήσω να είμαι πολύ σύντομος, ξεκινώντας, όμως, από το εξής. Χθες, ξεκίνησαν να λειτουργούν και οι σχολικές μονάδες της πρωτοβάθμιας εκπαίδευσης. Είναι κάτι, που και εμείς, ως Ομοσπονδία, χαιρετίσαμε, πάντοτε, με την προϋπόθεση της διασφάλισης όλων των δεδομένων, που θα μπορούσαν να διασφαλίσουν τη σωστή λειτουργία των μονάδων. Όμως, φαινόμενα, όπως αστυνομικοί να εισβάλλουν στις σχολικές μονάδες, όπως συνέβη, στη Χίο, για να επιβλέψουν, εάν τηρούνται σωστά τα μέτρα, θα πρέπει σύντομα να καταδικαστούν. Ξέρω ότι έγιναν παρεμβάσεις, χτες το βράδυ, από την κυρία Ζαχαράκη, αλλά θα πρέπει το Υπουργείο Παιδείας να τα καταδικάσει και να φροντίσει, ώστε οι υπεύθυνοι να αλλάξουν την τακτική τους. Είναι κάτι απαράδεκτο το να εισβάλλουν αστυνομικοί, στο χώρο του σχολείου.

Τώρα, από εκεί και πέρα, εν τάχει, θα προσπαθήσω να σταθώ στα σημεία, τα οποία απασχολούν τη Διδασκαλική Ομοσπονδία, αφού τονίσω, προηγουμένως, ότι εμείς και με βάση το μηδενικό διάλογο, οποίος πραγματοποιήθηκε, κάτω από τις ιδιαίτερες συνθήκες της πανδημίας, κατά την οποία εισήλθε το νομοσχέδιο αυτό στη Βουλή, ζητάμε την απόσυρσή του και την επανέναρξη διαλόγου. Ακόμη και η σημερινή συζήτηση, γίνεται με πάρα πολλές δυσκολίες και είναι πολύ προβληματική.

Πάμε, τώρα, σε συγκεκριμένα άρθρα. Για να φέρω το παράδειγμα του πόσο αρνητικές είναι οι ρυθμίσεις του νομοσχεδίου. Αριθμός των μαθητών ανά τμήμα: Έγιναν κάποιες διορθώσεις, σε σχέση με το αρχικό σχέδιο, το οποίο είδαμε, όμως ο αριθμός 25, ο οποίος μπαίνει, αυτή τη στιγμή, μας πηγαίνει πίσω από την πρόβλεψη, ότι σε λίγα χρόνια όλα τα τμήματα του Δημοτικού Σχολείου θα έχουν 22 μαθητές και, φυσικά, το Νηπιαγωγείο. Είναι ζήτημα και πρέπει να το δούμε ότι σε μια εποχή, που λέμε ότι είναι επιστημονικά αναγκαίο, να είναι 20 οι μαθητές στο Δημοτικό Σχολείο και 15 στο Νηπιαγωγείο, εμείς πηγαίνουμε πια σε μία αλλαγή πλάνου και όχι εκεί, που είχαμε πει, ότι πάμε στο 22, ξαναγυρίζουμε στο 25. Αποτελεί επιστροφή, στο παρελθόν. Να θυμίσω ότι αυτή η ρύθμιση είχε γίνει το 2006, υπό την πίεση του αγώνα των εκπαιδευτικών, επί υπουργίας της κυρίας Γιαννάκου. Πρόκειται, πραγματικά, για επιστροφή στο χρόνο, λοιπόν, με ό,τι αυτό σημαίνει.

Πάμε στο θέμα της αξιολόγησης των σχολικών μονάδων, όπως ονομάζεται, πλέον, ο προγραμματισμός και η αποτίμηση. Ως Διδασκαλική Ομοσπονδία, έχουμε θέσεις τεκμηριωμένες, επιστημονικά, για τον προγραμματισμό και την ολοκλήρωση του εκπαιδευτικού έργου, τις οποίες περιμέναμε να λάβει υπόψη της η πολιτική ηγεσία. Δυστυχώς, στα άρθρα, με τα οποία εισάγονται οι ρυθμίσεις αυτές, πηγαίνουν πολύ πίσω από την έννοια του προγραμματισμού και της αποτίμησης και μπαίνουμε, καθαρά σε μια διαδικασία αξιολόγησης, που θυμίζει και βάζει τις βάσεις για μια επιστροφή στην «αξιολόγηση-χειραγώγηση», όπως κατονομάσαμε τις διαδικασίες του Προεδρικού Διατάγματος 152.

Δε λέω για επαναφορά του Προεδρικού Διατάγματος, αλλά λέμε, γιατί την ίδια φιλοσοφία, που φαίνεται να διέπει. Η δημόσια ανάρτηση του προγραμματισμού και της αποτίμησης είναι μια φιλοσοφία, η οποία βάζει το σχολείο σε μια άλλη διαδικασία, δεν έχει να κάνει με το καθαρό παιδαγωγικό έργο του προγραμματισμού και της αποτίμησης και θυμίζει μοντέλα αγγλοσαξονικά, τα οποία, με τον τρόπο, με τον οποίον εφαρμόστηκε και κατηγοριοποίησε τις σχολικές μονάδες, οδήγησαν σε καταστροφή των σχολικών μονάδων ή, τουλάχιστον, μεγάλου αριθμού αυτών.

Η όλη φιλοσοφία, λοιπόν και όσον αφορά στη δημοσιοποίηση σε όσον αφορά και στο ρόλο των ΠΕΚΕΣ, στην όλη διαδικασία, αφαιρούν κομμάτια από το Σύλλογο Διδασκόντων, καθιστούν τη διαδικασία ελεγκτική, αφήνουν πολλά στις Υπουργικές Αποφάσεις, που δεν ξέρουμε τι ακριβώς θα περιέχουν και μόνο οι όροι, έτσι όπως μπαίνουν, με αντιεπιστημονικό τρόπο, περί εξωτερικής αξιολόγησης, δημιουργούν πάρα πολύ μεγάλο προβληματισμό. Εμείς, μιλάμε για μια διαδικασία γνήσια παιδαγωγική, που θα έχει, ως στόχο, τη βελτίωση του εκπαιδευτικού έργου. Αυτό είναι, που λένε και όλες οι επιστημονικές μελέτες και όλη η βιβλιογραφία.

Από κει και πέρα, σχετικά με τα αγγλικά στο νηπιαγωγείο, με όποιον τρόπο και αν ντύνεται η παρουσίασή του, δεν παύει να σημαίνει ότι γίνεται κάτι. Ακούσαμε να μιλάει η κυρία Υπουργός για 19 χώρες, εμείς τα στοιχεία, που έχουμε από το «ΕΥΡΥΔΙΚΗ», μιλάνε για τρεις χώρες, στις οποίες συμβαίνει κάτι ανάλογο. Σε όλη την Ευρώπη, από το 6ο έτος και μετά, με τον οποιοδήποτε τρόπο, μπαίνει η πρώτη ξένη γλώσσα, στην πραγματικότητα τη σχολική. Στο νηπιαγωγείο, όταν ακόμη δεν έχουν κατακτηθεί βασικά στάδια της ελληνικής, της μητρικής γλώσσας, ενώ βρισκόμαστε σε προαναγνωστικά και προγραφικά στάδια, είναι απαράδεκτο. Δεν το λέμε μόνο εμείς. Η Σύνοδος των Προέδρων των Παιδαγωγικών Τμημάτων και των Κοσμητόρων τους, που έγινε, εδώ, στα γραφεία της ΔΟΕ, πριν από μερικούς μήνες, διατράνωσε την αντίθεση όλης της παιδαγωγικής κοινότητας, σε αυτή τη ρύθμιση και νομίζω ότι αυτό θα έπρεπε να προβληματίσει πάρα πολύ την πολιτική ηγεσία του Υπουργείου Παιδείας.

Εσωτερικός Κανονισμός Λειτουργίας των Σχολικών Μονάδων, με την εμπλοκή του Συλλόγου Γονέων και, κυρίως, της Τοπικής Αυτοδιοίκησης. Οι Σύλλογοι Γονέων εννοείται ότι σε μια βάση έχουν ρόλο, αλλά η Τοπική Αυτοδιοίκηση δε μπορούμε να καταλάβουμε το ρόλο, που μπορεί να έχει σε αυτή τη διαδικασία και, σίγουρα, ειδικά, σε περιπτώσεις ολιγοθέσεων σχολείων θα παρουσιαστεί το φαινόμενο, οι φορείς οι ξένοι προς την εκπαιδευτική διαδικασία, να έχουν την πλειοψηφία, στη σύνταξη του Κανονισμού. Πρέπει να το δείτε οπωσδήποτε και σε αυτό το σημείο.

Σε ό,τι αφορά στις ποινές Αναπληρωτών. Για εμάς είναι αδιανόητος ο ν. 4589, που έβαλε το «πλαφόν» στην προϋπηρεσία των Αναπληρωτών. Είναι μεγάλο το πρόβλημα και πρέπει να καταργηθεί και όχι να μπαίνουν ποινές σε ανθρώπους, οι οποίοι στηρίζουν 20 χρόνια την εκπαίδευση, για τον απλούστατο λόγο, ότι καλούνται να αντιμετωπίσουν μία σειρά από δύσκολες συνθήκες και με την προϋπηρεσία τους, στην ουσία, να μην προσμετράται από μερικά χρόνια και πάνω.

Αναφορικά με τα Πειραματικά Σχολεία, ο τρόπος, με τον οποίο γίνεται η διαδικασία της απόδοσης οργανικών θέσεων, μετά την έξοδο εκπαιδευτικών από τα Πειραματικά σχολεία και η τόση λεπτομερής αναφορά σε αυτό το θέμα, δυστυχώς, δημιουργεί υπόνοιες για «φωτογραφικές» διατάξεις. Γίνεται απόδοση οργανικών θέσεων εις βάρος συναδέλφων, οι οποίοι υπηρετούν σε νομούς, όπου υπάρχουν Πειραματικά Σχολεία για χρόνια. Επαναλαμβάνω ότι υπάρχει ο κίνδυνος οι συγκεκριμένες διατάξεις να χαρακτηριστούν «φωτογραφικές».

Υπάρχουν μία σειρά από αναφορές από κείμενα των συλλόγων του εξωτερικού, που, ναι, μεν βρίσκουν θετικές ρυθμίσεις του νομοσχεδίου, αλλά κάνουν συγκεκριμένες προτάσεις, οι οποίες έχουν να κάνουν με τη δυνατότητα της παράτασης της απόσπασης, με αίτησή τους, για δύο ακόμη έτη, με επιμίσθιο και μία σειρά από παρατηρήσεις, που σας έχουν στείλει - δεν θα τις επαναλάβω όλες - οι οποίες θεωρούμε ότι πρέπει να γίνουν αποδεκτές, γιατί οι άνθρωποι αυτοί στηρίζουν, πραγματικά, την υπόθεση της εκπαίδευσης των Ελληνοπαίδων στο εξωτερικό, με πολύ κόπο και πολλή προσωπική προσπάθεια.

Θεωρούμε θετικό ότι έφυγε η ρύθμιση για τον «εκπαιδευτικό εμπιστοσύνης», για το δημοτικό σχολείο, ειδικά, που ήταν κάτι, που δεν άρμοζε, σε καμία περίπτωση.

Από κει και πέρα, θέλουμε να πούμε ότι γενικά δεν είμαστε αντίθετοι με την ύπαρξη των δεξιοτήτων στο δημοτικό σχολείο και το έχουμε πει πολλές φορές και, ήδη, εφάρμοσαν οι εκπαιδευτικοί πάρα πολλά από αυτά τα προγράμματα, που μπαίνουν, τώρα, μέσα στη φιλοσοφία του νομοσχεδίου. Όμως, πρέπει να προσέξουμε πάρα πολύ τη στάθμιση, ανάμεσα σε γνώση και δεξιότητα και πρέπει να δούμε πάρα πολύ καλά ποιος είναι αυτός, ο οποίος διδάσκει, γιατί άλλη μία αλλοίωση του ωρολογίου προγράμματος δεν την αντέχει, αυτή τη στιγμή, το δημοτικό σχολείο, όπως έχει συμβεί, πολλαπλά, τα τελευταία χρόνια.

Θα περιμέναμε περισσότερο διάλογο, θα περιμέναμε ενίσχυση του ολοήμερου σχολείου και επαναφορά του υπεύθυνου δασκάλου στο ολοήμερο σχολείο. Θα περιμέναμε ρυθμίσεις τέτοιες, που θα προέκυπταν, μετά από μία ουσιαστική συζήτηση και όχι ρυθμίσεις, οι οποίες, όπως και αυτή της τροπολογίας για τις κάμερες, που καταδίκασε ο εκπαιδευτικός κόσμος και τις κατέστησε ανενεργές στην πράξη, δεν βοηθούν σε τίποτα τη δημόσια εκπαίδευση.

Καλούμε την ύστατη στιγμή το Υπουργείο Παιδείας να αποσύρει το νομοσχέδιο και να προχωρήσει σε διάλογο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλω να ενημερώσω όσους συμμετέχουν από απόσταση, ότι μετά το τέλος των εισηγήσεων των εκπροσώπων των φορέων, θα δοθεί ο λόγος στους Εισηγητές, στους Ειδικούς Αγορητές των Κομμάτων και στους Βουλευτές, αν θέλουν να απευθύνουν κάποια ερώτηση.

Το λόγο έχει ο κ. Κυραϊλίδης.

**ΧΑΡΑΛΑΜΠΟΣ ΚΥΡΑΪΛΙΔΗΣ (Πρόεδρος του Συνδέσμου Ιδιωτικών Σχολείων - ΣΙΣ):** Το υπό εισαγωγή νομοσχέδιο για τα ιδιωτικά σχολεία είναι πολύ ιδιαίτερο. Οι περισσότερες διατάξεις του έχουν οικείες σε μας αναφορές. Πρόκειται για διατάξεις, που ενσωματώνουν τον κορμό της εκπαίδευσης και όταν λέμε «εκπαίδευση», εννοούμε και την κρατική και την ιδιωτική, εξίσου.

Πολλά από αυτά, που τα ιδιωτικά σχολεία κάνουν, εδώ και χρόνια, είναι ιδιαίτερα ευχάριστο για μας, ότι οι καλές πρακτικές και η εμπειρία τόσων ετών για μοναδική φορά δεν βρίσκουν το κράτος αντίπαλο, αλλά συνοδοιπόρο. Οφείλουμε να πούμε ότι για πάρα πολλά χρόνια, όταν τα ιδιωτικά σχολεία πρωτοεισήγαγαν την Πληροφορική, την ειδικότητα του Γυμναστή, τις ξένες γλώσσες, ακόμη - ακόμη και τον θεσμό του ολοήμερου σχολείου στην Πρωτοβάθμια Εκπαίδευση, όταν, διακαώς, ζητούσαμε το διορισμό ειδικοτήτων στα Νηπιαγωγεία, νιώθαμε ότι κάνουμε κάτι σαν το κρυφό σχολειό, διότι οποιαδήποτε παρέκκλιση από τον κανόνα «κάν’ το, όπως στο δημόσιο» ήταν για τις ηγεσίες του Υπουργείου, αλλά και για τη διοίκηση κόκκινο πανί.

Πάρα πολλοί ιδιοκτήτες και πάρα πολλοί ιδιωτικοί εκπαιδευτικοί έχουν υποστεί το βάσανο του πειθαρχικού συμβουλίου, επειδή, απλά, έκαναν το αυτονόητο, δηλαδή, να σκεφτούν το καλύτερο για τους μαθητές και τις οικογένειες τους.

Έρχεται, σήμερα, λοιπόν, η Κυβέρνηση συνεπής - και αυτό πρέπει να το παραδεχθούμε - σε αυτό, που είχε πράξει, πριν λίγα χρόνια, όταν, ως Αντιπολίτευση, παρουσίαζε το πρόγραμμα για την Παιδεία και αγκαλιάζει ένα μεγάλο τμήμα της εμπειρίας και των καλών πρακτικών της ιδιωτικής εκπαίδευσης και το κάνει κτήμα του εκπαιδευτικού συστήματος, στο σύνολό του.

Διορθώνει και κάποια κακώς κείμενα, που κληρονόμησαν οι ιδεοληψίες περασμένων ετών. Όχι όλα, όμως, κυρία Υπουργέ. Υπάρχουν πολλά, που ακόμα πρέπει να διορθώσετε, στα κρατικά και στα ιδιωτικά σχολεία. Χρειάζεται περισσότερη αυτονομία, περισσότερη ελευθερία, περισσότερη εμπιστοσύνη στους εκπαιδευτικούς, περισσότερη εμπιστοσύνη στους διευθυντές των σχολείων.

Παρ’ όλα αυτά, είναι ένα καλό πρώτο βήμα, ένα θαρραλέο πρώτο βήμα. Δεν πρέπει να είναι, όμως, και το τελευταίο. Δεν πρέπει να ξεχνάμε ότι η εκπαίδευση προοδεύει μόνο μέσα από τις πρωτοβουλίες, τον πειραματισμό, τις δοκιμές, τις αποτυχίες και τις επιτυχίες. Για να γίνουν όλα αυτά, χρειάζεται ένα απλό πράγμα: Ελευθερία και αυτονομία της σχολικής μονάδας, του Συλλόγου Διδασκόντων του κάθε σχολείου, του κάθε εκπαιδευτικού. Ελευθερία του κρατικού, αλλά και του ιδιωτικού σχολείου, σε κάθε επίπεδο, στους στόχους, που θέτει το σχολείο, στο πρόγραμμα, στην ύλη, στο υλικό, στα μέσα, στα βιβλία, στην επιλογή του προσωπικού, στη διάθεση των πόρων.

Να προχωρήσουμε λίγο πιο αναλυτικά. Τα εργαστήρια δεξιοτήτων θεωρούμε ότι είναι εξαιρετικής έμπνευσης πρωτοβουλία, για την ενίσχυση της καλλιέργειας ήπιων δεξιοτήτων, δεξιοτήτων ζωής, δεξιοτήτων τεχνολογίας και επιστήμης στους μαθητές από το Νηπιαγωγείο έως και το Γυμνάσιο. Αποτελεί στροφή από την ανάλωση διδακτικών ωρών σε μαθήματα - παπαγαλία. Μακάρι, μετά την πιλοτική του εφαρμογή, το μέτρο να γενικευτεί.

Πάμε στο περιβόητο θέμα της διδασκαλίας των αγγλικών στο Νηπιαγωγείο, με οπτικοακουστικά μέσα και όχι προγραφικά. Εντυπωσιακή είναι η αντίδραση στη διδασκαλία της αγγλικής γλώσσας. Μην ξεχνάμε ότι τα αγγλικά είναι η επίσημη γλώσσα της Ευρωπαϊκής Ένωσης και δεν θα πρέπει να αντιμετωπίζεται, ως ξένη γλώσσα, αλλά να ενθαρρύνεται η διδασκαλία τους, με κάθε δυνατό τρόπο.

Η διδασκαλία της αγγλικής γλώσσας, σε καμία περίπτωση, δεν οδηγεί σε υποβάθμιση της μητρικής μας, της ελληνικής γλώσσας. Αντίθετα, εμπλουτίζει τα γλωσσικά ερεθίσματα των παιδιών και με τον παιγνιώδη τρόπο, που θα διδάσκεται στα Νηπιαγωγεία, θα τα βοηθήσει να αναπτύξουν, ευκολότερα και αποτελεσματικότερα, δεξιότητες χρήσιμες για το μέλλον τους.

Άλλωστε, η εμπειρία από την εισαγωγή τους στο πρόγραμμα σπουδών των ιδιωτικών σχολείων, εδώ και πολλά χρόνια, επιβεβαιώνει τον παραπάνω ισχυρισμό. Η δε εφαρμογή του μέτρου αυτού, σε πάρα πολλές ευρωπαϊκές χώρες, το αποδεικνύει, αλλά θα πρέπει να λάβουμε υπόψη μας και τους εκπαιδευτικούς, γιατί με αυτήν την πρωτοβουλία εκατοντάδες καθηγητές της αγγλικής γλώσσας θα βρουν δουλειά και θα απασχοληθούν στα Νηπιαγωγεία, είτε στα ιδιωτικά είτε στα κρατικά.

Θεωρούμε ότι το εβδομαδιαίο πρόγραμμα των δημοτικών σχολείων είναι ισορροπημένο. Θα επιθυμούσαμε, όμως, να περιλαμβάνει αύξηση των ωρών των ξένων γλωσσών και ειδικότερα των αγγλικών, όπως και της Πληροφορικής και της Τεχνολογίας.

Για την αξιολόγηση των μαθητών στο Γυμνάσιο, θεωρούμε την επαναφορά της εξεταστικής περιόδου των μετεξεταστέων μαθητών, το Σεπτέμβριο, θετική, γιατί η διαδικασία, που προϋπήρχε, δηλαδή, η επανεξέταση των μαθητών, μέσα στον Ιούνιο, αποτελούσε παρωδία.

Αναφορικά με την αναγραφή της διαγωγής των μαθητών στους τίτλους σπουδών, έχει αξία μόνο, αν αντιμετωπίζεται η διαγωγή τους, με σοβαρότητα και παιδαγωγική ευαισθησία, αξιοποιώντας ένα παιδοψυχολογικά θεμελιωμένο πρόγραμμα ελέγχου και βελτίωσης στη συμπεριφορά τους, καθ’ όλη τη διάρκεια του διδακτικού έτους. Αλλιώς, το μέτρο, απλά, θα καταλήξει, όπως και στο παρελθόν, ανούσιο. Όλοι, σχεδόν, οι μαθητές έπαιρναν διαγωγή «κοσμιοτάτη».

Σε ό,τι αφορά στο Λύκειο. Θεωρούμε θετική την επαναφορά των συντελεστών βαρύτητας στα, πανελλαδικώς, εξεταζόμενα μαθήματα. Ακόμη θετικότερο μέτρο θα ήταν να δοθεί η ευκαιρία στα πανεπιστημιακά ιδρύματα να ορίζουν εκείνα τους συντελεστές βαρύτητας των, πανελλαδικώς, εξεταζόμενων μαθημάτων.

Διαπιστώσαμε ότι στο νομοσχέδιο δεν υπάρχει διάταξη, που να συνδέει την ενδοσχολική βαθμολογία του Λυκείου με την εισαγωγή στα ΑΕΙ. Μακάρι, αυτό να παραμείνει έτσι και στο μέλλον. Αποτελεί πάγια θέση του Συνδέσμου μας ότι η σύνδεση των ενδοσχολικών βαθμολογιών του Λυκείου, με το σύστημα πρόσβασης στα πανεπιστήμια, δεν είναι ώριμη να αντιμετωπίσει ακόμη η ελληνική κοινωνία. Αν εφαρμοστεί, θα οδηγήσει σε πληθωρισμό άριστων βαθμολογιών και στις συνακόλουθες στρεβλώσεις.

Είναι θετικό πώς ορίζονται, επιτέλους, στο νομοσχέδιο τα πανελλαδικώς εξεταζόμενα μαθήματα για κάθε επιστημονικό πεδίο. Είναι, όμως, επιτακτική ανάγκη για την προετοιμασία του επόμενου σχολικού έτους, να οριστούν άμεσα και τα αντίστοιχα εβδομαδιαία ωρολόγια προγράμματα των μαθητών.

Θετικά, προφανώς, αντιμετωπίζουμε και τον ορισμό της βαθμολογίας του 10, ως γενικό μέσο όρο προαγωγής των μαθητών.

Όσον αφορά στο θέμα των Λατινικών και της Κοινωνιολογίας, δεν θέλω να επεκταθώ περαιτέρω, όμως θα πω, πολύ απλά, ότι ακόμη και οι κοινωνιολόγοι ή η Κοινωνιολογία, ως επιστήμη, όταν θέλει να εκφράσει ή να αναλύσει ιδέες της επιστήμης της, χρησιμοποιεί τη λατινική ορολογία. Ανθρωπιστικές Σπουδές, χωρίς αρχαία ελληνικά και λατινικά είναι ορφανές σπουδές.

Όσον αφορά στην Τράπεζα Θεμάτων, υποστηρίζουμε, όπως είχαμε κάνει και στο παρελθόν, τη δημιουργία και την υιοθέτηση της Τράπεζας Θεμάτων διαβαθμισμένης δυσκολίας. Λειτούργησε επ’ ωφελεία των μαθητών και των εκπαιδευτικών.

Όσον αφορά στη συνεργασία των εκπαιδευτικών είτε στο σύνολο του Συλλόγου των Διδασκόντων είτε σε μικρότερες ομάδες είναι ιδιαίτερα σημαντική, για την ποιότητα και την αποτελεσματικότητα του διδακτικού έργου. Αντίστοιχα, σημαντικές είναι και οι επιμορφώσεις των εκπαιδευτικών. Είναι, όμως, καιρός τόσο το Υπουργείο, όπως και οι εκπαιδευτικοί να αναγνωρίσουν πως οι διαδικασίες αυτές δεν μπορούν να λαμβάνουν χώρα, σε ώρες του διδακτικού προγράμματος, κλείνοντας, ουσιαστικά, εκείνες τις ημέρες τα σχολεία. Μπορούν και πρέπει να υλοποιούνται είτε σε απογευματινές ώρες είτε σε ώρες, την ημέρα του Σαββάτου.

Κλείνουμε, όσον αφορά στην αξιολόγηση, όπου από την Αρχαιότητα, στη χώρα μας, υπήρχε ο θεσμός της αξιολόγησης των εκπαιδευτικών. Ο δε Πλάτωνας μας το λέει ξεκάθαρα ότι πρέπει να επιλέγουμε τους καλύτερους, για να εμπιστευτούμε τους μελλοντικούς πολίτες. Στην Ελλάδα, αρκεί για να είσαι καλός εκπαιδευτικός, να πάρεις ένα πτυχίο πανεπιστημίου. Ακούω, εδώ και χρόνια, την ΟΛΜΕ και τη ΔΟΕ να ισχυρίζονται, και έτσι θα είναι, ότι το προσωπικό είναι γερασμένο. Δηλαδή, μπήκαν στις σχολές με το παλιό σύστημα, που πρώτα συμπληρώναμε μηχανογραφικό, το Μάρτιο και μετά περνούσαμε στις σχολές και επομένως, αρκετοί από αυτούς έχουν περάσει, ίσως και τυχαία, σε αυτές τις σχολές. Έκτοτε, δεν έχουν επιμορφωθεί, δεν έχουν αξιολογηθεί και παρόλα αυτά, τους εμπιστευόμαστε ό,τι πολυτιμότερο έχουμε, ως κράτος, την επόμενη γενιά.

Μου κάνει εντύπωση ότι ακόμη υπάρχουν Κόμματα, που εναντιώνονται στην αξιολόγηση και ο μοναδικός λόγος, που το κάνουν, φοβούμαι, είναι για να μην δυσαρεστήσουν αυτή τη μεγάλη εκλογική μάζα των εκπαιδευτικών. Την καλύτερη απάντηση στο αν πρέπει να γίνεται αξιολόγηση ή όχι στους εκπαιδευτικούς την έδωσε και την παρακολούθησα, με έκπληξη, οφείλω να ομολογήσω, ο Πρόεδρος της Αντιπολίτευσης, ο κύριος Τσίπρας, σε συνέντευξή του, στην τηλεόραση, όταν τον ρώτησαν «Γιατί επιλέξατε να πάτε τα παιδιά σας σε ιδιωτικό σχολείο», απάντησε - έκανα αποδελτίωση της συνέντευξης και, αν μου επιτρέπετε, να το διαβάσω : «Κάναμε την επιλογή, για να πάνε τα παιδιά μας σε ένα ιδιωτικό σχολείο, που έχει έναν ιδιαίτερο τρόπο διδασκαλίας. Θέλαμε να δώσουμε ό,τι καλύτερο στα παιδιά μας. Υπάρχουν, βέβαια, κάποια καλά δημόσια σχολεία, αλλά υπάρχουν και δημόσια σχολεία, που είναι αρκετά, που έχουν δυσκολίες. Εξαρτάται από την περιοχή, τους δασκάλους, τους καθηγητές, που είναι σε αυτά».

Εδώ, λοιπόν, δίνει την καλύτερη αφορμή, για να κάνουμε, επιτέλους, το αυτονόητο στην Ελλάδα, να αξιολογήσουμε τους εκπαιδευτικούς μας, για να δημιουργήσουμε τις προϋποθέσεις εκείνες, ώστε όλα τα σχολεία να είναι τα καλύτερα δυνατά.

Θα μου επιτρέψετε, κλείνοντας, να πω ότι στην ίδια Επιτροπή, πριν δύο χρόνια, με άλλον Υπουργό Παιδείας, είχα μιλήσει, για πρώτη φορά, εγώ προσωπικά, για την αξία της τηλεκπαίδευσης. Η αντίδραση των περισσότερων τότε ήταν αρνητική και επιθετική. Σήμερα, κάτω από αυτές τις συνθήκες, όλοι βιώσαμε την αξία και τη χρησιμότητα της. Παρόλα αυτά, ακόμη δέχεται πυρά από αυτούς, που, σήμερα, είναι εδώ στην Επιτροπή και ασκούν, αν μου επιτρέπετε, εξ αποστάσεως συνδικαλιστική δράση. Όπως είπε χθες και ο Πρωθυπουργός, η εξ αποστάσεως εκπαίδευση ήρθε για να μείνει. Είναι καιρός να τελειώνουμε, με αναχρονιστικές απόψεις και φοβικές τάσεις, που κρατούν πίσω το εκπαιδευτικό μας σύστημα, δεν εξυπηρετούν την πρόοδο των μαθητών μας και αντιμετωπίζουν τις προκλήσεις του 21ου αιώνα, ως απειλές και όχι ως ευκαιρίες. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Στη συνέχεια, ο επόμενος εκπρόσωπος είναι ο κύριος Γεώργιος Χριστόπουλος, Γενικός Γραμματέας του Διοικητικού Συμβουλίου της Ομοσπονδίας Ιδιωτικών Εκπαιδευτικών Λειτουργών Ελλάδας (ΟΙΕΛΕ) και ο κ. Στράτος Γεωργουδής, Υπεύθυνος Εκπαιδευτικών Θεμάτων του Διοικητικού Συμβουλίου της ΟΙΕΛΕ.

Κύριε Χριστόπουλε, σας δίνω το λόγο, για πέντε λεπτά, με μια ανοχή. Ορίστε.

**ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδας - ΟΙΕΛΕ):** Ευχαριστώ, κύριε Πρόεδρε.

Κυρία Υπουργέ, θα ήθελα να κάνω δυο παρατηρήσεις, πριν μπούμε στην ουσία του σχεδίου νόμου. Πρώτον, θα περιμέναμε σε ένα σημαντικό νομοσχέδιο να υπάρξει διάλογος και με την Ομοσπονδία μας, καθώς ιστορικά, από την ψήφιση του νόμου 1566/1985, οποιοδήποτε νομοθέτημα αφορά στο σύνολο του εκπαιδευτικού συστήματος αφορά ισότιμα και τα δημόσια και τα ιδιωτικά σχολεία.

Δεύτερον, η συζήτηση αυτή γίνεται εν μέσω ενός αναβρασμού για το θέμα, τουλάχιστον, του live streaming των καμερών. Στη δημόσια εκπαίδευση, όπως ακούσαμε και από τους συναδέλφους πριν από λίγο, οι συνάδελφοι ακύρωσαν στην πράξη το live streaming, τουλάχιστον, έμειναν, όμως, δυστυχώς, στα ιδιωτικά σχολεία οι κάμερες και επαναλαμβάνω, οι κάμερες - δεν μιλάμε για την εξ αποστάσεως εκπαίδευση - στήθηκαν μέσα στις τάξεις, με σκοπό να μείνουν. Ήδη, εκατοντάδες ιδιωτικοί εκπαιδευτικοί υποχρεώνονται να διδάσκουν με κάμερες, χωρίς να γίνεται σεβαστή η βούλησή τους να μη διαρρεύσουν προσωπικά τους δεδομένα, χωρίς καν να ισχύσει αυτό, που και εσείς έχετε πει, για την προαιρετικότητα.

Εμείς θα δώσουμε τη μάχη και ελπίζουμε να αποσύρετε αυτή την τροπολογία, αλλά εμείς, ως Ομοσπονδία, θα συνεχίσουμε και για την πολιτική και τη νομική μας προσπάθεια και εντός και εκτός Ελλάδος, μέχρι να ακυρωθεί αυτή ρύθμιση, που δημιουργεί πολύ μεγάλο ζήτημα, ηθικό, παιδαγωγικό, για χιλιάδες συνάδελφους και για τους μαθητές τους.

Ερχόμαστε, τώρα, σε μια κριτική αποτίμηση του σχεδίου νόμου για τις διατάξεις του, με δύο βασικούς άξονες, τους οποίους εμείς επισημαίνουμε. Ο ένας άξονας έχει να κάνει με την ενίσχυση της εμπορευματοποίησης της εκπαίδευσης. Η ΟΙΕΛΕ - και το γνωρίζετε αυτό κυρία Υπουργέ - δεν είναι εναντίον των ιδιωτικών σχολείων, ιδίως δε, όταν αυτά λειτουργούν νόμιμα και προς όφελος της Παιδείας και των μαθητών τους. Είναι, όμως, ενάντια στο φαινόμενο της εμπορευματοποίησης του εκπαιδευτικού αγαθού και στις επιπτώσεις, που αυτό έχει στην ποιότητα και των προσφερόμενων εκπαιδευτικών υπηρεσιών και στη νομιμότητα της έκδοσης των τίτλων σπουδών και ευρύτερα, στην κοινωνία. Άκουσα, με ιδιαίτερη έκπληξη, πριν από λίγο, τον Πρόεδρο του Συνδέσμου των Ιδιωτικών να μιλάει για την προσπάθεια του συνδέσμου να μπουν εκπαιδευτικοί με διοριστήρια σε αγγλικά- πληροφορική. Αυτές τις παρεμβάσεις τις έχει κάνει επισήμως, με υπομνήματα της πολλαπλά η Ομοσπονδία. Αντιθέτως, δυστυχώς, ακόμη και σήμερα, σε πολλά ιδιωτικά σχολεία, πολλοί συνάδελφοί μας ,που εργάζονται με ειδικότητα στην Πρωτοβάθμια Εκπαίδευση, είναι αδήλωτοι. Αυτό μια μικρή παρατήρηση, την οποία είμαστε υποχρεωμένοι να την επισημάνουμε, επειδή τέθηκε από τον Πρόεδρο του Συνδέσμου.

Επίσης, η ενίσχυση του χαρακτήρα του σχολείου, ως ενός μηχανισμού εξετάσεων, ευνοεί όπως είναι λογικό την φροντιστηριοποίηση της εκπαίδευσης και δεν είναι τυχαίο ότι μέχρι σήμερα, δημόσια, ο μόνος φορέας, που επικρότησε, με ενθουσιασμό, το σχέδιο νόμου με ανακοίνωσή του, είναι η ΟΕΦΕ ομοσπονδία των φροντιστών, η οποία λογικό είναι να τρίβει τα χέρια της, καθώς πιθανόν να εκτοξευθεί ο αριθμός των πελατών της.

Θα δώσουμε ιδιαίτερη μνεία στην Τράπεζα Θεμάτων ενός θεσμού, που εφαρμόστηκε, με αποτυχία το 2014. Σε κάποια ιδιωτικά σχολεία, και μάλιστα, κάποιες υποθέσεις ελέγχθηκαν, υπήρξε ευθεία παραχάραξη της διαδικασίας, με αποτέλεσμα να έχουμε πλασματικά «Άριστα», σε μεγάλο αριθμό μαθητών. Η ανησυχία μας αυτή γίνεται ακόμη πιο έντονη, καθώς, σύμφωνα με τη ρύθμιση, τη διαχείριση της Τράπεζας Θεμάτων έχει το Ινστιτούτο Εκπαιδευτικής Πολιτικής, στο Διοικητικό Συμβούλιο του οποίου έχει τοποθετηθεί και το έχουμε επισημάνει και στο Υπουργείο, νόμιμη εκπρόσωπος ιδιωτικού σχολείου, που έχει παραπεμφθεί, για βαρύτατα πειθαρχικά αδικήματα.

Ο δεύτερος άξονας του αναχρονισμού, έχουμε κάποιες διατάξεις που, κατά τη γνώμη μας, ενισχύουν μία αναχρονιστική λογική. Η πρώτη είναι αυτή που επισημάνθηκε και από τις άλλες εκπαιδευτικές ομοσπονδίες, γίνεται ολοένα και πιο φανερό ότι ζητήματα, όπως ο σχολικός εκφοβισμός, η νεανική παραβατικότητα, η λεκτική και η φυσική βία, ο ρατσισμός, απαιτούν διεπιστημονική προσέγγιση και ευαισθησία.

Δυστυχώς, στο νομοσχέδιο του Υπουργείου Παιδείας, το πρόβλημα συμπεριφοράς ενός μαθητή, δείχνει να επιλύεται με έναν απλοϊκό και επιτρέψτε μας, συντηρητικό τρόπο, με το στιγματισμό, μέσω της διαγωγής και της επαναφοράς των ολοήμερων αποβολών. Αναχρονιστική, θεωρούμε επίσης, την αντίληψη για ενίσχυση του ρόλου των εξετάσεων στο εκπαιδευτικό σύστημα. Η αύξηση του εξεταστικού φόρτου ευνοεί τη στείρα απομνημόνευση και τη συρρίκνωση της κριτικής ικανότητας, όταν στα σύγχρονα εκπαιδευτικά συστήματα, οι εξετάσεις είναι ελάχιστες και το βάρος πέφτει στην ανακαλυπτική γνώση, στη βιβλιογραφική έρευνα, στα projects και γενικά στην αξιολόγηση των μαθητών, βάσει ενός ολοκληρωμένου portfolio, που καθρεφτίζει τη συνολική προσπάθεια στο σχολείο και όχι βάσει μιας βαθμολόγησης, που στηρίζεται σε μεγάλο βαθμό στην ικανότητα της αποστήθισης.

Δίνω το λόγο στο συνάδελφό μου, Στράτο Γεωργουδή, για τις πιο τεχνικές λεπτομέρειες του σχεδίου νόμου.

**ΣΤΡΑΤΟΣ ΓΕΩΡΓΟΥΔΗΣ (Υπεύθυνος Εκπαιδευτικών Θεμάτων του Δ.Σ. της ΟΙΕΛΕ):**

Καλημέρα σας και ευχαριστώ για την πρόσκληση. Ελπίζω να ακούγομαι. Επιθυμούμε, κυρία Υπουργέ και κύριοι Βουλευτές, να εκφράσουμε τις παρατηρήσεις μας, σε συγκεκριμένες διατάξεις του προτεινόμενου νομοσχεδίου, προκειμένου να συμβάλουμε, έστω και την ύστατη αυτή στιγμή στο διάλογο, που, με ευθύνη του Υπουργείου, δεν προηγήθηκε. Αδυνατούμε να αντιληφθούμε, γιατί δεν προσδιορίζονται, με ακρίβεια, σοβαρότατα θέματα, όπως τα εργαστήρια δεξιοτήτων, οι ομάδες δράσης, το ωρολόγιο πρόγραμμα των μαθημάτων, στο γυμνάσιο και στο λύκειο. Η παραπομπή τους σε υπουργικές αποφάσεις του μέλλοντος υπονοεί την κατάρτιση ευέλικτων προγραμμάτων, με συνακόλουθο περιορισμό σε τακτικό προσωπικό.

Διαφωνούμε με την αύξηση του αριθμού των μαθητών σε 25 και την αύξηση του ελάχιστου ορίου σε 15. Αυτό σημαίνει ότι το όριο μαθητών, στα ιδιωτικά σχολεία, μπορεί να φτάσει και τα 28 παιδιά. Θεωρούμε ότι, εκτός των άλλων, το να θεσπίζονται οι αυξήσεις αυτές, τη στιγμή που η πολιτεία διαίρεσε τα τμήματα και σωστά, σε μικρότερα, εξαιτίας του κινδύνων μετάδοσης του κορονοϊού έχουνόχι παιδαγωγικές ή υγειονομικές αφετηρίες.

Η διάκριση των μαθημάτων του γυμνασίου σε πρωτεύοντα, ομάδα Α΄ και δευτερεύοντα, ομάδα Β΄, χαρακτηρίζεται από τη διεθνή παιδαγωγική πραγματικότητα, ως αντιεπιστημονική. Η επιλογή αυτή καταγράφεται στη συνείδηση των μαθητών, ως διαχωρισμός των γνωστικών αντικειμένων, σε σημαντικά μαθήματα και μη. Επιπλέον, δεν συμφωνεί με τα διεθνώς ισχύοντα, όπου οι φυσικές επιστήμες διδάσκονται, ενιαία. Το σχολείο του 21ου αιώνα πρέπει να οικοδομεί τη γνώση στην ανακάλυψη της, μέσω της διαθεματικότητας και της ομαδοσυνεργατικής. Θεωρούμε προσχηματική αριστεία, την επαναφορά του ορίου προαγωγής και απόλυσης στο βαθμό 10.

Επίσης, η μετάθεση της εξέτασης των μεταξεταστέων, το Σεπτέμβρη, μαζί με την ταυτόχρονη κατάργηση των βοηθητικών ενδοσχολικών διδασκαλιών, συμβάλλει ασφαλώς στην εμπορευματοποίηση της εκπαίδευσης. Όλα αυτά οδηγούν, εκ των πραγμάτων, τους μαθητές σε θερινά φροντιστηριακά μαθήματα.

Διαφωνούμε με την κατάργηση του μαθήματος επιλογής της Α΄ Λυκείου, την κατάργηση της ερευνητικής εργασίας της Α΄ και Β΄ Λυκείου και την επιμονή σε ομάδες προσανατολισμού στη Β΄ Λυκείου. Οι επιλογές αυτές θυμίζουν εκπαιδευτικά συστήματα προηγούμενων δεκαετιών και καταργούν το χαρακτήρα του Λυκείου, ως σχολείο γενικής Παιδείας. Δεν αντιλαμβανόμαστε την ανάγκη περιορισμού των ομάδων προσανατολισμού στην Γ΄ Λυκείου, από τέσσερις σε τρεις. Το γεγονός αυτό συνοδεύεται, μάλιστα, από την αδυναμία εκ μέρους των μαθητών της ταυτόχρονης επιλογής των Μαθηματικών και της Βιολογίας, όπως ίσχυε, παλαιότερα. Η πρόταση της Κυβέρνησης δεν έχει κανέναν άλλο στόχο, εκτός από τη συρρίκνωση των μαθητικών τμημάτων και επομένως, τον περιορισμό του κόστους.

Αντιμετωπίζουμε, με σκεπτικισμό, το γεγονός ότι τα μαθήματα, με συντελεστή αυξημένης βαρύτητας, στις πανελλαδικές εξετάσεις, δεν περιγράφονται αναλυτικά, όπως θα έπρεπε. Τονίζουμε εδώ, ότι η διάκριση αυτή οδηγεί σε μαθήματα διαφορετικών ταχυτήτων. Δεν κατανοούμε, τέλος, την επαναφορά των Λατινικών για τις ανθρωπιστικές σπουδές, από το σχολικό έτος 2021 - 2022. Πρόκειται για μία απόφαση, που ελήφθη, χωρίς ουσιαστική επιστημονική και παιδαγωγική τεκμηρίωση. Να υπογραμμίσουμε δε και την αφαίρεση, από τον τίτλο της ομάδας προσανατολισμού του σκέλους Κοινωνικών σπουδών.

Κυρία Υπουργέ, η πανδημία μας οδήγησε, στην εκτεταμένη χρήση εργαλείων τηλεκπαίδευσης. Θα τιμούσε, συνολικά, την ελληνική εκπαιδευτική κοινότητα, αν ο προβληματισμός μας ήταν εστιασμένος στην αξιοποίηση των εργαλείων αυτών και όχι στη διαγωγή και στις αποβολές. Το Υπουργείο όφειλε, με δική του πρωτοβουλία, να ξεκινήσει την ουσιαστική συζήτηση για τον ποιοτικό, ποσοτικό και χρονικό προσδιορισμό των τηλεμαθημάτων, για την υποχρέωση προστασίας των προσωπικών δεδομένων μαθητών και εκπαιδευτικών, για την ανάπτυξη ενός δημόσιου δικτύου, που θα εξυπηρετούσε, πλήρως, τις ανάγκες του ενάμισι εκατομμύριου μαθητών και άλλα.

Εκφράζουμε την έντονη απογοήτευση της Ομοσπονδίας μας, για το λόγο ότι δεν γίνεται η συζήτηση, που επιβάλλεται. Σας καλούμε, έστω και τώρα, να αποσύρετε το νομοσχέδιο και να ανοίξει η συζήτηση, που περιγράψαμε, λίγο πριν, για το καλό της παρεχόμενης εκπαίδευσης, δηλαδή, για την πρόοδο των μαθητριών και των μαθητών της πατρίδας μας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τους δύο προλαλήσαντες ομιλητές, τον κ. Χριστόπουλο και τον κύριο Γεωργουδή.

Το λόγο έχει ο κύριος Ιωάννης Βαφειαδάκης, Πρόεδρος της Ομοσπονδίας Εκπαιδευτικών Φροντιστών Ελλάδας. Θα έχετε το λόγο για πέντε λεπτά, με μια ανοχή.

**ΙΩΑΝΝΗΣ ΒΑΦΕΙΑΔΑΚΗΣ (Πρόεδρος της Ομοσπονδίας Εκπαιδευτικών Φροντιστών Ελλάδος – ΟΕΦΕ):** Θα ήθελα να σημειώσω ότι υπάρχουν πολλά θετικά στο νομοσχέδιο, όπως παραδείγματος χάρη, η βάση του 10, που κινείται στη σωστή κατεύθυνση, δεδομένου ότι διασφαλίζει και την αξιοκρατία, επιβραβεύει όσους εργάζονται, αναβαθμίζει τους τίτλους σπουδών, που προσφέρονται από τα σχολεία.

Θετικό είναι και η εισαγωγή του κόντρα μαθήματος στην Γ΄ Λυκείου, όπου βοηθά την ανάπτυξη των σφαιρικών γνώσεων, ενισχύει τις δεξιότητες για τα παιδιά, που αποφοιτούν από το Λύκειο.

Θα ήθελα να πω, επίσης, ότι είναι θετική η αύξηση των γραπτώς εξεταζόμενων μαθημάτων στο Γυμνάσιο, για δύο λόγους. Γιατί βοηθάει την ανάπτυξη του μαθησιακού υπόβαθρου των μαθητών, αλλά και γιατί εξοικειώνει τα παιδιά, σε ένα περιβάλλον εξετάσεων, που πρόκειται να αντιμετωπίσουν, στο μέλλον. Άρα, λοιπόν, βοηθάει πολύ. Θα ήθελα να πω ότι η εμπειρία, που έχουμε, είναι ότι τα μαθήματα, που δεν εξετάζονταν γραπτώς, η απότομη μείωση, τα τελευταία χρόνια, οδήγησε σε απαξίωση των μαθημάτων και κυρίως, οδήγησε τα παιδιά να έχουν, σε πολλές περιοχές, κυρίως, με ταξικά κριτήρια, πολύ χαμηλές γνώσεις, σε μια σειρά από βασικά μαθήματα. Αποτέλεσμα είναι να μη μπορούν να συνεχίσουν τις σπουδές τους στο Λύκειο και να μην μπορούν, στο τέλος της ημέρας, να διαγωνιστούν, με τις ίδιες πιθανότητες εισαγωγής στις λεγόμενες περιζήτητες σχολές της τριτοβάθμιας εκπαίδευσης.

Για την Τράπεζα Θεμάτων, θα ήθελα να κάνω μια ειδική αναφορά. Καταρχάς, κινείται το νομοσχέδιο στη σωστή κατεύθυνση, δεδομένου ότι εξασφαλίζεται, σε μεγάλο βαθμό, με την εισαγωγή της Τράπεζας Θεμάτων, ότι τελειώνοντας μια τάξη, τα παιδιά έχουν κατακτήσει τον ελάχιστο εκπαιδευτικό στόχο για το μάθημα, σε όλη την Ελλάδα, ενιαία. Επίσης, με αυτόν τον τρόπο, απομυθοποιούμε εξετάσεις, βλέπουμε ότι βοηθούνται οι εκπαιδευτικοί, ώστε να κάνουν ένα μάθημα, το οποίο αντέχει στο να βάλει άλλος τα θέματα εκτός από τον ίδιο. Είναι πάρα πολύ σημαντικό και χρήσιμο. Όμως, θα μπορούσε να προσεγγιστεί το θέμα πιο τολμηρά, με την επιλογή και των τεσσάρων θεμάτων του διαγωνίσματος και όχι μόνο των δύο. Αυτό θα μπορούσε να προσφέρει και πιο αντικειμενική αξιολόγηση. Να ξέρεις ότι ένας μαθητής, που πήρε στην Άλγεβρα της Α΄ Λυκείου 15, να καταλαβαίνουμε όλοι τι σημαίνει αυτό το 15, γιατί τα δύο θέματα μπορούν, σε μεγάλο ποσοστό, να καθορίσουν τον τελικό βαθμό.

Τέλος, θα ήθελα να αναφερθώ στο σύστημα εισαγωγής, όπου είναι και η βασική μας ένσταση και η βασική αδυναμία, κατά τη γνώμη μας, του νομοσχεδίου. Είναι μια παρέμβαση άτολμη, η οποία, στην ουσία, δεν αλλάζει, παρά λίγα πράγματα, σε σχέση με το ισχύον, πάρα πολύ κακό, σύστημα εισαγωγής. Το θετικό είναι ότι εισάγονται εκ νέου οι συντελεστές βαρύτητας, το οποίο είναι σημαντικό και κανείς δεν κατανόησε και το λόγο, για τον οποίο καταργήθηκαν.

Όμως, έτσι όπως είναι διατυπωμένο το σχέδιο νόμου, δεν διασφαλίζεται, σε καμία περίπτωση, η κινητικότητα, ανάμεσα στα πεδία. Δηλαδή, τα παιδιά έχουν λίγες επιλογές, κυρίως, δεν μπορεί να πάει ένα παιδί, παραδείγματος χάριν, από το δεύτερο πεδίο στο τρίτο.

Πρόσφατα, είδαμε τον εθνικό μας γιατρό, τον Σωτήρη Τσιόδρα, όπου διαρκώς κάνει αναφορές σε στατιστικά μοντέλα, σε σχέση με την πανδημία, σε όλο τον πλανήτη. Θέλω να πω, ότι αυτοί οι άνθρωποι, που μπαίνουν, σήμερα, στην Ιατρική, εκείνο το οποίο συμβαίνει είναι, ότι συνήθως, επειδή είναι και σχολές ιδιαίτερων απαιτήσεων, εγκαταλείπουν τις σπουδές τους στα Μαθηματικά, ένα χρόνο, για να μην πω, δυο χρόνια πριν. Αυτό είναι κάτι, το οποίο μειώνει τις δεξιότητές τους, σε σχέση και με τα στατιστικά μοντέλα, αλλά και με βασικά μαθήματα, όπως η Φυσική, όπως η Χημεία, που χρειάζονται πολύ καλή γνώση των Μαθηματικών. Αυτό είναι ένα παράδειγμα.

Ένα άλλο παράδειγμα, αφορά τους μαθητές, που επιλέγουν τις ανθρωπιστικές σπουδές. Δεν τους δίνεται η δυνατότητα να έχουν επιλογές, τόσο στο τρίτο πεδίο, στα παραϊατρικά, όσο και στα οικονομικά, με αποτέλεσμα και να μειώνεται ο αριθμός των ανθρώπων, που πηγαίνουν σε αυτή την ομάδα προσανατολισμού, αλλά κυρίως, να μειώνονται οι επιλογές. Σε έναν κόσμο, όπου η τάση είναι τα διεπιστημονικά μεταπτυχιακά, ένας άνθρωπος, που επιλέγει τη δεύτερη ομάδα προσανατολισμού, την πολυτεχνική, να μην μπορεί να είναι υποψήφιος και στα οικονομικά.

Όλα αυτά θα μπορούσαν να έχουν επιτευχθεί, με την εισαγωγή ενός πέμπτου μαθήματος εξέτασης, όπου θα δίνει και τη δυνατότητα της κινητικότητας. Η κινητικότητα, λοιπόν, η οποία δεν προσφέρεται και η οποία είναι πολύ βασικό μειονέκτημα του προηγούμενου συστήματος, δεν θεραπεύεται, με την παρέμβαση, που κάνετε, κυρία Υπουργέ και νομίζω ότι θα έπρεπε και θα μπορούσατε να το ξαναδείτε.

Θα ήθελα να σημειώσω, επίσης, για τα παιδαγωγικά, για τα οποία έχει γίνει τόσος λόγος, το προηγούμενο διάστημα, ότι πρέπει οι άνθρωποι, που επιλέγουν να σπουδάσουν παιδαγωγικές επιστήμες, να έχουν ένα στοιχειώδες υπόβαθρο τόσο στα Μαθηματικά, όσο και στη Γλώσσα και στην Ιστορία.

Αυτό που συμβαίνει, σήμερα, είναι ότι παρόλο, που μπορεί να είναι υποψήφιος κάποιος για τα παιδαγωγικά, από όλες τις σχολές, αν δείτε τον κατάλογο των εισαχθέντων, θα δείτε ότι οι εισαχθέντες, τελικά, είναι, είτε από το πρώτο, είτε από το τρίτο πεδίο. Αυτό δημιουργεί προβλήματα στους αυριανούς μας δασκάλους και θα έπρεπε και αυτό να το δείτε με ένα πέμπτο μάθημα, υποχρεωτικό, όπου θα μπορούσε το κόντρα μάθημα, που είναι πολύ σωστή επιλογή, να εξετάζεται και πανελλαδικά, προκειμένου να εξασφαλίσει αυτά, που ανέφερα πριν.

Θα ήθελα να σημειώσω για την εξ αποστάσεως εκπαίδευση, ότι σε μία πανδημία - όπου κανείς μας δεν μπορούσε, μέχρι τις 10 Μαρτίου, να σκεφτεί ότι μπορούσε να συμβεί κάτι τέτοιο, αυτό το σταμάτημα, δηλαδή, της εκπαίδευσης, από τη χώρα και όχι μόνο τους εκπαιδευτές - πρέπει έκτακτες περιπτώσεις να αντιμετωπίζονται, με έκτακτα μέτρα.

Δεν κατανοώ την πολεμική, που γίνεται, για τις μικτές τάξεις. Δεν την κατανοώ, όταν αυτό στην ιδιωτική εκπαίδευση και στα φροντιστήρια, ήταν που κράτησε όρθια την εκπαίδευση της χώρας. Δηλαδή, τα ιδιωτικά κέντρα, τα ιδιωτικά φροντιστήρια μπόρεσαν και ανταποκρίθηκαν, με τον καλύτερο δυνατό τρόπο και ταχύτατα, σε αυτήν την πρόκληση. Και η ανταπόκριση των μαθητών και των γονιών ήταν εντυπωσιακή και μπόρεσαν και κάλυψαν και κενά, που δεν μπορούσε να καλύψει - με αντικειμενικές δυσκολίες - και το δημόσιο σχολείο.

Άρα, λοιπόν, σε καμία περίπτωση, δεν πρέπει να σκεφτόμαστε, αρνητικά. Η εξ αποστάσεως εκπαίδευση έχει πολλά θετικά και σε έκτακτες περιπτώσεις, όπως αυτή, δεν μπορούμε να βάζουμε προσχώματα στο να προσφέρουμε μόρφωση στα παιδιά. Το ίδιο, νομίζω, μπορεί να συμβεί και την επόμενη χρονιά, που, εάν επαληθευτούν οι προβλέψεις για δεύτερο κύμα της πανδημίας, σίγουρα, θα έχουμε πολλές απουσίες από τα σχολεία. Άρα, λοιπόν, εάν τα παιδιά, που απουσιάζουν, δεν μπορούν να υποστηριχθούν εξ αποστάσεως, δεν θα μπορεί να έχει μια συνοχή και η εκπαιδευτική διαδικασία. Είναι, λοιπόν, κάτι, το οποίο εμείς το κάναμε και το κάνουμε, από την πρώτη στιγμή, βεβαίως, διασφαλίζοντας και τα προσωπικά δεδομένα, με τη συμμόρφωση των εκπαιδευτηρίων μας, σε αυτές τις διαδικασίες, παίρνοντας και τις ανάλογες συναινέσεις από όλους τους εμπλεκόμενους.

Κυρία Υπουργέ, θεωρούμε ότι έχει πάρα πολλά θετικά το νομοσχέδιο και θεωρούμε ότι βρίσκεται στη σωστή κατεύθυνση. Θα ήθελα να σημειώσετε τη βασική μας αντίρρηση, που είναι η έλλειψη κινητικότητας, ανάμεσα στους υποψηφίους, ότι δεν έχουν επιλογές, κάτι που είναι ενάντια και στις διεθνείς εκπαιδευτικές πρακτικές. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κ. Βαφειαδάκη.

Να δώσω το λόγο στον κύριο Τηλέμαχο Κουντούρη, Πρόεδρο της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης.

Κύριε Κουντούρη, έχετε το λόγο για 5 λεπτά με μια ανοχή.

**ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης):** Ευχαριστώ πολύ.

Κυρία Υπουργέ, κύριε Πρόεδρε, κυρία Υφυπουργέ, κύριε Υφυπουργέ, κυρίες και κύριοι Βουλευτές, κυρίες και κύριοι εκπρόσωποι φορέων, η Πανελλήνια Επιστημονική Ένωση των Διευθυντών Σχολικών Μονάδων της Πρωτοβάθμιας Εκπαίδευσης ευχαριστεί θερμά όλους όσους πρότειναν τη συμμετοχή μας, στη σημερινή συνεδρίαση.

Το προτεινόμενο σχέδιο νόμου αποτελεί, κατά τη γνώμη μας, μια αποσπασματική απόπειρα υποτυπώδους αντιμετώπισης σημαντικών και χρόνιων ζητημάτων της δημόσιας εκπαίδευσης. Μέσω των προτάσεων, που συμπεριλαμβάνει, διαφαίνεται, αφενός η αδυναμία και απροθυμία διαμόρφωσης ενός κεντρικού στρατηγικού σχεδιασμού για την αναβάθμιση της παρεχόμενης δημόσιας εκπαίδευσης και αφετέρου, η επιδίωξη μετακύλισης αρμοδιοτήτων και σημαντικών ευθυνών της κεντρικής διοίκησης προς τις σχολικές μονάδες.

Πιο συγκεκριμένα. Θα ξεκινήσουμε τις παρατηρήσεις μας, από το άρθρο 50, το οποίο το θεωρούμε πολύ σημαντικό και καθοριστικό, για το συγκεκριμένο νομοσχέδιο. Η αύξηση του αριθμού των μαθητών στο νηπιαγωγείο και δημοτικό σχολείο, από 22 σε 25, ανά τμήμα, όπως όλες οι σχετικές έρευνες αποδεικνύουν, είναι βέβαιο, ότι θα δυσχεράνει ακόμα περισσότερο την επίτευξη των παιδαγωγικών σκοπών και ειδικότερα, την ποιότητα της εκπαιδευτικής διαδικασίας. Θεωρούμε τραγικό σε ένα σχέδιο νόμου, που έχει, ως τίτλο, την αναβάθμιση του σχολείου, να εμπεριέχονται ρυθμίσεις, που υποβαθμίζουν, καταφανώς, την ποιότητα της παρεχόμενης εκπαίδευσης, τη στιγμή, που το ζητούμενο, στην εκπαιδευτική διαδικασία, είναι να αντιμετωπιστούν οι ελλείψεις, οι δυνατότητες, τα ενδιαφέροντα και γενικά, οι ανάγκες και ιδιαιτερότητες του κάθε μαθητή, από άποψη γλωσσική, γνωστική, νοητική, συναισθηματική, πολιτισμική και κοινωνική. Γεγονός που επιβάλλει όσο ποτέ άλλοτε την εξατομικευμένη παιδαγωγική και διδακτική παρέμβαση του εκπαιδευτικού. Τμήματα νηπιαγωγείων και δημοτικών σχολείων, με αριθμό μαθητών, που υπερβαίνει το 20, δυσχεραίνουν, σε κάθε περίπτωση, την εκπαιδευτική διαδικασία, την παιδαγωγική οργάνωσή της και τελικά, την επίτευξη των εκπαιδευτικών στόχων. Για όλους τους παραπάνω λόγους, ζητάμε την απόσυρση του άρθρου 50.

Ταυτόχρονα, όμως, καταθέτουμε δεκατέσσερις συγκεκριμένες προτάσεις, για την αναβάθμιση του δημόσιου σχολείου και αυτές θα περιμέναμε να συμπεριλαμβάνει ένα νομοσχέδιο, που έχει, ως τίτλο, την αναβάθμιση του σχολείου.

Πρόταση πρώτη. Η ίδρυση και λειτουργία τμημάτων ένταξης σε όλα τα σχολεία, που, ακόμα και σήμερα, στερούνται αυτήν την απολύτως αναγκαία υποστηρικτική δομή.

Πρόταση δεύτερη. Η ίδρυση και δεύτερου τμήματος ένταξης, σε όλες τις σχολικές μονάδες, που φοιτούν, πάνω από 15 μαθητές, με διαγνωσμένη από αρμόδιο δημόσιο φορέα, αναπηρία ή ειδικές εκπαιδευτικές ανάγκες.

Πρόταση τρίτη. Η τοποθέτηση και δεύτερου δασκάλου στις τάξεις σχολείων, όπου φοιτούν παιδιά υποβαθμισμένων κοινωνικά περιοχών. Εφαρμόζεται, σε πολλές χώρες της Ευρώπης.

Πρόταση τέταρτη. Η επαναφορά του θεσμού του υπεύθυνου δασκάλου, στο ολοήμερο σχολείο, για να αποκτήσει ξανά την παιδαγωγική του ταυτότητα.

Πρόταση πέμπτη. Η επαναφορά του θεσμού της ενισχυτικής διδασκαλίας, που έχει σχεδόν καταργηθεί, στα δημοτικά σχολεία.

Πρόταση έκτη. Η εισαγωγή του γνωστικού αντικειμένου της μελέτης, προετοιμασίας των μαθημάτων, για την επόμενη ημέρα, για όλους τους μαθητές, στο υποχρεωτικό ωρολόγιο πρόγραμμα, με στόχο, για τους μαθητές των μικρότερων τάξεων, η τσάντα να μένει στο σχολείο, καθημερινά και για τους μαθητές των μεγαλύτερων τάξεων, η απαλλαγή τους από το μεγαλύτερο μέρος των κατ’ οίκον εργασιών.

Πρόταση έβδομη: Η λήψη μέτρων για την ενίσχυση της αυτοτέλειας των σχολικών μονάδων, ώστε να μπορούν να προγραμματίζουν, να οργανώνουν και να υλοποιούν το εκπαιδευτικό τους έργο, χωρίς άσκοπες γραφειοκρατικές εξαρτήσεις και ασφυκτικό έλεγχο.

Πρόταση όγδοη: Η δημιουργία υποστηρικτικών δομών ανά ομάδες σχολείων, οι οποίες να καλύπτουν συγκεκριμένο αριθμό μαθητών, με πρώτο βήμα την πλήρη στελέχωση και κάλυψη όλων των σχολικών μονάδων από ΕΔΕΑΥ, από Επιτροπές, δηλαδή, Διεπιστημονικής Εκπαιδευτικής Αξιολόγησης και Υποστήριξης, που αυτή τη στιγμή καλύπτουν μόνο το 30% των σχολικών μονάδων, ώστε καμία σχολική μονάδα να μη στερείται, πλέον, την υποστήριξη από κοινωνικό λειτουργό και ψυχολόγο.

Πρόταση ένατη: Η λήψη συγκεκριμένων μέτρων, για να πάμε, επιτέλους, στο ψηφιακό σχολείο, πώς, δηλαδή, θα καλυφθούν οι ανάγκες, σε κατάλληλο εξοπλισμό, σε υποδομές, τεχνική και παιδαγωγική υποστήριξη των σχολικών μονάδων, αλλά και πώς συγκεκριμένα θα υλοποιηθεί το σύστημα επιμόρφωσης των εκπαιδευτικών.

Πρόταση δέκατη: Η δρομολόγηση όλων των απαραίτητων ενεργειών για μόνιμους διορισμούς στην εκπαίδευση, με στόχο την κάλυψη όλων των οργανικών και λειτουργικών κενών. Δεν μπορεί το εκπαιδευτικό μας σύστημα να στηρίζει τη λειτουργία του στο θεσμό των αναπληρωτών. Φτάσαμε, φέτος, στις 35.000 αναπληρωτές. Αυτή η κατάσταση πρέπει να σταματήσει. Υποβαθμίζει τη λειτουργία και τη σταθερότητα, που έχουν ανάγκη οι σχολικές μας μονάδες.

Πρόταση ενδέκατη: Η ολοκλήρωση όλων των υπηρεσιακών μεταβολών των μόνιμων εκπαιδευτικών θα πρέπει να ολοκληρώνεται, τον Ιούνιο κάθε έτους και όχι τον Αύγουστο, πριν, δηλαδή, τη λήξη του διδακτικού έτους και η τοποθέτηση όλων των αναγκαίων αναπληρωτών εκπαιδευτικών, στις σχολικές μονάδες, θα πρέπει να γίνεται την 1η Σεπτεμβρίου κάθε έτους, ώστε να διασφαλίζεται η ομαλή έναρξη κάθε νέας σχολικής χρονιάς.

Πρόταση δωδέκατη: Η θεσμοθέτηση γραμματειακής υποστήριξης, σε όλα τα δωδεκαθέσια και άνω δημοτικά σχολεία, όπως προβλεπόταν, από το ν. 1566/1985 και δεν έχει ακόμα υλοποιηθεί.

Πρόταση δέκατη τρίτη και επίκαιρη: Η κάλυψη όλων των σχολικών μονάδων, με προσωπικό καθαριότητας πλήρους απασχόλησης, καθ’ όλη τη διάρκεια λειτουργίας των σχολικών μονάδων και όχι μόνο μετά τη λήξη των μαθημάτων, γιατί μόνο έτσι μπορεί να διασφαλιστεί η σωστή τήρηση εφαρμογής των κανόνων υγιεινής και καθαριότητας.

Πρόταση δέκατη τέταρτη: Η τοποθέτηση εργαζομένων γενικών καθηκόντων σε όλα τα τετραθέσια και άνω δημοτικά σχολεία.

Από αυτές τις ρυθμίσεις, κατά τη γνώμη μας, έχει άμεση ανάγκη το δημόσιο σχολείο, για να αναβαθμιστεί η λειτουργία του και όχι από την αύξηση του αριθμού των μαθητών, ανά τμήμα, η οποία οδηγεί σε υποβάθμιση της ποιότητας της παρεχόμενης εκπαίδευσης.

Σε σχέση με το άρθρο 1, η εισαγωγή της πιλοτικής δράσης με τίτλο «Εργαστήρια Δεξιοτήτων» για την ένταξη νέων θεματικών στο νηπιαγωγείο και στο υποχρεωτικό ωρολόγιο πρόγραμμα του δημοτικού σχολείου, με σκοπό την ενίσχυση της καλλιέργειας ήπιων δεξιοτήτων ζωής και δεξιοτήτων τεχνολογίας και επιστήμης στους μαθητές, κινείται στη σωστή κατεύθυνση. Άλλωστε, το μεγαλύτερο μέρος των θεματικών, που προτείνονται στο σχέδιο νόμου, υλοποιούνται, εδώ και χρόνια, από χιλιάδες εκπαιδευτικούς, μέσω των προγραμμάτων σχολικών δραστηριοτήτων και περιβαλλοντικής εκπαίδευσης, αγωγής υγείας και πολιτιστικών θεμάτων. Σκοπός της δράσης θα πρέπει να είναι η ενίσχυση της βιωματικής και ανακαλυπτικής μάθησης. Η επιλογή των θεματικών, και θα θέλαμε να προσεχθεί αυτό, θα πρέπει να είναι αποκλειστική αρμοδιότητα των Συλλόγων Διδασκόντων των σχολικών μονάδων, με βάση τις ιδιαιτερότητες της κάθε σχολικής μονάδας και, σε καμία περίπτωση, στη διδασκαλία τους δεν θα πρέπει να εμπλέκονται ιδιώτες, αλλά και φορείς, άσχετοι με την εκπαιδευτική κοινότητα. Η καθολική εφαρμογή των εργαστηρίων δεξιοτήτων, σε όλες τις σχολικές μονάδες, θα πρέπει να πραγματοποιηθεί μόνο, εφόσον η πιλοτική εφαρμογή τους τύχει θετικής αξιολόγησης από τους εκπαιδευτικούς, που θα τα διδάξουν και αφού, βέβαια, έχει προηγηθεί επιμόρφωση όλων των εκπαιδευτικών σε μεθοδολογίες εργαστηριακής μη τυπικής προσέγγισης διδασκαλίας. Σε κάθε περίπτωση, μετά τη θετική αξιολόγηση των εργαστηρίων δεξιοτήτων, ο στόχος θα πρέπει να είναι η πλήρης ένταξή τους στα γνωστικά αντικείμενα του σχολείου.

Άρθρο 3. Η αύξηση των ωρών διδασκαλίας της αγγλικής γλώσσας στο ωρολόγιο πρόγραμμα της Α΄ και Β΄ τάξης του δημοτικού σχολείου αποτελεί αποσπασματική αλλαγή. Η εκπαίδευση έχει ανάγκη από καλά συγκροτημένες, σχεδιασμένες και συνολικές αλλαγές και όχι από πρόχειρες μεμονωμένες και αποσπασματικές παρεμβάσεις.

Σχετικά με το άρθρο 36. Η συνεργασία των όμορων σχολικών μονάδων με τη δημιουργία ομάδων σχολείων, που προβλέπει το σχέδιο νόμου, είναι αναγκαία και πολύτιμη, γιατί θα συμβάλει στην αλληλοτροφοδότηση της παιδαγωγικής εμπειρίας, της παιδαγωγικής πράξης και των κοινωνικών δράσεων του κάθε σχολείου, με τα γειτονικά του σχολεία.

Άρθρο 37, σχετικά με το Σχολικό Κανονισμό. Η θεσμοθέτηση Εσωτερικού Κανονισμού Λειτουργίας για όλες τις σχολικές μονάδες, στον οποίο αναφέρονται τα θέματα, σχετικά με τη λειτουργία τους είναι απολύτως θετική. Η προσαρμογή του Κανονισμού, στις ιδιαίτερες ανάγκες και συνθήκες της κάθε σχολικής μονάδας, μπορεί να συμβάλει, καθοριστικά, στην πιο ομαλή, αρμονική και αποτελεσματική λειτουργία της. Το σχέδιο νόμου, όμως, προβλέπει την έγκριση του Κανονισμού Λειτουργίας της σχολικής μονάδας από τον Διευθυντή Εκπαίδευσης και από τον Συντονιστή Εκπαιδευτικού Έργου. Είναι δυνατόν το Υπουργείο Παιδείας να μην εμπιστεύεται τις σχολικές μονάδες ούτε στο να συντάσσουν τον Κανονισμό Λειτουργίας τους και να απαιτεί δύο εγκρίσεις, για να ισχύει; Έτσι, θα ενισχυθεί η αυτοτέλεια των σχολικών μονάδων; Η πρόταση της Ένωσης Διευθυντών είναι ότι ο Εσωτερικός Κανονισμός...

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Μη μας διαβάσατε την πρόταση! Μας διαβάσετε 15 προτάσεις, μιλήστε, κυρίως, για το νομοσχέδιο. Έχετε, ήδη, φτάσει τα 10 λεπτά.

**ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης)**: Μας ζητήθηκαν προτάσεις συγκεκριμένες από την κυρία Υπουργό, στην εισαγωγή της. Αυτό ζητήθηκε και αυτό κάνουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ναι, αλλά είπατε 15 προτάσεις, οι οποίες μπορούν να συζητηθούν και σε κάποια άλλη χρονική στιγμή. Εδώ θα μπορούσατε να μείνετε στο νομοσχέδιο και στο τέλος, να συμπληρώσετε και τις προτάσεις ή να μας τις στείλετε, με υπόμνημα, να τις διανέμουμε. Όλη σας την εισήγηση θα την διανέμουμε, με υπόμνημα, που θα μας στείλετε, ηλεκτρονικά. Ολοκληρώστε, σας παρακαλώ.

**ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης)**: Ευχαριστώ πολύ.

Σχετικά με τον Εσωτερικό Κανονισμό, λοιπόν, προτείνουμε ότι θα πρέπει να συντάσσεται από το Σχολικό Συμβούλιο και να κοινοποιείται στο Διευθυντή Εκπαίδευσης και τον Συντονιστή Εκπαιδευτικού έργου.

Σχετικά με το άρθρο 38 και ολοκληρώνω, γιατί δεν έχω μιλήσει, για τα άρθρα, για την αυτοαξιολόγηση, θα το κάνω στη δευτερολογία μου, η θεσμοθέτηση εκπαιδευτικού εμπιστοσύνης, που μετονομάστηκε, πλέον, σε «Σύμβουλο Σχολικής Ζωής» στο δημοτικό σχολείο δεν είχε να προσφέρει απολύτως τίποτα και, πολύ σωστά, αποσύρθηκε αυτή η παραπάνω διάταξη, αποτελούσε και δική μας πρόταση και χαιρόμαστε, που έγινε δεκτή.

Σας ευχαριστώ πολύ. Στη δευτερολογία μου, πιστεύω να υπάρχει χρόνος να μιλήσω και για τα υπόλοιπα άρθρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Σας ευχαριστούμε και εμείς. Στη δευτερολογία, να είσαστε περισσότερο στο νομοσχέδιο.

Το λόγο έχει ο κ. Σπυρίδων Γλένης.

**ΣΠΥΡΙΔΩΝ ΓΛΕΝΗΣ (Πρόεδρος της ΕΛΜΕ Προτύπων Πειραματικών Σχολείων)**: Ευχαριστώ πάρα πολύ και για την πρόσκληση.

Θα ήθελα, καταρχήν, να μιλήσω για το θέμα το εργασιακό των εκπαιδευτικών στα Πρότυπα Πειραματικά Σχολεία, οι οποίοι, επί μία επταετία, υπηρετούν, έχοντας απωλέσει τις οργανικές τους θέσεις και αποκλεισμένοι από οποιαδήποτε διαδικασία διεκδίκησης θέσης, σε άλλο σχολείο, σε αντίθεση με άλλους συναδέλφους, οι οποίοι, ανά πάσα στιγμή, μπορούν να κάνουν την αίτηση σε ένα σχολείο, για να πάρουν θέση, ενώ εμείς θα έπρεπε, πρώτα, να παραιτηθούμε από το Πειραματικό Σχολείο και μετά να διεκδικήσουμε τη θέση αυτή.

Αυτό έγινε, με ευθύνη της πολιτείας και τώρα πρέπει η πολιτεία να θεραπεύσει αυτή την αδικία, απέναντι στους εκπαιδευτικούς. Σε ό,τι αφορά τις μεταβατικές διατάξεις, έχουμε, ήδη, κάνει τις πρώτες γραπτές προτάσεις μας στην Υπουργό και θα θέλαμε να τις λάβει σοβαρά υπόψη, διότι είμαστε 7 χρόνια, στον αέρα, κυριολεκτικά.

Το δεύτερο είναι ότι το νομοσχέδιο προσπαθεί να αναβαθμίσει το ρόλο των σχολείων. Είναι αρκετά φιλόδοξο, θέτει πάρα-πάρα πολλούς στόχους, αρκετές υποχρεώσεις και τακτική αξιολόγηση, για την επίτευξη όλων αυτών των στόχων. Έχει τα άρθρα 10, 11, 19, 20 και 21, τα οποία λένε πώς θα επιλεχθούμε, πώς θα αξιολογήσουμε, πώς θα αποτιμηθούμε. Εντούτοις, δεν υπάρχει καμία μνεία, για τα κίνητρα, που θα έχουν αυτοί εκπαιδευτικοί, για να υπηρετήσουν στα σχολεία. Ρωτάμε την κυρία Υπουργό το εξής. Πώς πιστεύει ότι θα συγκεντρώσει το κατάλληλο προσωπικό, για να υλοποιήσει όλη αυτή την πολιτική; Είναι πρωτοφανές στο νόμο να μην υπάρχουν κίνητρα. Όλοι οι προηγούμενοι νόμοι, που είχαν να κάνουν με τη λειτουργία των σχολείων, είχαν μέσα κίνητρα για τους εκπαιδευτικούς, τα οποία συνδέονται και με το αυξημένο εκπαιδευτικό τους έργο.

Το επόμενο θέμα, που είναι πολύ σημαντικό, αφορά τη διοίκηση των σχολείων. Καταρχήν, η διοίκηση μοιράζεται σε Περιφερειακή Διεύθυνση, σε Διευθύνσεις Δευτεροβάθμιας Εκπαίδευσης, στη ΔΕΠΣΣ, στη γνώμη του ΙΕΠ, στο τμήμα των Προτύπων και στις Περιφέρειες. Όλες αυτές οι υπηρεσίες θα είναι εξαιρετικά δύσκολο, κατά τη γνώμη μας, να συνεργαστούν και να υποστηριχθούν, με ευκολία και αποτελεσματικότητα, οι διοικητικές λειτουργίες των σχολείων.

Εμείς εκτιμούμε ότι θα πρέπει το συντονιστικό όργανο των σχολείων να περιοριστεί από τη ΔΕΠΣΣ και να διευρυνθούν οι αρμοδιότητες του Τμήματος Προτύπων και να υποστηριχθούν όλες οι λειτουργίες των σχολείων, από αυτά τα δύο όργανα. Ο μοιρασμός, δεν πρόκειται να προσφέρει τίποτα άλλο παρά κωλυσιεργίες, όπως μας έδειξε και στο παρελθόν και να πηγαίνουν από τη μία υπηρεσία στην άλλη, για να λύσουν τα προβλήματα.

Σε ό,τι αφορά στο θέμα των διευθυντών αυτών των σχολείων μας έχει προβληματίσει, ιδιαίτερα. Γιατί, ενώ προβλέπεται μια ενδελεχής αξιολόγηση στην επιλογή των εκπαιδευτικών, δεν βλέπουμε κάτι αντίστοιχο να ισχύει για τους διευθυντές, οι οποίοι τη φετινή χρονιά, 2020 – 2021, θα έρθουν να αξιολογήσουν τους εκπαιδευτικούς.

Οι διευθυντές, σε αυτά τα σχολεία, επειδή έχουν ένα διαφορετικό έργο, θα πρέπει να επιλεχθούν, με ένα διαφορετικό τρόπο, που να ανταποκρίνεται στο έργο και αφού επιλεχθούν, τότε να προχωρήσουν στην αξιολόγηση των εκπαιδευτικών. Θεωρούμε ότι είναι λάθος, για άλλη μια φορά, να αξιολογηθούμε από διευθυντές, όπως έγινε και το 2013, οι οποίοι δεν είχαν επιλεχθεί για τη θητεία σε Πρότυπα Πειραματικά Σχολεία και για το αυξημένο έργο.

Το επόμενο σχόλιό μου έχει σχέση με εκπαιδευτικούς, στους οποίους έχει αξιολογηθεί ο φάκελός τους και υπηρετούν, αυτή τη στιγμή, με απόσπαση στα σχολεία. Αυτοί οι εκπαιδευτικοί καλύπτουν θέσεις, οι οποίες έχουν προκύψει από την αποχώρηση εκπαιδευτικών, όλα τα προηγούμενα χρόνια και θα πρέπει, με μια αξιολόγηση, η οποία έχει να κάνει με τη συνέντευξη, που λείπει από τα προβλεπόμενα, να πάρουν τη θέση στα σχολεία και να καλύψουν τα κενά, τα οποία είναι πάρα πολλά και εκτιμούμε ότι αυτό, αν δεν γίνει, σύντομα, θα εμποδίσει πάρα-πάρα πολύ τη λειτουργία των σχολείων, την επόμενη χρονιά.

Το τελευταίο, που θέλω να πω, είναι για τους δύο τύπους σχολείων.

Εμείς δεν έχουμε καταλάβει το διαχωρισμό των σχολείων σε Πρότυπα και Πειραματικά, πιστεύουμε ότι θα έπρεπε να υπάρχει ένα ενιαίο δίκτυο σχολείων. Τα Πειραματικά των Πανεπιστημίων διαχωρίστηκαν, με την ιδέα της κλήρωσης και του τυχαίου δείγματος. Αυτά δεν έχουν καμία επιστημονική εγκυρότητα.

Εγώ, σαν ερευνητής, θα ήθελα να έχω τη δυνατότητα να επιλέγω το δείγμα, όπως ακριβώς είναι για τις ανάγκες και όχι να με υποχρεώνει ένας νόμος, ότι πρέπει να κάνω μια κλήρωση και να πάρω τους μαθητές, από το κέντρο της Αθήνας ή από το κέντρο της Θεσσαλονίκης.

Η ερευνητική μου εμένα αποσκοπεί, όπως λέει και ο νόμος, να πάρουμε ένα δείγμα, το οποίο μπορεί να μην είναι τυχαίο, αλλά να είναι επιλεγμένο, σύμφωνα με τους ερευνητικούς στόχους. Οπότε, θα ήταν πάρα-πάρα πολύ σωστό, να δίνει τη δυνατότητα, τουλάχιστον, σε αυτά τα σχολεία, να μπορούν να επιλέγουν τους μαθητές τους, σύμφωνα με τους ερευνητικούς σκοπούς, όπως τίθενται από τα σχολεία. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κ . Γλένη.

Το λόγο έχει η κυρία Μπουλμέτη.

**ΓΕΩΡΓΙΑ ΜΠΟΥΛΜΕΤΗ (Πρόεδρος της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής - ΠΟΣΕΕΠΕΑ):** Καλησπέρα σας, κύριε Πρόεδρε, αξιότιμες, αξιότιμοι Βουλευτές, η ΠΟΣΕΕΠΕΑ είναι Δευτεροβάθμιο Συνδικαλιστικό Όργανο και εκπροσωπεί τους κλάδους Ειδικού Εκπαιδευτικού Προσωπικού, όπως τους ψυχολόγους, τους κοινωνικούς λειτουργούς, τους θεραπευτές, τους λογοθεραπευτές και εργοθεραπευτές, τους φυσικοθεραπευτές, τους σχολικούς νοσηλευτές ειδικούς για μαθητές, όπως για τυφλούς και κωφούς μαθητές, τους συμβούλους στον επαγγελματικό προσανατολισμό και το ειδικό βοηθητικό προσωπικό, που υπηρετούν, στην ειδική και γενική εκπαίδευση, καθώς και στα ΚΕΣΥ και παρέχουμε υποστηρικτικές υπηρεσίες, σε μαθητές με ειδικές εκπαιδευτικές ανάγκες ή και αναπηρία, καθώς και σε ευάλωτες κοινωνικές ομάδες.

Θέλουμε να δηλώσουμε ότι σαν Ομοσπονδία δεν λάβαμε καμία πρόσκληση, σε διάλογο, πριν την κατάθεση του νομοσχεδίου στη διαβούλευση.

Θεωρούμε ότι το νομοσχέδιο στο σύνολό του είναι αντιεκπαιδευτικό, πλήττει τη δημόσια δωρεάν εκπαίδευση, τα δικαιώματα των μαθητών στη μόρφωση και στις εργασιακές συνθήκες των εκπαιδευτικών.

Αποσκοπεί στη δημιουργία ενός σχολείου, στο οποίο η κατηγοριοποίηση των μαθητών γίνεται, με βάση τη διαγωγή και τη βαθμολογία και υποβαθμίζει οποιαδήποτε εξέλιξη.

Διαπιστώνουμε, μετά λύπης μας, ότι δεν υπάρχουν διατάξεις, για τους μαθητές, με ειδικές εκπαιδευτικές ανάγκες ή και αναπηρία.

Απαιτείται, κατά το σχεδιασμό κάθε εκπαιδευτικής πολιτικής, να προβλέπονται ειδικές ρυθμίσεις για τα άτομα με αναπηρία, προκειμένου να μπορούν να έχουν πρόσβαση σε μια ένταξη ποιοτική και δωρεάν, με Πρωτοβάθμια και Δευτεροβάθμια Εκπαίδευση, σε ίση βάση με τους άλλους, στις κοινότητες, στις οποίες ζουν, μέσω εύλογων προσαρμογών και υποστήριξης.

Δυστυχώς, αυτό που διαπιστώνουμε είναι ότι στο παρόν νομοσχέδιο δεν υπάρχει το πνεύμα αυτό, αποκλείονται, για άλλη μια φορά, μαθητές με αναπηρία και οι οικογένειές τους και δημιουργούνται έτσι διαχωρισμοί, ανάμεσα στη γενική και ειδική εκπαίδευση.

Ξέρουμε ότι θα μας πείτε ότι αυτό μπορεί να προβλεφθεί, σε ένα άλλο νομοσχέδιο, όμως, εμείς πιστεύουμε ότι αυτό δημιουργεί μεγαλύτερο χάσμα, στον προσδοκώμενο στόχο.

Σύμφωνα με την Έκθεση του Συνηγόρου του Πολίτη για την εκπαίδευση και για τα δικαιώματα των ατόμων με αναπηρία, αναφέρεται ότι συστηματικά διαπιστώνονται προβλήματα, σε σχέση με την οργάνωση, τους πόρους, το ανθρώπινο δυναμικό, τα προγράμματα και τις μεθόδους διδασκαλίας, το εκπαιδευτικό υλικό, τις αντιλήψεις και τις πρακτικές, στην εκπαίδευση των ατόμων με αναπηρία.

Ναι, διερχόμαστε από μια περίοδο, που για πρώτη φορά, μετά από δεκαετίες, έγιναν διορισμοί στην Ειδική Εκπαίδευση Ειδικού Βοηθητικού και ΕΕΠ και σε λίγες μέρες, περιμένουμε και τους διορισμούς των εκπαιδευτικών στην Ειδική Εκπαίδευση, τόσο από την προηγούμενη Κυβέρνηση, όσο και από τη νυν. Ωστόσο, δεν θα καλύψουν παρά βασικές ανάγκες των Σχολικών Μονάδων Ειδικής Αγωγής και Εκπαίδευσης, αφήνοντας ακάλυπτα πληθώρα λειτουργικών κενών στα σχολεία. Δεν υπήρξε ανάληψη ευθύνης στελέχωσης των ΚΕΣΥ, μέσω μόνιμων διορισμών, τα οποία υποστηρίζουν χιλιάδες μαθητές, με ειδικές εκπαιδευτικές ανάγκες και αναπηρία, με συνέπεια, να προωθούνται ευκαιριακά προγράμματα ΕΣΠΑ, τα οποία δεν προσφέρουν ούτε σταθερότητα ούτε εχέγγυα, για τη συνέχισή τους. Για μας, οι άριστοι μαθητές δεν κρίνονται μόνο μέσα από τη βαθμολογία τους, αλλά μέσα από την προσπάθεια τους, σε σχέση με τα εμπόδια, που αντιμετωπίζουν.

Συγκεκριμένα, τώρα, επί των άρθρων. Στο άρθρο 1, αναφέρεται ότι εισάγονται τα εργαστήρια δεξιοτήτων και φυσικά, δεν είμαστε αντίθετοι προς αυτό.

Η πρότασή μας είναι η υλοποίηση στοχευμένων δράσεων ενδυνάμωσης για μαθητές με αναπηρία και ευάλωτες κοινωνικές ομάδες, με στόχο τη συμπερίληψη, καθώς και προγράμματα, τα οποία προάγουν την αυτοεκτίμηση, την αποδοχή, την αλληλεγγύη για όλους τους μαθητές, με την υποστήριξη και του Ειδικού Εκπαιδευτικού Προσωπικού και του Ειδικού Βοηθητικού Προσωπικού.

Ενδεικτικά, αναφέρουμε ότι σε όλες τις βαθμίδες εκπαίδευσης θα θέλαμε να ενισχυθούν δεξιότητες και να υποστηριχθούν οι μαθητές, οι οικογένειες και οι εκπαιδευτικοί, με τον καθορισμό στόχων ενίσχυσης δεξιοτήτων ζωής από εργοθεραπευτές. Ενημέρωση των εκπαιδευτικών και των γονέων για την κινητική κατάσταση των παιδιών και την εξασφάλιση της ενεργούς συμμετοχής τους, σε όλες τις δραστηριότητες, μέσω εργονομικών παρεμβάσεων και ενδίκων βοηθημάτων από φυσικοθεραπευτές δεξιοτήτων επικοινωνίας και λόγου, από λογοθεραπευτές, κοινωνικών δεξιοτήτων, από κοινωνικούς λειτουργούς, συμβουλευτική υποστήριξη εκπαιδευτικής κοινότητας, σε θέματα ψυχικής υγείας, εξαρτήσεων και σεξουαλικής διαπαιδαγώγησης, από ψυχολόγους, θεμάτων αυτοεξυπηρέτησης και αυτονομίας, από το ειδικό βοηθητικό προσωπικό. Επίσης, ειδικά με τις παρούσες συνθήκες, απαραίτητη είναι η ευαισθητοποίηση μαθητών, σε κανόνες ατομικής υγιεινής και προφύλαξης από κινδύνους, από σχολικούς νοσηλευτές. Είναι όλα όσα πραγματοποιούμε, εδώ και πάρα πολλά χρόνια, μέσα από τα προγράμματα σχολικών δραστηριοτήτων.

Στο άρθρο 2. Το άρθρο 2 εισάγει δραστηριότητες, στην αγγλική γλώσσα. Δεν μπορούμε να καταλάβουμε, γιατί η επίσπευση, στην κατάκτηση μιας ξένης γλώσσας, είναι προτεραιότητα, ενώ καθημερινά παρατηρούνται στους μαθητές των νηπιαγωγείων πολύ σοβαρά προβλήματα προσαρμογής, επικοινωνίας, συμπεριφοράς των παιδιών προσχολικής ηλικίας, τα οποία μπορούν να αντιμετωπισθούν, μόνο με πρόληψη, έγκαιρη και έγκυρη παρέμβαση, για την αντιμετώπιση των προβλημάτων αυτών τόσο με τη συνεργασία των κλάδων του ειδικού εκπαιδευτικού προσωπικού, όσο και του λοιπού προσωπικού του σχολείου. Αυτό θα ήταν μια σημαντική και καινοτόμα προσθήκη, στην εκπαιδευτική διαδικασία. Για την επίτευξη των παραπάνω, προτείνουμε την εφαρμογή υποστηρικτικών προγραμμάτων στα σχολεία, παράλληλα, με το διδακτικό έργο, από κλάδους του ειδικού εκπαιδευτικού προσωπικού και ειδικού βοηθητικού, σε θέματα αυτοεξυπηρέτησης μαθητών, οι οποίοι θα εργάζονται, στη γενική εκπαίδευση, αποσκοπώντας σε ολιστική παρέμβαση, όπως αξίζει σε ένα καινοτόμο σχολείο, μέσα, δηλαδή, από τη σύσταση οργανικών θέσεων λογοθεραπευτών, εργοθεραπευτών και άλλων, καθώς και του ειδικού βοηθητικού προσωπικού για την κάλυψη αυτών, στη δίχρονη προσχολική.

Επί του άρθρου 5. Θεωρούμε ότι αυτό είναι αναχρονιστική η αναγραφή της διαγωγής στους τίτλους σπουδών, η οποία θα συνοδεύει το νέο άνθρωπο, στη μελλοντική του ζωή και σε κάθε προσπάθεια ανεύρεσης εργασίας. Αποτελεί κοινωνικό στιγματισμό και δεν αποτελεί αναβάθμιση. Είναι τιμωρία. Δείχνει άγνοια των σύνθετων συναισθηματικών, κοινωνικοοικονομικών προβλημάτων, που αντιμετωπίζει η ελληνική κοινωνία, η οικογένεια και των δυσκολιών, που ανακύπτουν, κατά την εφηβική ηλικία και έρχεται, σε πλήρη αντίθεση, με ένα δημοκρατικό σχολείο.

Ως προς τα άρθρα 34 και 35, περί εσωτερικής και εξωτερικής αξιολόγησης. Θεωρούμε ότι προβάλλουν αγκυλώσεις και εκφοβισμούς. Δεν προάγουν την εξέλιξη του έργου του προσωπικού και της σχολικής μονάδας, το οποίο έγκειται στην αποτίμηση των στόχων, που έχουν τεθεί από τους ίδιους τους εκπαιδευτικούς και το σύλλογο προσωπικού, με στόχο τη βελτίωση και όχι την τιμωρία τους. Η πολιτεία, σκόπιμα, εδώ θεωρούμε ότι αγνοεί την υποχρηματοδότηση της Παιδείας, την υποστελέχωση των σχολικών μονάδων και δομών, με μόνιμο προσωπικό, τις αδυναμίες του συστήματος και μετακυλίει την ευθύνη στις πλάτες των εκπαιδευτικών και των σχολικών μονάδων. Επίσης, δεν δύναται να αξιολογηθεί το υποστηρικτικό έργο του ΕΕΠ - ΕΒΠ από συντονιστές εκπαιδευτικού έργου μη συναφών επαγγελμάτων, λόγω της παράλειψης πρόβλεψης συντονιστών εκπαιδευτικού έργου ΕΕΠ – ΕΒΠ.

Στο άρθρο 38. Θα λέγαμε ότι, σύμφωνα με την παράγραφο 4 του άρθρου 38, διαφαίνεται ότι ο Σύμβουλος Σχολικής Ζωής υποκαθιστά, πλήρως, καθήκοντα και αρμοδιότητες, που ορίζονται, από τα καθηκοντολόγια των ψυχολόγων και των κοινωνικών λειτουργών, που υπηρετούν, στα σχολεία της πρωτοβάθμιας και δευτεροβάθμιας εκπαίδευσης, καθώς αναφέρονται όροι και εργαλεία, που χρησιμοποιούνται, από τους ίδιους και που υπάρχουν, σύμφωνα με την άδεια άσκησης επαγγέλματος και εφαρμόζονται. Προτείνεται, λοιπόν, και το έχουμε και το έχουμε βάλει και στη διαβούλευση, να υπάρχουν εκπαιδευτικοί, οι οποίοι θα έχουν στην αρμοδιότητά τους τη διαμεσολάβηση των αιτημάτων των εκπαιδευτικών της σχολικής μονάδας, μέσα από το Σύλλογο Διδασκόντων προς το ειδικά καταρτισμένο προσωπικό, που θα έχει τη βάση του, στη σχολική μονάδα ή θα έχει σταθερή συνεργασία με τα μέλη της ΕΔΕΑΥ και το υπόλοιπο προσωπικό, όπως εκπαιδευτικούς ειδικής εκπαίδευσης, το υπόλοιπο ΕΕΠ, που υπηρετεί στις σχολικές μονάδες και τα ΚΕΣΥ και γι’ αυτό πιστεύουμε ότι πρέπει να δημιουργηθούν οι απαραίτητες θέσεις ειδικού εκπαιδευτικού προσωπικού, στη γενική εκπαίδευση.

Συντασσόμαστε με τις θέσεις της ΔΟΕ και της ΟΛΜΕ, ότι δεν λαμβάνεται κανένα ουσιαστικό μέτρο για την ενίσχυση των απαραίτητων υποστηρικτικών δομών των σχολείων για τη στελέχωσή τους, με το αντίστοιχο προσωπικό, όπως κοινωνικοί λειτουργοί και ψυχολόγοι. Παρόλο που τόσο ο Σύνδεσμος Κοινωνικών Λειτουργών Ελλάδας, όσο και ο Σύλλογος Ελλήνων Ψυχολόγων έχουν καταθέσει θέσεις και αντιρρήσεις, επί του συγκεκριμένου άρθρου, φαίνεται ότι δεν ελήφθησαν υπόψη του Υπουργείου, για τροποποίηση του άρθρου. Θέματα ψυχοκοινωνικής, συναισθηματικής ανάπτυξης παιδιών, πρόληψης παραβατικών συμπεριφορών και φαινομένων σχολικής βίας, διαμεσολάβηση μεταξύ οικογενειών και κοινότητας, συμβουλευτική γονέων, σχεδιασμός και εφαρμογή προγραμμάτων πρόληψης και αντιμετώπισης των δυσκολιών…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχετε ξεπεράσει τα 10 λεπτά ομιλίας. Έχετε και δευτερολογία. Σας ευχαριστούμε.

Τον λόγο έχει ο κ. Σταμάτης.

**ΠΑΝΑΓΙΩΤΗΣ ΣΤΑΜΑΤΗΣ (Πρόεδρος της Ένωσης Εκπαιδευτικών Λειτουργών Ειδικής Αγωγής - ΕΝΕΛΕΑ):** Ευχαριστώ,κύριε Πρόεδρε. Θα ξεκινήσω, λέγοντας ότι στο παρόν νομοσχέδιο, έχουμε εντοπίσει αρκετά σημεία, που είναι προς τη σωστή κατεύθυνση, αλλά στον ελάχιστο χρόνο, που έχουμε στη διάθεσή μας, θα επικεντρωθούμε σε εκείνα, που θεωρούμε πως πρέπει να επαναξιολογηθούν. Θα θέσουμε, βέβαια, και κάποιες προτάσεις, που θα μπορούσαν να ενσωματωθούν στο παρόν νομοσχέδιο.

Στο άρθρο, που αφορά στις υπηρεσιακές μεταβολές του ειδικού εκπαιδευτικού προσωπικού και του ειδικού βοηθητικού προσωπικού, πρέπει αυτές να εξακολουθήσουν να γίνονται απευθείας στις σχολικές μονάδες και όχι στις διευθύνσεις. Το ίδιο θα πρέπει να γίνεται και σε ό,τι αφορά στο διδακτικό προσωπικό, όπως γινόταν, μέχρι και το 2012, οπότε και άλλαξε, με αποτέλεσμα να υπάρχουν πολλές διαμαρτυρίες από συναδέλφους, που αυτό το καθεστώς της απευθείας δήλωσης στις σχολικές μονάδες εφαρμόζεται στα διαπολιτισμικά μουσικά και καλλιτεχνικά σχολεία, κάτι που διασφαλίζει τη διαφάνεια.

Πιστεύουμε πως πρέπει να γίνει άμεση στελέχωση των γενικών σχολείων, πρωτίστως, με ψυχολόγους και κοινωνικούς λειτουργούς. Μόνο οι ειδικοί μπορούν να διασφαλίσουν τη διαχείριση του σχολικού εκφοβισμού, της παραβατικότητας στο ξεκίνημά της, την παραμέληση, την κακοποίηση, την εφηβεία και τα προβλήματα, που απορρέουν από αυτή, τη διαχείριση άγχους, θυμού και πένθους. Έτσι, θα αποτραπούν φαινόμενα, που βλέπουμε να συμβαίνουν σε σχολεία άλλων χωρών, αφού θα υπάρχει μέριμνα από ειδικευμένους επιστήμονες και μάλιστα, πριν εκδηλωθούν κάποια δυσάρεστα φαινόμενα.

Αν στελεχωθούν έτσι τα γενικά σχολεία, με υποστηρικτικά προγράμματα, τότε μπορούμε να πούμε πως οδεύουμε προς μία ενταξιακή λογική, που θα περιλαμβάνει περισσότερες υποστηρικτικές ειδικότητες, όπως με σχολικούς νοσηλευτές και ειδικό βοηθητικό προσωπικό, όπου αυτό απαιτείται και θα γίνει εφικτό, μελλοντικά, να πετύχουμε πραγματικά τη συμπερίληψη και να φτάσουμε στο σχολείο, που εντάσσει όλους τους μαθητές είτε έχουν αναπηρίες και ειδικές εκπαιδευτικές ανάγκες, είτε όχι. Σημειώνω ότι οι προσλήψεις αναπληρωτών και η εναλλαγή προσώπων, σε κάθε σχολική μονάδα, αποτελεί ανασταλτικό παράγοντα και ακυρώνει κάθε προσπάθεια των συναδέλφων.

Στο άρθρο 38, εισάγεται ο θεσμός του Συμβούλου Σχολικής Ζωής. Ο Σύμβουλος Σχολικής Ζωής δεν μπορεί να είναι άλλος από τον ψυχολόγο και τον κοινωνικό λειτουργό. Θα είναι παράδοξο να είναι άλλος ο σύμβουλος σχολικής ζωής και άλλος ο ψυχολόγος. Τη στιγμή που η ΣΜΕΑΕ έχει τους δικούς της ειδικούς, δεν μπορεί να δίνεται η δυνατότητα να παρακάμπτονται αυτοί. Ομοίως, στα γενικά σχολεία, που έχουν ψυχολόγο και κοινωνικό λειτουργό, θα πρέπει αποκλειστικά αυτοί να έχουν το ρόλο αυτό.

Σύμφωνα με την παράγραφο 4 του άρθρου 38, ο Σύμβουλος Σχολικής Ζωής αναλαμβάνει τα καθήκοντα, που αναγράφονται στο καθηκοντολόγιο των ψυχολόγων και κοινωνικών λειτουργών. Αυτό, μάλιστα, ενέχει κινδύνους για τον εκπαιδευτικό, που ίσως μπει σε νομικές περιπέτειες, που θα αφορούν π.χ. το απόρρητο ή τη δεοντολογία. Το πιο βασικό, όμως, είναι πως δεν είναι ο εκπαιδευτικός εκπαιδευμένος γι΄ αυτόν το ρόλο.

Μια από τις βασικές ειδικότητες στα εργαστήρια ειδικής επαγγελματικής εκπαίδευσης, όπως και σε άλλες σχολικές μονάδες ειδικής αγωγής, είναι αυτή των Κοινωνικών Επιστημών ΠΕ 78. Έχουμε εντοπίσει και είμαστε βέβαιοι πως η συγκεκριμένη ειδικότητα έχει προσφέρει πάρα πολλά, ειδικά στα ειδικά εργαστήρια επαγγελματικής εκπαίδευσης όσον αφορά στην επαγγελματική και κοινωνική ένταξη των μαθητών, που φοιτούν σε αυτές.

Αν και είμαστε επιστημονική Ένωση, που αφορά στην ειδική εκπαίδευση, έχουμε την υποχρέωση να το αναφέρουμε, εφόσον περιλαμβάνεται στο παρόν νομοσχέδιο, για την ανάγκη της παραμονής της Κοινωνιολογίας, ως πανελλαδικώς εξεταζόμενο μάθημα, αλλά και ως μάθημα γενικής Παιδείας, που, κατ’ εμάς, κρίνεται αναγκαίο.

Εκτός αυτού, όλα τα μαθήματα, που ανήκουν στις Κοινωνικές Επιστήμες, πρέπει να ενσωματωθούν στα ωρολόγια προγράμματα όλων των τάξεων Γυμνασίου και Λυκείου. Όπως έχουμε διαπιστώσει την ανάγκη μαθημάτων κοινωνικών επιστημών, στην ειδική αγωγή, έτσι επισημαίνουμε την ανάγκη και στη γενική, καθώς εκτός από βάση για την ακαδημαϊκή συνέχεια των μαθητών, είναι και βάση να γνωρίσουν τις κοινωνικές δομές, να μάθουν να τις αναλύουν, να κατακτήσουν κοινωνικές δεξιότητες, κάτι που θα τους κάνει αναμφισβήτητα καλύτερους πολίτες, κάτι που σίγουρα και εσείς το επιθυμείτε.

Τελειώνοντας, να αναφέρω πως είναι καιρός, στο παρόν νομοσχέδιο, να ενσωματωθεί η τροπολογία, που αφορά στην ένταξη των αποφοίτων του Τμήματος Εκπαιδευτικής και Κοινωνικής Πολιτικής του Πανεπιστημίου Μακεδονίας, στον κλάδο των κοινωνικών επιστημόνων. Γνωρίζετε πολύ καλά το θέμα και έχουμε λάβει δέσμευση από την ηγεσία του Υπουργείου, όπως και η Ομοσπονδία Λειτουργών Μέσης Εκπαίδευσης, για τη λύση του συγκεκριμένου προβλήματος, που έχει δημιουργήσει πολλά ζητήματα, στους εκπαιδευτικούς, αλλά, πάνω απ’ όλα, θα δημιουργήσει στο μέλλον στους μαθητές, όταν θα έχουμε διορισμούς και προσλήψεις.

Απόφοιτοι του παραπάνω τμήματος, χωρίς καμία συνάφεια αντικειμένου, θα κληθούν να διδάξουν μαθήματα Κοινωνικών Επιστημών, σε ειδική και γενική αγωγή, χωρίς την αναγκαία κατάρτιση, κάτι που μαρτυρούν τα προγράμματα σπουδών τους. Οι διορισμοί, που θα γίνουν στο προσεχές μέλλον και στην ειδική αγωγή, αλλά αργότερα και στη γενική, ενδέχεται να στείλουν πολλούς εκπαιδευτικούς του κλάδου ΠΕ 78 στην ανεργία ή στην αδιοριστία, αν και, για χρόνια τώρα, προσέφεραν, με την κατάρτισή τους, τις υπηρεσίες τους.

Αναμένουμε και ελπίζουμε πως θα δώσετε την κατάλληλη λύση, για να μη θιχτεί κανένας συνάδελφος.

Και πάλι θα τονίσω ότι υπάρχουν αρκετά θετικά στο νομοσχέδιο, όπως η πρόταξη π.χ. της κάλυψης των θέσεων στις ΣΜΕΑΕ, έναντι των τμημάτων ένταξης, αφού από τη μεριά του μαθητή – πάντα – αν αυτός δεν έχει εκπαιδευτικό στις ΣΜΕΑΕ, τότε θα μείνει στο σπίτι του, ενώ στο τμήμα ένταξης θα βρίσκεται στο σχολείο του. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Σταμάτη. Το λόγο έχει ο κύριος Λυμβαίος, Γενικός Γραμματέας της Εθνικής Συνομοσπονδίας Ατόμων με Ειδικές Ανάγκες.

**ΙΩΑΝΝΗΣ ΛΥΜΒΑΙΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία - ΕΣΑΜΕΑ):** Ευχαριστώ, κύριε Πρόεδρε. Στο εν λόγω σχέδιο νόμου, με έκπληξη, διαπιστώσαμε από την αρχή, απ’ όταν βγήκε στη διαβούλευση, μέχρι και σήμερα, ότι παρά και τις σαφείς τελικές παρατηρήσεις και συστάσεις της Επιτροπής του Ο.Η.Ε. για τα δικαιώματα των ατόμων με αναπηρίες, είναι ένα ακόμα σχέδιο νόμου του Υπουργείου Παιδείας, που δεν κάνει καμία απολύτως αναφορά στους μαθητές με αναπηρία, λες και είναι αόρατοι οι μαθητές αυτοί.

Το υπό συζήτηση, λοιπόν, σχέδιο νόμου διατηρεί ένα εκπαιδευτικό σύστημα, μακριά από κάθε έννοια συμπεριληπτικής εκπαίδευσης, με δομές και προγράμματα, που δεν διασφαλίζουν την υποχρεωτική προσβασιμότητα, θεσμοθετώντας ένα σχολείο, που απέχει πολύ από το σχολείο για όλους και από τις σύγχρονες παιδαγωγικές προσεγγίσεις της εξατομικευμένης υποστήριξης κάθε μαθητή και κάθε μαθήτριας, αλλά και της διαφοροποιημένης διδασκαλίας, με στόχο την ενίσχυση των ιδιαίτερων δεξιοτήτων, αλλά και την κάλυψη των εξατομικευμένων αναγκών όλων των μαθητών.

Αξίζει να επισημάνω, κύριε Πρόεδρε, δύο πράγματα: Πρώτον, ότι οι μαθητές με αναπηρία ή και ειδικές εκπαιδευτικές ανάγκες αποτελούν ένα σημαντικό ποσοστό του μαθητικού πληθυσμού, σύμφωνα με τα στοιχεία του my school, που επεξεργάστηκε το Παρατηρητήριο Θεμάτων Αναπηρίας της ΕΣΑΜΕΑ. Ο μαθητικός αυτός πληθυσμός των ατόμων με αναπηρία ή και ειδικές εκπαιδευτικές ανάγκες, με επίσημη γνωμάτευση, ανήλθε, το σχολικό έτος 2017 – 2018, σε 90.743 μαθητές. Δηλαδή, αποτελεί το 6,3 % του συνολικού μαθητικού πληθυσμού της χώρας.

Το Σεπτέμβρη του 2019, πραγματοποιήθηκε – και αυτό είναι το δεύτερο σημαντικό στοιχείο – η αξιολόγηση της χώρας μας από την Επιτροπή του Ο.Η.Ε. για τα δικαιώματα των ατόμων με αναπηρίες, σχετικά με την πρόοδο, που έχει επιτευχθεί, στην Ελλάδα, ως προς την εφαρμογή της Σύμβασης για τα Δικαιώματα των Ατόμων με Αναπηρίες.

Στις τελικές παρατηρήσεις και συστάσεις, που απηύθυνε η Επιτροπή του Ο.Η.Ε. προς τη χώρα μας, διατύπωσε την ανησυχία της για το γεγονός ότι δεν υπάρχει, στην Ελλάδα, ολοκληρωμένη και σαφής νομοθεσία, στρατηγική και διάθεση πόρων για τη συμπεριληπτική εκπαίδευση. Προέβη σε μία σειρά συστάσεων, στην κατεύθυνση αυτή.

Εντούτοις, και παρά την επί της αρχής πλήρη αντίθεση μας επί του σχεδίου νόμου, καταθέσαμε τις παρατηρήσεις μας, τις οποίες τις έχουμε καταθέσει και στην Επιτροπή σας, τις οποίες παρακαλούμε την κυρία Υπουργό να λάβει υπόψη της και περιληπτικά, πολύ περιληπτικά, θα αναφερθώ σε ορισμένες από τις πιο σημαντικές από αυτές.

Άλλωστε, οι τελευταίοι δύο ομιλητές αναφέρθηκαν σε αρκετές από αυτές.

Ως προς το άρθρο 1, τα εργαστήρια δεξιοτήτων είναι μια εξαιρετικά σημαντική δράση για το σύνολο των μαθητών και ιδιαίτερα ό,τι πιο σημαντικό για τους μαθητές με αναπηρία ή και ειδικές εκπαιδευτικές ανάγκες. Ωστόσο, δεν γίνεται καμία αναφορά ούτε για τον τρόπο διδασκαλίας και λειτουργίας των εργαστηρίων για τους μαθητές με αναπηρία ή και ειδικές εκπαιδευτικές ανάγκες, ούτε, όμως και για τον τρόπο διδασκαλίας και λειτουργίας των εργαστηρίων στις σχολικές μονάδες ειδικής αγωγής και εκπαίδευσης.

Επιπλέον, στο θεματικό κύκλο «Ενδιαφέρομαι και Ενεργώ», σκοπός είναι η κοινωνική ενσυναίσθηση και ευθύνη. Όμως, εγείρονται κάποιοι προβληματισμοί, όπως λόγου χάρη για το πώς θα ενσωματωθεί η έννοια της αναπηρίας σ’ αυτό το πλαίσιο. Με ποιο τρόπο και πώς θα γίνει ο σχεδιασμός, μεταξύ αναπηρίας και ανθρωπίνων δικαιωμάτων και ούτω καθεξής.

Αντίστοιχα, από τις επιμέρους θεματικές της Ενότητας «Ζω Καλύτερα», όπως αναφέρεται στο σχέδιο νόμου, απουσιάζει παντελώς η θεματική ενότητα η σχετική με την οδική ασφάλεια ή την κυκλοφοριακή αγωγή, παρά τη γενική αναγνώριση της εξαιρετικής σημασίας και κρισιμότητας του θέματος, ιδιαίτερα σε μία χώρα, σαν την Ελλάδα, που, κάθε χρόνο, θρηνούμε χιλιάδες θύματα στους ελληνικούς δρόμους.

Στο τρίτο άρθρο, κατανομή χρόνου, ανά διδακτικό αντικείμενο, στα δημοτικά σχολεία. Διαχρονικά, ένα σημαντικό πρόβλημα, που υπάρχει, στο εκπαιδευτικό μας σύστημα, είναι η μη ύπαρξη αναλυτικών προγραμμάτων εκπαίδευσης, βάσει εξατομίκευσης των αναγκών των μαθητών. Και αυτό είναι ένα πρόβλημα, που δεν επιλύεται ούτε με αυτή τη διάταξη του παρόντος νομοσχεδίου.

Επιπλέον, παρά το ότι η ενισχυτική διδασκαλία είναι ιδιαίτερα σημαντική, ειδικά στους μαθητές με αναπηρία ή και ειδικές εκπαιδευτικές ανάγκες, στο πλαίσιο του ολοήμερου σχολείου, δεν αναφέρεται πουθενά, επίσης, στο συγκεκριμένο άρθρο, αλλά και συνολικά στο σχέδιο νόμου.

Στο άρθρο 5, υπάρχει η αναγραφή του χαρακτηρισμού διαγωγής στους τίτλους σπουδών. Η διάταξη του άρθρου 5, κύριε Πρόεδρε, αλλά και της παραγράφου 1 του άρθρου 55 του εν λόγω νομοσχεδίου, είναι χωρίς κανένα επιστημονικό υπόβαθρο, που να ανταποκρίνεται στις σύγχρονες εκπαιδευτικές ανάγκες και στις σύγχρονες μεθόδους εκπαίδευσης και που εύκολα μπορούν να αναχαιτίσουν, βέβαια, την προσωπική, κοινωνική και επαγγελματική εξέλιξη των μαθητών και μαθητριών, μέσω του στίγματος, που θα επιφέρουν στα άτομα, που αφορούν και τον οποίο, λόγω της ηλικίας τους, η προσωπικότητά τους τελεί ακόμα υπό διαμόρφωση. Ο χαρακτηρισμός της διαγωγής σημαίνει «ετικετοποίηση», σημαίνει «στοχοποίηση», σημαίνει «στιγματισμό» και εντείνει τον ανταγωνισμό, αλλά και τον αποκλεισμό, ενισχύοντας, βέβαια, τις αρνητικές τάσεις και τις αντιλήψεις των μαθητών για το σχολείο και εντέλει, βέβαια, σημαίνει «περιθωριοποίηση μαθητών μαθητριών».

Αντίθετα, λοιπόν, με τη λογική του άρθρου 5, σε ένα σύγχρονο δημόσιο σχολείο, είναι αναγκαία η στελέχωση των μονάδων ειδικής, αλλά και γενικής, βέβαια, εκπαίδευσης, με ψυχολόγους, εργοθεραπευτές, κοινωνικούς λειτουργούς, σχολικούς νοσηλευτές και άλλες ειδικότητες, αλλά και ειδικό βοηθητικό προσωπικό, για την υποστήριξη των μαθητών με αναπηρία, των μαθητών με ειδικές εκπαιδευτικές ανάγκες, των μαθητών, που έχουν ανάγκη υποστήριξης, ειδικότητες, οι οποίες, βέβαια, μπορούν να συμβάλλουν τα μέγιστα, σε προγράμματα πρώιμης παρέμβασης, πρόληψης και τέλος αντιμετώπισης σχολικής βίας και εκφοβισμού.

Οι προβλέψεις του άρθρου 7, για τη διάρθρωση των εκπαιδευτικών προγραμμάτων Γενικού Λυκείου και την εισαγωγή στην τριτοβάθμια εκπαίδευση, στο μεγαλύτερο μέρος τους, αφορούν σε άνευ ουσίας επιφανειακές αλλαγές, στη διαμόρφωση των εκπαιδευτικών προγραμμάτων.

Επίσης, θα πρέπει να δίνεται η δυνατότητα στους μαθητές της Β΄ Λυκείου, περιλαμβανομένων, βέβαια και των ΕΝΕΕΓΥΛ και των Ειδικών Λυκείων, κατά τις προαγωγικές εξετάσεις της Γ΄ Λυκείου, να μπορούν να εξετάζονται και να λαμβάνουν και κρατικό πιστοποιητικό γλωσσομάθειας επιπέδου Β1 ή Β2, για την ξένη γλώσσα, που έχουν διδαχθεί, μέχρι την τάξη αυτή.

Για την Τράπεζα Θεμάτων, στο άρθρο 9, νομίζω ότι είναι ένα σχήμα, ένας θεσμός, ο οποίος δοκιμάστηκε στο παρελθόν και δεν πέτυχε. Επανέρχεται αυτός ο αποτυχημένος, κατά γενική ομολογία, θεσμός της Τράπεζας Θεμάτων στο Γενικό Λύκειο, μετατρέποντας τις ενδοσχολικές εξετάσεις σε μίνι πανελλήνιες, σε όλες τις τάξεις του Λυκείου.

Στο Κεφάλαιο Β΄, για τα πρότυπα και τα πειραματικά σχολεία, θα ήθελα τρία οριζόντια θέματα. Πρώτον, για την υποχρεωτική προσβασιμότητα των κτιριακών υποδομών για τα άτομα με αναπηρία, στα πρότυπα και στα πειραματικά σχολεία και των δύο βαθμίδων, που πρέπει, υποχρεωτικά, να διασφαλίζεται και ρητά να αναφέρεται στις διατάξεις των άρθρων του Κεφαλαίου Β΄, δεν γίνεται καμία απολύτως αναφορά σε αυτό.

Δεύτερον, εγείρονται ζητήματα για το κατά πόσο καθηγητές με αναπηρία θα μπορούν να διδάξουν στα πρότυπα και πειραματικά σχολεία και τρίτον, διαβάζοντας τόσο την Αιτιολογική Έκθεση όσο και στο σχέδιο νόμου, το Κεφάλαιο Β΄, εμφατικά, περιγράφει ότι η δημόσια εκπαίδευση στη χώρα είναι εκπαίδευση κατακερματισμένη και πολλών ταχυτήτων. Δηλαδή, έχουμε την πρότυπη εκπαίδευση, την πειραματική εκπαίδευση, τη γενική και την ειδική εκπαίδευση.

Το Κεφάλαιο Β΄, στο σύνολό του, αφενός δεν εναρμονίζεται με τη Διεθνή Σύμβαση του Ο.Η.Ε. για τα δικαιώματα των ατόμων με αναπηρία, αντίκειται στο άρθρο 24 της Σύμβασης και με την έννοια της ενιαίας εκπαίδευσης για όλους και με την έννοια, βέβαια, του σχολείου για όλους. Επίσης, δεν γίνεται καμία απολύτως αναφορά στους μαθητές με αναπηρία ή και με ειδικές εκπαιδευτικές ανάγκες, ενώ αγνοούνται, παντελώς, οι συστάσεις της Επιτροπής του Ο.Η.Ε. και, βέβαια και η έννοια της συμπεριληπτικής εκπαίδευσης, η οποία δεν προκύπτει από πουθενά.

Ως προς τα άρθρα 44 και 45, είναι σκληρή τιμωρία, για έναν εκπαιδευτικό ή μία εκπαιδευτικό, αναπληρωτή ή μέλος ΕΒΠ και Ειδικού Επιστημονικού Προσωπικού, που είναι άτομο με αναπηρία ή έχει κάποια σοβαρή χρόνια πάθηση ή είναι γονέας ή σύζυγος ατόμου με αναπηρία ή σοβαρή χρόνια πάθηση, να τοποθετείται σε μια σχολική μονάδα, όπου η περιοχή της έδρας της μονάδας να μην καλύπτει βασικές προϋποθέσεις για την υγεία ή την αποκατάσταση και αποθεραπεία είτε του ίδιου είτε του ατόμου, που έχει στη φροντίδα του και να αναγκάζεται να παραιτηθεί από τη θέση του αναπληρωτή και να φύγει από την περιοχή αυτή και για μια διετία, έως και τριετία, απ΄ ό,τι λέει το σχέδιο νόμου, να μην μπορεί να ξανασυμμετέχει στη διαδικασία προσλήψεων αναπληρωτών. Πραγματικά αυτό, κυρία Υπουργέ, θα πρέπει να το δείτε, με πολύ ιδιαίτερη, αν θέλετε, προσοχή.

Ως προς το άρθρο 48, που είναι το μοναδικό, που κάνει αναφορά για θέματα ειδικής αγωγής και εκπαίδευσης, είναι εκ διαμέτρου αντίθετο με την επίσημη εκπαιδευτική πολιτική συμπερίληψης και πλήττει ευθέως το δικαίωμα των μαθητών και μαθητριών με αναπηρία και ειδικές εκπαιδευτικές ανάγκες.

Τέλος, χρειάζεται ενίσχυση το ποσοστό, η μοριοδότηση των μεταγραφών, γιατί τα άτομα, οι μαθητές, οι φοιτητές, συνήθως, κατά κύριο λόγο, αποτελούν και σημεία – πρόσωπα αναφοράς για τα άτομα με αναπηρία, που είναι στο συγκεκριμένο οικογενειακό περιβάλλον. Έτσι, λοιπόν, αυτό θα πρέπει να αυξηθεί σε 1,5 με 2 μόρια, αντίστοιχα, με τους πολύτεκνους. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς τον κ. Λυμβαίο.

Το λόγο έχει η κυρία Γεωργία Ξανθάκη – Καραμάνου, Πρόεδρος της Εταιρείας Ελλήνων Φιλολόγων.

**ΓΕΩΡΓΙΑ ΞΑΝΘΑΚΗ – ΚΑΡΑΜΑΝΟΥ (Πρόεδρος της Εταιρείας Ελλήνων Φιλολόγων):**  Ευχαριστώ για την πρόσκληση. Η Εταιρία Ελλήνων Φιλολόγων, η αρχαιότερη, με ιστορία 72 ετών και με διεθνή παρουσία, επιστημονική, φιλολογική εταιρεία της χώρας μας, στηρίζει πολλές σημαντικές διατάξεις του συζητούμενου σχεδίου νόμου του Υπουργείου Παιδείας και Θρησκευμάτων. Στηρίζει, ανεπιφύλακτα, την αναβάθμιση των κλασικών γραμμάτων και τη μέσω αυτών ενίσχυση της γενικής Παιδείας, του ακρογωνιαίου λίθου της εκπαίδευσης, που χρειαζόταν άμεση στήριξη.

Συγκεκριμένα, θεωρεί πολύ θετική τη διάταξη στο άρθρο 4, για την επαναφορά της αρχαίας ελληνικής γλώσσας και γραμματείας, ως εξεταζόμενου μαθήματος, κατά τις ανακεφαλαιωτικές εξετάσεις του Ιουνίου, στο Γυμνάσιο. Με τον τρόπο αυτόν, ελπίζεται, κύριε Πρόεδρε, ότι θα αποκατασταθούν οι πολύπλευρες αρνητικές επιπτώσεις, που είχε επιφέρει η προηγούμενη ρύθμιση, που υποβάθμιζε τη διδασκαλία των αρχαίων ελληνικών στο Γυμνάσιο. Γιατί, κυρίες και κύριοι, τα αρχαία ελληνικά; Ακούμε πολλές φορές, γιατί τα αρχαία ελληνικά και γιατί τα λατινικά. Σύντομα, θα σας δώσω μια επιστημονική απάντηση. Επιγραμματικά, η σημασία της γνώσης της αρχαίας για τη νέα ελληνική γλώσσα – τονίζω – τη νέα ελληνική γλώσσα, είναι αναμφισβήτητη. Η αρχαία ελληνική συμβάλλει, καθοριστικά, στον εμπλουτισμό του λεξιλογίου, στην κατανόηση της ρίζας, της ετυμολογίας, δηλαδή, της νέας ελληνικής, στην ενίσχυση της κριτικής σκέψης και, ως εκ τούτου, στη σαφήνεια, στον προφορικό και γραπτό λόγο. Οι πολλές αδυναμίες στη χρήση του καθημερινού μας λόγου, που βλέπουμε, καθημερινά, στην κοινωνική μας ζωή να κακοποιείται η νέα ελληνική γλώσσα, θεραπεύονται, με τη σωστή διδασκαλία της γλώσσας μας, από τις παλαιότερες μορφές της, έως σήμερα.

Τα πρόσφατα απογοητευτικά αποτελέσματα για τους Έλληνες μαθητές, που αποκάλυψαν τα προγράμματα PISA, στην κατανόηση κειμένου, μαρτυρούν τις αδυναμίες των μαθητών να αντιληφθούν και να διατυπώσουν νοήματα, με ορθότητα λόγου και σαφήνεια, αρετές, που προσφέρει, άμεσα και αποτελεσματικά, η γνώση της αρχαίας ελληνικής γλώσσας και της ελληνικής γλώσσας, θα λέγαμε, στη διαχρονία της, από τις παλαιότερες μορφές της, έως σήμερα.

Παράλληλα, με την ουσιαστική προσέγγιση αρχαίων ελληνικών κειμένων, οι μαθητές κατανοούν τις διαχρονικές αξίες και ιδέες, τις αξίες αυτές, που διαμορφώνουν το χαρακτήρα τους και τους δίνουν μια ολόπλευρη καλλιέργεια.

Επίσης, θεωρούμε πολύ σημαντική τη μεταφορά των Λατινικών, για τα οποία τόσα ακούμε, συνεχώς, ως εξεταζόμενου μαθήματος, στην ομάδα προσανατολισμού Ανθρωπιστικών Σπουδών.

Γιατί τα Λατινικά; Θα είμαι πολύ σύντομη και επιγραμματική. Με έωλους ισχυρισμούς του τύπου «τα Λατινικά είναι νεκρή γλώσσα και αποτελούν περιττή γνώση» ή «δεν μας χρειάζονται, όπως λένε πάρα πολλοί – αγνοούνται, με τον τρόπο αυτό, βασικές αρετές, που προσφέρει η γνώση της Λατινικής. Πλήθος λατινικών λέξεων έχουν ενσωματωθεί και χρησιμοποιούνται στον καθημερινό μας λόγο, όπως, «ωράριο», «κουστωδία», «κολλέγιο», «πληβείοι», να μην αναφέρω περισσότερες, εκατοντάδες, μπορώ να σας αναφέρω. Τα ονόματα όλων των μηνών του χρόνου έχουν λατινική προέλευση. Οι μήνες στην αρχαία ελληνική είχαν άλλη ονομασία. Σεπτέμβριος, Οκτώβριος, Ιούνιος, Ιούλιος είναι λατινικές λέξεις. Εκφράσεις, που συχνότατα χρησιμοποιούνται, αυτούσια, σε πολλές εκφάνσεις της κοινωνικής μας ζωής προέρχονται από τα Λατινικά, όπως «a priori», «a posteriori», «ex officio», «de facto», «de jure», «sine qua non» και πάρα πολλές άλλες.

Τα Λατινικά και τα αρχαία συνδιαμορφώνουν το λεξιλόγιο πολλών κύριων ευρωπαϊκών γλωσσών, έτσι ώστε η γνώση της λατινικής να βοηθήσει στην ουσιαστικότερη κατανόηση των γλωσσών αυτών. Τα παιδιά μας, κυρίες και κύριοι, μπορούν να μάθουν ευκολότερα γαλλικά, αγγλικά, γερμανικά και ρουμανικά, ακόμη, αν ξέρουν λατινικά. Η ορολογία βασικών επιστημών, κυρίως, φυσικών επιστημών, φαρμακευτικής, ιατρικής, βοτανικής, όλων των φυσικών επιστημών, θα μπορούσαμε να πούμε, βασίζεται στην αρχαία ελληνική και την ελληνική, αναδεικνύοντας και με τον τρόπο αυτόν τη σύζευξη των δύο κλασικών γλωσσών και τη σημασία τους για τη γενική Παιδεία, για την ολόπλευρη, δηλαδή, καλλιέργεια των μαθητών μας, που πρέπει να είναι πρωταρχικό ζητούμενο. Ας μην ξεχνάμε, εξάλλου ότι η Λατινική τροφοδότησε, με απαράμιλλη γλωσσική αρτιότητα, το ρωμαϊκό δίκαιο, που συνιστά τον ακρογωνιαίο λίθο της νομικής επιστήμης.

Για όλους αυτούς τους λόγους και πολλούς άλλους, τα λατινικά και τα αρχαία ελληνικά δεν είναι νεκρές γλώσσες, αλλά ζουν, ενυπάρχουν, ενσωματωμένες, στη σύγχρονη γλώσσα των επιστημών και της καθημερινής ζωής, συμβάλλοντας στην πνευματική ανάπτυξη του σύγχρονου οικουμενικού ανθρώπου. Εξάλλου, η πυκνή δομή και η συντακτική πλοκή, η άψογη, που, κατά τη μεταφραστική διδασκαλία, τη βλέπει ο μαθητής μας, ενισχύει την κριτική σκέψη, κάτι που είναι ένα πρωταρχικό ζητούμενο της όλης εκπαιδευτικής διαδικασίας.

Απομακρύνεται, έτσι, η στείρα αποστήθιση με τα Λατινικά, η οποία παρεμποδίζει την αποτελεσματικότητα, όπως ξέρουμε όλοι, της εκπαιδευτικής μας διαδικασίας. Επομένως, είναι παράδοξος ο ισχυρισμός, που είχαμε ακούσει, παλαιότερα, ότι τα Λατινικά ενισχύουν την αποστήθιση και τη βαθμοθηρία. Χωρίς Λατινικά, καταφέρετε ποιοτικό πλήγμα στην ανθρωπιστική Παιδεία, όχι μόνο στη δευτεροβάθμια εκπαίδευση, αλλά και στην τριτοβάθμια εκπαίδευση. Θα σας το εξηγήσω, με δυο λόγια και είναι πάρα πολύ σημαντικό. Εισέρχονταν, παλαιότερα, με την κατάργηση των Λατινικών, ως υποχρεωτικά εξεταζόμενου μαθήματος από τις πανελλήνιες εξετάσεις, φοιτητές στις φιλοσοφικές σχολές, δηλαδή, παιδαγωγικά, ιστορία, αρχαιολογία, φιλολογία και λοιπά, με ελάχιστες ή μηδαμινές γνώσεις λατινικής γλώσσας. Αυτό είχε ως αποτέλεσμα αυτός ο βασικός άξονας κλασικής Παιδείας να υποβαθμίζεται, αναγκαστικά, στα πανεπιστήμια της χώρας μας, σε επίπεδο φροντιστηριακής διδασκαλίας, από μηδενικής βάσης. Ήταν υποχρεωμένος ο καθηγητής Λατινικής να κάνει φροντιστηριακό μάθημα, δηλαδή, στοιχειώδη γνώση της γραμματικής και του συντακτικού από το άλφα της Λατινικής. Οπότε, καταλαβαίνετε την υποβάθμιση των φιλοσοφικών σχολών, με τον τρόπο αυτόν.

Η προσέγγιση της λατινικής γλώσσας και της λογοτεχνίας συμβάλλει, επίσης, στην ανάδειξη του ελληνορωμαϊκού πολιτισμού, ως της γενέτειρας του δυτικού κόσμου και στην ενίσχυση της ευρωπαϊκής πολιτιστικής ταυτότητας των Ελλήνων μαθητών. Η κατάργηση των Λατινικών, που, μαζί με τα αρχαία ελληνικά, διδάσκονται, συστηματικά, σε πολλές χώρες, ανά τον κόσμο, αβασάνιστα, απέκοψε την ελληνική εκπαίδευση από τις ρίζες του ευρωπαϊκού πολιτισμού. Οι θετικές αυτές παρεμβάσεις του Υπουργείου για την αναβάθμιση κλασικής Παιδείας είναι, κυρία Υπουργέ, απολύτως αναγκαίο να συμπληρωθούν με δύο μέτρα, την εκπόνηση προσφορότερων εγχειριδίων, για την ελκυστικότερη διδασκαλία των αρχαίων και των Λατινικών. Πρέπει να κάνουμε τα παιδιά να αγαπήσουν τις κλασικές γλώσσες και τις κλασικές μας λογοτεχνίες, να είναι ελκυστικά και πρόσφορα και κατανοητά, με τη μέθοδο της σταδιακής αποκλιμακούμενης δυσκολίας, να γίνουν κατανοητά στα παιδιά, τα αθάνατα αυτά κείμενα.

Στο πλαίσιο της ενίσχυσης της γενικής Παιδείας, εύστοχα, εισάγεται το λεγόμενο «κόντρα μάθημα», πιστεύουμε στην Γ’ Λυκείου, δηλαδή, τα μαθηματικά για τη θεωρητική κατεύθυνση και η Ιστορία και την πρακτική. Στόχος μας είναι πάντοτε η ενίσχυση της γενικής Παιδείας και με τον τρόπο αυτόν επιτυγχάνεται ο στόχος αυτός.

Ιδιαίτερα, όμως, κυρία Υπουργέ, θα ήθελα να μιλήσω για την Ιστορία. Τονίζω, ότι η πληρέστερη διδασκαλία της Ιστορίας, όπως συμβαίνει και με τις κλασσικές σπουδές, είναι απαραίτητη. Τα εγχειρίδια αυτά δεν είναι σωστά, τα παιδιά μας δεν μαθαίνουν ιστορικές χρονικές περιόδους ή την Ιστορία την ελληνική όλων των περιόδων. Σήμερα, η Ιστορία διδάσκεται, ελλιπέστατα, όπως για παράδειγμα, το τεράστιας σημασίας κεφάλαιο της ελληνικής επανάστασης. Τα παιδιά δεν γνωρίζουν βασικά στοιχεία της ελληνικής επανάστασης. Ελπίζεται ότι το κενό αυτό θα συμπληρωθεί, με τις κατάλληλες παρεμβάσεις στα αναλυτικά προγράμματα των μαθημάτων.

Επίσης, κρίνουμε πολύ θετικές τις διατάξεις, που προωθούν την αριστεία, όπως την εισαγωγή των μαθητών με εξετάσεις, στα πρότυπα σχολεία, το άρθρο 18, καθώς και την αναγραφή της διαγωγής, σε αντίθεση με κάποιους άλλους. Σε αυτό έχω να πω το εξής. Η αναγραφή της διαγωγής στους τίτλους σπουδών, άρθρο 5, είναι απαραίτητη, διότι ελπίζεται ότι θα αναχαιτίσει ακραίες συμπεριφορές μαθητών, στο σχολικό περιβάλλον, που ζούμε, δυστυχώς, συχνά συμπεριλαμβανομένου και του bulling, του σχολικού εκφοβισμού.

Πολύ εύστοχη θεωρούμε και τη θέσπιση ξενόγλωσσων προπτυχιακών και μεταπτυχιακών προγραμμάτων σπουδών, αυτόνομα, με αποφάσεις των ίδιων των πανεπιστημίων. Ήταν ένα θέμα, που ζητούσαμε, η πανεπιστημιακή κοινότητα, εδώ και πάρα πολλά χρόνια. Τα πανεπιστήμιά μας διαθέτουν, κυρίες και κύριοι, εξαιρετικό προσωπικό υψηλής ποιότητας, που μπορεί άνετα να ανταπεξέλθει στις αυξημένες απαιτήσεις των προγραμμάτων αυτών των ξενόγλωσσων τμημάτων. Σας ευχαριστώ πάρα πολύ για την προσοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ.

Τον λόγο έχει ο κ. Δημήτριος Λάμπρου.

**ΔΗΜΗΤΡΙΟΣ ΛΑΜΠΡΟΥ (Α΄ Αντιπρόεδρος της Ανώτατης Συνομοσπονδίας Γονέων Ελλάδας - ΑΣΓΜΕ):** Καλημέρα, κύριε Πρόεδρε. Ευχαριστώ, πάρα πολύ.

Ως Ανώτατη Συνομοσπονδία Γονέων Μαθητών Ελλάδος, θα ήθελα να απευθυνθώ στην κυρία Υπουργό, επειδή εισαγωγικά είπε ότι δίνει μεγάλη έμφαση στο διάλογο και στη διαβούλευση. Να της πω ότι εκκρεμεί αίτημα για συνάντηση μας, από το Νοέμβριο του 2019 και επανειλημμένα, ζητάμε, μέχρι σήμερα, κάτι το οποίο, όμως, δεν έχει γίνει αποδεκτό. Δεν μπορούμε να καταλάβουμε, γιατί η πολιτική ηγεσία του Υπουργείου Παιδείας αρνείται συνάντηση με το αναγνωρισμένο ανώτατο θεσμικό όργανο των γονιών, που αποτελεί μέλος της σχολικής κοινότητας και εκπροσωπεί εκατοντάδες χιλιάδες γονείς, από όλη την Ελλάδα. Ελπίζουμε, με αυτόν τον τρόπο, να μη δείχνει το πώς αντιλαμβάνεται το διάλογο και πόσο σέβεται τις αγωνίες και τους προβληματισμούς χιλιάδων εθελοντών γονιών, που δραστηριοποιούνται στις οργανώσεις γονέων και παλεύουν για μια Παιδεία, αντάξια των σημερινών σύγχρονων μορφωτικών αναγκών. Αναμένουμε να γίνει αποδεκτό το αίτημα συνάντησής μας.

Όσον αφορά στο σχέδιο νόμου, είναι απαράδεκτο να κατατίθεται, σε μια περίοδο ειδικών συνθηκών, όπου τα προβλήματα στην εκπαίδευση γιγαντώνονται. Και μόνο το γεγονός ότι ο Σύνδεσμος Ιδιωτικών Σχολείων και Φροντιστηριούχων κρίνει θετικό το σχέδιο νόμου και μάλιστα λέει ότι κινείται σε σωστή κατεύθυνση, μας βάζει σε μεγάλο προβληματισμό και δείχνει το ποιους εξυπηρετεί το συγκεκριμένο σχέδιο νόμου. Θεωρούμε ότι είναι μακριά από τις ανάγκες των παιδιών μας, για ολόπλευρη μόρφωση και δεν υπηρετεί τη δημόσια και δωρεάν εκπαίδευση.

Το σχέδιο νόμου δεν πρέπει να εφαρμοσθεί. Ζητάμε την απόσυρσή του, γιατί ενώ έχουμε ανάγκη και πολύ περισσότερο, λόγω της πανδημίας, από ένα σχολείο, που θα λαμβάνει υπόψη τις σημερινές σύγχρονες ανάγκες, τις επιστημονικές και παιδαγωγικές επισημάνσεις για μείωση των μαθητών στην τάξη, αντί αυτού, το Υπουργείο Παιδείας, αυξάνει τον αριθμό των μαθητών στην τάξη, σε νηπιαγωγείο και δημοτικό, σε 25 μαθητές.

Στο Γυμνάσιο και στο Λύκειο ο ελάχιστος και ο μέγιστος αριθμός μαθητών, ανά τμήματα, θα καθορίζονται, κάθε χρόνο, με Υπουργικές Αποφάσεις, άρα, ανάλογα με τις ελλείψεις και τα κενά σε εκπαιδευτικούς.

Ενώ έχουμε ανάγκη από ένα σχολείο, που θα δίνει, ισότιμα, τη σύγχρονη μόρφωση, ένα σχολείο με αναγκαίες αλλαγές των αναλυτικών προγραμμάτων, νέα σχολικά εγχειρίδια, σχολικά εργαστήρια, που θα ενισχύουν τη θεωρία με την πράξη, υλικοτεχνική υποδομή και εποπτικά μέσα, που θα καλύπτουν τις υπαρκτές ανάγκες μαθητών και εκπαιδευτικών, για δημιουργική αναβάθμιση του μαθήματος, με αυτές τις προϋποθέσεις, μπορούν να αναπτυχθούν νέες αναγκαίες ικανότητες. Αντί αυτού, το Υπουργείο Παιδείας εισάγει εργαστήρια δεξιοτήτων, ανοίγοντας το δρόμο για αντιδραστικές αλλαγές, στο περιεχόμενο του σχολείου. Αντί για ισότιμη, γενική μόρφωση, προωθείται η αποσπασματική και η διαφοροποιημένη απόκτηση δεξιοτήτων. Ερωτηματικά γεννά το γεγονός ότι με Υπουργική Απόφαση θα καθορίζεται ο αριθμός και ο γεωγραφικός προσδιορισμός των σχολείων, που θα υλοποιούνται αυτά τα προγράμματα, διασπώντας το ενιαίο της μόρφωσης. Ερωτηματικά, επίσης, γεννά το ποιος θα υλοποιεί αυτά τα προγράμματα, με το σχολείο να ανοίγει τις πύλες του, σε ιδιώτες και Μ.Κ.Ο.. Επίσης, ερωτηματικά γεννά το γιατί ο μαθητής από το δημοτικό πρέπει να εκπαιδεύεται στην επιχειρηματικότητα.

Τρίτον. Ενώ έχουμε ανάγκη από ένα σχολείο, που θα ενισχύσει τη γενική μόρφωση, δεν μπορούν να υπάρχουν μαθήματα διαφορετικών ταχυτήτων. Όλα τα μαθήματα έχουν την ιδιαίτερη παιδαγωγική σημασία τους, στην ολόπλευρη μόρφωση των μαθητών. Αντί αυτού, το Υπουργείο Παιδείας συνεχίζει και εντείνει την κατηγοριοποίηση μαθημάτων, με ομάδες στο Γυμνάσιο, διαμορφώνοντας μαθήματα πρωτεύουσας και δευτερεύουσας σημασίας. Αυξάνει τα εξεταζόμενα μαθήματα και καταργεί τη δεύτερη εξεταστική του Ιούνη, για την προαγωγή ή την απόλυση των μαθητών της δευτεροβάθμιας εκπαίδευσης. Συγχωνεύει επιστημονικά πεδία στην Γ΄ Λυκείου, με μοναδικό γνώμονα, να μειωθούν οι ανάγκες, για προσλήψεις εκπαιδευτικών.

Έχουμε ανάγκη από ένα σχολείο, που μέσα από τη γενική μόρφωση, θα ενισχύει την κριτική σκέψη του μαθητή και θα τον προετοιμάζει για την ανώτατη εκπαίδευση και δεν θα θέτει, συνεχώς, νέα εμπόδια στο μαθητή. Αντί γι’ αυτό, το Υπουργείο Παιδείας επαναφέρει την Τράπεζα Θεμάτων, διαμορφώνοντας ένα λύκειο - εξεταστική αρένα. Με εξετάσεις πανελλαδικού τύπου από την Α΄ Λυκείου, προστίθεται ακόμα περισσότερο άγχος στους μαθητές και συμπιέζεται ο δημιουργικός ελεύθερος χρόνος, που έχουν ανάγκη. Με την Τράπεζα Θεμάτων, οι μαθητές ωθούνται, ακόμα περισσότερο, στα φροντιστήρια και εμείς οι γονείς βάζουμε ακόμα πιο βαθιά το χέρι στην τσέπη, για τη μόρφωση των παιδιών μας. Η Τράπεζα Θεμάτων δεν μπορεί να λάβει υπόψη το μορφωτικό και κοινωνικό υπόβαθρο κάθε τάξης και κάθε σχολείου. Οι μαθητές οδηγούνται στην τυποποίηση της γνώσης, διαβάζοντας, μόνο, έτοιμες λύσεις. Επίσης, οι ομάδες προσανατολισμού στη Β΄ Λυκείου οδηγούν στην πρώιμη επαγγελματική επιλογή τους μαθητές.

Έχουμε ανάγκη από ένα σχολείο, που, οικονομικά, θα στηρίζεται, πλήρως και επαρκώς, από τον κρατικό Προϋπολογισμό. Αντί αυτού, το Υπουργείο Παιδείας προωθεί την εσωτερική και εξωτερική αξιολόγηση και τους εσωτερικούς κανονισμούς των σχολικών μονάδων, με βάση τις επιδόσεις των μαθητών και την αξιοποίηση της υλικοτεχνικής υποδομής των σχολικών μονάδων, κατηγοριοποιώντας τα σχολεία.

Επιδιώκεται ένα αυτόνομο σχολείο, δηλαδή, ένα σχολείο, που, σταδιακά, θα αποκόπτεται από την κρατική χρηματοδότηση και θα διαμορφώνει πρόγραμμα μαθημάτων, ανάλογα τις ανάγκες της οικονομίας, αντί να παρέχει σε όλους τους μαθητές το ίδιο επίπεδο γνώσεων. Η διεθνής πείρα δείχνει ότι όπου έχει εφαρμοσθεί η δήθεν αξιολόγηση έχει οδηγήσει σε ακόμα μεγαλύτερη κατηγοριοποίηση μαθητών εκπαιδευτικών σχολείων. Έχουμε ανάγκη από ένα σχολείο, που το περιεχόμενό του θα διαπαιδαγωγεί τους μαθητές και όχι ένα τιμωρητικό σχολείο. Αντί αυτού, το Υπουργείο Παιδείας επαναφέρει σκληρά τιμωρητικά μέτρα, με πολυήμερες αποβολές και αναγραφή της διαγωγής στα απολυτήρια των μαθητών, αγνοώντας τον παιδαγωγικό χαρακτήρα της εκπαίδευσης.

Επίσης, έχουμε ανάγκη από ένα σχολείο, με μόνιμους εκπαιδευτικούς, χωρίς εκπαιδευτικά κενά, στελεχωμένο, με όλες τις ειδικότητες και το αναγκαίο βοηθητικό προσωπικό από το πρώτο κουδούνι. Έχουμε ανάγκη από ένα σχολείο, που θα στέκεται δίπλα σε κάθε μαθητή. Αντί αυτού, το Υπουργείο Παιδείας, πλέον, εγγυάται την κάλυψη των εκπαιδευτικών κενών μόνο για τα πανελλαδικώς εξεταζόμενα μαθήματα, παράλληλα, οι διατάξεις του σχεδίου νόμου, για την κατά προτεραιότητα κάλυψη των κενών στα ειδικά σχολεία, φανερώνει την πρόθεση της Κυβέρνησης να αφήσει χιλιάδες κενά, σε τμήματα ένταξης και στην παράλληλη στήριξη, ειδικά στον ευαίσθητο χώρο της ειδικής αγωγής, που οι μαθητές χρειάζεται να έχουν τον εκπαιδευτικό, δίπλα τους, από την πρώτη μέρα.

Έχουμε ανάγκη από δίχρονη υποχρεωτική προσχολική αγωγή, προσανατολισμένη στην κοινωνικοποίηση, το δημιουργικό και παιδαγωγικό παιχνίδι, την αισθητική αγωγή. Αντί αυτού, το Υπουργείο Παιδείας εισάγει την εκμάθηση αγγλικών στο νηπιαγωγείο, όταν τα νήπια και τα προνήπια δεν έχουν κατακτήσει, ακόμα, τη χρήση της μητρικής γλώσσας. Ανοίγει ο δρόμος για νέες επικίνδυνες αλλαγές, που αλλοιώνουν τη φυσιογνωμία της προσχολικής αγωγής. Την ίδια στιγμή, αρνούνται να πάρουν όλα τα απαραίτητα μέτρα, για την πλήρη και ουσιαστική εφαρμογή της δίχρονης υποχρεωτικής προσχολικής αγωγής, σε όλη την Ελλάδα, με σύγχρονους όρους και προϋποθέσεις, να ενισχύσουν τα νηπιαγωγεία, με όλο το απαραίτητο βοηθητικό προσωπικό, τραπεζοκόμους και επιστημονικό προσωπικό, ψυχολόγους, κοινωνικούς λειτουργούς.

Επίσης, μας προβληματίζει το νέο πλαίσιο λειτουργίας των πρότυπων και πειραματικών σχολείων, που διαφοροποιεί ακόμα περισσότερο την εκπαίδευση και οδηγεί στην κατηγοριοποίηση των σχολείων. Η Κυβέρνηση προωθεί τη λεγόμενη «αριστεία», σε αντίθεση με την αναγκαιότητα της εποχής μας, που είναι η ενιαία, καθολική, δημόσια και δωρεάν Παιδεία, που θα εξυψώνει το μορφωτικό επίπεδο του λαού μας. Επίσης, δεν εγγυάται τη δωρεάν μεταφορά των μαθητών, σε αυτά τα σχολεία.

Ως Ανώτατη Συνομοσπονδία Γονέων Μαθητών Ελλάδας, λοιπόν, θεωρούμε αντιεκπαιδευτικό το νομοσχέδιο, μακριά από τις σύγχρονες, διευρυμένες, μορφωτικές ανάγκες των παιδιών μας και καλούμε την πολιτική ηγεσία του Υπουργείου Παιδείας να το αποσύρει.

Επίσης, τελειώνοντας, θα ήθελα να αναφερθώ σε δύο ζητήματα.

Το πρώτο αφορά την απόσυρση της τροπολογίας και της Υπουργικής Απόφασης για την αναμετάδοση του μαθήματος από τις σχολικές αίθουσες. Για εμάς το μάθημα δεν είναι ριάλιτι. Το δεύτερο, που θέλω να πω, είναι ότι οπωσδήποτε, άμεσα, το Υπουργείο Παιδείας, μαζί με το συναρμόδιο Υπουργείο Τουρισμού, θα πρέπει να προχωρήσει, σε νομοθετική ρύθμιση, ώστε να επιστραφούν τα χρήματα στους γονείς από τις σχολικές εκδρομές, που δεν πραγματοποιήθηκαν και καταχρηστικά, παρακρατούνται. Μιλάμε για χιλιάδες γονείς, σε όλη την Ελλάδα, που με δικά τους χρήματα, ουσιαστικά, αυτή τη στιγμή, τα τουριστικά γραφεία μπορούν να επιβιώσουν. Θεωρούμε ότι η Κυβέρνηση θα πρέπει να ενισχύσει τα τουριστικά γραφεία, αν θέλει την επιβίωσή τους και ζητάει να υπάρχουν, για να μπορούν να φέρουν τουρίστες, στην Ελλάδα, όμως, δεν μπορεί οι γονείς από το υστέρημά τους, που πληρώνουν για τις εκδρομές, που γίνονται, στα πλαίσια της εκπαιδευτικής διαδικασίας, ουσιαστικά, να ενισχύουν τα τουριστικά πρακτορεία. Ζητάμε άμεση νομοθετική ρύθμιση και την επιστροφή του συνόλου των χρημάτων στους γονείς.

Τελειώνοντας, ως Ανώτατη Συνομοσπονδία Γονέων Μαθητών Ελλάδας, δηλώνουμε κατηγορηματικά, ότι όσο το αγαθό της ολοκληρωμένης μόρφωσης δεν εξασφαλίζεται δημόσια, δωρεάν, καθολικά, για όλα τα παιδιά, εμείς οι γονείς θα είμαστε στην πρώτη γραμμή των αγώνων, για τη μόρφωση, που δικαιούνται τα παιδιά μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Τζιβελέκας.

**ΓΡΗΓΟΡΙΟΣ ΤΖΙΒΕΛΕΚΑΣ (Εκπρόσωπος των υφιστάμενων Πρότυπων Σχολείων (Αναβρύτων, Βαρβακείου, Ζωσιμαίας, Ευαγγελικής, Ιωνιδείου) και Πρόεδρος του Πρότυπου Γυμνασίου Ιωνιδείου Σχολής Πειραιά):** Ευχαριστώ, κύριε Πρόεδρε.

Αξιότιμε, κύριε Πρόεδρε, κυρία Υπουργέ, κυρίες και κύριοι Βουλευτές, ευχαριστούμε για την πρόσκληση στη Διαρκή Επιτροπή Μορφωτικών Υποθέσεων.

Τα Δ.Σ. των πέντε ιστορικών προτύπων, που ανέφερε και ο κ. Πρόεδρος, συνεδρίασαν, πολλές φορές, μέσω τηλεδιασκέψεων, με μοναδικό γνώμονα, τη λειτουργία των σχολείων, σε υψηλά επίπεδα ποιότητας και προσφοράς προς την κοινωνία και καταθέσαμε προτάσεις στο υπό διαβούλευση νομοσχέδιο, ένα νομοσχέδιο, που ένα μεγάλο μέρος αυτού αφορά τα πρότυπα και πειραματικά σχολεία.

Αρχικά, θα θέλαμε να επισημάνουμε ότι το νομοσχέδιο αυτό δόθηκε στη δημόσια διαβούλευση από το Υπουργείο Παιδείας, δίνοντας το χρονικό περιθώριο να μελετηθεί, ώστε να μπορέσουμε να τοποθετηθούν όλοι οι εμπλεκόμενοι φορείς.

Παράλληλα, θα πρέπει να τονίσουμε ότι η κυρία Υπουργός δέχτηκε τους εκπροσώπους των Συλλόγων Γονέων των ιστορικών προτύπων, σε ένα εποικοδομητικό διάλογο, με την ίδια να έχει όλα τα μέρη στο τραπέζι των συνομιλιών. Χαιρετίζουμε αυτήν τη κίνηση, γιατί, για πρώτη φορά, τουλάχιστον, τα τελευταία χρόνια και απ' ό,τι γνωρίζουμε, η Υπουργός Παιδείας ήταν παρούσα, σε τέτοια συνάντηση, για να ακούσει τις απόψεις μας, πριν προχωρήσει στην τελική κατάθεση του νομοσχεδίου. Πιστεύουμε ότι είναι μια σημαντική και ουσιαστική κίνηση και ελπίζουμε να έχει συνέχεια και να την μιμηθούν και άλλοι Υπουργοί για το όφελος της κοινωνίας.

Τα πρότυπα σχολεία λειτουργούν, με στόχο την αριστεία. Η αριστεία για εμάς είναι κοινωνικό αγαθό. Ο άριστος θα παράγει και θέσεις εργασίας, οπότε το βάζουμε σε εισαγωγικά. Με στόχο, λοιπόν, την αριστεία και την κοινωνική προσφορά στην ελληνική κοινωνία, δεν είναι τυχαίο ότι πολλοί σημαντικοί συμπολίτες μας έχουν προσφέρει στην ελληνική κοινωνία και είναι απόφοιτοι αυτών των σχολείων, καθώς και ότι η εμβέλεια αυτών των σχολείων ξεπερνά τα όρια της ευρύτερης περιοχής της έδρας του κάθε σχολείου με μαθητές, που προέρχονται, από άλλα γεωγραφικά διαμερίσματα. Με το νομοσχέδιο αυτό, όσον αφορά τα πρότυπα και πειραματικά, αλλά και γενικότερα, το σίγουρο είναι ότι αναβαθμίζεται ο ρόλος και ο θεσμός τωνΠρότυπων και Πειραματικών σχολείων. Οι ρυθμίσεις είναι ιδιαίτερα σημαντικές και καταλαμβάνουν μεγάλο ποσοστό της έκτασης του νομοσχεδίου, όπως προανέφερα. Είναι εμφανής η προσπάθεια να δημιουργηθεί ένα ξεκάθαρο λειτουργικό πλαίσιο για τα εν λόγω σχολεία και το προσωπικό τους, με διακριτό ρόλο, μεταξύ προτύπων και πειραματικών. Εδώ στέκομαι και στους προλαλήσαντες, είναι διακριτός ο ρόλος, ουσιαστικά, το διοικητικό κομμάτι είναι μαζί. Η βούληση να αντιμετωπισθούν θέματα σύνδεσης των σχολείων αυτών με την Τριτοβάθμια Εκπαίδευση και Έρευνα, ενώ υιοθετείται μία αναπτυξιακή προοπτική, αφού περιλαμβάνεται η πρόνοια για την αύξηση στον αριθμό των δύο κατηγοριών σχολείων, σε όλη τη χώρα. Μακάρι, να γίνουν και ακόμη περισσότερα. Ο νέος νόμος, και εδώ θα ήθελα να σταθούμε λίγο, έχει πολλά στοιχεία και ιδέες του νόμου 3966/2011, ιδιαίτερα, όμως, οι σχέσεις των σχολείων αυτών με τα πανεπιστήμια, καλό θα είναι να προβληματιστούμε και ιδιαίτερα, ο νομοθέτης, πρωτίστως, αλλά και εμείς, για ποιους λόγους δεν εφαρμόστηκαν οι συγκεκριμένες διατάξεις, μέχρι σήμερα. Θα πρέπει, με το νέο νομοθέτημα, να εξασφαλιστεί η απρόσκοπτη εφαρμογή τους. Θα θέλαμε να επισημάνουμε στο τελικό νομοσχέδιο, για την παράταση των διευθυντών, ότι πριν ξεκινήσουν οι αξιολογήσεις των σχολικών μονάδων, αυτό θα το βρείτε εσείς πως θα είναι η αξιολόγηση, θα πρέπει να προηγηθούν οι αξιολογήσεις ειδικά των διευθυντών των Προτύπων. Σε αυτό θα επιμείνουμε, κυρία Υπουργέ, διότι, στις τελευταίες αξιολογήσεις διευθυντών, παρατηρήθηκε το εξής φαινόμενο και αφορά και γενικότερα όλα τα σχολεία. Δηλαδή, δεν μπορεί ένας διευθυντής, εξαιρετικός εκπαιδευτικός στα καθήκοντά του, στα πάντα, το διοικητικό κομμάτι είναι άλλο κεφάλαιο, εδώ, δηλαδή, ένας διευθυντής, ο οποίος στα διοικητικά του καθήκοντα δεν είναι τόσο καλός σε ένα σχολείο, τον βλέπουμε απλά να μετακινείται σαν διευθυντής, σε ένα άλλο σχολείο. Αυτό θα θέλαμε να το δείτε, τουλάχιστον, όσον αφορά στα Πρότυπα.

Θα κάνουμε και μια μικρή γενική αναφορά στο νομοσχέδιο, στο σκέλος, που αφορά το κόντρα μάθημα, όπου πιστεύουμε ότι είναι σωστό το κόντρα μάθημα να καταργηθεί και να συμπεριληφθεί συναφές μάθημα της κατεύθυνσης για την Γ’ Λυκείου, για να έχει κύρος το μάθημα και οι εκπαιδευτικοί, που θα το διδάξουν. Παράλληλα, θα πρέπει, ειδικότερα οι μαθητές, που φοιτούν στη Β’ Λυκείου, φέτος, να εξαιρεθούν από το κόντρα μάθημα, λόγω της συγκυρίας του κορωνοϊού και να δώσουν 4 μαθήματα και εννοούμε για το απολυτήριο, την επόμενη σχολική χρονιά.

Τέλος, θα θέλαμε, με καλή πρόθεση, πάντα και στα πλαίσια διαλόγου και προτάσεων για μια κοινωνία, που θεωρούμε ότι πρέπει να προχωρά μπροστά, είναι μια πρόταση, που την έχουμε ακούσει και από τον κύριο Χειμάρα, τον Βουλευτή της Νέας Δημοκρατίας, έχει προαναφερθεί και η κυρία Χαρά Κεφαλίδου, ίσως και κάποιοι άλλοι Βουλευτές, που δεν κατορθώσαμε να τους ακούσουμε, να προτείνουμε, όχι μόνο την ίδρυση των υφιστάμενων πρότυπων, αλλά και Αγροτικού Πρότυπου Γυμνασίου και Πρότυπου Τεχνικού Γυμνασίου και Λυκείου, υπό τη συνεργασία των αρμόδιων πανεπιστημίων. Αρίστους δεν χρειαζόμαστε μόνο στο Πολυτεχνείο, αρίστους χρειαζόμαστε και στον αγροτικό και τεχνικό κλάδο, ακόμη και στον τομέα πώλησης. Μέχρι σήμερα, μόνο εμπειροτέχνες έχουμε. Τα κλειστά κτίρια πρώην πανεπιστημίων, κάλλιστα, θα μπορούσαν να μετατραπούν σε σχολές επαγγελματικές. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Παραλυκίδης.

**ΝΙΚΟΛΑΟΣ ΠΑΡΑΛΥΚΙΔΗΣ (Πρόεδρος της Πανελλήνιας Ομοσπονδίας Συλλόγων Ειδικού και Εργαστηριακού Διδακτικού Προσωπικού ΑΕΙ ):** Κύριε Πρόεδρε, κυρία Υπουργέ, κύριε Υφυπουργέ, κυρίες και κύριοι Βουλευτές, σας ευχαριστούμε για την πρόσκληση, στη σημερινή συνεδρίαση. Στα Ανώτατα Εκπαιδευτικά Ιδρύματα υπηρετούν μέλη ΔΕΠ, μέλη Λεκτόρων Εφαρμογών, Ειδικού Εκπαιδευτικού Προσωπικού, Εργαστηριακού Διδακτικού Προσωπικού, Ειδικού Τεχνικού Εργαστηριακού Προσωπικού και Διοικητικού Προσωπικού. Σκοπός του πανεπιστημίου είναι η παραγωγή και η μετάδοση της γνώσης, στους προπτυχιακούς και μεταπτυχιακούς φοιτητές του.

Θα ήθελα να πω δύο πράγματα για εμάς, για το τι κάνουμε. Τα μέλη της κατηγορίας του εργαστηριακού διδακτικού προσωπικού επιτελούν εργαστηριακό - εφαρμοσμένο διδακτικό έργο στα ΑΕΙ. Στους κατόχους διδακτορικού διπλώματος και στα μέλη της καταληκτικής βαθμίδας μπορεί να ανατίθεται διδακτικό έργο, διδασκαλία μαθημάτων εμβάθυνσης, σε μικρές ομάδες φοιτητών, υπό την εποπτεία των καθηγητών της σχολής και δύνανται να συμμετέχουν στην επίβλεψη πτυχιακών ή άλλων εργασιών. Με απόφαση της Συνέλευσης του οικείου τμήματος, μπορεί να ανατίθεται στα μέλη της κατηγορίας ΕΔΙΠ αυτοδύναμο διδακτικό έργο. Τα μέλη μας υποχρεούνται να παρέχουν κάθε μορφής διδακτικό έργο, με αριθμό διδακτικών ωρών, ανάλογο με αυτό των μελών ΔΕΠ, καθώς και σε κάθε μορφής επιστημονικό, ερευνητικό έργο. Τέλος, τα μέλη ΕΔΙΠ είναι οι διδάσκοντες σε προγράμματα μεταπτυχιακών σπουδών.

Να θυμίσουμε, λοιπόν, ότι σε 48 χώρες του ευρωπαϊκού χώρου ανώτατης εκπαίδευσης, η συμμετοχή των μελών της πανεπιστημιακής κοινότητας προβλέπεται και στη διοίκηση των ΑΕΙ. Το 2017, η Ευρωπαϊκή Οργάνωση Πανεπιστημίων εξέδωσε μελέτη, σχετικά και με τη διοίκηση στα ευρωπαϊκά ΑΕΙ. Αυτές εκλέγονται είτε άμεσα είτε έμμεσα, κατά τεκμήριο, για δυο θητείες. Με εξαίρεση λίγες χώρες, όπου ο πρύτανης διορίζεται από την πολιτεία, παντού, άμεσα ή έμμεσα, στην εκλογή συμμετέχουν, με κάποιο ποσοστό, αλλού υψηλότερο και αλλού χαμηλότερο, όλες οι κατηγορίες προσωπικού και, βέβαια, οι φοιτητές. Σε ορισμένες χώρες, όπως η Σουηδία, η Πολωνία, η Ισπανία και η Πορτογαλία, τα σχετικά ποσοστά είναι υψηλά, ξεπερνάνε το ένα τέταρτο του συνολικού αριθμού των ψήφων.

Σήμερα, λοιπόν, σύμφωνα με το νομοσχέδιο του Υπουργείου Παιδείας, που έχει κατατεθεί στη Βουλή, αποκλείονται ιστορικά, για δεύτερη φορά, από το 1982, όλες οι κατηγορίες εργαζομένων στα ανώτατα εκπαιδευτικά ιδρύματα, πλην των μελών ΔΕΠ. Τα παραπάνω δεν προκαλούν εντύπωση, δεδομένου ότι εντάσσονται στη φιλοσοφία της ισχυροποίησης μιας συνηθισμένης σε ιδιωτικές εταιρείες, αυστηρής διοικητικής δομής, που επιδιώχθηκε από το νόμο Διαμαντοπούλου.

Τα ερωτήματα, που γεννώνται, από μια τέτοια πρόταση είναι τα εξής.

Ποια είναι η δυσλειτουργία, που θα λύσει η μη συμμετοχή στα εκλεκτορικά σώματα των οργάνων του προσωπικού;

Αν οι υπόλοιποι εργαζόμενοι έχουν συγκεκριμένα συμφέροντα από την εκλογή ενός ή άλλου προσώπου στις διοικητικές θέσεις ενός ΑΕΙ και αυτό αποτελεί λόγο αποκλεισμού τους, τα συμφέροντα αυτά είναι περισσότερα ή λιγότερα, από ενδεχόμενα συμφέροντα των μελών ΔΕΠ;

Υπάρχουν κριτήρια, που προσδίδουν την υποτιθέμενη ωριμότητα κρίσης ενός καθηγητή, σε σχέση με την ενδεχόμενη ανωριμότητα κρίσης των υπολοίπων εργαζομένων;

Αποτελεί ή δεν αποτελεί ελιτισμό μια τέτοια αντίληψη;

Δεν οδηγεί στην αποστροφή, απογοήτευση και διαταραχή σχέσεων μεταξύ των μελών της πανεπιστημιακής κοινότητας, ένα θεσμικό πλαίσιο, που περιλαμβάνει διατάξεις αποκλεισμού των κατηγοριών εργαζομένων; Οι αρχές διοίκησης ενός ΑΕΙ αξιολογούνται για το ακαδημαϊκό τους έργο ή για την ικανότητα διοίκησης; Οι απαντήσεις σε αυτά τα ερωτήματα είναι προφανείς.

Τα μέλη ΔΕΠ αποτελούν αδιαμφισβήτητα τον κεντρικό φορέα στο πανεπιστήμιο, το οποίο, όμως, δεν αποτελείται μόνο από μέλη ΔΕΠ. Το πανεπιστήμιο είναι ένας οργανισμός, ο οποίος, για να λειτουργήσει, έχει ανάγκη και τους υπόλοιπους εργαζόμενους. Το επιχείρημα, που αναφέρεται, στην Αιτιολογική Έκθεση του νομοσχεδίου, ότι το προσωπικό των κατηγοριών αυτών δεν έχει το δικαίωμα του εκλέγεσθαι και συνεπώς, του αφαιρείται και το δικαίωμα του εκλέγειν, είναι σαθρό. Αρκεί να αναλογιστεί κανείς ότι στην περίπτωση αυτή δεν θα έπρεπε να ψηφίζουν ούτε οι λέκτορες και επίκουροι καθηγητές, κυρίως, όμως, όσοι καθηγητές βρίσκονται κοντά στη σύνταξη και ο υπολειπόμενος εργασιακός τους βίος δεν επαρκεί για θητεία Πρύτανη ή μονομελούς οργάνου. Συνεπώς, δεν έχουν ούτε τώρα ούτε στο μέλλον το δικαίωμα του εκλέγεσθαι. Τα μέλη ΕΔΙΠ μπορούν να εξελιχθούν, μελλοντικά, διεκδικώντας προκυρηχθείσες θέσεις. Άλλωστε, και ο κ. Υφυπουργός δεσμεύτηκε ότι στο επόμενο νομοσχέδιο για την Παιδεία, θα υπάρξει διάταξη, που θα αφορά την εξέλιξη των ΕΔΙΠ. Το νομοσχέδιο αυτό προς ψήφιση αφαιρεί κατακτημένα δημοκρατικά δικαιώματα των εργαζομένων, σε ανώτατα εκπαιδευτικά ιδρύματα, από την εποχή της μεταπολίτευσης. Τα πανεπιστήμια έχουν το αυτοδιοίκητο, ως κατάκτηση του εκπαιδευτικού κινήματος και γι΄ αυτό στις εκλογές των οργάνων διοίκησης συμμετέχουν όλοι οι εργαζόμενοι σε αυτά.

Οι αποφάσεις τους επηρεάζουν πέραν των ακαδημαϊκών και τα εργασιακά δικαιώματα των μελών ΕΕΠ, ΕΔΙΠ, ΕΤΕΠ, ΔΕΠ και διοικητικών υπαλλήλων, οι οποίοι έχουν έννομο συμφέρον. Η συμμετοχή όλων των κλάδων είναι αυτονόητη και προκύπτει από το αυτοδιοίκητο των ανωτάτων εκπαιδευτικών ιδρυμάτων, ενώ η μη συμμετοχή τους, σύμφωνα με το άρθρο 16 του Συντάγματος, είναι αντισυνταγματική.

Το όραμα του Υπουργείου για το πανεπιστήμιο του μέλλοντος διαφαίνεται, πίσω από τον αποκλεισμό όλων των μελών ΕΕΠ, ΕΔΙΠ, ΕΤΕΠ και των διοικητικών τόσο από τη διαδικασία των πρυτανικών εκλογών όσο και από τη διαδικασία εκλογής των προέδρων των Τμημάτων, των Κοσμητόρων και των διευθυντών των τομέων, δηλαδή, των φυσικών προϊστάμενων τους, των οργάνων διοίκησης, που κάνουν τις αναθέσεις του διδακτικού έργου στα αντίστοιχα μέλη.

Επομένως, για τα όργανα, που καθορίζουν, μεταξύ άλλων και τα εργασιακά καθήκοντα για όλους, κάποιοι ψηφίζουν και κάποιοι όχι, δυστυχώς. Η διαδικασία, που ακολουθήθηκε, εν μέσω της υγειονομικής κρίσης, με την απουσία διαλόγου, πριν τη διαβούλευση, χωρίς να υπάρχει κανένα επείγον ζήτημα, καθώς επίκειται κατάθεση σχεδίου νόμου, συνολικά για την τριτοβάθμια εκπαίδευση, οδηγεί στο ασφαλές συμπέρασμα ότι πρόκειται για σχέδιο, που, σε πρώτη φάση, έχει πολιτική στόχευση, τις επερχόμενες εκλογές οργάνων διοίκησης και σε βάθος χρόνου, την αλλαγή της φυσιογνωμίας του πανεπιστημίου.

Το πρόβλημα είναι, πρωτίστως, πρόβλημα δημοκρατίας και αφορά όλη την πανεπιστημιακή κοινότητα. Καλούμε όλες τις δημοκρατικές δυνάμεις, που εκφράζονται, στα συλλογικά όργανα των πανεπιστημίων και όλους τους πολιτικούς φορείς να τοποθετηθούν στον αγώνα υπεράσπισης της δημοκρατίας και των κατακτήσεων του εκπαιδευτικού κινήματος. Ζητούμε να μην ψηφιστεί η στέρηση του δικαιώματος ψήφου και να αποσυρθούν τα άρθρα 68, 96, 97 και 98. Σε αντίθετη περίπτωση, επιφυλασσόμαστε για τα δικαιώματά μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ, κύριε Παραλυκίδη.

Η κυρία Χρυσή Βιτσιλάκη, Πρύτανης Πανεπιστημίου Αιγαίου - Προεδρεύουσα της Συνόδου Πρυτάνεων έχει το λόγο. Επίσης, μαζί μας, είναι η κυρία Μαρία Νικολαΐδου, Πρύτανης του Χαροκοπείου Πανεπιστημίου και ο κύριος Μελέτιος - Αθανάσιος Δημόπουλος, Πρύτανης του ΕΚΠΑ.

Κυρία Βιτσιλάκη, έχετε το λόγο για πέντε λεπτά, με μια ανοχή.

**ΧΡΥΣΗ ΒΙΤΣΙΛΑΚΗ (Πρύτανης Πανεπιστημίου Αιγαίου – Προεδρεύουσα της Συνόδου Πρυτάνεων):** Σας ευχαριστώ πολύ. Εκπροσωπώντας, σήμερα, εδώ, το τριμελές Προεδρείο, στο οποίο συμπεριλαμβάνομαι, ως Προεδρεύουσα, στην παρούσα περίοδο, θα θέλαμε να σας αναπτύξουμε συνοπτικά τις απόψεις, που αναπτύχθηκαν, στο πλαίσιο της Συνόδου, που διεξήχθη στις 30 Απριλίου και έχει εκδοθεί και συνοπτικό δελτίο τύπου, σχετικά. Αυτό που θα θέλαμε, καταρχήν, είναι να δείξουμε στην πολύ σύντομη παρέμβασή μας, τις κοινές θέσεις, που προέκυψαν, μεταξύ της πλειοψηφίας των πανεπιστημίων, γύρω από τις επιμέρους τρεις διαστάσεις του συγκεκριμένου νομοσχεδίου και ορισμένες επί των οποίων έγινε εκτενέστερος διάλογος, χωρίς να έχει αναγκαστικά υπάρξει μία ενιαία συναντίληψη του σώματος.

Ξεκινώντας με τα ξενόγλωσσα προγράμματα σπουδών, αυτό που θέλουμε να ενημερώσουμε το Σώμα είναι ότι η Σύνοδος χαιρετίζει και στέκεται, ιδιαίτερα θετικά, απέναντι στην πρωτοβουλία του πανεπιστημίου να θεσμοθετήσει τις προϋποθέσεις και τις διαδικασίες σχεδιασμού και ανάπτυξης ξενόγλωσσων προγραμμάτων προπτυχιακών σπουδών, αλλά και θερινών σχολείων. Εκτιμούμε ότι ιδιαίτερα τα ξενόγλωσσα και προπτυχιακά και τα θερινά σύντομα προγράμματα σπουδών ενισχύουν την εξωστρέφεια των πανεπιστημίων και τις προοπτικές εντατικοποίησης και ενίσχυσης της διεθνοποίησης αυτών. Υπήρξε, ακόμα, θετική προσέγγιση στην αναγνώριση, ότι το εν λόγω νομοσχέδιο παρέχει ιδιαίτερη ευελιξία στις διαδικασίες σχεδιασμού και υλοποίησης των εν λόγω προγραμμάτων, κάτι, το οποίο μας δίνει τη δυνατότητα να ανταποκριθούμε και σε δυνητικά συνεργαζόμενα πανεπιστήμια της αλλοδαπής, καθιστώντας πιο εύρυθμο το σχεδιασμό κοινών σχετικών προγραμμάτων.

Σε κάθε περίπτωση, μας χαροποιεί η ενίσχυση της αυτονομίας και του αυτοδιοίκητου των πανεπιστημίων, καθώς η απόφαση για τα προγράμματα αυτά, λαμβάνεται στο ανώτατο επίπεδο διοίκησης του ιδρύματος, που είναι το επίπεδο της Συγκλήτου. Η συγκεκριμένη δυνατότητα σύμπραξης και με άλλα πανεπιστήμια και της χώρας μας, αλλά και της αλλοδαπής, επίσης, ενισχύει την αυτοδυναμία και την ευελιξία των ιδρυμάτων, για να προχωρήσουν στην ανάπτυξη των προγραμμάτων σπουδών τους.

Τέλος, όλες αυτές οι διαστάσεις, ευελπιστούμε να συνάδουν και να ενισχυθούν και να υποστηριχθούν από το Υπουργείο και στα επόμενα βήματα, τα οποία θα χρειαστεί τα πανεπιστήμια να λάβουν, ώστε και στην πράξη να καταστούν θετικά τα αποτελέσματα της θεσμοθέτησης αυτής.

Το δεύτερο θέμα, που συζητήσαμε, ήταν το θέμα των μετεγγραφών. Από αρκετά πανεπιστήμια αναγνωρίστηκε, ως ιδιαίτερα θετική, η προσθήκη ενός ακαδημαϊκού κριτηρίου και ο εξορθολογισμός ή η μερική τροποποίηση, ξεπερνώντας προβλήματα, που προϋπήρχαν και διαπιστώνονταν στις μετεγγραφές, όσον αφορά σε ορισμένα από τα κοινωνικά και οικονομικά κριτήρια. Αυτό, βέβαια, πρέπει να πούμε ότι αφορά, κατά κύριο λόγο, τη θετική προσέγγιση και τις θετικές επιπτώσεις, που αυτό έχει για τα μεγάλα και κυρίως, κεντρικά πανεπιστήμια. Υπήρξαν και ορισμένες τοποθετήσεις, σχετικά με την προοπτική ότι πιθανώς αυτό να λειτουργήσει αρνητικά, για ορισμένα από τα περιφερειακά πανεπιστήμια, από τα οποία φεύγουν φοιτητές και φοιτήτριες, για να προσέλθουν στα κεντρικά πανεπιστήμια.

Σε κάθε περίπτωση, η συζήτηση επί του θέματος και ο διάλογος με την πολιτική ηγεσία αναγνώρισε ότι το συγκεκριμένο σύστημα των μετεγγραφών δημιουργεί προβλήματα και στα πανεπιστήμια, από τα οποία φοιτητές και φοιτήτριες αποχωρούν, αλλά και στα πανεπιστήμια, που υποδέχονται αυτούς και αυτές. Στην πραγματικότητα, ο θεσμός αυτός λειτουργεί, ως κοινωνική και οικονομική πολιτική, μέσω της ανώτατης εκπαίδευσης, ενώ αυτό, που στην πραγματικότητα χρειάζεται, δεν είναι η συνέχιση και η συνεχής αναμόρφωση του πλαισίου μετεγγραφών, αλλά ο περιορισμός ή η κατάργηση αυτών και η πραγματική άσκηση κοινωνικής και οικονομικής πολιτικής, για να μπορέσουν να σταματήσουν να εμφανίζονται στρεβλώσεις, μέσα από την πρακτική αυτή. Αναγνωρίσαμε, όμως, όλοι ότι δυστυχώς, η πολιτεία στην παρούσα συγκυρία, μάλλον προχωρά σε τέτοιες ρυθμίσεις, γιατί δεν έχει τη δυνατότητα ανταπόκρισης, αλλά σε αυτήν προσβλέπουμε, στη συνέχεια.

Τέλος, στην εν λόγω συνεδρίαση, που σας ανέφερα, έγινε ευρύτερη συζήτηση και για τις εκλογές των πρυτανικών αρχών. Υπήρχε, γενικότερα, μια θετική προσέγγιση της καθιέρωσης εκ νέου του ενιαίου ψηφοδελτίου, για την εκλογή των πρυτανικών αρχών. Θετική ήταν, επίσης, η προσέγγιση της Συνόδου και οι τοποθετήσεις των συναδέλφων, εκπροσώπων των διοικήσεων, για την επαναφορά της διάρκειας της θητείας σε 4 έτη, αντί για 3, κάτι το οποίο συνάδει και θα διευκόλυνε και τη διαδικασία του σχεδιασμού και της υλοποίησης του τετραετούς στρατηγικού σχεδιασμού των ιδρυμάτων, καθώς αυτό θα προχωρήσει.

Σχετικά με τη συγκρότηση του εκλεκτορικού σώματος, για το οποίο μίλησε και ο τελευταίος συνάδελφος – ομιλητής, θέλω να πω ότι έγιναν τοποθετήσεις από επιμέρους πανεπιστήμια, τα οποία τοποθετήθηκαν, ρητά, κατά του περιορισμού των εκλεκτόρων, του σώματος των εκλεκτόρων, μόνο στα μέλη ΔΕΠ. Δεν υπήρξε, όμως, επ’ αυτού μια γενικότερη ομοφωνία ή γενική τάση του σώματος. Αυτό που συνολικά επιβεβαίωσε και αναγνώρισε, για άλλη μια φορά η Σύνοδος, είχε να κάνει, με την αναγνώριση του καθοριστικού ρόλου και της σημαντικότητας όλων των επιμέρους κατηγοριών διδακτικού προσωπικού και διοικητικού προσωπικού, για τη διασφάλιση της υλοποίησης των προγραμμάτων σπουδών και για την εύρυθμη λειτουργία των ιδρυμάτων.

Συνολικά, ως Σύνοδος, επ’ αυτών των θεμάτων, τοποθετηθήκαμε και επαναλήφθηκε από τη συντριπτική πλειοψηφία των συναδέλφων και του Σώματος, συνολικά και θέλω να το θέσω και εδώ, ότι πλέον του νόμου, απαιτείται η άμεση και τάχιστη επαναπροκήρυξη των θέσεων των μελών ΔΕΠ. Προσβλέπουμε σε ένα ολοκληρωμένο σχέδιο νόμου, που θα θέτει το πλαίσιο και τις όποιες αλλαγές έχουν εξαγγελθεί, για τη λειτουργία των Ανώτατων Εκπαιδευτικών Ιδρυμάτων της χώρας μας. Νομίζω ότι ήμασταν ιδιαίτερα συνοπτικοί, κύριε Πρόεδρε. Προφανώς, είμαστε στη διάθεση του Σώματος, για τις όποιες τυχόν ερωτήσεις. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε την κυρία Βιτσιλάκη.

Το λόγο έχει ο κ. Γεράσιμος Σιάσος, Αντιπρόεδρος της Εκτελεστικής Γραμματείας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ).

**ΓΕΡΑΣΙΜΟΣ ΣΙΑΣΟΣ (Αντιπρόεδρος της Εκτελεστικής Γραμματείας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού - ΠΟΣΔΕΠ):** Ευχαριστώ πολύ, κύριε Πρόεδρε. Θα ήθελα να σας ευχαριστήσω για την πολύ τιμητική πρόσκληση και εσάς και την πολιτική ηγεσία του Υπουργείου Παιδείας.

Η Εκτελεστική Γραμματεία της ΠΟΣΔΕΠ, μετά την κατάθεση του νομοσχεδίου στη Βουλή, διαπιστώνει ότι δεν υπήρξε πραγματική διάθεση για διαβούλευση, από την πλευρά της πολιτικής ηγεσίας του Υπουργείου Παιδείας. Στην πράξη, δεν έγινε δεκτή καμία από τις ουσιώδεις παρατηρήσεις και προτάσεις της ΠΟΣΔΕΠ, στη δημόσια διαβούλευση και τη συνάντηση με την πολιτική ηγεσία του Υπουργείου, που είχαμε, πριν δύο εβδομάδες. Θα αναφερθώ, επακριβώς, στις επιμέρους ρυθμίσεις και τη θέση της ΠΟΣΔΕΠ, πάνω σε αυτές.

Όσον αφορά στην ανάδειξη των πρυτανικών αρχών, η ΠΟΣΔΕΠ επιμένει ότι το πλαίσιο διενέργειας των πρυτανικών εκλογών πρέπει είναι σταθερό και να συμφωνηθεί, συναινετικά, ώστε να μην αλλάζει, κάθε φορά, που αλλάζει η κυβέρνηση ή ο Υπουργός, προκειμένου να αποκλείονται ή να ευνοούνται υποψήφιοι ή πρυτάνεις με πολλές θητείες.

Συμφωνούμε με την εκλογή πρυτάνεων για τετραετή θητεία, με κοινό ψηφοδέλτιο πρυτάνεων, αντιπρυτάνεων και με ηλεκτρονική ψηφοφορία, όπως ακριβώς παρουσιάζεται, στο κατατεθέν νομοσχέδιο.

Ωστόσο, ο περιορισμός σε μια πρυτανική θητεία αντιφάσκει, με τη μεταβατική διάταξη για μη υπολογισμό προηγούμενων θητειών. Πρέπει να διασφαλίζεται η εναλλαγή στα όργανα και γι’ αυτό προτείνουμε να υπάρχει ένα ανώτατο όριο θητειών πρυτάνεων και αντιπρυτάνεων, έως δύο θητείες, οκτώ χρόνια, συμπεριλαμβανομένων, φυσικά, των τρεχουσών και όλων των παρελθόντων θητειών.

Όσον αφορά τις μεταγραφές των φοιτητών, πάγια θέση της ΠΟΣΔΕΠ είναι η κατάργηση των μεταγραφών, οι οποίες θα πρέπει να επιτρέπονται, κατ’ εξαίρεση, μόνο για τεκμηριωμένους σοβαρούς λόγους υγείας. Ο σταδιακός περιορισμός των μεταγραφών για οικονομικούς και κοινωνικούς ή άλλους λόγους πρέπει να ξεκινήσει, με παράλληλη ενίσχυση και μέριμνα, ώστε να σπουδάζουν οι φοιτητές στο τμήμα εισαγωγής. Η ρύθμιση, πάντως, που εισάγεται για τις μεταγραφές, είναι στη σωστή κατεύθυνση.

Όσον αφορά στα ξενόγλωσσα προγράμματα σπουδών, θέλω να ξεκαθαρίσω ότι η ΠΟΣΔΕΠ, επί της αρχής, συμφωνεί με την ίδρυση προπτυχιακών ξενόγλωσσων προγραμμάτων σπουδών. Και αυτό είναι ξεκάθαρο, ότι συμφωνούμε με την ίδρυσή τους, αφού τα ξενόγλωσσα προγράμματα σπουδών ενισχύουν την εξωστρέφεια των πανεπιστημίων. Όμως, ο τρόπος οργάνωσης και λειτουργίας των ξενόγλωσσων προγραμμάτων δεν έχει συζητηθεί, με την ακαδημαϊκή κοινότητα και γι’ αυτό το λόγο, η ΠΟΣΔΕΠ συμφωνεί μεν με την πρόταση, που κάνατε, να θεσμοθετηθούν τα προπτυχιακά προγράμματα σπουδών, αλλά θα έπρεπε πρώτα να έχει προηγηθεί επαρκής και ουσιαστικός διάλογος για το πλαίσιο λειτουργίας τους.

Υπήρχαν και κάποιες νέες προσθήκες στο νομοσχέδιο, όπως το κοινό ψηφοδέλτιο Προέδρου Τμήματος με τον αναπληρωτή του, το οποίο η Εκτελεστική Γραμματεία της ΠΟΣΔΕΠ θεωρεί άσκοπο και προβληματικό και γι’ αυτό το λόγο, παρακαλούμε να κάνετε μια σχετική διόρθωση.

Επιπλέον, δοθείσης της ευκαιρίας, θα ήθελα να αναφερθώ, για άλλη μια φορά - πάντα το κάνουμε, ως ΠΟΣΔΕΠ - στο μείζον θέμα του μισθολογικού, καθώς οι αποδοχές των πανεπιστημιακών έχουν κριθεί, ως αντισυνταγματικές, από το Συμβούλιο της Επικρατείας και παρακαλούμε την Κυβέρνηση να διορθώσει το μισθολόγιό τους. Να θυμίσω ότι οι πανεπιστημιακοί, στην Ελλάδα, είναι οι χαμηλότερα αμειβόμενοι, στην Ευρωπαϊκή Ένωση, δεν έχουν λάβει καμία αύξηση, επί τριάντα χρόνια και έχουν υποστεί όλες τις μειώσεις.

Επιπλέον, θα ήθελα να επισημάνω μία επιστολή, που σας στείλαμε, πριν 2 ημέρες και αφορά τους επικείμενους καταλογισμούς αναδρομικής απόδοσης 7% στους ΕΛΚΕ, από επιχειρηματική δραστηριότητα και για αναδρομικούς καταλογισμούς και παρακαλούμε να τη δείτε με προσοχή, για μία ενδεχόμενη ρύθμιση, αν είναι δυνατόν, στο τρέχον νομοσχέδιο. Φυσικά, πάγια θέση της ΠΟΣΔΕΠ είναι ότι οι παρακρατήσεις από τον ΕΛΚΕ ποσοστού επί των εσόδων, που προκύπτουν από άσκηση ελευθέρου επαγγέλματος, χωρίς σαφείς στόχους, δεν είναι παραδεκτές.

Τέλος, κλείνοντας, θα ήθελα να ευχαριστήσω θερμά την πολιτική ηγεσία του Υπουργείου Παιδείας, τον κ. Διγαλάκη και ιδιαίτερα την Υπουργό, την κυρία Κεραμέως, για τη συνεχή φροντίδα και υποστήριξη των πανεπιστημιακών Νοσοκομείων Αρεταίειο και Αιγινήτειο. Άλλωστε και η ρύθμιση, που εισάγεται, στο παρόν νομοσχέδιο, σχετικά με το Αρεταίειο και το Αιγινήτειο, θα βοηθήσει πολύ τη λειτουργία τους και τη συνεργασία τους με νοσοκομεία του ΕΣΥ.

Επιπλέον, θα ήθελα να παρακαλέσω για τη ρύθμιση, που είχαμε προτείνει, για την αμοιβή των εφημεριών, σε μέλη ΔΕΠ, βιολόγων, βιοχημικών, σε μέλη ΕΔΙΠ και τους ακαδημαϊκούς υποτρόφους.

Σας ευχαριστώ πολύ και πάλι για την πρόσκληση και την προσοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε πολύ, κ. Σιάσο.

Το λόγο έχει ο κ. Στέφανος Καρβέλης, από την Πανελλαδική Ομοσπονδία Ειδικού Τεχνικού Εργαστηριακού Προσωπικού των ΑΕΙ (ΠΟΕΤΕΠ).

**ΣΤΕΦΑΝΟΣ ΚΑΡΒΕΛΗΣ (Εκπρόσωπος της Πανελλαδικής Ομοσπονδίας Ειδικού Τεχνικού Εργαστηριακού Προσωπικού των ΑΕΙ - ΠΟΕΤΕΠ):** Κύριε Πρόεδρε, ευχαριστώ πολύ. Θα είμαι σύντομος και δεν θα καταχραστώ το χρόνο σας.

Έχουμε και εμείς τις απόψεις μας, σχετικά με τα θέματα δευτεροβάθμιας εκπαίδευσης, αλλά επειδή οι προηγούμενοι ομιλητές και οι φορείς κάλυψαν το ζήτημα, δεν θέλουμε να επεκταθούμε και θα μείνουμε στα θέματα, που αφορούν τον κλάδο μας και τις διατάξεις, που αφορούν τα πανεπιστήμια.

Θέλουμε να σταθούμε σε δύο πολύ σοβαρά, κατά την άποψή μας, ζητήματα. Το ένα είναι τα ξενόγλωσσα προγράμματα σπουδών, όπου δίνεται πλέον η δυνατότητα σε όλα τα πανεπιστήμια να διοργανώνουν τέτοιου είδους προγράμματα, προπτυχιακά και μεταπτυχιακά, πρώτου κύκλου, με τέλη φοίτησης και εκεί υπάρχει ένα πάρα πολύ σοβαρό ζήτημα. Το κυριότερο είναι ότι θεωρούμε πως ξεκάθαρα γίνεται μια προσπάθεια κατάργησης της παραγράφου 4 του άρθρου 16 του Συντάγματος των Ελλήνων. Έχουμε ένα τρανό παράδειγμα, τα μεταπτυχιακά, που, ήδη, τρέχουν στα πανεπιστήμια. Είναι σπάνιο, έως αδύνατο, να βρεις μεταπτυχιακό πρόγραμμα σπουδών, χωρίς τέλη φοίτησης και αυτό που έρχεται, αυτή τη στιγμή, είναι ένας προάγγελος του τι θα συναντήσουμε. Και θέλουμε να πούμε τι ακριβώς συμβαίνει και να δούμε την αντίφαση, που υπάρχει.

Θέλουμε να πούμε ότι, αυτή τη στιγμή, τα μέλη του υπάρχοντος διδακτικού προσωπικού έχουν ήδη υπερκαλύψει τις διαθέσιμες ώρες, με τη διδασκαλία στα δωρεάν προγράμματα προπτυχιακών και μεταπτυχιακών σπουδών και τη συμμετοχή τους στα ερευνητικά προγράμματα. Οι δωρεάν προπτυχιακές και μεταπτυχιακές σπουδές, σήμερα, λόγω έλλειψης χώρων, εκτείνονται χρονικά, από το πρωί, ως τις μεγάλες απογευματινές ώρες. Το τακτικό προσωπικό, διοικητικό, τεχνικό, ΕΔΙΠ, καθηγητές των ΑΕΙ, σήμερα, δεν επαρκεί ούτε για την υποστήριξη των τμημάτων, μέσα στις νόμιμες υποχρεώσεις του, κατά το προβλεπόμενο πρωινό ωράριο εργασίας του.

Η προσφορά επιπλέον αμοιβής στα ξενόγλωσσα προγράμματα σπουδών θα στρέψει το ενδιαφέρον και την υποστήριξη όλων στα ξενόγλωσσα, με αποτέλεσμα τη σταδιακή απαξίωση της συμμετοχής στα ελληνόγλωσσα δωρεάν προπτυχιακά και μεταπτυχιακά προγράμματα, τη μετάθεση των δωρεάν προγραμμάτων σπουδών, ακόμη και σε βραδινές ώρες, καθώς και τη μείωση της διοικητικής και τεχνικής υποστήριξής τους.

Ουσιαστικά, αυτό που θα γίνει είναι ξεκάθαρο. Η εμφάνιση όλων αυτών των ξενόγλωσσων προπτυχιακών ή μεταπτυχιακών προγραμμάτων, με καταβολή τελών φοίτησης, τα οποία, με την υπάρχουσα κτιριακή υλικοτεχνική υποδομή και το ανθρώπινο δυναμικό, δυσκολεύονται να ανταποκριθούν στο ρόλο τους, θα δημιουργήσει ένα κυνήγι χρηματικού κέρδους, με αποτέλεσμα την απαξίωση και υποβάθμιση των ελληνόγλωσσων δωρεάν προπτυχιακών και μεταπτυχιακών προγραμμάτων, που, όπως γνωρίζουμε όλοι, απευθύνονται στην ελληνική οικογένεια, απευθύνθηκαν σε όλες αυτές τις οικογένειες, που έχουν στείλει, αυτή τη στιγμή, στο εξωτερικό τα παιδιά τους. Η κατάσταση αυτή, που βιώνουμε, είναι τρομερή και πρέπει να μην προχωρήσει. Δηλαδή, ζητούμε, το 3ο Κεφάλαιο, που αφορά τα ξενόγλωσσα προγράμματα σπουδών, να αποσυρθεί.

Θέλω ν’ αναφερθώ σ’ ένα δεύτερο ζήτημα, το οποίο απασχολεί και είναι κρίσιμο. Το νομοσχέδιο αναφέρεται στη συμμετοχή των υπολοίπων μελών ΔΕΠ, ΕΤΕΠ, ΕΔΙΠ, Διοικητικών Υπαλλήλων, ΕΕΠ, στην ανάδειξη των Πρυτάνεων, των Κοσμητόρων. Τα σώματα εκλεκτόρων των μονομελών μονάδων διοίκησης των ΑΕΙ και των μονάδων τους θα αποτελούνται μόνο από μέλη ΔΕΠ, όπως αναφέρει το νομοσχέδιο. Παρά το γεγονός ότι οι πράξεις των οργάνων αυτών δεν αφορούν μόνο θέματα των ΔΕΠ, αλλά θέματα της εκπαιδευτικής απασχόλησης, αποστολής των ΑΕΙ, με σκοπό την παροχή ποιοτικής και ολοκληρωμένης εκπαίδευσης, οφείλουμε να επισημάνουμε ότι, στην παράγραφο 6 του άρθρου 16 του Συντάγματος, ορίζεται ότι οι Καθηγητές των Ανωτάτων Εκπαιδευτικών Ιδρυμάτων, οι δημόσιοι λειτουργοί, το υπόλοιπο διδακτικό προσωπικό, ΕΕΠ,ΕΤΕΠ, ΕΔΙΠ, διοικητικοί, επιτελεί, επίσης, αντίστοιχα δημόσιο λειτούργημα, με τις προϋποθέσεις, που ο νόμος ορίζει. Στο επιτελούμενο από τα ΑΕΙ έργο της προαγωγής και μετάδοσης επιστήμης συμμετέχουν, εκτός από τα μέλη ΔΕΠ, και τα μέλη του ΕΕΠ, ΕΔΙΠ, ΕΤΕΠ, διοικητικοί. Τα μέλη του ΕΕΠ, ΕΔΙΠ, ΕΤΕΠ βρίσκονται μαζί με τα μέλη ΔΕΠ, μέσα στους τομείς, οι οποίοι συντονίζουν τη διδασκαλία μέρους του γνωστικού αντικειμένου κάθε τμήματος, μέσα στο τμήμα, το οποίο προάγει την επιστήμη, την τεχνολογία, τις τέχνες, στο αντίστοιχο επιστημονικό πεδίο, που είναι ο καθένας. Θεωρούμε ότι καμία από τις παραπάνω ομάδες του ακαδημαϊκού προσωπικού δεν μπορεί να έχει την αποκλειστική δυνατότητα εκλογής, αλλά ούτε και τη θέση υπεροχής, με αυξημένο ποσοστό ψήφων, στην εκλογή όλων των μονομελών οργάνων διοίκησης των ΑΕΙ και των μονάδων τους. Ζητούμε να συμπεριληφθούν τα μέλη ΕΤΕΠ, προφανώς, μαζί με τους υπόλοιπους στο σώμα εκλεκτόρων Πρύτανη, Αντιπρυτάνεων, Κοσμήτορα, Προέδρου Τμήματος και Διευθυντή Τομέα. Ζητούμε, γι’ αυτόν τον λόγο, την αλλαγή των άρθρων 68, 96, 97 και 98 κα γι' αυτό το λόγο θα σας δώσουμε και σχετικό υπόμνημα.

Τέλος, κύριε Πρόεδρε, κυρία Υπουργέ, αξιότιμα μέλη της Επιτροπής, θεωρούμε ότι ο αποκλεισμός των μελών της ακαδημαϊκής κοινότητας από τις εκλογικές διαδικασίες των συλλογικών οργάνων δεν είναι μόνο αντιδημοκρατικό, μα, δυστυχώς, πλήττει καίρια και τον ίδιο το θεσμό Πρυτάνεων, Κοσμητόρων, Προέδρων, που θα κληθούν να διοικήσουν ακαδημαϊκούς φορείς, χωρίς να έχουν ψηφιστεί από αυτούς που διοικούν.

Ελπίζουμε να μη σας κουράσαμε. Θα παραμείνουμε και για τυχόν δευτερολογίες.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ πολύ, κ. Καρβέλη.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Παπακώστα-Παλιούρα Αικατερίνη (Κατερίνα), Σκόνδρα Ασημίνα, Στυλιανίδης Ευριπίδης, Στύλιος Γεώργιος, Τζηκαλάγιας Ζήσης, Φωτήλας Ιάσων, Αναγνωστοπούλου Αθανασία (Σία), Βερναρδάκης Χριστόφορος, Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Ασημακοπούλου Σοφία - Χάιδω, Μπούμπας Κωνσταντίνος Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Θέλω να κάνω μία αναφορά σε μια ομοσπονδία, που είναι στα πανεπιστήμια, δεν προσκλήθηκε στη σημερινή συνεδρίαση, αλλά έχει στείλει υπόμνημα, το οποίο έχει διανεμηθεί σε όλα τα Κόμματα και σε όλους τους Βουλευτές. Αναφέρομαι στην Ομοσπονδία Συλλόγων Ειδικού Εκπαιδευτικού Προσωπικού των ΑΕΙ. Το σχετικό υπόμνημα το έχω εδώ μπροστά μου, σας το έχουμε διανείμει.

Προχωρούμε, λοιπόν, τη συζήτησή μας με τους Εισηγητές. Πριν ξεκινήσουμε, όμως, θέλω να πω τα εξής. Δόθηκε χρόνος και μίλησαν οι εκπρόσωποι των φορέων. Οι Βουλευτές θα τοποθετηθούν και στην κατ’ άρθρον συζήτηση. Συνεπώς, σας ζητώ να περιοριστείτε σε ερωτήσεις και οι τοποθετήσεις θα γίνουν, το απόγευμα. Μετά τις ερωτήσεις των Εισηγητών και των Βουλευτών, θα δώσω το λόγο σε όσους από τους φορείς έχουν ερωτηθεί να απαντήσουν.

Το λόγο έχει ο Εισηγητής της Πλειοψηφίας, κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας)**: Καταρχήν, θέλω και εγώ να ευχαριστήσω τους εκπροσώπους των φορέων, γιατί, πραγματικά, εξέφρασαν και μετέφεραν ενδιαφέρουσες θέσεις και προτάσεις και, βεβαίως, πιστεύω ότι η πολιτική ηγεσία του Υπουργείου θα λάβει υπόψη θέσεις και προτάσεις, που βελτιώνουν το νομοσχέδιο και με αυτή τη διαδικασία φαίνεται ξεκάθαρα η βούληση για την όσο το δυνατόν μεγαλύτερη εποικοδομητική σύνθεση, που επιδιώκουμε.

Θέλω να υποβάλλω κάποιες ερωτήσεις και θα ήθελα τις απαντήσεις από τους εκπροσώπους των φορέων, που συμμετείχαν, σήμερα, στη συνεδρίαση.

Καταρχήν, στην ΟΛΜΕ. Ποια είναι η γνώμη για τη διεύρυνση μεθόδων αποτίμησης μαθητών, ερευνητική εργασία, δηλαδή και πώς κρίνουν τη διπλή μοριοδότηση για εκπαιδευτικούς, που υπηρετούν, σε δυσπρόσιτες περιοχές. Βεβαίως, ειπώθηκε, αλλά θέλω έτσι τη διευκρίνιση πάλι, τη θέση τους για τη μείωση της διάρκειας των πινάκων από 3 χρόνια σε 2 χρόνια. Αυτή η ερώτηση, δηλαδή, για τη διπλή μοριοδότηση για εκπαιδευτικούς, που υπηρετούν, σε δυσπρόσιτες περιοχές και τη μείωση της διάρκειας των πινάκων από 3 χρόνια σε 2 χρόνια, την υποβάλλω και στη Διδασκαλική Ομοσπονδία, επίσης, στην Ομοσπονδία Ιδιωτικών Εκπαιδευτικών Λειτουργών Ελλάδας (ΟΙΕΛΕ) και στην Ένωση Εκπαιδευτικών Λειτουργών Ειδικής Αγωγής.

Θέλω να ρωτήσω τον Σύλλογο Ιδιωτικών Σχολείων πώς κρίνει και ποια είναι η θέση του για τα Εργαστήρια Δεξιοτήτων, για την εισαγωγή δραστηριοτήτων, στα αγγλικά, στο νηπιαγωγείο. Για την Τράπεζα Θεμάτων τους ακούσαμε. Επίσης, πώς κρίνει τις ρυθμίσεις για την αξιολόγηση σχολικών μονάδων και εκπαιδευτικού έργου.

Θέλω να ρωτήσω την ΕΛΜΕ Προτύπων Πειραματικών Σχολείων πώς κρίνουν τις αλλαγές, που επέρχονται, στα Πρότυπα και Πειραματικά Σχολεία.

Ακούσαμε την εκπρόσωπο της Εταιρείας Ελλήνων Φιλολόγων, ακούσαμε τη θέση για τα αρχαία ελληνικά και τα λατινικά. Θα ήθελα να μας πει πώς κρίνει το κόντρα μάθημα της ιστορίας.

Τέλος, ήθελα να ρωτήσω την εκπρόσωπο του Προεδρείου της Συνόδου των Πρυτάνεων τι άποψη έχει για το ενιαίο ψηφοδέλτιο Πρυτάνεων και Αντιπρυτάνεων, τι άποψη έχει για την ηλεκτρονική ψηφοφορία, τη θέσπιση ακαδημαϊκού κριτηρίου για τις μετεγγραφές και την ενίσχυση της εξωστρέφειας των πανεπιστημίων, μέσα από τη δυνατότητα ίδρυσης ξενόγλωσσων. Θα ήθελα μια διευκρίνιση. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ωραία.

Το λόγο έχει ο Εισηγητής της Μειοψηφίας, κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Ευχαριστώ. Διαπίστωσα ότι όλοι οι φορείς της εκπαίδευσης, οι μεγάλοι, οι μαζικοί, η ΟΛΜΕ, η ΟΙΕΛΕ, αλλά και εκπρόσωποι άλλων φορέων, όπως οι ΕΣΑΜΕΑ και άλλων οργανώσεων των εκπαιδευτικών, να μη μακρηγορώ, έχουν όχι απλώς αντιθέσεις αλλά ζητούν, απ΄ ό,τι άκουσα και την απόσυρση του νομοσχεδίου. Βέβαια, όταν υπάρχει αυτή η αρχή, όταν υπάρχει μια τόσο μεγάλη αντίθεση των φορέων, οι οποίοι καταγγέλλουν ότι δεν υπήρχε διαβούλευση μαζί τους, καταλαβαίνω ότι είναι δύσκολη πια η περαιτέρω συζήτηση.

Ας πάω, όμως, τώρα σε συγκεκριμένες ερωτήσεις, για να μην αδικώ κανέναν.

Υπέρ του νομοσχεδίου, θεωρώντας ότι υιοθετεί βέλτιστες πρακτικές του ιδιωτικού τομέα, ήταν ο κ. Κυραϊλίδης από τους σχολάρχες και ο κ. Βαφειαδάκης από τους φροντιστές.

Τώρα, θα ήθελα να κάνω συγκεκριμένες ερωτήσεις.

Ερωτήματα προς την ΟΛΜΕ. Διατυπώνεται μία κατηγορία ότι οι δημόσιοι εκπαιδευτικοί αρνούνται την αξιολόγηση. Τι απαντάτε σε αυτό και ποιες είναι οι θέσεις της ΟΛΜΕ στο ζήτημα αυτό; Διότι υπάρχει στο νομοσχέδιο και μία πιλοτική εφαρμογή, για τα πρότυπα μιας μορφής αξιολόγησης.

Επίσης, προς την ΟΛΜΕ. Ποια είναι η εμπειρία σας, από την εφαρμογή της κάμερας;

Εφαρμόστηκε ή όπως ειπώθηκε και από τον κ. Κικινή, από τη ΔΟΕ, στην πράξη καταργήθηκε και δεν εφαρμόστηκε πουθενά αυτή η εσπευσμένη, βιαστική και αντιδημοκρατική επιλογή της Κυβέρνησης;

Τρίτον, για τα ζητήματα, που αφορούν την εξ αποστάσεως εκπαίδευση. Υπήρξε κάποια οδηγία συγκροτημένη, για την παιδαγωγική πλευρά του ζητήματος από το ΙΕΠ στους εκπαιδευτικούς; Διότι άλλο πράγμα είναι να έχεις μέσα στην τάξη φυσική διδασκαλία και άλλο από μακριά και να κάνεις εξ αποστάσεως διδασκαλία και εκπαίδευση. Υπήρξε, λέω;

Προς τον κύριο Κικινή. Τα σχολεία άνοιξαν, σήμερα και άκουσα την άποψη της ΔΟΕ, αλλά χωρίς τη λειτουργία των ολοήμερων σχολείων. Αυτό σας προβληματίζει; Μήπως, έχουμε μια κακή συνέχεια για το Φθινόπωρο; Διότι και η επιλογή να μην ανοίξουν τα σχολεία σήμερα, έγινε χωρίς να υπάρξει νομική πρόβλεψη, δηλαδή, με μια εξαγγελία μόνο της κυρίας Υπουργού από την τηλεόραση. Μιλάμε για Προεδρικό Διάταγμα, που δεν αλλάζει έτσι. Άρα, λοιπόν, αυτό είναι το ένα ζήτημα.

Το δεύτερο θέμα, που θέλω να σας ρωτήσω, είναι το εξής. Αν, κατά τη γνώμη σας, τα ζητήματα, που αφορούν την αλλαγή στη φυσιογνωμία του Νηπιαγωγείου και στα οποία είχατε τις απόψεις των ειδικών και αναφερθήκατε, πείτε μας, σε ποιες χώρες της Ευρώπης βρήκατε ότι εφαρμόζονται; Μας είπατε, σε τρεις μόνο χώρες. Σε ποιες; Η κυρία Υπουργός μας είπε χθες δεκατέσσερις χώρες. Προφανές είναι ότι η διαφορά στους αριθμούς έχει να κάνει και με τη ριζική διαφοροποίηση, στη φύση των θεμάτων αυτών, αλλά θέλω να ξέρω η ΟΛΜΕ, από το δίκτυο της «ΕΥΡΥΔΙΚΗΣ», ποιες 3 χώρες έχει δει, για να δούμε και εμείς την αξία των προτεινόμενων ρυθμίσεων και απ’ αυτή την άποψη.

Θα ήθελα να κάνω μία ερώτηση στον κ. Βαφειαδάκη, από το Σύλλογο των Φροντιστών. Όταν λέτε υπάρχει κινητικότητα ανάμεσα στα πεδία, τι εννοείτε, ακριβώς; Θα ήθελα να καταλάβουμε ακριβώς, το τι εννοεί. Εννοεί τις εισαγωγικές εξετάσεις;

Έχω μία ερώτηση στην κυρία Ξανθάκη – Καραμάνου της Εταιρείας Ελλήνων Φιλολόγων. Αν κατάλαβα καλά, απ’ όσα είπε, σήμερα, στα σχολεία δεν διδάσκονται Αρχαία Ελληνικά και Λατινικά, διότι όλη η επιχειρηματολογία της ήταν πόσο αξίζει και είναι σωστό να διδάσκονται τα παιδιά.

Δεν διδάσκονται τα παιδιά Λατινικά και Αρχαία Ελληνικά στην εκπαίδευση; Αυτό έχει καταλάβει; Αυτό έχει κατανοήσει; Αυτό γνωρίζει; Ή θεωρεί ότι μάθημα, το οποίο δεν εξετάζεται, για να μπεις στο Πανεπιστήμιο, δεν διδάσκεται στην εκπαίδευση; Ή θεωρεί ότι μάθημα, το οποίο δεν εξετάζεται, στο τέλος του Ιουνίου, σημαίνει ότι δεν διδάσκεται κιόλας στην εκπαίδευση;

Δεν κατάλαβα, ακριβώς, υπήρχε μια σύγχυση. Σύγχυση εποχών απ’ ό,τι κατάλαβα από την ομιλία της και θα ήθελα μια διευκρίνιση, δηλαδή, πως το εννοεί, ακριβώς.

Η τελευταία ερώτηση είναι προς την κυρία Βιτσιλάκη. Μας είπε ότι δεν υπήρξε μια κατεύθυνση ή μια απόφαση απ’ ό,τι κατάλαβα της Συνόδου των Πρυτάνεων, για το ζήτημα του αποκλεισμού φορέων της πανεπιστημιακής κοινότητας από την εκλογή των πρυτανικών αρχών και των άλλων οργάνων.

Υπήρχε, όμως, ένας προβληματισμός απ’ ό,τι κατάλαβα, δηλαδή, κάτι περισσότερο από μια απλή αναφορά, δηλαδή, υπάρχει ένας σοβαρός προβληματισμός.

Θα ήθελα μια περαιτέρω παρουσίαση αυτού του προβληματισμού, διότι είναι σημαντικό θέμα. Υπάρχει μια αλλαγή από το προσχέδιο επί τα χείρω, δηλαδή, στο προσχέδιο συμπεριλαμβάνονταν οι φορείς αυτοί στα εκλεκτορικά σώματα, για τους κοσμήτορες και τους προέδρους, τώρα σβήνονται και από τους κοσμήτορες και τους προέδρους και όχι μόνο τους πρυτάνεις.

Άρα, θα ήθελα μία εξήγηση, για να δούμε, αν επηρέασε την άποψη αυτή του Υπουργείου η θέση των Πρυτάνεων. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Θα είμαι πολύ πιο σύντομη, κύριε Πρόεδρε, γιατί υπάρχει αλληλοκάλυψη από τις ερωτήσεις.

Η πρώτη παρατήρηση είναι ότι δεν υπάρχει φορέας, εκτός ελαχίστων, που να μη βάζει το θέμα του διαλόγου. Οι περισσότεροι φορείς είτε δεν κλήθηκαν είτε δεν είχαν χρόνο είτε δεν ενημερώθηκαν και το «δια ταύτα» της κουβέντας είναι ότι υπάρχει πολύ μεγάλη έλλειψη, προφανώς, επικοινωνίας των φορέων με το Υπουργείο. Προφανώς, το νομοθέτημα, που έχουμε στα χέρια μας, σήμερα, ζητείται να αποσυρθεί, διότι ή πιάστηκαν εξ απήνης οι φορείς ή η νομοθέτηση γίνεται γι’ αυτούς, χωρίς αυτούς και το αποτέλεσμα, μάλλον είναι πολύ κατώτερο των προσδοκιών.

Πάμε, λοιπόν, στις ΔΟΕ και ΟΛΜΕ.

Εγώ δεν θα βάλω καθόλου θέμα εξ αποστάσεως εκπαίδευσης, γιατί όλα αυτά έχουν συζητηθεί σε επίκαιρες ερωτήσεις, που έχουν γίνει, έχει φανεί η αποτελεσματικότητα του μέτρου και εάν δεν υπήρχε η μεγάλη φιλοτιμία των ίδιων των εκπαιδευτικών, τα παιδιά, που μένουν σπίτι, δεν θα είχαν καμία δυνατότητα. Τόσο απλά.

Οι κάμερες δεν έχουν κάνει, πάντως, καμία διαφορά.

Προς τη ΔΟΕ και την ΟΛΜΕ, σε σχέση με το νηπιαγωγείο και το δημοτικό. Θέλω να μας καταθέσουν τη δική τους εμπειρία και άποψη, εάν με το νομοσχέδιο και με όλες αυτές τις καινοτομίες, που λέει το Υπουργείο ότι εισάγει, καλύπτει τους στόχους και θα ήθελα να μας κάνουν μια σύγκριση με το ολοήμερο ΕΑΕΠ. Σκέφτονται την επαναφορά ενός ολοήμερου ΕΑΕΠ, ως μία βέλτιστη λύση; Γιατί, αυτό που φέρνει η Υπουργός, δεν έχει καμία σχέση με το ολοήμερο ΕΑΕΠ.

Για τα συστήματα επιμόρφωσης. Θεωρούν ότι καλύπτονται οι επιμορφωτικές ανάγκες, που έχουν σήμερα οι εκπαιδευτικοί, είτε της Πρωτοβάθμιας είτε της Δευτεροβάθμιας;

Για την Τράπεζα Θεμάτων, ακούσαμε την άποψή τους. Θέλουμε να μας πουν, όμως, εάν η εμπειρία, που έχουν, από τον τρόπο που η Τράπεζα Θεμάτων λειτούργησε, το 2013 και εάν υπάρχει μία γνώση, ώστε να μας βοηθήσει σε ό,τι αφορά αυτά τα θέματα, δηλαδή, Τράπεζα Θεμάτων διαβαθμισμένης δυσκολίας, για να είμαστε πιο αποτελεσματικοί.

Οι αλλαγές στο Γυμνάσιο, θεωρούν ότι επαρκούν;

Κυρίως, θέλω να μας καταθέσουν την άποψή τους, σε σχέση με την πρόταση που έχει διατυπώσει το Κίνημα Αλλαγής, δηλαδή, για την πιστοποίηση αγγλικών και πληροφορικής, με την ολοκλήρωση της Γ΄ Γυμνασίου, δηλαδή, με την ολοκλήρωση της βασικής εκπαίδευσης.

Θεωρούν ότι οι προσλήψεις, που ξεκίνησαν, με το νόμο Γαβρόγλου, μπορούν να θεραπεύσουν τα προβλήματα, που υπάρχουν στην εκπαίδευση;

Σε ό,τι αφορά την αξιολόγηση, θα θέλαμε την άποψή τους, σε σχέση, κυρίως με το νομοσχέδιο και όχι με αυτά, που έχει ο καθένας στο μυαλό του.

Σε ό,τι αφορά την κύρια Ξανθάκη, η οποία μίλησε για το θέμα των αρχαίων ελληνικών. Επειδή, όμως, εδώ, πραγματικά, η κόντρα είναι ανάμεσα σε κοινωνιολόγους και φιλολόγους και δεν έχουμε την ευκαιρία να έχουμε κάποιον κοινωνιολόγο, θέλω την προσωπική της άποψη, σε σχέση με το μάθημα της Κοινωνιολογίας. Θεωρεί, δηλαδή, ότι αυτό το μάθημα είναι περιττό; Ποια είναι η θέση τους;

Θα ήθελα να πάμε λίγο στα θέματα του «δασκάλου εμπιστοσύνης», όπως τον λέγαμε παλιά. Θέλω να μας πουν, κυρίως η ΟΛΜΕ, εάν θεωρούν, ότι η πρόταση αυτή, μπορεί να αντιμετωπίσει το θέμα του σχολικού εκφοβισμού; Αυτό είναι ένα θέμα, που μας ενδιαφέρει.

Επίσης, σε ό,τι αφορά την αναλογία των μαθητών στα τμήματα. Το είπαν, θέλω, όμως, λίγο τον προβληματισμό τους να τον προχωρήσουν. Τι προβλήματα μπορεί να δημιουργήσει αυτή η αυξομείωση των παιδιών, μέσα στην τάξη;

Σε ό,τι αφορά την αξιολόγηση, θέλω μία κρίση, σε σχέση με το θεσμικό πλαίσιο του ν. 4547, δηλαδή, την υπουργική απόφαση του κ. Γαβρόγλου. Θα ήθελα να μας πουν πως, από την εμπειρία τους, την έχουν δει μέχρι σήμερα.

Ερωτήματα προς την ΠΟΣΔΕΠ. Άκουσα ότι υπάρχουν θέματα, τα οποία έχουν αιτηθεί στη συνάντηση με την κυρία Υπουργό και δεν έγιναν δεκτά. Θα ήθελα, αν γίνεται, να μας πουν κωδικοποιημένα ποια είναι αυτά.

Για τις μεταγραφές, υπάρχει δική τους πρόταση; Συναινούν με την πρόταση του Υπουργείου; Μπορούμε να τη βελτιώσουμε; Είναι μια καλή αρχή, αν δεν κάνω λάθος, από εκεί ξεκινήσαμε. Έχουν κάποια πρόταση να μας καταθέσουν;

Επίσης, θέλω να μας πουν τη θέση τους για το εκλεκτορικό σώμα των μονοπρόσωπων οργάνων και, κυρίως, το λέω σε σχέση με τους ΕΔΙΠ, με τους ΕΤΕΠ. Οι άνθρωποι αυτοί είναι διδακτικό προσωπικό, διδάσκουν. Είναι μέλη ΔΕΠ. Σε ό,τι αφορά τους πρυτάνεις αποκλείονται, τώρα; Ακούω τον κ. Φίλη, ότι υπάρχει και ένας προβληματισμός. Εγώ θέλω λίγο την άποψή τους, σε σχέση με αυτό. Να μας πουν και τη θέση τους για τον τρόπο, που ρυθμίζονται, τα ξενόγλωσσα τμήματα. Για τον τρόπο, που ρυθμίζονται, όχι για το αν έχει νόημα να υπάρχουν ή όχι. Αυτό και προς τους πρυτάνεις και προς την ΠΟΣΔΕΠ. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ. Ένα σχόλιο και μία ερώτηση. Και τα δύο απευθύνονται στον Πρόεδρο των Ιδιοκτητών των Ιδιωτικών Σχολείων. Στην τοποθέτησή του είπε ότι «υπάρχουν πολιτικά κόμματα στην Ελλάδα, που αντιτίθενται στην αξιολόγηση και αυτό το κάνουν, γιατί θέλουν να καλοπιάνουν τους εκπαιδευτικούς». Για την αποκατάσταση της αλήθειας, το μόνο Κόμμα στην Ελλάδα, που αντιτίθεται, επί της ουσίας, στην αξιολόγηση είναι το Κομμουνιστικό Κόμμα της Ελλάδας. Αυτό λέει η πραγματικότητα, γιατί, αν θέλετε, ακόμα και αυτές οι ρυθμίσεις, που φέρνει η Κυβέρνηση, με το νομοσχέδιο αυτό, για την αξιολόγηση και είναι όντως σημαντικές, έρχονται να επεκτείνουν, έρχονται να πατήσουν, επάνω στις προηγούμενες ρυθμίσεις, που εισήγαγε η Κυβέρνηση ΣΥΡΙΖΑ, με το νόμο για τις δομές της εκπαίδευσης.

Για την επιπλέον αποκατάσταση της αλήθειας και ίσως αυτό είναι και το πιο σημαντικό, όπως είναι γνωστό, το Κομμουνιστικό Κόμμα της Ελλάδας δεν συνηθίζει να καλοπιάνει κανέναν, ούτε να χαϊδεύει αυτιά. Λέει τη γνώμη του, με θάρρος και παρρησία και με ειλικρίνεια. Η αντίθεση του Κόμματός μας στην αξιολόγηση, σ΄ αυτόν τον αντιδραστικό, αν θέλετε, κρατικό έλεγχο της εκπαίδευσης, συνολικά του δημοσίου, δεν έχει σχέση με τα αισθήματά μας προς τους εκπαιδευτικούς, τα οποία, έτσι κι αλλιώς, είναι θετικά. Δεν το κάνουμε, για τους καλοπιάσουμε. Η αντίθεση του Κόμματός μας έχει πολύ βαθύτερα αίτια. Είναι γιατί η αξιολόγηση αποτελεί ένα βασικό εργαλείο, ένα βασικό μοχλό, για την αλλαγή της φυσιογνωμίας του σχολείου, για την αλλαγή του περιεχομένου του σχολείου, για τη μετατροπή του σε μια επιχείρηση, μικρή μεν, αλλά επιχείρηση, τέλος πάντων, όπου, βεβαίως, μέσα εκεί η γνώση, συνεχώς, θα υποβαθμίζεται και τα παιδιά θα την παίρνουν όλο και λιγότερο και οι γονείς, βεβαίως, θα βάζουν όλο και πιο βαθιά το χέρι στην τσέπη. Μιλάμε, δηλαδή, για το σχολείο της αγοράς, όπως καταλαβαίνετε και όπως έχει κωδικοποιηθεί. Αυτός είναι ο βαθύτερος ρόλος της αξιολόγησης και είναι τιμωρητική αυτή η αξιολόγηση, στο βαθμό που θα υπάρξουν εκπαιδευτικοί και εμείς ελπίζουμε ότι θα υπάρξουν και σίγουρα θα υπάρξουν και θα είναι πολλοί, που θα αντιστέκονται σ΄ αυτήν τη λειτουργία της αξιολόγησης. Εδώ, όμως, να πούμε διευκρινιστικά ότι μέσα σε αυτό το σύστημα, σε αυτό το σχολείο, αν θέλετε, είναι ο χαρακτήρας του σχολείου, που ορίζει και την αξιολόγηση. Δεν μπορεί να υπάρξει διαφορετική αξιολόγηση. Αυτή μπορεί να είναι η αξιολόγηση και τίποτε άλλο.

Την ερώτηση, τώρα, για να κλείσω κύριε Πρόεδρε, που θέλω να απευθύνω στον κύριο Κυραϊλίδη. Μαθαίνουμε και δημοσιεύονται, βεβαίως, ότι ήδη, στα ιδιωτικά σχολεία, σε πολλά ιδιωτικά σχολεία έχουν μπει και λειτουργούν κάμερες, για τη ζωντανή ηλεκτρονική αναμετάδοση των μαθημάτων. Αν θέλετε, αυτό επιβεβαιώθηκε και από τον Πρόεδρο της ΟΙΕΛΕ. Από όσο γνωρίζουμε, και το έχει δηλώσει και η Υπουργός, στη συγκεκριμένη ρύθμιση, υπάρχει το κρίσιμο ρήμα «δύναται», ότι δηλαδή υπάρχει προαιρετικότητα, ως προς αυτό το ζήτημα. Το ερώτημα απευθύνεται στον Πρόεδρο των Ιδιοκτητών των Ιδιωτικών Σχολείων. Στα ιδιωτικά σχολεία «δύναται»; Είναι προαιρετικό και αν είναι προαιρετικό, ποιος το αποφασίζει; Και αν όχι, είναι υποχρεωτικό; Θα χρειαστούμε μια απάντηση πολύ συγκεκριμένη, σε αυτό το ζήτημα, το οποίο, ήδη, έχει δημιουργήσει σοβαρό πρόβλημα και όχι μόνο στους συγκεκριμένους εκπαιδευτικούς. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Θα ήθελα να αναφερθώ στα ειδικά σχολεία και στην ιδιαίτερα δύσκολη καθημερινότητα, που αντιμετώπισαν τόσο οι μαθητές, όσο και οι γονείς τους, κατά τη διάρκεια του αποκλεισμού. Εξαιτίας της αλλαγής του προγράμματός τους, πολλοί μαθητές και μαθήτριες αντιμετώπισαν πλήθος πρακτικών προβλημάτων, ημερησίως, διότι δεν μπορούσαν να διαχειριστούν τα νέα δεδομένα, μακριά από το πρόγραμμα, στο οποίο είχαν συνηθίσει, αναπτύσσοντας έτσι, σε πολλές περιπτώσεις, ακόμα και επιθετικές συμπεριφορές. Πιστεύουμε ότι θα έπρεπε να υπάρχει ειδική μέριμνα, ούτως ώστε, σε παρόμοια περίπτωση, να μην κληθούν να αντιμετωπίσουν τα ίδια. Οι οικογένειες των παιδιών, που φοιτούν σε ειδικά σχολεία, σηκώνουν ένα τεράστιο βάρος, χωρίς καμία ουσιαστική βοήθεια. Δεν πρέπει να παραγκωνίζονται και να τίθενται στο περιθώριο. Χρειάζονται στήριξη, ουσιαστική και συνεχή.

Χρειάζεται ένα ειδικό πλαίσιο κανόνων λειτουργίας των σχολείων αυτών, προκειμένου να στηριχθούν οι μαθητές και οι γονείς, σε οποιαδήποτε περίσταση και κάτω από οποιεσδήποτε συνθήκες. Θα αποτελούσε σοβαρή παράλειψη να μην τονίσουμε το γεγονός ότι στη χώρα μας παρατηρείται το φαινόμενο τα σχολεία, που βρίσκονται, σε υποβαθμισμένες ή αγροτικές ή παραμεθόριες περιοχές, να έχουν λιγότερους πόρους από τα σχολεία περιοχών, που πλεονεκτούν, με αποτέλεσμα να διευρύνεται η μεταξύ τους ανισότητα. Οι σχολικές μονάδες, που μειονεκτούν, αν και, σε πολλές περιπτώσεις, έχουν μικρότερες τάξεις, τείνουν να υποφέρουν από ελλείψεις σε εκπαιδευτικό προσωπικό ή από μεγάλες καθυστερήσεις στη στελέχωση, ενώ, παράλληλα, απαιτούνται συνεχείς μετακινήσεις των εκπαιδευτικών, σε ετήσια βάση.

Όλα τα ανωτέρω υποβαθμίζουν, δραστικά, στην ικανότητα του συλλόγου διδασκόντων σε ζητήματα επικοινωνίας, συνεργασίας, μακροπρόθεσμου σχεδιασμού και ανάπτυξης, υγιούς σχολικής κουλτούρας, ενώ παρατηρούνται ελλείψεις ή ανεπάρκεια, στις υποδομές και στον εκπαιδευτικό εξοπλισμό, καθώς και πολύ μικρή χρηματοδότηση. Ως εκ τούτου, προτείνεται να ληφθεί μέριμνα για τη δικαιότερη κατανομή των πόρων, ανάμεσα στις σχολικές μονάδες. Δυστυχώς, δεν αναμορφώνεται η Παιδεία, με το παρόν. Οι προωθούμενες αλλαγές εντείνουν, παράλληλα, τις εκπαιδευτικές ανισότητες, την περιθωριοποίηση και τον αποκλεισμό δεκάδων χιλιάδων μαθητών, με αναπηρία, που είναι και οι πιο ευάλωτοι, το 6,3% του συνολικού μαθητικού πληθυσμού. Συντηρούν την ανησυχία για την απουσία ολοκληρωμένης και σαφούς νομοθεσίας, στρατηγικής και διάθεσης πόρων για τη συμπεριληπτική εκπαίδευση. Δεν περιλαμβάνεται καμία πρόβλεψη για τα ανύπαρκτα προγράμματα εκπαίδευσης, τα σχολικά βιβλία και την ελλιπέστατη υλικοτεχνική υποδομή των δομών της ειδικής αγωγής και εκπαίδευσης.

Η σχολική εμπειρία αποτελεί κρίσιμο κομμάτι στη ζωή των παιδιών. Ανάλογα με την ποιότητά της και τις προσλαμβάνουσες από αυτήν εικόνες, μπορεί να αποτελέσει προστατευτικό παράγοντα ή ακόμα και παράγοντα κινδύνου, για την ανάπτυξη και τη διαμόρφωση των χαρακτηριστικών της προσωπικότητας του. Το σχολείο, συνεπώς, αποτελεί σημαντικό παράγοντα δημιουργίας χαρακτήρα για το παιδί. Είναι τόσο σημαντικό, όσο και το σπίτι του ίδιου του μαθητή. Η απαίτηση πρέπει να είναι μια και διαρκής. Ουσιαστική γνώση και μόρφωση, ελληνική και θρησκευτική Παιδεία. Οι μαθητές πρέπει να γνωρίζουν τις ρίζες τους, να μην αποπροσανατολίζονται, να μην εξαντλούνται από την εξεταστική διαδικασία. Είναι απαράδεκτο να έχουν τελειώσει οι μαθητές το δημοτικό και να μην ξέρουν τις τέσσερις πράξεις της αριθμητικής ή να ξεχωρίζουν το ρήμα από το άρθρο. Για να αποφευχθεί η διαδικασία αναπαραγωγής των κοινωνικών ανισοτήτων, από το ίδιο το σχολείο, απαιτείται μία διαφορετικού τύπου προσέγγιση της εκπαίδευσης, συνολικότερα. Μία προσέγγιση, που θα ξεπερνάει τη λογική των εδώ και τώρα πρόχειρων λύσεων, οι οποίες προσφέρουν ένα πρόσκαιρο άλλοθι κινητικότητας στο ελληνικό εκπαιδευτικό σύστημα, χωρίς μακροπρόθεσμο όφελος.

Επειδή, όμως, το θέμα της Παιδείας είναι εξαιρετικά σύνθετο, πολλές φορές χάνουμε το δάσος για τα δέντρα. Ζούμε σε έναν κόσμο, που κολυμπάει, μέσα σε μια, σχεδόν, απεριόριστη ποσότητα πληροφορίας. Αυτό, όμως, που δεν είναι καθόλου αυτονόητο και πρέπει να αναπτυχθεί και να αποτελέσει τη βασική πυξίδα, στην αναμόρφωση της Παιδείας, είναι η ερμηνεία και διαχείριση της τεράστιας αυτής ποσότητας πληροφοριών. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Κύριε Πρόεδρε, οι κυρίες και κύριοι εκπρόσωποι των φορέων αναφέρθηκαν αναλυτικά και ήταν σαφείς, ως προς τις θέσεις τους και τις προτάσεις τους, σε ό,τι αφορά το συγκεκριμένο νομοσχέδιο.

Θέλω, λοιπόν, να απευθύνω ερωτήσεις προς την ΟΛΜΕ, κατ’ αρχήν. Ποια είναι η θέση των κυρίων, ως εκπροσώπων των εκπαιδευτικών, για τη διάταξη του άρθρου 5, που προβλέπει αναγραφή της διαγωγής στους τίτλους σπουδών και ποια είναι η θέση τους, για τις εισαγόμενες αλλαγές στο σύστημα αξιολόγησης των μαθητών και, ιδίως, ως προς το πλέγμα ρυθμίσεων, για την προτεινόμενη βάση του 10.

Επίσης, προς τη ΔΟΕ και την ΟΛΜΕ, δηλαδή, τον κύριο Κικινή και τον κύριο Μαλαγάρη, που μίλησαν, εκτός από τα υπόλοιπα ζητήματα, θα ήθελα να σταθώ σε δύο βασικά προβλήματα της κοινωνικής ζωής, στα σχολεία όλων των βαθμίδων της εκπαίδευσης.

Το μόνιμο πρόβλημα, το μόνιμο ζήτημα της κοινωνικής πίεσης και της παρενόχλησης, το bullying - που λέμε - αλλά και το σημερινό πρόβλημα της επαναφοράς, μετά τα μέτρα, για την επιδημία του κορωνοϊού. Θεωρώ ότι είναι κρίσιμη η γνώμη σας, ως προς το εάν είναι επαρκής η υποδομή υποστήριξης από ψυχολόγους και κοινωνικούς λειτουργούς, στις εκπαιδευτικές δομές και, σε κάθε περίπτωση, ποια θεωρείτε ότι είναι τα συγκεκριμένα μέτρα, που πρέπει να ληφθούν, για τα συγκεκριμένα προβλήματα;

Στην Εταιρεία Ελλήνων Φιλολόγων, προς την κυρία Ξανθάκη. Απ’ όσο γνωρίζουμε, κυρία Ξανθάκη, έχετε λάβει συγκεκριμένη θέση, ζητώντας τον περιορισμό των γνωστικών αντικειμένων των κοινωνικών επιστημών στη δευτεροβάθμια εκπαίδευση, σε ένα μόνο γνωστικό αντικείμενο, αντί για τρία, που διδάσκονται, σήμερα. Έχετε, πραγματικά, την επιστημονική άποψη ότι τα συγκεκριμένα μαθήματα είναι, κατά κάποιο τρόπο, άχρηστα για το διδακτικό πρόγραμμα, σε αυτήν τη βαθμίδα εκπαίδευσης; Πού βασίζεται αυτή άποψη ή μήπως, απλά, θεωρείτε το πεδίο αυτό, σαν έναν εύκολο στόχο, για να επεκταθεί το ωράριο των φιλολογικών μαθημάτων σε βάρος τους;

Επίσης, τελευταία ερώτηση προς την κυρία Βιτσιλάκη, Προεδρεύουσα της Συνόδου των Πρυτάνεων, η οποία ήταν θετική, ως προς την προσέγγισή της, στο ενιαίο ψηφοδέλτιο, αλλά και στην τετραετή θητεία. Θα την παρακαλούσα να μου απαντήσει και να έχουμε τη θέση της, ως προς την προτεινόμενη αλλαγή, στον τρόπο εκλογής των πρυτανικών αρχών, τόσο όσον αφορά στον περιορισμό του εκλογικού σώματος, όσο και για τον ίδιο τον τρόπο εκλογής, με ηλεκτρονική ψηφοφορία και αν θεωρείτε ότι διασφαλίζεται, με αυτή τη διαδικασία, το αδιάβλητο. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, να ευχαριστήσουμε όλους τους εκπροσώπους των φορέων, οι οποίοι μας βοήθησαν, με την έκφραση γνώμης τους, να διαμορφώσουμε καλύτερη άποψη για το νομοσχέδιο.

Θα μπω κατευθείαν στις ερωτήσεις προς τη ΔΟΕ. Πώς κρίνετε, κύριε Πρόεδρε, την κατανομή του χρόνου, ανά διδακτικό αντικείμενο, στο δημοτικό σχολείο;

Άρθρο 3. Ποιες δραστηριότητες θα προτείνατε, με τις δικές σας προτάσεις, δηλαδή προς το Υπουργείο, για το νηπιαγωγείο;

Άρθρο 2. Ποια η θέση σας για την αξιολόγηση εκπαιδευτικών και του εκπαιδευτικού έργου; Γιατί, πράγματι, όπως είπε και ο κύριος Φίλης, υπάρχει άρνηση. Θα ήθελα να ακούσω ποιες είναι οι βασικές σας διαφωνίες.

Ποια είναι η γνώμη σας για τον απολογισμό προϋπηρεσίας προσωρινών αναπληρωτών, στον ίδιο κλάδο, άρθρο 43;

Προς την ΟΛΜΕ. Ποια είναι η θέση της ΟΛΜΕ, για την Τράπεζα Θεμάτων διαβαθμισμένης δυσκολίας;

Άρθρο 9. Παιδαγωγικά, η αναγραφή διαγωγής, στον τίτλο σπουδών, είναι αποδεκτή κατά τη γνώμη σας; Εμείς εκφρασθήκαμε, χθες. Είμαστε αντίθετοι.

Άρθρο 5. Ποια η γνώμη σας για τη διπλή μοριοδότηση της εκπαιδευτικής υπηρεσίας; Άρθρο 42.

Και για την Πανελλήνια Ένωση Διευθυντών Σχολικών Μονάδων. Ποια είναι η γνώμη σας για τον εσωτερικό κανονισμό λειτουργίας των σχολείων, ιδιαίτερα για την εμπλοκή των εταίρων, στη σύνταξή του και πώς κρίνετε το έργο των ΠΕΚΕΣ στο έργο σας, ως εκπαιδευτικοί της τάξης;

Επίσης, θα θέλαμε να κάνουμε μία ερώτηση, η οποία είχε να κάνει με τη ΔΟΕ και είχε να κάνει με το νέο πρόγραμμα μαθημάτων, που προτείνουν, στο δημοτικό σχολείο, σε συνδυασμό, με την αλλαγή της αναλογίας μαθητών, ανά τάξη, γιατί - εδώ θα πρέπει να απαντήσουν και οι δάσκαλοι - και θα ήθελα να ακούσω, αν αυτό θα λειτουργήσει προς τα χείρω της ποιοτικής εκπαίδευσης της τάξης ή όχι.

Και κλείνω με τις μεταγραφές. Για τις μεταγραφές, κυρία Υπουργέ, θα ήθελα να απευθυνθώ σε εσάς. Είναι μεγάλο κεφάλαιο και, όπως είπαμε και χθες, θα πρέπει να πάμε σε μια ολική διαβούλευση και να φέρουμε την πρόταση αυτής της διαβούλευσης με τους θεσμικούς εταίρους της εκπαιδευτικής κοινότητας, να έρθει η πρόταση αυτή να ψηφιστεί και να γίνει νόμος του κράτους.

Όμως, εδώ, θέλω να ξεκαθαρίσω ένα πράγμα και ομιλώ για τους πολυτέκνους και τριτέκνους. Πολύτεκνοι και τρίτεκνοι θα πρέπει για όλους μας να είναι εκτός συναγωνισμού, να παίρνουν, δηλαδή, μεταγραφή, απευθείας, στον τόπο κατοικίας τους ή στο πλησιέστερο πανεπιστήμιο, αν κοντά στην κατοικία τους δεν υπάρχει σχολή ή τμήμα. Πιστεύω ότι αυτό το οφείλει η πολιτεία και είναι το λιγότερο, που πρέπει να κάνουμε.

Επίσης, όταν μιλάμε για καταπολέμηση της υπογεννητικότητας και, εν πάση περιπτώσει, ότι πρέπει να απαντήσουμε στο δημογραφικό, εδώ, δεν μπορεί να κάνουμε τίποτα διαφορετικό, από το να στηρίξουμε την πολύτεκνη οικογένεια. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε ευχαριστώ. Ένα μικρό σχόλιο. «Κανονικότητα» σημαίνει και κανονική κοινοβουλευτική διαδικασία. Έχω υποβάλει το αίτημα και σε εσάς και στον Πρόεδρο της Βουλής να επανέλθουμε σε κανονικές διαδικασίες, διότι μόνο αυτές προάγουν τη δημοκρατία και το διάλογο και επιμένω ότι πρέπει και εσείς να πιέσετε σ΄ αυτήν την κατεύθυνση.

Να θυμίσω, εδώ, ότι παρότι σήμερα έχουμε αρκετούς φορείς – και τους ευχαριστούμε, που είναι μαζί μας – χρειάστηκε, για την παρουσία κάποιων απ’ αυτών, να πιέσουμε. Αναφέρομαι, εδώ, σε όλους τους εκπροσώπους, που αντιπροσωπεύουν την πανεπιστημιακή κοινότητα, εκτός των μελών ΔΕΠ και θεωρώ ότι καλώς κάνατε και τους καλέσατε, διότι ξέρετε ότι είναι πάρα πολύ σημαντικός ο ρόλος τους.

Για όλους εμάς, που, με κάποιο τρόπο, βρισκόμασταν στα πανεπιστήμια και θα είμαστε εκεί και την επόμενη μέρα, πανεπιστήμια, χωρίς το σύνολο του προσωπικού δεν υπάρχουν, όπως δεν υπάρχουν και νοσοκομεία, μόνο με γιατρούς. Επομένως, θεωρώ την παρουσία τους και το ρόλο τους πάρα πολύ κρίσιμο. Δυστυχώς, έχουν αποκλειστεί άλλοι φορείς, που είχαν ζητήσει να καταθέσουν την άποψή τους, όπως η Ένωση Νηπιαγωγών, οι κοινωνικοί λειτουργοί, ψυχολόγοι, οι γονείς της Μαρασλείου. Εν πάση περιπτώσει, κατατέθηκαν τα γραπτά υπομνήματα, αλλά θεωρώ ότι η διά ζώσης παρουσία, νομίζω ότι βοηθάει ουσιαστικά.

Θέλω να ρωτήσω, κυρίως, την Προεδρεύουσα της Συνόδου των Πρυτάνεων και στη συνέχεια, τον εκπρόσωπο της ΠΟΣΔΕΠ, για τα ζητήματα των πανεπιστημίων. Πρώτα απ’ όλα, για το θέμα «ενιαία ψηφοδέλτια προς ξεχωριστά ψηφοδέλτια». Αναφέρθηκε η κυρία Βιτσιλάκη και είπε ότι η άποψη ήταν γενικά θετική. Προφανώς, υπήρχαν και κάποια πανεπιστήμια, που είχαν διαφορετική άποψη σ’ αυτή την κατεύθυνση, αλλά θα ήθελα να ρωτήσω και τη δική της άποψη, από πού προκύπτει ότι το σχήμα των ξεχωριστών ψηφοδελτίων δεν δούλεψε και δεν ήταν αποτελεσματικό; Θέλω τη δική της άποψη.

Η δεύτερη ερώτηση, που θέλω να κάνω είναι η εξής. Είπε ότι στο θέμα των μεταγραφών υπήρξε διαφορετική άποψη κάποιων περιφερειακών πανεπιστημίων. Δεν κατάλαβα, ακριβώς, τι θέλει να πει. Μήπως είναι το αίτημα γονιών, που έχουν παιδιά, που είναι σε περιφερειακά πανεπιστήμια και λένε «εντάξει, να μην φορτώσουμε τα κεντρικά πανεπιστήμια, αλλά να μου αποκλείεται και αυτή η δυνατότητα, η οποία είχε νομοθετηθεί;» Θέλω την άποψή της.

Το τρίτο, για το οποίο ρωτήθηκε, είναι το θέμα της ηλεκτρονικής ψηφοφορίας. Πιστεύουν ότι εξασφαλίζεται το αδιάβλητο, με δεδομένες τις σχέσεις εξάρτησης, που υπάρχουν στα πανεπιστήμια και με τη δυνατότητα διαρκούς αλλαγής της ψήφου, μέχρι το τέλος της ψηφοφορίας; Ποιος ελέγχει τον κεντρικό σέρβερ, δεδομένου ότι η Επιτροπή, τύποις, βρίσκεται εκεί, η Εφορευτική Επιτροπή. Γιατί, λοιπόν, δεχόμαστε σε όλες τις εκλογές των οργάνων να είναι ο αποκλειστικός τρόπος ψηφοφορίας;

Προχωρώ στο ζήτημα των ξενόγλωσσων προγραμμάτων. Χρησιμοποίησε δύο όρους, «ευελιξία», αλλά από την άλλη μεριά και «ενίσχυση». Αν δεν κάνω λάθος, μέσα στο νομοσχέδιο, προκύπτει ότι δεν θα υπάρχει χρηματοδότηση από τα Ανώτατα Εκπαιδευτικά Ιδρύματα και να θυμίσω εδώ στην κυρία Βιτσιλάκη ότι και εμείς είχαμε νομοθετήσει τα ξενόγλωσσα τμήματα, όπως και τα θερινά και ήθελα να τη ρωτήσω ποια είναι η εκτίμηση της προηγούμενης φάσης. Πόσοι αλλοδαποί φοιτητές ήταν εκείνοι, οι οποίοι ήρθαν, σε αυτά τα τμήματα; Διότι και τότε ακούγαμε ότι θα έρθουν Κινέζοι, για την Αρχαία Ελλάδα, για το ΕΚΠΑ.. Δηλαδή, πώς λειτούργησαν, δεδομένου ότι αυτή τη στιγμή υπάρχει ένα θέμα διεθνώς με τα πανεπιστήμια, να αρδεύσουν αλλοδαπούς φοιτητές και μάλιστα, κάποιοι από αυτούς καταργούν και τα δίδακτρα. Το νομοσχέδιο το δικό μας περιλαμβάνει δίδακτρα, σε καιρούς κορωνοϊού. Υπάρχει κάποια εκτίμηση πόσο σημαντικό θα είναι αυτό το μέτρο για τα πανεπιστήμιά μας, στη συγκεκριμένη χρονική συγκυρία, γιατί συζητάμε για πανεπιστήμια και πανδημία.

Θέλω μία σαφή τοποθέτηση, επίσης, στο ζήτημα, τι είπε ακριβώς η Σύνοδος των Πρυτάνεων. Μάλλον, δεν πήρε απόφαση, αλλά, αν θέλει, να μας περιγράψει το κλίμα για τη μη συμμετοχή του συνόλου των μελών της πανεπιστημιακής κοινότητας, που συμμετέχουν σε προπτυχιακά, μεταπτυχιακά και προβλέπεται να συμμετέχουν στα ξενόγλωσσα. Και λέμε ότι δεν πρέπει να συμμετέχουν σε καμία διαδικασία του εκλέγειν, μέσα στα πανεπιστήμια; Πραγματικά, θέλω να ακούσω την άποψη των πανεπιστημιακών δασκάλων.

Προχωρώ στην ΠΟΣΔΕΠ, στον κ. Σιάσο. Είπε ότι, αν κατάλαβα καλά, και η ΠΟΣΔΕΠ κατ΄ αρχήν συμφωνεί με τα ξενόγλωσσα, αλλά δεν έγινε διάλογος. Επομένως, ποια είναι η άποψη; Εφόσον δεν έγινε διάλογος, υπάρχει κάποιος λόγος, εδώ και τώρα, να προχωρήσουμε σε αυτού του τύπου τη ρύθμιση;

Επίσης, είπε ότι συμφωνεί με το ενιαίο ψηφοδέλτιο, δεν συμφωνεί, όμως, με το κοινό ψηφοδέλτιο προέδρου και αντιπροέδρου τμήματος. Εδώ εγώ διαπιστώνω μία αντίφαση και θα ήθελα και την τοποθέτησή του επ΄ αυτού.

Επίσης, δεν κατάλαβα τι ακριβώς έρχεται να κάνει αυτή η ρύθμιση, μεταξύ των πανεπιστημιακών Νοσοκομείων, Αρεταίειο και Αιγινήτειο, με τα νοσοκομεία του ΕΣΥ, για την οποία, μάλιστα, προσωπικά, ευχαρίστησε την Υπουργό και τον Υφυπουργό. Ποιο είναι το περιεχόμενο αυτής της διασύνδεσης και μάλιστα, χρειάστηκε να γίνει αυτού του τύπου η συνεννόηση;

Τέλος, θέλω να ρωτήσω την ΠΟΣΔΕΠ και τον κ. Σιάσο, ο οποίος τυχαίνει να είναι και γιατρός, υπάρχει το άρθρο 100 μέσα, στο οποίο λέει ότι δεν μας χρειάζεται, σε παρεμβατικές και μη παρεμβατικές κλινικές μελέτες, η Επιτροπή Ηθικής και Δεοντολογίας και Έρευνας των ΕΛΚΕ. Επειδή αυτό θεωρώ ότι είναι ένα κρίσιμο θέμα, θα ήθελα και την προσωπική του τοποθέτηση. Αν δεν είναι έτοιμος, τώρα, θέλω να υπάρχει μία άποψη της ΠΟΣΔΕΠ, πώς βλέπει αυτό το πολύ σοβαρό θέμα και μάλιστα, όταν υπάρχουν σοβαρότατα διεθνή σκάνδαλα, που απασχόλησαν και εξακολουθούν να απασχολούν τη χώρα, ιδιαίτερα στο κομμάτι αυτό των κλινικών μελετών.

Τελευταίο, προς τον κ. Τζιβελέκα, που νομίζω είναι εκπρόσωπος των γονέων των πρότυπων σχολείων, ο οποίος, επίσης, ευχαρίστησε την ηγεσία. Αν θυμάμαι καλά, κ. Τζιβελέκα, στο αρχικό σχέδιο νόμου προβλέπονταν εξετάσεις και από τα Γυμνάσια και τα Λύκεια. Μάλιστα, είχα γίνει αποδέκτης αρκετών Συλλόγων Γονέων των πρότυπων σχολείων, που ζητούσαν τη συμπαράστασή μας, για να μην υπάρξει αυτό το εξετασιοκεντρικό σύστημα και μάλιστα, η Υπουργός, πράγματι, πήρε πίσω αυτές τις εξετάσεις από το Γυμνάσιο και το Λύκειο. Θα ήθελα, λοιπόν, να τοποθετηθείτε, γιατί αυτό θα πρέπει να προβλέπεται για τα υπόλοιπα παιδιά, τα οποία, εάν δεν φοιτούν, ήδη, στα πρότυπα, θα πρέπει, αν θέλουν να διεκδικήσουν μία θέση, να δώσουν αυτές τις εξετάσεις και αν τέλος πάντων, αυτό προάγει με τον ίδιο τρόπο την αριστεία. Η άποψη η δική μας, για να μη δημιουργηθούν δυσερμηνείες ή κακές ερμηνείες, είναι ότι τα παιδιά θα πρέπει, με κλήρωση, να μπορούν να συμμετέχουν στα πειραματικά σχολεία. Εκεί να δοκιμάζονται όλες οι σύγχρονοι μέθοδοι, σε συνεργασία με τα πανεπιστήμια και στη συνέχεια, η γνώση, που προκύπτει, να διαχέεται σε όλα τα σχολεία της χώρας. Σεβόμενοι την παράδοση, που υπήρχε, με κάποια παραδοσιακά πρότυπα, όπως ξέρετε τα είχαμε κρατήσει.

Τέλος, δεν έχω καταλάβει την ερώτηση να εξαιρεθεί το κόντρα μάθημα, το οποίο ο κ. Τζιβελέκας λέει ότι πρέπει να υπάρχει και για τις εισαγωγικές εξετάσεις στα πανεπιστήμια, αλλά να εξαιρεθεί μόνο για την τωρινή Β΄ Λυκείου; Είναι κάτι, που δεν το έχω καταλάβει. Παλαιότερα, υπήρχε το κόντρα μάθημα, το οποίο έδιναν τα παιδιά από τις κλασικές σπουδές και έπαιρναν και ένα μάθημα πρακτικής κατεύθυνσης, για να εισαχθούν στα Ανώτατα Εκπαιδευτικά Ιδρύματα. Αυτό προτείνει να επανέλθει; Έχει δοκιμαστεί στο παρελθόν, χωρίς να λύσει μια σειρά από προβλήματα.

Και μια τελική τοποθέτηση. Μίλησε για τα πρότυπα τεχνικά και επαγγελματικά λύκεια. Να θυμίσω εδώ ότι έχει γίνει μια πολύ σοβαρή προσπάθεια, σε αυτήν την κατεύθυνση και ότι, δυστυχώς, τα διετή προγράμματα στα πανεπιστήμια, τα οποία είχαν προταθεί από τα ίδια τα πανεπιστήμια και υπήρχαν και πόροι για τη δυνατότητα των αποφοίτων των επαγγελματικών λυκείων να μπορούν να προχωρούν την εκπαίδευσή τους και τη βελτίωσή τους και να αποκτούν επαγγελματικά δικαιώματα, δυστυχώς, καταργήθηκαν από τη συγκεκριμένη Κυβέρνηση της Νέας Δημοκρατίας. Θα ήθελα ένα σχόλιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Τζούφη.

Η κυρία Χρηστίδου έχει το λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε. Οι ερωτήσεις μου απευθύνονται προς τον κ. Βαφειαδάκη, προς τον κ. Κυραϊλίδη, προς τον κ. Χριστόπουλο και προς τη ΔΟΕ και την ΟΛΜΕ.

Ξεκινάω με τον κ. Βαφειαδάκη. Ευχαριστούμε πάρα πολύ, που είσαστε εδώ, στην Επιτροπή μας. Θεωρείτε ότι αυξήθηκαν οι μαθητές στα φροντιστήρια με την Τράπεζα Θεμάτων, που υπερθεματίζετε; Επίσης, θεωρείτε ότι τηρούνται τα μέτρα υγιεινής στα φροντιστήρια; Διαβάζουμε ότι σε σχολεία της Χίου αστυνομικοί έκαναν έλεγχο, για τα μέτρα, λόγω πανδημίας. Έγινε σε κάποιο φροντιστήριο, ανά την Ελλάδα, ανάλογος έλεγχος; Θα θέλαμε να τοποθετηθείτε σ΄ αυτό το ερώτημα.

Δεύτερον, ερώτηση που απευθύνεται προς τον κ. Κυραϊλίδη και τον κ. Χριστόπουλο. Τι απαντάτε στις κατηγορίες ότι σε πολλά ιδιωτικά σχολεία η αξιολόγηση των εκπαιδευτικών δεν γίνεται στη βάση παιδαγωγικών κριτηρίων, αλλά, ανάλογα με το πόσο οι εκπαιδευτικοί πειθαρχούν στις, τολμώ να πω, συχνά υπερβολικές απαιτήσεις των ιδιοκτητών σχολείων και βέβαια, λαμβάνεται υπόψη η συνδικαλιστική τους στάση.

Απευθυνόμενη προς τη ΔΟΕ και την ΟΛΜΕ θα ήθελα να ρωτήσω, ποια είναι η γνώμη σας για το μη διορισμό μόνιμων εκπαιδευτικών στην εκπαίδευση; Θεωρείτε ότι υπάρχουν ανάγκες;

Να επισημάνουμε, βέβαια, ότι την ίδια ώρα στη γειτονική Ιταλία, που επλήγη πολύ σοβαρά και οικονομικά από την πανδημία, ανακοινώνεται, από την Κυβέρνηση Κόντε, ενίσχυση του συστήματος Υγείας, με 3,25 δισ. ευρώ, με 9.600 προσλήψεις νοσηλευτών, 2 δις στα σχολεία, για ομαλή επιστροφή, το Σεπτέμβριο, με αναγγελία 16.000 προσλήψεων εκπαιδευτικών και 4.000 ερευνητών. Ελπίζω να σημειώσατε τους αριθμούς.

Δεύτερη ερώτηση. Ποια είναι η γνώμη σας για τα μέτρα προστασίας της Υγείας και εκπαιδευτικών και μαθητών, αυτή τη στιγμή, στα σχολεία; Θεωρείτε ότι τηρούνται τα όσα επικοινωνιακά έχει διακηρύξει το Υπουργείο; Θεωρείτε ότι επαρκούν οι καθαρίστριες στα σχολεία μας για όσα τους ζητούνται, όταν, μάλιστα, πολλές δεν είναι μόνιμες, όταν πληρώνονται πολύ λίγο και μάλιστα, με μεγάλη καθυστέρηση;

Τρίτον, συμφωνείτε με τη θέση ότι η εισαγωγή της Τράπεζας Θεμάτων, συνοδευόμενη, μάλιστα, από την πλήρη απουσία οποιασδήποτε πρόβλεψης ενισχυτικής διδασκαλίας προς τους αδύναμους μαθητές, θα αυξήσει τους μετεξεταστέους, θα αυξήσει την πελατεία στα φροντιστήρια, θα αυξήσει τη σχολική διαρροή; Η εισαγωγή, λοιπόν, της Τράπεζας Θεμάτων μετατρέπει ή όχι την εκπαιδευτική διαδικασία, σε μία διαδικασία στείρα, εξεταστική, σε μία στείρα εξεταστική ασκησιολογία;

Τέταρτον, υπάρχει η ανάγκη λήψης αντισταθμιστικών μέτρων στα σχολεία μας, ώστε να βοηθηθούν οι πιο αδύναμοι μαθητές, ώστε να υπάρξει άμβλυνση των μορφωτικών ανισοτήτων; Υπάρχει, έστω και ένα μέτρο προς αυτή την κατεύθυνση στο νομοσχέδιο, που μας έφερε η Κυβέρνηση;

Ισχυρίστηκα και χθες στη συνεδρίαση της Επιτροπής στην Ολομέλεια, ότι ο πολλαπλασιασμός των πρότυπων σχολείων μετατρέπει τα υπόλοιπα σχολεία σε σχολεία β΄ διαλογής, σχολεία, χωρίς χρηματοδότηση, σχολεία, χωρίς επαρκείς κτηριακές και υλικοτεχνικές υποδομές, σχολεία, χωρίς καθόλου καθηγητές ή με καθηγητές, που έρχονται, από τον Ιανουάριο και μετά, σχολεία, χωρίς αυτούς τους δύο - τρεις απαραίτητους μαθητές, πολύ καλούς μαθητές, οι οποίοι λειτουργούν, ως ατμομηχανή, για όλο το υπόλοιπο τμήμα; Συμφωνείτε; Πράγματι, αυτή είναι η κατάσταση, στην οποία οδηγούνται τα δημόσια σχολεία της χώρας μας ή έχετε διαφορετική άποψη;

Αυτά ήθελα να θέσω, ως ερωτήματα, κύριε Πρόεδρε. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Θα δώσουμε τώρα το λόγο στους φορείς, για να απαντήσουν. Θα δώσω το λόγο, μόνο στους φορείς, στους οποίους τέθηκαν ερωτήματα. Αν με ακούτε όλοι, διαβάζω τους φορείς, στους οποίους απευθύνθηκαν ερωτήματα. Είναι η ΟΛΜΕ, η ΔΟΕ, η ΟΙΕΛΕ, η κυρία Μπουλμέτη, ο κ. Κυραϊλίδης, ο κ. Γλένης, η κυρία Ξανθάκη, η κυρία Βιτσιλάκη, από τη Σύνοδο των Πρυτάνεων, ο κ. Βαφειαδάκης από την ΟΕΦΕ, ο κύριος Σιάσος, ο κ. Κουντούρης και ο κ. Τζιβελέκας.

Πριν απευθύνω τον λόγο, θέλω να σας διαβάσω τους φορείς, οι οποίοι έχουν υποβάλει υπόμνημα και έχει διανεμηθεί στους Βουλευτές και σε όλα τα Κόμματα. Πρόκειται συνολικά, για φορείς, οι οποίοι δεν προσεκλήθησαν. Ο Σύνδεσμος Κοινωνικών Λειτουργών Ελλάδος, ο Σύλλογος Γονέων και Κηδεμόνων Πειραματικού Σχολείου Πανεπιστημίου Αθηνών, ο Σύλλογος Αποφοίτων Τμήματος Μουσικών Σπουδών Ιονίου Πανεπιστημίου «Μάριος Δ. Μαυροειδής», οι γονείς μαθητών, που φοιτούν σε Πειραματικά Δημοτικά Σχολεία του Πανεπιστημίου Αθηνών (Μαράσλειο), η Ομοσπονδία Συλλόγων Ε.Ε.Π. Α.Ε.Ι., ΠΑΙΖΟΝΤΑΣ- Για Την Προαγωγή Του Παιχνιδιού Στην Παιδική Ηλικία, η Πανελλήνια Ένωση Αναπληρωτών Νηπιαγωγών (Π.Ε.Α.Ν.), η Πανελλήνια Ένωση Εκπαιδευτικών Κοινωνικών Επιστημών (Π.Ε.Ε.Κ.Ε.), ο Σύλλογος Γονέων Παιδιών Με Δυσκολίες Στη Μάθηση Νομού Ζάκυνθου, οι Σύλλογοι Γονέων Προτύπων Σχολείων Αναβρύτων, Βαρβακείου, Ευαγγελικής, Ζωσιμαίας, Ιωνιδείου, το Επιμελητήριο Εικαστικών Τεχνών Ελλάδος, ο Σύλλογος Τριτέκνων Περιφέρειας (Νομού) Αττικής - Μέλος Της Πανελλαδικής Ομοσπονδίας Τριτέκνων (ΠΟΤ) Πιστοποιημένος Φορέας Κοινωνικής Φροντίδας, η κυρία Αικατερίνη Μαρινάκη, η Ένωση Ελλήνων Φυσικών, η Πανελλήνια Ένωση Σχολικών Συμβούλων, η Ένωση Νηπιαγωγών, η Πανελλήνια Ένωση Σχολικών Συμβούλων, η Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής (ΠΟΣΕΕΠΕΑ), η Πανελλήνια Ομοσπονδία Συλλόγων Ειδικού και Εργαστηριακού Διδακτικού Προσωπικού ΑΕΙ (Π.Ο.Σ.Ε.Ε.ΔΙ.Π. ΑΕΙ) και η Ομοσπονδία Συλλόγων Ειδικού Εκπαιδευτικού Προσωπικού ΑΕΙ (ΟΣΥΕΕΠ).

Τον λόγο έχει η κυρία Βιτσιλάκη.

**ΧΡΥΣΗ ΒΙΤΣΙΛΑΚΗ (Πρύτανης Πανεπιστημίου Αιγαίου - Προεδρεύουσα της Συνόδου Πρυτάνεων):** Να ευχαριστήσω τις κυρίες και τους κυρίους Βουλευτές, μέλη της Επιτροπής Μορφωτικών Υποθέσεων. Τέθηκαν παρεμφερείς ερωτήσεις, καταρχήν, όσον αφορά στα ξενόγλωσσα και κατά δεύτερον, όσον αφορά στην ηλεκτρονική ψηφοφορία και στο θέμα των μετεγγραφών και βέβαια, του εκλεκτορικού Σώματος.

Θα ήθελα να επισημάνω ότι το Προεδρείο της Συνόδου εκπροσωπεί τις απόψεις, οι οποίες διατυπώθηκαν, στη γενικότερη συμφωνία, στο πλαίσιο μιας ευρύτερης συζήτησης, διότι αυτό είναι η Σύνοδος, ένα πλαίσιο εποικοδομητικού διαλόγου και ανταλλαγής απόψεων, μεταξύ των διοικήσεων των πανεπιστημίων και ενίοτε της πολιτικής ηγεσίας. Δεν είναι ένα όργανο, το οποίο παίρνει αποφάσεις και αυτές είναι δεσμευτικές για την πολιτεία. Αυτό μας έχει βοηθήσει να συζητάμε και να συζητάμε, ανοιχτά και το κάθε πανεπιστήμιο, προφανώς, να διατηρεί τη συνταγματικά κατοχυρωμένη αυτονομία και αυτοδυναμία του. Άρα, το μόνο, που προσπάθησα να μεταφέρω εδώ, δεν μπορούσε να είναι μία αναλυτική παρουσίαση το ποιος είπε τι και δεν θα ήταν αυτή δουλειά μας και είμαι σίγουρη ότι δεν αφορά την Επιτροπή Μορφωτικών Υποθέσεων. Νομίζω ότι αυτό, που την αφορά, είναι τα θέματα, που είχαν γενικότερη συμφωνία, μέσα από τη συζήτηση και πολλαπλές τοποθετήσεις συναδέλφων και συναδελφισσών ή σημεία, στα οποία μείναμε περαιτέρω στη συζήτηση, χωρίς, όμως, να καταλήγουμε σε μία γενικά αποδεκτή, όπως είπα, κοινή προσέγγιση ή συναντίληψη επί των θεμάτων.

Τα ξενόγλωσσα ήταν ένα από αυτά, στα οποία διεφάνη, ότι σχεδόν όλοι οι συνάδελφοι που τοποθετήθηκαν επ’ αυτών, τα θεώρησαν θετικά και εποικοδομητικά, για τη λειτουργία των πανεπιστημίων και προς την κατεύθυνση της ευελιξίας, αλλά, κατά κύριο λόγο, της αναγνώρισης και ενίσχυσης του αυτοδιοίκητου των πανεπιστημίων. Αυτός είναι ο λόγος, για τον οποίον τόνισα το γεγονός, ότι οι αποφάσεις για την ίδρυση και τη δημιουργία επιτροπών και όλα τα επιμέρους στοιχεία λαμβάνονται, σε επίπεδο Συγκλήτου. Αυτό είναι ο ορισμός του αυτοδιοίκητου του πανεπιστημίου, ως θεσμός, ως όργανο λήψης αποφάσεων. Αυτό το λέω, για την κυρία Κεφαλίδου, η οποία ρώτησε περισσότερο για το τι άποψη έχουμε για τη διαχείριση. Αυτό μπορώ να σας αναφέρω, δεν θυμάμαι και από τις σημειώσεις, που κρατούσα, να έχει γίνει κάποια ιδιαίτερη παρατήρηση επί τούτου, που θα μπορούσα να μεταφέρω, ώστε να είναι εποικοδομητική, στην παρούσα συζήτηση.

Όσον αφορά στα θέματα της εκπροσώπησης των επιμέρους κατηγοριών διοικητικού προσωπικού και, κυρίως, διδακτικού προσωπικού, που και εδώ παρουσίασαν οι φορείς, πάλι αυτό που μετέφεραν είναι ότι έγινε συζήτηση, τοποθετήθηκαν αρκετά πανεπιστήμια και επ’ αυτών δεν υπήρχε σαφής διαπίστωση μιας γενικότερης συναντίληψης περί ποιο είναι το θετικό ή το αρνητικό. Υπήρξαν, ένθεν και ένθεν, τοποθετήσεις. Αυτό προσπάθησα να μεταφέρω.

Όσον αφορά δε στη δική μου άποψη, κυρία Τζούφη, ζητήσατε, πολύ ευχαρίστως, όπως προτείνατε και εσείς, να βρισκόμασταν εκεί και να μπορούσα να έχω μια προσωπική συζήτηση και με εσάς και με όλους τους συναδέλφους, συναδέλφισσες και εκλεκτά μέλη του Κοινοβουλίου, για να σας μεταφέρω την προσωπική μου άποψη, αλλά θεσμικά επιτρέψτε μου να πω ότι δεν είναι η θέση μου εδώ. Μπορώ, αν θέλετε, να σας μεταφέρω την άποψη Πανεπιστημίου μου, το οποίο εκπροσωπώ, το οποίο πήρε σχετικές αποφάσεις και έχει δώσει στη δημοσιότητα την παρότρυνση, για επανεξέταση του θέματος της συμμετοχής των επιμέρους αυτών κατηγοριών, προς την κατεύθυνση της συμπερίληψης τους, χωρίς, όμως, αυτό να είναι κάτι παραπάνω, παρά η άποψη του Πανεπιστημίου Αιγαίου και της Συγκλήτου του Πανεπιστημίου Αιγαίου. Σας μιλάω, όχι προσωπικά, ως Πρύτανισσα του Πανεπιστημίου, αλλά δεν μπορώ να σας πω κάτι αντίστοιχο ως απόρροια της συλλογικής επεξεργασίας του θέματος στο πλαίσιο της Συνόδου.

Τρίτον, όσον αφορά στην ηλεκτρονική ψηφοφορία δεν έγινε κάποια ιδιαίτερη συζήτηση, αυτό που γνωρίζουμε, όλα τα πανεπιστήμια, είναι ότι είχε υπάρξει, σε συνέχεια του 4009, μια αμφισβήτηση, από πολλές πλευρές και μάλιστα και δικαστικές, του θεσμού της ηλεκτρονικής ψηφοφορίας, με αποτέλεσμα, όμως, να έχουν εκδοθεί σχετικές δικαστικές αποφάσεις, υπέρ του σύννομου και συνταγματικού της αξιοποίησης της μεθόδου αυτής. Ίσως, για το λόγο αυτόν, δεν έγινε κάποια ιδιαίτερη συζήτηση, στο πλαίσιο της Συνόδου των Πρυτάνεων. Πάλι, τόσο εγώ όσο και οι συνάδελφοί μου, που εδώ εκπροσωπούμε το Προεδρείο της Συνόδου, θα είμασταν, πολύ ευχαρίστως, στη θέση να συζητήσουμε και μαζί σας, όταν έχουμε Συνόδους Πρυτάνεων να σας προσκαλέσουμε, για να συζητήσουμε, στο πλαίσιο της Συνόδου μας, τα επιμέρους θέματα, επί των οποίων θα θέλετε πιο εξειδικευμένες απαντήσεις. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Σιάσος.

**ΓΕΡΑΣΙΜΟΣ ΣΙΑΣΟΣ (Αντιπρόεδρος της Εκτελεστικής Γραμματείας της Πανελλήνιας Ομοσπονδίας Συλλόγων Διδακτικού και ερευνητικού Προσωπικού - ΠΟΣΔΕΠ):** Ευχαριστώ πολύ, κύριε Πρόεδρε.

Θα αναφερθώ στις ερωτήσεις, που έγιναν προς την ΠΟΣΔΕΠ. Θα αναφερθώ, πρώτα στις ερωτήσεις της κυρίας Κεφαλίδου, οι οποίες είναι πάντα πολύ εύστοχες. Σχετικά με τη θέση της ΠΟΣΔΕΠ στις μεταγραφές, είναι ξεκάθαρο ότι η ΠΟΣΔΕΠ ζητάει να καταργηθούν οι μετεγγραφές, εκτός από τις περιπτώσεις εκείνες, που μιλάμε για σοβαρά προβλήματα υγείας. Αυτό, όμως, δεν μπορεί να γίνει, από τη μια στιγμή στην άλλη. Θα πρέπει να ενισχυθεί σημαντικά η μέριμνα, να ενισχυθεί ο τρόπος, με τον οποίο θα στηριχτούν αυτές οι οικογένειες, για να προχωρήσουν, τελικά, στη συνέχεια, η Πολιτεία, σε πλήρη κατάργηση των μεταγραφών, γιατί καταλαβαίνουμε ότι οι μεταγραφές αποτελούν και ένα είδος κοινωνικής παροχής και κοινωνικής πολιτικής της εκάστοτε κυβέρνησης.

Όσον αφορά τα ξενόγλωσσα προπτυχιακά προγραμμάτων σπουδών, εκεί είμαστε ξεκάθαροι ότι είναι κάτι, το οποίο το επιθυμούμε, ωστόσο, είμαστε το ίδιο ξεκάθαροι ότι δεν έγινε επαρκής και ουσιαστικός διάλογος, ώστε να καταλήξουμε, από κοινού, στις ρυθμίσεις, οι οποίες προτείνονται και με τις οποίες δεν συμφωνούμε.

Τώρα στο θέμα των ΕΔΙΠ και τη συμμετοχή τους στις εκλογικές διαδικασίες ανάδειξης Πρυτάνεων, Κοσμητόρων και Προέδρων. Εδώ, οφείλω να ομολογήσω ότι στη συνεδρίαση, που έγινε, η Εκτελεστική Γραμματεία της ΠΟΣΔΕΠ τάχθηκε αρχικά υπέρ της συμμετοχής των ΕΔΙΠ, γιατί θεωρούμε, και είναι προσωπική τοποθέτηση αυτή, ότι οι ΕΔΙΠ είναι ακαδημαϊκοί συνάδελφοι, οι οποίοι δικαιούνται και αυτοί να συμμετέχουν στις εκλογικές διαδικασίες. Υπήρχε, λοιπόν, μια πλειοψηφία για τη συμμετοχή των ΕΔΙΠ στα όργανα διοίκησης, όσον αφορά στη συμμετοχή τους στις εκλογές, όμως, δυστυχώς, υπήρχε και μια άλλη απόφαση συνεδρίου, η οποία δέσμευε την ΠΟΣΔΕΠ και γι' αυτόν το λόγο αποφασίσαμε, ως Εκτελεστική Γραμματεία, τελικά, να μην πάρουμε μια σαφή θέση, πάνω στο συγκεκριμένο ζήτημα.

Άκουσα και τις ερωτήσεις της κυρίας Τζούφη. Πολύ εύστοχες, όπως πάντα. Θα αναφερθώ μόνο σε αυτές, που δεν αναφέρθηκα, πριν. Ήταν μια ερώτηση για το κοινό ψηφοδέλτιο Προέδρου/Αντιπροέδρου και ποια η διαφορά, σε σχέση με το κοινό ψηφοδέλτιο Πρυτάνεων/Αντιπρυτάνεων και γιατί συμφωνούμε στο ένα, ενώ διαφωνούμε στο άλλο. Να πω, καταρχήν, ότι η ξεχωριστή εκλογή των Αντιπρυτάνεων, σε σχέση με τους Πρυτάνεις, θα λέγαμε ότι, ως ΠΟΣΔΕΠ, δεν είδαμε ότι δημιούργησε και τόσο σοβαρά προβλήματα, όσα αυτά που περιμέναμε. Θα λέγαμε, γενικά, ότι τα πρυτανικά σχήματα λειτούργησαν καλά σε όσα Πανεπιστήμια εφαρμόστηκε το προηγούμενο νομικό πλαίσιο. Ωστόσο, ως ΠΟΣΔΕΠ, θεωρούμε ότι πρέπει να υπάρχει κοινό ψηφοδέλτιο. Τώρα, η διαφορά με τον Προέδρο/Αντιπρόεδρο είναι ότι οι Αντιπρυτάνεις έχουν συγκεκριμένες αρμοδιότητες, οπότε θα πρέπει να έχουν και ένα κοινό πρόγραμμα, πάνω σε αυτές τις αρμοδιότητες, μαζί με τον Πρύτανη, ενώ ο Αναπληρωτής Πρόεδρος, επί της ουσίας, δεν έχει καμία αρμοδιότητα πέραν του να αναπληρώνει τον Πρόεδρο. Άλλωστε, το κοινό ψηφοδέλτιο Προέδρου/Αναπληρωτή Προέδρου, ποτέ, τα τελευταία σαράντα χρόνια, δεν έχει τεθεί ποτέ στο τραπέζι και μας προξένησε αυτή την απορία, γιατί τοποθετήθηκε τώρα.

Σχετικά με την ερώτηση για τη συνεργασία των πανεπιστημιακών νοσοκομείων «Αρεταίειο» και «Αιγινήτειο», είναι το άρθρο 105. Εδώ, θα πρέπει να πούμε ότι τα Νοσοκομεία αυτά λειτουργούν, σύμφωνα με τον οργανισμό τους, με ένα προεδρικό διάταγμα του 1991 και εποπτεύονται από το Υπουργείο Παιδείας. Αυτά τα Νοσοκομεία συνεργάζονται μεταξύ τους, αλλά μέχρι τώρα, όσο και αν αυτό φαίνεται περίεργο, συνεργάζονται μεταξύ τους ατύπως και σε εθελοντικό πνεύμα συνεργασίας, για την αλληλοκάλυψη των αναγκών τους. Να φέρω ένα παράδειγμα. Το ακτινολογικό εργαστήριο του «Αρεταιείου», το οποίο διαθέτει αξονικό τομογράφο, εξυπηρετεί τη νευρολογική κλινική του «Αιγινητείου», το οποίο δεν διαθέτει αξονικό τομογράφο, όμως, αυτό δεν καλυπτόταν, μέχρι τώρα, νομοθετικά. Το ίδιο συνέβαινε και με τα νοσοκομεία του Ε.Σ.Υ.. Δηλαδή, τα Νοσοκομεία αυτά, το «Αρεταίειο» και το «Αιγινήτειο» παρείχαν σημαντικές υπηρεσίες σε νοσοκομεία του Ε.Σ.Υ., όπως, για παράδειγμα, τη νευρολογική κάλυψη, την ψυχιατρική κάλυψη πολλών νοσοκομείων του Ε.Σ.Υ. – να μην τρώω το χρόνο, μπορώ να πω και άλλα παραδείγματα – όπως, πάλι δεν υπήρχε το νομοθετικό πλαίσιο, οπότε, εμείς πραγματικά και επαναλαμβάνω, ευχαριστούμε την πολιτική ηγεσία του Υπουργείου Παιδείας, που, αφού βρήκε αυτό το κενό, το οποίο ήταν αρκετά χρόνια και το ρυθμίζει, με τη συγκεκριμένη ρύθμιση του άρθρου 105, οπότε μπορούμε και να έχουμε και μια νομοθετική κάλυψη σε αυτή τη συνεργασία των Νοσοκομείων, τόσο του «Αιγινητείου» και του «Αρεταιείου» όσο και με νοσοκομεία του Ε.Σ.Υ., που ούτως ή άλλως, γίνεται, όλα αυτά τα χρόνια.

Τέλος, κλείνω, με την ερώτηση, που μου έκανε η κυρία Τζούφη, σχετικά με την Επιτροπή Βιοηθικής. Θα ήθελα να μην τοποθετηθώ. Κυρία Τζούφη, αν μου επιτρέπετε να το συζητήσουμε, κατ’ ιδίαν, τις επόμενες μέρες, γιατί δεν το έχουμε μελετήσει σε βάθος, ως ΠΟΣΔΕΠ. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Υπουργός, για να κάνει μια παρέμβαση.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ελπίζω να μας ακούει ο κ. Σιάσος. Ήθελα να πω εδώ ότι υπάρχει απόφαση του Συνεδρίου της ΠΟΣΔΕΠ, που αφορά στην εκλογή Πρύτανη, χωρίς συμμετοχή των μελών ΕΔΙΠ και των λοιπών κατηγοριών. Είπε ο κ. Σιάσος ότι «δυστυχώς, δεσμευόταν η Εκτελεστική Γραμματεία». Δεν μπορεί ένα όργανο εννέα ατόμων ή πόσα άτομα είναι στην Εκτελεστική Γραμματεία να πάει αντίθετα με την απόφαση του Συνεδρίου της ΠΟΣΔΕΠ και παρακαλώ τον κ. Σιάσο να τοποθετηθεί επ’ αυτού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Σιάσος.

**ΓΕΡΑΣΙΜΟΣ ΣΙΑΣΟΣ (Αντιπρόεδρος της Εκτελεστικής Γραμματείας της Πανελλήνιας Ομοσπονδίας Συλλόγων Διδακτικού και ερευνητικού Προσωπικού - ΠΟΣΔΕΠ):** Έχει δίκιο ο κ. Υπουργός, όπως ακριβώς τα λέει και γι' αυτόν το λόγο δεν τοποθετηθήκαμε, γιατί και η Εκτελεστική Γραμματεία της ΠΟΣΔΕΠ δεσμεύεται από την απόφαση του Συνεδρίου, η οποία αναφέρει για συμμετοχή μόνο των μελών ΔΕΠ, άρα, συμφωνώ με την τοποθέτησή του.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μαλαγάρης, από την ΟΛΜΕ, για να μιλήσει στο σύνολο των ερωτήσεων, οι οποίες τέθηκαν από πολλούς Εισηγητές, Εκπροσώπους των Κομμάτων και από Βουλευτές.

Κύριε Μαλαγάρη, θα σας δώσω αρκετό χρόνο ομιλίας.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης – ΟΛΜΕ ):** Καλά θα κάνετε, κύριε Πρόεδρε, γιατί προηγούμενα αισθανθήκαμε ότι ήσασταν αρκετά μεροληπτικόςσε βάρος μας, σε βάρος της Ομοσπονδίας, που ας μην ξεχνάμε ότι είναι η μεγαλύτερη ομοσπονδία εκπαιδευτικώνκαι την αφορούσε το πολυνομοσχέδιο περισσότερο από κάθε άλλο φορέα, γι' αυτό, αναγκαστήκαμε, άλλωστε να διαβάσουμε από γραπτό κείμενο και μάλιστα, με πολύ γρήγορο ρυθμό και αυτό είχε ως συνέπεια, ενδεχομένως, σε πολλούςκυρίους και κυρίες Βουλευτές να μην γινόμαστε απόλυτα κατανοητοί, όπως θα θέλαμε να γίνουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μαλαγάρη, ας προχωρήσουμε στις απαντήσεις. Θέλω να ξέρετε και εσείς και οι υπόλοιποι εκπρόσωποι φορέων ότι στο τέλος, όταν τελειώσουν όλοι οι φορείς και απαντήσουν στις ερωτήσεις, θα τοποθετηθεί και η κυρία Υπουργός και θα μιλήσει, οπότε, να το γνωρίζετε, για να μείνετε συνδεδεμένοι μαζί μας.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Υπήρξαν αρκετές ερωτήσεις, που αφορούν την Ομοσπονδία μας. Πολλές από αυτές τις ερωτήσεις είναι κοινές. Δυστυχώς, δεν καταφέραμε να τις ακούσουμε όλες. Έχουμε καταγράψει, όμως, θέλουμε να ελπίζουμε τις περισσότερες εξ απ’ αυτών.

Σε ό,τι αφορά τον κ. Ανδριανό και τις ερευνητικές εργασίες και τη μετατροπή της ισχύος των πινάκων από τρία σε δύο χρόνια, γενικά δεν μας βρίσκουν αυτές οι ρυθμίσεις αντίθετους, ως ΟΛΜΕ.

Από εκεί και πέρα, σε ό,τι αφορά ένα συνδυασμό ερωτήσεων από τον κ. Φίλη, την κυρία Κεφαλίδου, την κυρία Σακοράφα και την κυρία Χρηστίδου, πρώτα απ' όλα, μια ερώτηση, η οποία για εμάς είναι κομβικής σημασίας. Αρνούνται, πράγματι, οι εκπαιδευτικοί την αξιολόγησή τους ή την αυτοαξιολόγηση της σχολικής μονάδας; Ασφαλώς και όχι, αρκεί αυτή η αυτοαξιολόγηση να στοχεύει στη βελτίωση του παρεχόμενου εκπαιδευτικού έργου, να μην έχει τιμωρητικό χαρακτήρα και βεβαίως, ταυτόχρονα, η Πολιτεία, μετά τις προτάσεις, που θα καταρτίσετε, να αναλαμβάνει, επιτέλους, τις ευθύνες της. Πολλά χρόνια, μιλάμε για αύξηση της χρηματοδότησης στη δημόσια δωρεάν εκπαίδευση και αντί να πηγαίνουμε στην αύξηση, πηγαίνουμε πολλές φορές ή στην απόλυτη στασιμότητα ή στη μείωση των δαπανών για τη δημόσια εκπαίδευση.

Συνεπώς, εμείς δεν αρνούμαστε την αξιολόγηση, αρκεί να υπηρετεί αυτές τις αρχές και αυτούς τους στόχους. Γι’ αυτό, άλλωστε, για πρώτη φορά, στην ιστορία της, η ΟΛΜΕ συμφώνησε με την αποτίμηση του εκπαιδευτικού έργου, που προβλέπει ο νόμος 4547, σε ό,τι αφορά αυτό το κομμάτι και συναινέσαμε και από εκεί και πέρα, θα βοηθούσαμε στην εφαρμογή αυτού του νόμου.

Σε ό,τι αφορά στη ζωντανή μετάδοση του μαθήματος, δεν μπορούμε να συγχέουμε ορισμένες έννοιες. Άλλο η εκ του σύνεγγυς διδασκαλία και άλλο … …

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μαλαγάρη, θέλω να σας παρακαλέσω το εξής και σας το ζητώ, επειδή ήδη συνεδριάζουμε, για πάνω από τέσσερις ώρες. Μείνετε και απαντήστε στα θέματα, τα οποία είναι στις διατάξεις του νομοσχεδίου, διότι σε ζητήματα, τα οποία έχουν εξαντληθεί σε άλλες κοινοβουλευτικές διαδικασίες, μην τα απαντάτε.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Απαντώ αποκλειστικά στις ερωτήσεις, οι οποίες τέθηκαν.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν έχει ανάλογες διατάξεις το νομοσχέδιο. Το συγκεκριμένο θέμα έχει εξαντληθεί στον Κοινοβουλευτικό Έλεγχο, έχει ερωτηθεί, έχει απαντηθεί από το Υπουργείο. Λοιπόν, δεν έχει διατάξεις που αφορούν στο θέμα αυτό.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Επαναλαμβάνω, απαντώ επί των ερωτήσεων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Οι συγκεκριμένες ερωτήσεις δεν αφορούν στο νομοσχέδιο.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Κύριε Πρόεδρε, δεν μας αφήνετε να μιλήσουμε, αφήστε μας να τοποθετηθούμε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *Ομιλεί εκτός μικροφώνου.*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κρατώ μία διαδικασία, ως Πρόεδρος, κύριε Φίλη, σας παρακαλώ πολύ, και σέβομαι τους πάντες. Λοιπόν, με μία λέξη, μπορείτε να απαντήσει, αυτό το θέμα έχει εξαντληθεί.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *Ομιλεί εκτός μικροφώνου.*

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής):** Αυτό δεν πρέπει να το λέτε, σας παρακαλώ πολύ, ήδη, είμαστε από τις 11.00΄ και είναι 15.15΄.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Κύριε Πρόεδρε, δεν διακόψατε κανέναν άλλο, παρά για δεύτερη και συνεχή φορά την ΟΛΜΕ. Θέλετε να ακούσετε την Ομοσπονδία των Εκπαιδευτικών της Δευτεροβάθμιας Εκπαίδευσης, τη μεγαλύτερη Ομοσπονδία εκπαιδευτικών του δημοσίου ή δεν θέλετε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλουμε να σας ακούσουμε και να απαντήσετε για τα θέματα του νομοσχέδιου, κύριε Μαλαγάρη. Απαντήστε μας, λοιπόν, για τα άρθρα και για τα θέματα, που αφορούν στο νομοσχέδιο.

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Σε ό,τι αφορά στη ζωντανή μετάδοση του μαθήματος, είναι άλλο η ζωντανή μετάδοση του μαθήματος, που μετατρέπει τη διδασκαλία σε ριάλιτι και δεν έχει καμία σχέση με τη δια ζώσης διδασκαλία και εγκυμονεί και δημιουργεί 15.000 κινδύνους και επειδή το Υπουργείο βάζει το «δύναται», εμείς δηλώνουμε, κατηγορηματικά, ότι οι εκπαιδευτικοί «δεν δύνανται» να πραγματοποιήσουμε τη ζωντανή μετάδοση του μαθήματος. Επίσης, καμία παιδαγωγική οδηγία δεν υπήρξε για την εξ αποστάσεως εκπαίδευση από το ΙΕΠ, μόνο τεχνικού χαρακτήρα, οδηγίες τεχνικού χαρακτήρα.

Με ρωτήσατε, αν υπάρχει επιμόρφωση των εκπαιδευτικών. Απουσιάζει, παντελώς. Πώς, λοιπόν, πάμε να αξιολογήσουμε κάτι, όταν δεν καταλήγει στη βελτίωση του εκπαιδευτικού έργου και στην επιμόρφωση των εκπαιδευτικών; Πώς θα γίνει αυτό; Τι στοχεύουμε, μέσα από μια αξιολόγηση του εκπαιδευτικού έργου;

Σχετικά με την Τράπεζα των Θεμάτων, έχουμε αναφερθεί ότι αύξησε, μέσα σε μία χρονιά, το μέσο όρο διαρροής των μαθητών, από 4% στο 24% και εδώ οφείλουμε να προσθέσουμε και σε μια ερώτηση, που έκανε η κυρία Χρηστίδου, ότι αυξήθηκε η ζήτηση για τα φροντιστήρια, όπως αναφέρθηκε, για την παραπαιδεία, με βάση στοιχεία της ΕΛΣΤΑΤ, σε ένα χρόνο, κατά 15% και αυτό τα λέει όλα.

Σε ό,τι αφορά στο «δάσκαλο εμπιστοσύνης», δεν μας χρειάζεται δάσκαλος εμπιστοσύνης, αυτό που μας χρειάζεται, πάνω απ’ όλα, είναι κοινωνικοί λειτουργοί και ψυχολόγοι. Μπορεί, επιτέλους, η δημόσια εκπαίδευση, εν έτει 2020, να τύχει ψυχολόγων και κοινωνικών λειτουργών, για να υποστηρίξουμε όλα αυτά τα θέματα, που πρέπει να υποστηρίξουμε;

Στο ζήτημα των μόνιμων διορισμών, που αναφέρθηκε η κυρία Χρηστίδου, είναι δεδομένο ότι όταν προσλαμβάνονται, κάθε χρόνο, σαράντα μία χιλιάδες αναπληρωτές, είναι περιττό να ρωτάμε, αν χρειάζεται να γίνουν μόνιμοι διορισμοί εκπαιδευτικών. Εμείς λέμε το πολύ απλό, διορίστε σαράντα μία χιλιάδες εκπαιδευτικούς, όσα είναι τα λειτουργικά κενά, τα πραγματικά κενά στην εκπαίδευση, ώστε να μην έχουμε αυτό το φαινόμενο, που νομίζουμε ότι είναι και παγκόσμιο φαινόμενο, όμως, δεν απασχολεί άλλο σύστημα δημόσιας δωρεάν εκπαίδευσης, σε όλο τον κόσμο, όσο σε εμάς.

Παράλληλα, θα θέλαμε να μειωθεί και ο αριθμός των μαθητών, με βάση και την πανδημία του κορωνοϊού, αρχής γενομένης από το Σεπτέμβριο, για να κρατηθούν όλοι εκείνοι οι αναγκαίοι όροι ασφάλειας και προστασίας της υγείας όλων των εμπλεκομένων.

Επίσης, να προσληφθούν οι αναπληρωτές, σε μία φάση, όλοι μαζί, ώστε να είναι τα σχολεία την 1η Σεπτέμβρη, μαζί με τους μόνιμους εκπαιδευτικούς. Εδώ, θα πρέπει να σημειώσουμε, βεβαίως και τη μεγάλη καθυστέρηση στην πρόσληψη μόνιμων εκπαιδευτικών σε ό,τι αφορά στην ειδική αγωγή. Μας φαίνεται ακατανόητο, γιατί έχει περάσει τόσο πολύς χρόνος, από τότε, που θα έπρεπε να έχουν γίνει αυτοί οι 4.500 διορισμοί;

Σε ό,τι αφορά στην εξ αποστάσεως εκπαίδευση, εάν δεν υπήρχε η αυταπάρνηση των εκπαιδευτικών, τίποτα απολύτως δεν θα είχε γίνει, κατά τη διάρκεια της πανδημίας. Ίσα – ίσα, που σήμερα φανήκαν, εντελώς, τα προβλήματα, που υπήρξαν, με τη σημερινή τηλεδιάσκεψη και υποθέτουμε ότι έχει μια αυξημένη τεχνική υποστήριξη η Βουλή, σε σχέση με την οποιαδήποτε σχολική μονάδα και τελικά και διακοπές είχαμε και δεν ακούγαμε και χανόταν η εικόνα και, πολλές φορές, ακουγόμασταν με διακοπές, με συνέπεια να χάνεται το νόημα. Σκεφτείτε τι αντιμετώπισαν οι εκπαιδευτικοί, σε όλη αυτή την προσπάθειά τους, κατά τη διάρκεια αυτών των δυόμισι και πλέον μηνών. Τα είχαμε επισημάνει αυτά τα προβλήματα, από την αρχή και δεν εισακουστήκαμε.

Επίσης, επειδή ερωτώμεθα, συνέχεια, για τα προσωπικά δεδομένα, θα σας αναφέρουμε ένα ενδεικτικό παράδειγμα…

Βεβαίως, είχαμε μεγάλα προβλήματα και στο Προηγούμενο Σχολικό Δίκτυο, για ποια προστασία προσωπικών δεδομένων μιλάμε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τα συγκεκριμένα θέματα, τα οποία θίγετε, δεν αφορούν στη σημερινή συζήτηση. Νομίζω ότι έχετε ολοκληρώσει την τοποθέτησή σας, ευχαριστώ.

Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Μαλαγάρη, άκουσα, με πολύ μεγάλο ενδιαφέρον, τις παρατηρήσεις σας. Θέλω να εστιάσω σε κάτι, το οποίο είπατε. Είπατε ότι όταν εφαρμόσθηκε η Τράπεζα Θεμάτων, κόπηκε το 24% των μαθητών. Ερώτηση: Ισχύει ή δεν ισχύει ότι τη χρονιά εκείνη ήταν η πρώτη χρονιά, που εφαρμόσθηκε ο μέσος όρος του 10 και του 8 στα μαθήματα, σε όλα τα μαθήματα; Ισχύει ή δεν ισχύει αυτό;

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Σε συνδυασμό με αυτό, που φέρατε, αυτή τη στιγμή, που επαναφέρετε τη βάση του 10, θα δημιουργήσετε τεράστιο πρόβλημα. Το ίδιο ακριβώς, που δημιουργήθηκε και σε εκείνη την περίοδο, που αναφέρεστε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ισχύει ή δεν ισχύει ότι εφαρμόστηκε, για πρώτη φορά, αυτή η βάση;

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Σας λέω ότι και εσείς αυξάνετε τη βάση του 10, όπως τότε και μάλιστα, αυξάνετε και τα γραπτά εξεταζόμενα μαθήματα. Από κει και πέρα, αυτός ο συνδυασμός μας οδηγεί στο συμπέρασμα ότι θα έχουμε τα ίδια αποτελέσματα, με εκείνη την περίοδο, που αναφέρεστε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Άρα, καταλαβαίνω ότι πράγματι ισχύει. Δεύτερο ερώτημα. Μόνιμοι διορισμοί. Ισχύει ή δεν ισχύει ότι έχουν ήδη υπογραφεί 1.040 μόνιμοι διορισμοί στην ειδική αγωγή, οι πρώτοι στην ιστορία της χώρας στην ειδική αγωγή μέσω ΑΣΕΠ;

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Κυρία Υπουργέ, όπως ξέρετε και εσείς, δεν έχουν γίνει ακόμα. Να γίνουν, να το σχολιάσουμε. Τι να σχολιάσουμε, αυτή τη στιγμή; Μιλάμε για μόνιμους διορισμούς εκπαιδευτικών. Τι άλλο να σχολιάσω, δηλαδή;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Μαλαγάρη, τότε λυπάμαι, διότι έχω υπογράψει 1.040 μόνιμους διορισμούς εκπαιδευτικών και ετοιμάζομαι να υπογράψω και άλλους μόνιμους διορισμούς εκπαιδευτικών ειδικής αγωγής. Οι πρώτοι, που γίνονται στην ιστορία της χώρας, οι πρώτοι μόνιμοι διορισμοί εκπαιδευτικών ειδικής αγωγής, τους οποίους ο ΣΥΡΙΖΑ καταψήφισε. Τους οποίους καταψήφισε ο ΣΥΡΙΖΑ !

**ΘΕΟΔΩΡΟΣ ΜΑΛΑΓΑΡΗΣ (Αντιπρόεδρος της Ομοσπονδίας Λειτουργών Μέσης Εκπαίδευσης - ΟΛΜΕ):** Ούτε ένας δεν έχει γίνει. Μόνιμος διορισμός εκπαιδευτικών δεν έχει γίνει ούτε ένας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Μόνιμο προσωπικό 1.040, δεν τους θέλετε; Δεν τους θέλετε; 1.040 σαράντα μόνιμοι διορισμοί; Ας ακουστεί, λοιπόν, στην αίθουσα της Βουλής, ότι ο κύριος Φίλης και ο ΣΥΡΙΖΑ, όχι μόνο καταψήφισαν τον προϋπολογισμό, που είχε τις 4.500 μόνιμους διορισμούς, αλλά επιπλέον τώρα μας λέει, ότι δεν τους θέλουν κιόλας ! Ας είναι ξεκάθαρα τα πράγματα, λοιπόν, άλλοι κάνουν μόνιμους διορισμούς, εκεί που υπάρχει πραγματική ανάγκη και άλλοι αντιτίθενται σε αυτούς !

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Μη χάνετε τη σοβαρότητά σας και μη λέτε πράγματα, τα οποία είναι ψέματα. Δεν είναι 1.040 εκπαιδευτικοί, είναι 1.040……..

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Οι 40 μόνιμοι διορισμοί στον κλάδο της ειδικής αγωγής, στον εξαιρετικό αυτό ευαίσθητο τομέα της ειδικής αγωγής, τον οποίο εσείς καταψηφίσατε. Καταψηφίσατε τους μόνιμους διορισμούς. Εμείς προχωρούμε. Κύριε Φίλη, καταλαβαίνω.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εμείς το κάναμε αυτό, κυρία Κεραμέως. Είναι έργο ΣΥΡΙΖΑ αυτοί οι διορισμοί, δεν είναι δικό σας έργο. Στον προϋπολογισμό του 2019, με αποφάσεις Κυβέρνησης ΣΥΡΙΖΑ. Να φέρετε τους υπόλοιπους!

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Καταλαβαίνω τη θέση σας. Είχατε υποσχεθεί, εσείς ο ίδιος, αν δεν κάνω λάθος, 18.000 ή 20.000 μόνιμους διορισμούς. Έγιναν, κύριε Φίλη, 20.000 διορισμοί; Είχατε υποσχεθεί εσείς, προσωπικά. Πόσους υπογράψατε; Ούτε έναν.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ό,τι υποσχεθήκαμε έγινε, μόλις βγήκαμε από τα μνημόνια. Ήταν 15.000. Είστε εριστική και χάνετε την ψυχραιμία σας. Και ανακριβής.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Όχι, μόνο ούτε έναν δεν υπογράψατε, αλλά τους καταψηφίσατε, κύριε Φίλη ! Άρα, το όψιμο ενδιαφέρον για την ειδική αγωγή … Καταλαβαίνω τη θέση σας, κύριε Φίλη. Η πραγματικότητα είναι αυτή, ότι εμείς ετοιμαζόμασταν να υπογράψουμε και τους λοιπούς διορισμούς ειδικής αγωγής και εσείς τους έχετε καταψηφίσει και τα πρακτικά της Βουλής είναι ξεκάθαρα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Χαίρομαι που υλοποιείτε το πρόγραμμα του ΣΥΡΙΖΑ !

Είστε ανακριβής, παραπλανείτε και μας ακούνε και οι εκπαιδευτικοί …

**ΜΕΡΟΠΗ ΤΖΟΥΦΗ:** Ήταν έτοιμο το σχέδιο, από το 2019, κυρία Κεραμέως. Αυτό υλοποιείτε τώρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μαλαγάρη, έχει τελειώσει η τοποθέτησή σας.

Προχωρώ στον εκπρόσωπο της ΔΟΕ. Ο κ. Κικινής έχει το λόγο για 3 λεπτά, με μια ανοχή, για να απαντήσετε σε ερωτήσεις που τέθηκαν.

**ΑΘΑΝΑΣΙΟΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος - ΔΟΕ):** Ευχαριστώ για τη δυνατότητα να απαντήσω. Κατ’ αρχήν, λαμβάνοντας υπόψη όλα όσα ακούμε, εδώ και τόση ώρα, θα πω το εξής. Έχω την τιμή να εκπροσωπώ τη Διδασκαλική Ομοσπονδία Ελλάδος, με 80.000 μέλη, η οποία, όλα τα χρόνια, θέτει τις θέσεις της, επειδή ακούστηκε για θέσεις, σε όλες τις κυβερνήσεις. Θα έπρεπε, τουλάχιστον, να είναι γνωστές σε όλους.

Δεύτερον. Δυστυχώς, οι ευθύνες για τη στήριξη του δημόσιου σχολείου, γιατί με αυτό ασχολείται υποτίθεται το νομοσχέδιο, είναι διαχρονικές και αφορούν όλους όσους έχουν ασκήσει εξουσία. Η σημερινή Κυβέρνηση, όμως, βρίσκεται ακόμη περισσότερο εκτεθειμένη, αφού με την εμπειρία, που έχει συσσωρευτεί και την οποία αγνοεί επιδεικτικά, επιλέγει να δώσει αρνητικό πρόσημο στις ρυθμίσεις, που εισάγει. Απαντώ, γενικά, αλλά και ειδικά. Επειδή έγιναν συγκεκριμένες ερωτήσεις για το ολοήμερο σχολείο και διάφορα, προσπάθησα να τα μαζέψω, σε μια γενική απάντηση.

Όραμα του κλάδου των εκπαιδευτικών της πρωτοβάθμιας εκπαίδευσης είναι το ολοήμερο σχολείο, που αφορά όλους τους μαθητές, με πλήρη κάλυψη των μορφωτικών τους αναγκών και περιγράφεται στα πορίσματα των επιστημονικών συνεδρίων, που έχουμε πραγματοποιήσει, στις θέσεις του κλάδου μας, αλλά και στον πιο πρόσφατο κύκλο επιστημονικών ημερίδων, με τον τίτλο «Το σχολείο που βιώνουμε, το σχολείο που οραματιζόμαστε». Αυτό το σχολείο, για να ξέρουμε πού βρισκόμαστε, δεν υπήρξε ποτέ και δεν υπάρχει, αυτή τη στιγμή. Μπορεί να έγιναν βήματα προς αυτή την κατεύθυνση, αλλά δεν υιοθετήθηκε ποτέ, από καμία κυβέρνηση. Επομένως, αυτό δεν είναι το ολοήμερο, που οραματιζόμαστε, ούτε το σχολείο ΕΑΕΠ, ούτε το κουτσουρεμένο το ολοήμερο της προηγούμενης Κυβέρνησης, που έχει πάρει στα χέρια της και συνεχίζει με πιστή εφαρμογή, η σημερινή. Μοιραία, και η θέση για τον καταμερισμό του χρόνου των διδακτικών αντικειμένων, που έγινε σχετικό ερώτημα, έχει στενή συνάφεια με όλα τα παραπάνω, με τον τύπο σχολείου και το πώς οραματιζόμαστε την εκπαίδευση.

Έχουμε προσπαθήσει, πολλές φορές και έχουμε απευθύνει αιτήματα να συζητήσουμε με το ΙΕΠ. Είχαμε συζητήσει, σπασμωδικά και αποσπασματικά, με την προηγούμενη ηγεσία του ΙΕΠ. Η σημερινή ηγεσία δεν μας έχει δεχθεί. Θέλουμε να συζητήσουμε με τα Κόμματα και με την Κυβέρνηση, φυσικά, πρωτίστως, για το θέμα των αναλυτικών προγραμμάτων. Όμως, όλο αυτό δεν μπορεί να είναι αποτέλεσμα ενός «κόψε - ράψε», που γίνεται, με νομοσχέδια, όπως το σημερινό. Πρέπει να είναι αντικείμενο ενός εθνικού σχεδιασμού για την εκπαίδευση, ενός εθνικού σχεδιασμού για την Παιδεία.

Τώρα, για το νηπιαγωγείο, το δημοτικό και τις αλλαγές. Θα πρέπει να δούμε το εξής, σε συνάρτηση και με τα προηγούμενα. Το νηπιαγωγείο και το δημοτικό και αυτό έχει να κάνει με την κουβέντα για τον εκπαιδευτικό εμπιστοσύνης, αλλά και με τα αντικείμενα, που εισάγονται, από τη φύση του, έχει κεντρικά πρόσωπα αναφοράς. Τον ή την νηπιαγωγό, το δάσκαλο, τη δασκάλα και όλο το υπόλοιπο προσωπικό, όλες τις υπόλοιπες ειδικότητες, που πλαισιώνουν αυτή τη λειτουργία, στα πλαίσια της λειτουργίας του πρωινού κύκλου και του ολοήμερου σχολείου. Αυτό έβγαλε, ως συμπέρασμα και η συνάντησή μας με τη Σύνοδο Πρόεδρων και Κοσμητόρων των Παιδαγωγικών Σχολών, ότι πάντα το σημείο αυτό αναφοράς, πρέπει να είναι ο δάσκαλος, η δασκάλα, ο νηπιαγωγός, η νηπιαγωγός. Άρα, και εκεί απαντώνται το πόσο έχει μειωθεί η παρουσία και ο ρόλος και τείνει να μειωθεί, δυστυχώς, ακόμη περισσότερο, των προσώπων αυτών, μέσα στη σχολική πραγματικότητα, με βάση τα ωρολόγια και αναλυτικά προγράμματα, έτσι όπως εφαρμόζονται.

Τώρα, το θέμα των αλλαγών, που γίνονται στο νηπιαγωγείο, το ξεκαθαρίσαμε. Είναι θέμα, το οποίο δεν πατάει πουθενά, σε επίπεδο διεθνούς εμπειρίας. Και επειδή ερωτηθήκαμε, γι΄ αυτό να το παρουσιάσω, λοιπόν. Αριθμοί - κλειδιά για τη διδασκαλία των ξένων γλωσσών στα σχολεία από το δίκτυο «ΕΥΡΥΔΙΚΗ», το οποίο λέει ξεκάθαρα ότι οι τρεις χώρες, οι οποίες έχουν τα αγγλικά στο νηπιαγωγείο, είναι η Κύπρος, η Πολωνία και το γερμανόφωνο κομμάτι του Βελγίου. Να πω μόνο, ως παράδειγμα, ότι στην Ελβετία, που υπάρχουν τρεις επίσημες γλώσσες μητρικές, διδάσκεται, μέχρι και την τρίτη δημοτικού, μόνο η μία - δεν συζητάμε για νηπιαγωγείο - η γερμανική και ύστερα, έρχονται να ενσωματωθούν και οι υπόλοιπες, δείχνοντας τη σημασία, που αποδίδουν στη μία γλώσσα και στους μηχανισμούς, που πρέπει να κατακτήσει το παιδί. Άρα, λοιπόν, όποια μορφή και αν παίρνουν οι αλλαγές, σίγουρα, δεν είναι αυτές, που βοηθούν, ούτε στο νηπιαγωγείο ούτε στη φυσιογνωμία του σχολείου, γενικότερα.

Πάμε και στα υπόλοιπα. Τα ολοήμερα, λοιπόν, για να συνεχίσω και την προηγούμενη σκέψη, που δεν λειτουργούν, σήμερα, είναι πρόβλημα. Αλλά, αν λειτουργούσαν, γιατί θα δείτε ότι αυτή τη στιγμή το 90% περίπου των μαθητών της πρωτοβάθμιας εκπαίδευσης βρίσκεται στα σχολεία, μετά την επαναλειτουργία τους, αναδύθηκαν τα άλλα μεγάλα προβλήματα της υποστελέχωσης των σχολικών μονάδων και οι ελλείψεις τους. Υποστελέχωση, σε επίπεδο προσωπικού και έχει να κάνει με τους διορισμούς, που ειπώθηκε προηγουμένως. Γιατί, αν αυτή τη στιγμή, ανοίξουν τα ολοήμερα, εγώ θα ήθελα την απάντηση. Θα μπορέσουν να καλυφθούν τα προβλήματα, που θα δημιουργηθούν και κάλυψη όλων των αδειών και τις πιέσεις, που υφίστανται οι εκπαιδευτικοί, να μην πάρουν τις άδειές τους, όπως έγινε και στον υπόλοιπο δημόσιο τομέα; Νομίζω ότι δεν θα μπορούν να καλυφθούν τα τμήματα.

Επίσης, θα αναδειχθεί ότι δεν υπάρχουν τραπεζαρίες, δεν υπάρχουν χώροι, για να γίνει σωστή σίτιση των μαθητών. Το ότι ξεκίνησε η σίτιση, είναι επίσης πρόβλημα, με τον τρόπο που μπαίνει, σε τάξεις, που γίνονται εστιατόρια, είτε τα παιδιά να τρώνε στο χέρι, όπως ακούσαμε σε οδηγίες, στα προαύλια.

Τώρα, για την αναλογία των μαθητών, στα τμήματα, δεν το λέμε εμείς, συντεχνιακά, το λένε οι παιδαγωγικές μελέτες και η επιστήμη, 20 είναι ήδη ξεπερασμένο, 18 λένε οι τελευταίες μελέτες η ανάγκη για μαθητές στο δημοτικό, 15 στο νηπιαγωγείο. Για άλλες σκέψεις, το είπα και πριν, γυρίζουν το χρόνο πίσω στο 2006, όταν κατακτήσαμε, επί κυρίας Γιαννάκου, με τους αγώνες μας, τους 25 μαθητές ανά τμήμα. Θα πρέπει να σας προβληματίσει όλους.

Επιμόρφωση. Ποια επιμόρφωση; Έχει καταργηθεί από το 2011 κάθε μορφή επιμόρφωσης και βλέπουμε και σήμερα να καταργείται και φορέας επιμόρφωσης με το ισχύον νομοσχέδιο. Δεν ξέρουμε ποια είναι η σκέψη, ανατίθεται, λέει, στο ΙΕΠ. Έχουμε πολλές επιφυλάξεις για το τι ακριβώς σημαίνει επιμόρφωση και πώς αυτή θα προγραμματιστεί. Περιμένω να τα δούμε. Καταθέτουμε χρόνια προτάσεις και κάνουμε μόνοι μας επιμόρφωση. Αυτό είναι το φυλλάδιο του ΄12 - ΄15, που έκανε επιμόρφωση στα μέλη της η Διδασκαλική Ομοσπονδία και έχει ζητήσει να πάρει και καινούργιο πρόγραμμα, για να μπορέσει να τη συνεχίσει.

Σχολικός εκφοβισμός και στήριξη των εκπαιδευτικών και των μαθητών, σε όλη αυτή τη διαδικασία: Σε αυτό εδώ το πρόγραμμα, που σας έδειξα, προηγουμένως, υπάρχουν ως θέματα και διδάχτηκαν, επιμορφώθηκαν οι εκπαιδευτικοί στη σχολική βία και τον εκφοβισμό, στην οικογένεια και στο σχολείο, στη διαχείριση προβλημάτων συμπεριφοράς στο σχολείο και την οικογένεια, με τη μέριμνα των ίδιων των εκπαιδευτικών, με τη μέριμνα της ίδιας της Ομοσπονδίας. Χρειάζεται στήριξη το δημόσιο σχολείο και σε αυτό το κομμάτι, με την πλαισίωση και του προσωπικού του εκπαιδευτικού, αλλά και όλων των ειδικοτήτων, που ακούστηκαν προηγουμένως, να μην επαναλαμβάνομαι.

Αξιολόγηση. Φυσικά και έχουμε άποψη για την αξιολόγηση. Έχουμε θέσει σειρά θέσεων, που κατακτήσαμε μέσα από συνέδρια, αλλά και η 88η Γενική Συνέλευση του κλάδου, έχει σαφέστατη θέση για την επανατροφοδότηση του σχολικού έργου, τη βελτίωσή του, ένα σχολείο, το οποίο θα κρίνει, θα σχεδιάζει, θα αποτιμά και θα προχωρά παρακάτω. Όχι, όμως αυτό το οποίο βλέπουμε, αυτήν τη στιγμή. Αυτό που βλέπουμε, αυτή τη στιγμή, είναι παραπομπή και επιστροφή στις μορφές του προεδρικού διατάγματος 152. Αυτές τις πόρτες ανοίγει και με τις αναρτήσεις, με τα μονοπρόσωπα όργανα, που παίζουν πολύ σημαντικό ρόλο, δεν αφήνει περιθώρια για βελτίωση εκπαιδευτικού έργου, μιλάει για διοικητικό μηχανισμό ελέγχου.

Άποψη για τον ν. 4547 είχαμε, περιγράφεται στην 88η απόφαση της Γενικής Συνέλευσης της ΔΟΕ. Σε σχέση με τον προγραμματισμό και την αποτίμηση, ζητούσαμε τροποποίηση σε βασικά του σημεία, όπως για παράδειγμα, αυτό που υπάρχει και τώρα, το ρόλο που μπορεί να έχει το Σχολικό Συμβούλιο. Το Σχολικό Συμβούλιο δεν μπορεί να έχει ρόλο στην εκπαιδευτική διαδικασία, μόνο σε επιμέρους διαδικασίες, μπορεί να έχει: Στο ρόλο των μονοπρόσωπων οργάνων, στο ρόλο της δυνατότητάς τους να αναπέμπουν τη δουλειά των εκπαιδευτικών στον προγραμματισμό και την αποτίμηση σ’ αυτούς. Και ζητούσαμε να ικανοποιηθούν όροι, για να συμφωνήσουμε. Εδώ το χάσμα μεγαλώνει.

Όσον αφορά στον ν. 4547, που είχε εισάγει και την αξιολόγηση των στελεχών της εκπαίδευσης, εμείς είχαμε ξεκαθαρίσει, ότι όταν θα έρθει σε εφαρμογή, θα απαντήσουμε με απεργία – αποχή, όπως με απεργία – αποχή θα απαντούσαμε, εάν ερχόταν ο ν. 4547, σε όλη του την έκταση, χωρίς τις διορθώσεις, που απαιτούσαμε, ως κλάδος.

Διπλή μοριοδότηση και διάρκεια πινάκων. Φυσικά και είναι θετικά τα μέτρα αυτά. Στα πλαίσια, όμως, ποιου; Όσο για τους πίνακες, εμείς θα ζητούσαμε να υπάρχουν για ένα έτος. Αλλά πού; Στα πλαίσια του ν. 4589/2019, που ως κλάδος έχουμε ψηφίσει την απόσυρσή του. Και δεν συμφωνήσαμε ποτέ μαζί του. Πρέπει να το σκεφτούμε αυτό. Εμάς δεν μας ενδιαφέρει το απόσπασμα, μας ενδιαφέρει το σύνολο. Και φυσικά, μας ενδιαφέρει ότι τιμωρούνται για μια φορά οι αναπληρωτές, οι οποίοι είναι αυτοί που σηκώνουν το βάρος της εκπαίδευσης, όλα αυτά τα χρόνια.

Εξ αποστάσεως εκπαίδευση – δόθηκαν οδηγίες από το ΙΕΠ. Οι εκπαιδευτικοί λειτούργησαν, κατά κύριο λόγο, μόνοι τους και δυστυχώς, πάρα πολλές φορές, με πιέσεις και παλινωδίες. Ναι, καταλαβαίνουμε ότι υπήρχε η ανάγκη από την πολιτική ηγεσία να δείξει το μέγεθος της προσπάθειας της δικής της – και καλά έκανε σε αυτό το κομμάτι – όμως, οι εκπαιδευτικοί, οι οποίοι πήραν το κύριο κομμάτι, στην αρχή, έγιναν στόχος, ακόμη και από δημοσιογράφους, ότι δεν έκαναν τη δουλειά τους σωστά. Μετά ακολούθησαν οι ευχαριστίες και καλώς ακολούθησαν. Μόνο που οι ευχαριστίες δεν απαντώνται με τέτοιου είδους νομοσχέδια. Δεν απαντώνται με κάμερες, που υπήρχε η πρόθεση να μπουν μέσα στα σχολεία. Απαντώνται, με ουσιαστική στήριξη των εκπαιδευτικών, απαντώνται με ενίσχυση του δημόσιου σχολείου. Δεν μιλάμε για στήριξη ατομική. Μιλάμε για στήριξη του δημόσιου σχολείου, στην ουσία και όχι λόγια.

Επίσης, ανάγκες για διορισμούς. Φυσικά, υπάρχει ανάγκη για διορισμούς. Περιμέναμε να γίνουν διορισμοί και της γενικής και της ειδικής αγωγής από την προηγούμενη στη σημερινή Κυβέρνηση, για την κάλυψη όλων των αναγκών και φτάσαμε μέχρι και την επιτροπή αναφορών γι’ αυτό το θέμα.

Μέτρα προστασίας της υγείας στο άνοιγμα των σχολείων. Ζητήσαμε την παρουσία προσωπικού καθαρισμού, το οποίο, όμως, δεν μπορεί να είναι μόνο έκτακτο για τις ημέρες αυτές. Πρέπει να είναι μόνιμο – και εδώ ανοίγει ένα ακόμη θέμα, που έχει να κάνει με τη συνολική λειτουργία. Πρέπει να δει, επιτέλους, η πολιτική ηγεσία του Υπουργείου Παιδείας, το διαχρονικό αίτημα της Ομοσπονδίας, για ουσιαστική στήριξη των σχολείων, σε βοηθητικό προσωπικό και σε προσωπικό καθαρισμού. Ευχαριστώ πολύ. Ελπίζω να μην άφησα κάποια ερώτηση αναπάντητη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κ. Κικινή.

Παρακαλώ, κύριε Βαφειαδάκη, έχετε για λόγο για να απαντήσετε στις ερωτήσεις.

**ΙΩΑΝΝΗΣ ΒΑΦΕΙΑΔΑΚΗΣ (Πρόεδρος** **της Ομοσπονδίας Εκπαιδευτικών Φροντιστών Ελλάδος - ΟΕΦΕ):** Σας ευχαριστώ πολύ.

Θα ήθελα, καταρχάς, να απαντήσω στην κυρία Χρηστίδου, η οποία έκανε μια ερώτηση για την Τράπεζα Θεμάτων. Είπε ότι αυξήθηκε, κατά 15%, η προσέλευση στα φροντιστήρια. Θέλω να πω ότι η Τράπεζα Θεμάτων, όταν εφαρμόστηκε, εφαρμόστηκε στο τέλος του σχολικού έτους – οι εγγραφές, εκείνη την εποχή, είχαν γίνει στα φροντιστήρια, άρα, δεν συνέβη κάτι τέτοιο – και μετά καταργήθηκε. Άρα, δεν είναι σωστό αυτό που είπε.

Θα ήθελα, όμως, να επιμείνω, ότι τότε, το μεγάλο ποσοστό της αποτυχίας δεν οφειλόταν στην εφαρμογή της Τράπεζας Θεμάτων, αλλά στην αλλαγή του τρόπου προαγωγής και απόλυσης. Δηλαδή, ενώ, μέχρι εκείνη τη στιγμή, χρειαζόταν 9,5 μέσο όρο, μπορούσες, δηλαδή, να έχεις 2 στα Μαθηματικά, 2 στα Αρχαία και να περάσεις την τάξη, έχοντας 9,5 γενικό μέσο όρο, εκείνη την περίοδο, τότε, είχε γίνει αλλαγή του τρόπου προαγωγής και απόλυσης και απαιτείτο 10 στα Μαθηματικά και στα Αρχαία και 8 σε όλα τα άλλα μαθήματα, ανεξαρτήτως του μέσου όρου, για να μπορείς να προαχθείς. Άρα, λοιπόν, ούτε έχει σχέση με τη σημερινή βάση του 10 και τότε ο μεγάλος αριθμός των μετεξεταστέων εκείνης της εποχής, ήταν αποτέλεσμα του τρόπου προαγωγής και απόλυσης και όχι της Τράπεζας Θεμάτων.

Θα ήθελα, με την ευκαιρία, να πω στην κυρία Χρηστίδου επίσης, ότι την τετραετία 2015 – 2019, παρατηρήθηκε πολύ μεγάλη σχολική διαρροή και πολλά παιδιά υποχρεώθηκαν να σταματήσουν το σχολείο. Οι λόγοι είναι απλοί. Πρώτον, εάν δεν έχεις βάσεις από το Γυμνάσιο, εάν, δηλαδή, έχει φτάσει κανείς να πάει στο Λύκειο, χωρίς να έχει το απαραίτητο υπόβαθρο, έτσι ώστε να ανταποκριθεί στις εκπαιδευτικές ανάγκες του σχολείου, αυτό τον οδηγεί στη σχολική διαρροή ή στο να μη δώσει εξετάσεις ή στο δώσει εξετάσεις με μηδενικές πιθανότητες επιτυχίας. Αυτό, λοιπόν, εάν το συνδέσετε με ταξικά φαινόμενα, δηλαδή, αν δείτε τα ποσοστά επιτυχόντων στη Δυτική Αθήνα, στη Δυτική Θεσσαλονίκη, στις φτωχογειτονιές του Πειραιά, τότε θα διαπιστώσετε ότι είναι είδηση κάποιος από αυτές τις περιοχές να μπει στην Ιατρική Σχολή ή να μπει σε μια περιζήτητη σχολή του Πολυτεχνείου ή στη Νομική. Αυτό είναι αποτέλεσμα μιας πολιτικής της ήσσονος προσπάθειας, να περνάμε χωρίς να διαβάζουμε. Εμείς είμαστε κάθετα αντίθετοι μ’ αυτό. Και είμαστε κάθετα αντίθετοι, γιατί μειώνει τις δυνατότητες των φτωχών συμπολιτών μας να μπορέσουν να κάνουν την κοινωνική μετάβαση, μέσω της εκπαίδευσης. Είναι ο μόνος τρόπος, για να μπορείς να αλλάξεις τη ζωή σου και αυτό το έχουν διαπιστώσει οι άνθρωποι, σε όλα τα μήκη και τα πλάτη της γης. Άρα, λοιπόν, θέλω να πω ότι με βρίσκει αντίθετο αυτή η τοποθέτηση, μας βρίσκει αντίθετους αυτή η τοποθέτηση.

Απαντώντας και πάλι στην κυρία Χρηστίδου, σε ερώτησή της για τον τρόπο, με τον οποίο κάνουμε τα δια ζώσης μαθήματα, μετά την άρση της καραντίνας, έχω να δηλώσω τα εξής : Στη μεγάλη πλειοψηφία των φροντιστηρίων της χώρας, κατόπιν ισχυρής σύστασης της Ομοσπονδίαςκαι ακολουθώντας τις συστάσεις του Υπουργείου Παιδείας και της Επιτροπής των ειδικών, γίνονται ακόμα τα μαθήματα εξ αποστάσεως. Έχουμε κάνει σεμινάρια με ειδικούς και σε συνεργασία με το Επαγγελματικό Επιμελητήριο της Αθήνας, έχει εκδοθεί και ειδικός οδηγός και βίντεο και έχει γίνει και τηλεκπαίδευση όλων των συναδέλφων, σε όλη την Ελλάδα, με ποιον τρόπο πρέπει να δεχτούμε τους μαθητές μας, ποιοι είναι οι κανόνες υγιεινής και ασφάλειας και τις εφαρμόζουμε, κατά γράμμα. Αυτό είναι πάρα πολύ σημαντικό και αν δείτε και τις ανακοινώσεις της Ομοσπονδίας, προς αυτήν την κατεύθυνση είναι όλες.

Θα ήθελα, επίσης, να δώσω μια απάντηση στην ερώτηση του κ. Φίλη, σχετικά με το τι εννοούμε με την κινητικότητα στα πεδία. Θα το κάνω σαφές με το εξής παράδειγμα. Αυτή τη στιγμή, έχουμε τέσσερα πεδία, τέσσερις ομάδες προσανατολισμού και ένας υποψήφιος, που είναι για την ομάδα προσανατολισμού π.χ. των Επιστημών Υγείας, μπορεί να είναι υποψήφιος μόνο για τις σχολές του συγκεκριμένου αντικειμένου. Δηλαδή, μπορεί να γίνει γιατρός, φαρμακοποιός, στα παραϊατρικά και τις σχολές του πεδίου αυτού. Θα μπορούσε με ένα πέμπτο μάθημα, π.χ. με τα Μαθηματικά, να ανοίγει και να έχει επιλογές στο Πολυτεχνείο, στο Μαθηματικό, στην Πληροφορική. Αντίστοιχα, θα μπορούσε κάποιος άνθρωπος, που είναι υποψήφιος στον τομέα των Τουριστικών Σπουδών, με ένα επιπλέον μάθημα, να μπορεί να είναι υποψήφιος και για τις σχολές τις οικονομικές ή και για τις παραϊατρικές, πράγμα που συνέβαινε, σε προηγούμενα χρόνια και ήταν και πολύ επιτυχημένα. Αυτό, λοιπόν, είναι που ζητάμε. Ζητάμε την εισαγωγή ενός πέμπτου μαθήματος, ώστε να έχουν τη δυνατότητα να μπορούν από ένα πεδίο, να είναι υποψήφιοι και για άλλα, να έχουν, δηλαδή, περισσότερες επιλογές τα παιδιά και πολλές φορές, να μπορούν να διορθώνουν και κάποιες αστοχίες, όταν έχουν κάνει μια επιλογή πεδίου, η οποία δεν τους ταιριάζει απόλυτα.

Σας ευχαριστώ πάρα πολύ, κύριε Πρόεδρε και για την πρόσκληση και για το χρόνο, που μας δώσατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ τον κύριο Βαφειαδάκη.

Το λόγο έχει η κυρία Γεωργία Ξανθάκη, για να απαντήσει στις ερωτήσεις.

**ΓΕΩΡΓΙΑ ΞΑΝΘΑΚΗ – ΚΑΡΑΜΑΝΟΥ (Πρόεδρος της Εταιρείας Ελλήνων Φιλολόγων - ΕΦΕ)**: Ευχαριστώ πολύ, κύριε Πρόεδρε.

Σε τρεις θεματικές ενότητες αναφέρονται οι τέσσερις ερωτήσεις των Βουλευτών, που μου υπεβλήθησαν.

Ξεκινάω από τον πρώτο. Ο κ. Ανδριανός μου είπε πως βλέπω το μάθημα κόντρα της Ιστορίας. Είπα ότι το βλέπω πολύ θετικά και πολύ σύντομα θα απαντήσω. Η γνώση της Ιστορίας είναι ένας βασικός άξονας της γνώσης του ελληνικού πολιτισμού. Πιστεύω, λοιπόν, ότι η προσθήκη του μαθήματος της Ιστορίας, στις πρακτικές κατευθύνσεις, στις θετικές επιστήμες και στην Ιατρική, θα είναι κάτι πάρα πολύ σημαντικό, διότι οι μαθητές μας θα μπορέσουν να ενημερωθούν, καλύτερα για όλο το εύρος της Ιστορίας και όχι μόνο για την παγκόσμια Ιστορία. Λυπάμαι, που θα το πω, αλλά η ελληνική Ιστορία διδάσκεται υποβαθμισμένα, περιθωριοποιημένα, μέσα στο πλαίσιο της παγκόσμιας Ιστορίας. Σωστό είναι να γνωρίζει ο μαθητής μας την παγκόσμια Ιστορία, αλλά πρέπει να γνωρίζει πολύ καλά την ελληνική Ιστορία. Αυτή τη χρονιά, θυμόμαστε τα 2.500 χρόνια από τη Σαλαμίνα και τις Θερμοπύλες. Ξέρετε, κυρίες και κύριοι, πόσο λίγο διδάσκονται οι Περσικοί Πόλεμοι; Νομίζω δύο ώρες συνολικά! Το άλλο, το μείζον θέμα, είναι ότι του χρόνου, που θα διδάξουμε, θα γιορτάσουμε, θα έχουμε τη μεγάλη επέτειο των 200 χρόνων από την Παλιγγενεσία. Η ελληνική επανάσταση διδάσκεται δραματικά υποβαθμισμένα. Μέχρι πέρυσι, στη Γ΄ Λυκείου δεν διδασκόταν η ελληνική επανάσταση! Σταματούσε η διδασκαλία της Ιστορίας στο 1815. Αυτό είναι κάτι το απαράδεκτο, το οποίο πρέπει να διορθωθεί. Ελπίζω, λοιπόν, γι’ αυτό το είδα θετικά το κόντρα μάθημα της Ιστορίας, να μπει μέσα στο πλαίσιο της προσπάθειας για αναβάθμιση της γενικής Παιδείας, διότι η Ιστορία, όπως και τα Μαθηματικά, όπως και η Φυσική, όπως και τα Αρχαία, τα Λατινικά, δηλαδή, οι κλασικές σπουδές, αποτελούν τη βάση της γενικής Παιδείας, της ολόπλευρης καλλιέργειας των μαθητών μας, που πρέπει να αποτελεί και το στόχο του εκπαιδευτικού μας συστήματος. Αυτό, λοιπόν, πιστεύω ότι θα μπορούσε να γίνει.

Τώρα, θα πάω στον κ. Φίλη. Ίσως, δεν έγινε σαφές αυτό το οποίο είπα. Ο στόχος ο δικός μου ήταν να δείξω τη σημασία, που θα έχει η ενίσχυση της ανθρωπιστικής Παιδείας, στους δύο βασικούς της άξονες, δηλαδή, στα Αρχαία και στα Λατινικά. Τι εννοούσα, με αυτό: Είναι σημαντικό και το επικροτήσαμε, ως Εταιρεία Φιλολόγων, το ότι στο Γυμνάσιο θα εξετάζεται, πλέον, κανονικά, και στις προαγωγικές και στις απολυτήριες εξετάσεις, το μάθημα των Αρχαίων Ελληνικών, που είχε καταργηθεί. Είχε καταργηθεί, το Φθινόπωρο του 2017. Αυτό είχε, ως συνέπεια, οι μαθητές μας, τα νέα παιδιά, έτσι λειτουργούν, όταν ένα μάθημα δεν το εξετάζονται, να μη του δίνουν την πρέπουσα σημασία. Έτσι, το μάθημα των Αρχαίων Ελληνικών είχε υποβαθμιστεί σε δευτερεύον μάθημα. Τώρα, λοιπόν, με τη διάταξη αυτή, πλέον, αναβαθμίζεται και γίνεται ένα μάθημα εξεταζόμενο, που ελπίζουμε ότι θα ενισχυθεί και περισσότερο. Επίσης, είχαν ελαττωθεί και οι ώρες διδασκαλίας των Αρχαίων Ελληνικών. Στο Γυμνάσιο ή και στο Λύκειο διδάσκονται μαζί ο «Επιτάφιος» και η «Αντιγόνη», επιτρέψτε μου να σας το θυμίσω αυτό, με αποτέλεσμα, να γίνεται ένα συνονθύλευμα των βασικών αυτών δημοκρατικών αξιών, που απορρέουν, από τα δύο αυτά κείμενα. Θα πρέπει, λοιπόν, αυτά τα μεγάλα κείμενα να εξετάζονται, αυτοτελώς. Αυτά για τα Αρχαία Ελληνικά. Μάλιστα, θα ήθελα να σας θυμίσω, κ. Φίλη, ότι από την αγωνία πολλών πολιτών για την υποβάθμιση της αρχαίας ελληνικής φιλολογίας, γλώσσας και λογοτεχνίας, είχαν συλλεγεί 45.000 υπογραφές. Είχε προηγηθεί κάποιο έγγραφο κάποιων παιδαγωγών και γλωσσολόγων 53 ή 55, εάν θυμάμαι καλά τον αριθμό, και είχε ακολουθήσει μια ομοβροντία από διαμαρτυρίες 45.000 πολιτών. Αυτό είναι κάτι, για να θυμηθούμε λίγο τα Αρχαία Ελληνικά σε ποια κατάσταση ήταν και έχουμε την ελπίδα ότι θα αναβαθμιστούν και πρέπει να αναβαθμιστούν, γιατί αυτό γίνεται, σε όλα τα μέρη του κόσμου.

Σχετικά με τα Λατινικά, με πολύ συντομία, να σας πω ότι αυτό, το οποίο εννοούσα, ήταν ότι είναι θετικό ότι υποχρεωτικά εξετάζονται τα Λατινικά για την Ανθρωπιστική Παιδεία, ενώ μέχρι τώρα ήταν προαιρετικά. Έτσι, ανέφερα το φοβερό παράδειγμα, το φαινόμενο να έρχονται στις Φιλοσοφικές Σχολές υποψήφιοι, οι οποίοι είχαν κερδίσει μία θέση σε εμάς, οι οποίοι να μη γνωρίζουν Λατινικά ή να γνωρίζουν ελλιπέστατα Λατινικά, έχοντας αποστηθίσει μόνο κάποια, διότι δεν είχαν την απαιτούμενη διδασκαλία. Τώρα, ως υποχρεωτικό εξεταζόμενο μάθημα, πιστεύουμε ότι τα Λατινικά θα ενταχθούν, σωστά και θα έρχονται στις Φιλοσοφικές Σχολές φοιτητές, οι οποίοι θα γνωρίζουν, αν μη τι άλλο, Λατινικά. Πρέπει, επίσης, και στις Νομικές Σχολές να υπάρξει μία γνώση των Λατινικών, οπωσδήποτε. Το βλέπουμε, λοιπόν, πολύ θετικά το θέμα αυτό, διότι, πραγματικά, είχαν δραματικά υποβαθμιστεί οι Ανθρωπιστικές Επιστήμες στη Δευτεροβάθμια Εκπαίδευση και στο Γυμνάσιο και στο Λύκειο. Νομίζω, κ. Φίλη, ότι πήρατε μία απάντηση, ήμουν σαφής.

Θέλω να απαντήσω τώρα στις δύο κυρίες – μαζί θα απαντήσω, γιατί είχε κάποια συνάφεια το ερώτημά τους – στην κυρία Κεφαλίδου και στην κυρία Σακοράφα. Η κυρία Κεφαλίδου μου ζήτησε να τοποθετηθώ για το μάθημα της Κοινωνιολογίας. Θα ήθελα ευθύς, a priori, να πω, απαντώντας και στις δύο κυρίες, ότι η Εταιρεία Ελλήνων Φιλολόγων δε ζήτησε την κατάργηση του μαθήματος της Κοινωνιολογίας, απλώς διαμαρτυρήθηκε για την υποβάθμιση του μαθήματος των Λατινικών. Για τα Λατινικά μιλήσαμε! Απαντώ και στην κυρία Σακοράφα, διότι, πραγματικά, δε λειτούργησε συντεχνιακά η Εταιρεία Ελλήνων Φιλολόγων, για να διοριστούν περισσότεροι φιλόλογοι, γι’ αυτό προτείναμε τα Λατινικά, για την αναβάθμιση της κλασικής Παιδείας, η οποία είναι ανεβασμένη σε όλα τα κράτη, σχεδόν του κόσμου. Σε όλα τα κράτη του κόσμου, διδάσκονται τα Λατινικά και τα Αρχαία Ελληνικά, ως βάση του δυτικού πολιτισμού και ως πρόκριμα, για την καλύτερη γνώση και των ευρωπαϊκών γλωσσών. Νομίζω, λοιπόν, καμία συντεχνιακή τέτοια τάση δεν υπήρχε. Το μάθημα της Κοινωνιολογίας το εκτιμούμε και δεν θέλουμε να υπάρξει, τουλάχιστον, μεταξύ ημών των φιλολόγων και των κοινωνιολόγων, καμία κόντρα. Αυτή την κόντρα ούτε την επιζητήσαμε, ούτε την επιζητούμε. Είναι σημαντικό μάθημα και η Κοινωνιολογία, διδασκόταν, επί τρία συναπτά έτη, στο Λύκειο και, βεβαίως, εμείς οι φιλόλογοι δεν έχουμε τίποτε εναντίον του μαθήματος της Κοινωνιολογίας, αλλά δεν μπορεί να γίνει εις βάρος του μαθήματος των Λατινικών η Κοινωνιολογία. Ευχαριστώ πάρα πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε και εμείς την κυρία Ξανθάκη.

Το λόγο έχει ο κ. Χριστόπουλος.

**ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας του Δ.Σ. της Ομοσπονδίας Ιδιωτικών Εκπαιδευτικών Λειτουργών Ελλάδος - ΟΙΕΛΕ)**: Κύριε Πρόεδρε, θα ήθελα να κάνω μια μικρή τοποθέτηση, εάν μου επιτρέπετε, στο ζήτημα το γενικότερο, το εκπαιδευτικό.

Την ώρα, που σε όλα τα σύγχρονα εκπαιδευτικά συστήματα γίνεται λόγος για τερματισμό του κατακερματισμού των γνωστικών αντικειμένων, σε γνωστικές περιοχές, όπως λένε οι έρευνες του ΚΑΝΕΠ ΓΣΕΕ και οι δικές μας και τη στιγμή, που δίνεται έμφαση για την optimum γνώση, στην optimum ηλικία, βλέπουμε ότι πηγαίνουμε σε ένα μοντέλο εξεταστικο-κεντρικό, όπου προκρίνεται η maximum γνώση στη minimum ηλικία. Γι’ αυτό το λόγο, έχουμε και όλα αυτά τα προβλήματα, με τις χαμηλές επιδόσεις, με την εξάντληση των μαθητών και με συγκεκριμένα προβλήματα, που προκύπτουν στη σχολική ζωή. Ένα αυτό το κρατούμενο.

Σε ό,τι αφορά το δεύτερο ερώτημα, για τα νηπιαγωγεία. Στα σοβαρά ιδιωτικά σχολεία, που γίνεται πραγματικά καλή δουλειά, οι εκπαιδευτικοί των δεξιοτήτων βοηθούν, αποτελεσματικά, στο νηπιαγωγείο, όπως για παράδειγμα και οι εκπαιδευτικοί των Αγγλικών και της φυσικής αγωγής, πάντοτε, όμως, όχι ως ξεχωριστά αντικείμενα, αλλά σε ένα πλαίσιο διαθεματικότητας και σε ένα παιγνιώδες πλαίσιο, όπως γίνεται, για παράδειγμα, με την μουσικοκινητική αγωγή και με τα διαθεματικά παιχνίδια των Αγγλικών.

Σ’ ένα τέτοιο πλαίσιο και πάντα με το δεδομένο ότι υπάρχουν σοβαρές εργασιακές σχέσεις, υπάρχουν διοριστήρια για τους εκπαιδευτικούς, που αυτό είναι ένα φλέγον πρόβλημα για τα ιδιωτικά σχολεία, γιατί πολλοί εκπαιδευτικοί ειδικοτήτων, αν και εργάζονται στο ωρολόγιο πρόγραμμα, δεν έχουν διοριστήρια και αυτό συμβαίνει και στις απογευματινές δράσεις, που εκεί, το 85% των ιδιωτικών σχολείων δεν καταθέτουν καν τις δράσεις τους, με αποτέλεσμα να έχουμε εκατοντάδες εκπαιδευτικούς, χωρίς διοριστήρια, είναι σημαντικό και πρέπει να υπάρξει μια πρόνοια γι’ αυτό.

Σε ό,τι αφορά το κομμάτι, που ερωτηθήκαμε, για το θέμα των αναπληρωτών.

Οι αναπληρωτές κρατούν Θερμοπύλες εκπαιδευτικές. Οι αναπληρωτές είναι το 60% αυτοί, που κρατούν τα σχολεία, στις ορεινές, τις ακριτικές και νησιωτικές περιοχές, οπότε θεωρούμε απολύτως δίκαιο να υπάρχει αυτή η πριμοδότηση των αναπληρωτών στις περιοχές αυτές.

Τώρα, επειδή τέθηκε ένα ζήτημα, γύρω από το θέμα της αξιολόγησης στα ιδιωτικά σχολεία, αυτό που έχουμε να απαντήσουμε είναι το εξής. Πολλά ιδιωτικά σχολεία σέβονται τα εργασιακά και τα ανθρώπινα δικαιώματα των εκπαιδευτικών, εκτιμούν το έργο τους και γι’ αυτόν το λόγο και οι εκπαιδευτικοί είναι ευχαριστημένοι. Δυστυχώς, υπάρχει μια μικρή ομάδα ιδιωτικών σχολείων, η οποία εμμένει σ’ ένα εκπαιδευτικά, επιστημονικά παράλογο αίτημα, για ελεύθερες απολύσεις. Οι ελεύθερες απολύσεις δεν κρύβουν καμία αξιολόγηση και σαφώς μέσα σ’ αυτά - και για να απαντήσω στο ερώτημα της Βουλευτού - υπάρχει και το ζήτημα της εκδικητικότητας για την κοινωνική δράση και το γεγονός ότι ένας εκπαιδευτικός καταγγέλλει ότι δεν πληρώνεται, για το γεγονός ότι ένας εκπαιδευτικός μπορεί να καταγγέλλει παραχαράξεις της εκπαιδευτικής διαδικασίας στο σχολείο του. Πρέπει να τονίσω, όμως, ότι δεν είναι όλα τα ιδιωτικά σχολεία ίδια. Σε πάρα πολλά ιδιωτικά σχολεία γίνεται δουλειά σοβαρή, όπως προβλέπεται από το Υπουργείο και τις οδηγίες του και υπάρχει σεβασμός στα δικαιώματα των εκπαιδευτικών, τα ανθρώπινα και τα επαγγελματικά.

Τέλος, ένα ζήτημα, που τέθηκε από τον Πρόεδρο της ΟΕΦΕ, ο οποίος μίλησε για την τηλεκπαίδευση και τις ταξικές διαφορές. Για την τηλεκπαίδευση, θα πρέπει να μας απαντήσει η ΟΕΦΕ, για ποιο λόγο, ενώ υπάρχουν εκατοντάδες καταγγελίες, ότι τα φροντιστήρια και τα κέντρα ξένων γλωσσών έθεταν τις επιχειρήσεις τους σε εικονική αναστολή, οι εκπαιδευτικοί, χωρίς να πληρώνονται και χωρίς να τους καταβάλλονται ένσημα από την επιχείρηση, δούλευαν με τηλεκπαίδευση;

Το δεύτερο. Οι ταξικές αντιθέσεις δεν καλύπτονται, όπως είπε ο Πρόεδρος της ΟΕΦΕ, όταν έχουμε περισσότερες εξετάσεις, αλλά αντιθέτως σ’ αυτές τις περιπτώσεις, έχουμε έναν ανταγωνισμό, όπου αυτός, που δίνει τα περισσότερα χρήματα, είναι αυτός, που έχει τη μεγαλύτερη δυνατότητα, για να περάσει στις πανελλαδικές εξετάσεις, οπότε το ζήτημα είναι να στρέψουμε το εκπαιδευτικό σύστημα, σε μια πιο ποιοτική κατεύθυνση και όχι σε μια κατεύθυνση ψευδούς εντατικοποίησης. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ, κύριε Χριστόπουλε.

Το λόγο έχει ο κ. Κυραϊλίδης.

**ΧΑΡΑΛΑΜΠΟΣ ΚΥΡΑΪΛΙΔΗΣ (Πρόεδρος του Συνδέσμου Ιδιωτικών Σχολείων - ΣΙΣ):** Τα ερωτήματα αλληλοκαλύπτονται, επομένως και οι απαντήσεις θα αλληλοκαλύπτονται και αυτές.

Απευθυνόμενος στην κυρία Χρηστίδου, θα έλεγα το εξής, αν και με κάλυψε, κατά πολύ η απάντηση του κ. Χριστόπουλου. Κάποτε στην Επιτροπή Μορφωτικών Υποθέσεων, όταν ήμουν μ’ ένα συνάδελφό σας, τον κ. Μηταφίδη, από το ίδιο Κόμμα με εσάς, μου εξιστόρησε πως ο ιδιοκτήτης του σχολείου τον έσωσε από σύλληψη την περίοδο της χούντας, όταν πήγαιναν κάποιοι στο σχολείο και απαιτούσαν να απολυθεί ο κύριος Μηταφίδης. Ο κύριος Μηταφίδης, λοιπόν, δεν απολύθηκε, όπως δεν απολύθηκαν και άλλοι αριστεροί εκπαιδευτικοί, που είχαν βρει καταφύγιο, την περίοδο της χούντας, στα ιδιωτικά σχολεία.

Ως εκ τούτου, η αξιολόγηση, που ζητάμε εμείς, δεν έχει να κάνει μ’ αυτά, που εσείς, προφανώς, έχετε κατά νου, έχει να κάνει, όμως, με τη σωστή κατανομή του προσωπικού και με το καλύτερο δυνατό αποτέλεσμα, που μπορούμε να προσφέρουμε στους μαθητές μας και μόνο αυτό.

Θα ήθελα να σας πληροφορήσω, κυρία Χρηστίδου, ότι υπάρχει εξαιρετικά μεγάλη κινητικότητα, μεταξύ των ιδιωτικών σχολείων. Δηλαδή, υπάρχουν πολλοί καθηγητές, που μετακινούνται από σχολεία σε σχολεία, γιατί παίρνουν μεγαλύτερο μισθό. Επομένως, εμείς κάνουμε το κυνήγι του καλού εκπαιδευτικού. Ελπίζω να σας κάλυψα.

Τώρα, θα ήθελα να απευθυνθώ στον κύριο Δελή, από το Κ.Κ.Ε.. Μιλήσατε για τιμωρητική αξιολόγηση και για σχολείο της αγοράς. Θα μου επιτρέψετε, κύριε Δελή, να πω, ότι όλα αυτά είναι λεκτικά πυροτεχνήματα, που προσφέρουν σύντομο εντυπωσιασμό.

Η αξιολόγηση είναι αξιολόγηση και έχει θετικά και αρνητικά αποτελέσματα. Τα θετικά αποτελέσματα μοιράζονται μέσα την εκπαιδευτική κοινότητα και γίνονται κατάκτηση όλων, τα αρνητικά ξαναμελετώνται, μέσα στην εκπαιδευτική κοινότητα και δίνεται η ευκαιρία, σε κάθε εκπαιδευτικό, να επαναπροσδιορίσει την παρουσία του, μέσα στο σχολείο. Από εκεί και πέρα, να μην κρυβόμαστε, πίσω από το δάχτυλό μας, σ’ αυτή τη ζωή, όλα αξιολογούνται από όλους μας. Όταν κάποιος εκπαιδευτικός κρίνεται ανεπαρκέστατος, θα πρέπει και να απομακρύνεται από το σχολείο. Είναι τόσο απλά τα πράγματα.

Τώρα, όσον αφορά την τηλεκπαίδευση, το live streaming - λέγοντάς το σε σωστά ελληνικά - την ταυτόχρονη διδασκαλία δια ζώσης και εξ αποστάσεως. Όντως, το έγγραφο του Υπουργείου Παιδείας, λέει «Δύναται». Τα ιδιωτικά σχολεία και δύνανται και θέλουν και το κάνουν, με τόλμη. Αλλά για να μην είμαστε υποκριτές, δεν υπάρχουν κάμερες μέσα στα σχολεία, ούτε στα ιδιωτικά, ούτε στα δημόσια. Ο εκπαιδευτικός, όπως έκανε μάθημα από το σπίτι του, κάνει και μέσα από την τάξη. Η κάμερα του υπολογιστή εστιάζει στον πίνακα και τον εκπαιδευτικό. Τα ιδιωτικά σχολεία έχουν φροντίσει και έχουν πάρει τη γραπτή συναίνεση των γονέων, έχουμε διασφαλίσει τα προσωπικά δεδομένα των μαθητών μας και των εκπαιδευτικών μας. Η οποιαδήποτε άλλη αντίδραση, που ακούω, κατά διαστήματα, από διάφορους, όπως ότι οι μαθητές θα μας βιντεοσκοπούσαν και ότι οι γονείς θα είναι παρόντες, κ.λπ. είναι υπερβολική. Έχουμε ενάμιση εκατομμύριο μαθητές, κυρίες και κύριοι. Πόσα παιδιά από αυτά τα ενάμιση εκατομμύριο θα μπουν στη διαδικασία να κάνουν όλο αυτό, που λέτε; Γιατί υποτιμάτε τόσο πολύ τα παιδιά, τους μαθητές; Πόσες οικογένειες είναι αυτές, που μεγαλώνουν, με τέτοιον τρόπο τα παιδιά τους; Υποτιμάτε και τις ίδιες τις οικογένειες. Και το χειρότερο είναι ότι υποτιμούμε και τους ίδιους τους εκπαιδευτικούς, όταν πιστεύουμε ότι δεν μπορούν να ελέγξουν την τάξη τους και δεν μπορούν να διατηρήσουν την ευπρεπή παρουσία όλης της εκπαιδευτικής διαδικασίας, μέσα στην τάξη.

Κύριε Δελή, στο τέλος, εκφράσατε έναν προβληματισμό και δηλώσατε ξεκάθαρα, ότι το Κ.Κ.Ε. δεν κάνει αγορά ψήφων από την ΟΛΜΕ, που πολλές φορές, σήμερα, μας επανέλαβε, ότι «είναι ο μεγαλύτερος συνδικαλιστικός φορέας του δημοσίου», ούτε από τη ΔΟΕ, που δήλωσε ο πρόεδρος της, εμμέσως πλην σαφώς ότι «είμαστε και εμείς εδώ, είμαστε 80.000 ψήφοι και προσέξτε» και ότι «κάποιοι άλλοι, Γιαλατζή, ίσως Αριστεροί, ψαρεύουν», αλλά εσείς δεν ψαρεύετε. Αυτό είναι κάτι, το οποίο εμένα δεν με αφορά. Το σύγχρονο σύνδρομο «Καζαντζίδη - Ξανθόπουλου», εμένα προσωπικά και το χώρο των ιδιωτικών σχολείων δεν μας αφορά και είναι προβληματισμοί, που πρέπει να λύσετε μέσα στην Αριστερά, γενικότερα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κουντούρης.

**ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης):** Σας ευχαριστώ πολύ, κύριε Πρόεδρε.

Ερωτήθηκα για το θέμα του εσωτερικού κανονισμού λειτουργίας των σχολικών μονάδων. Είπαμε ότι είναι απαραίτητος, ότι η λειτουργία του θα δράσει θετικά στη λειτουργία των σχολικών μονάδων, αλλά και γενικότερα, στην ομαλή αρμονική και υποδειγματική λειτουργία της.

Εμείς θεωρούμε υπερβολική την έγκριση από τον Διευθυντή Εκπαίδευσης και λέμε ότι η πολιτεία πρέπει να εμπιστευθεί τη σχολική μονάδα, η οποία θα διαμορφώσει το σχολικό κανονισμό, με βάση τις δικές της ιδιαιτερότητες, στο πλαίσιο πάντα της νομοθεσίας, αλλά και τις ιδιαιτερότητες, που αυτή γνωρίζει και, εν πάση περιπτώσει, θα είναι καλό και ως προς την αυτοτέλειά της αυτό, δηλαδή, δεν χρειάζεται για ό,τι αποφάσεις παίρνει η σχολική μονάδα, πάντα αυτές οι αποφάσεις να εγκρίνονται από κάποιο παραπάνω μονομελές ή συλλογικό όργανο.

Επίσης, θεωρούμε ότι ο εσωτερικός κανονισμός της σχολικής μονάδας θα πρέπει να συντάσσεται από το Σχολικό Συμβούλιο, γιατί από τον ν. 1566/85 έργο του Σχολικού Συμβούλιου είναι η εξασφάλιση της ομαλής λειτουργίας του σχολείου, με κάθε πρόσφορο μέσο. Άρα, λοιπόν, δεν μπορεί ο σχολικός κανονισμός να μην περάσει, μέσα από το Σχολικό Συμβούλιο. Αυτή είναι η άποψή μας.

Για το θέμα του προγραμματισμού και της αυτοαξιολόγησης των σχολικών μονάδων, πιστεύουμε ότι οι διαδικασίες αυτές, ως συλλογική και δημοκρατική διαδικασία του Συλλόγου Διδασκόντων, μπορούν να συμβάλλουν καθοριστικά στην ανάπτυξη κουλτούρας, αυτοβελτίωσης στις σχολικές μονάδες, στη βελτίωση της ποιότητας και της αποτελεσματικότητάς τους, καθώς και στη δημιουργία σχολείων κοινοτήτων μάθησης, γιατί αυτό πρέπει να είναι το ζητούμενο. Θα θέλαμε, όμως, να πούμε ότι είναι επιβεβλημένη για μας η αποδοχή, από πλευράς της πολιτείας, ότι η αξιολόγηση του εκπαιδευτικού έργου θα πρέπει να καλύπτει και όλα τα θέματα, που άπτονται της δικής της ευθύνης: Υποδομές, μέσα, προγράμματα σπουδών, βιβλία, χρηματοδότηση, τα οποία δεν αποτελούν ευθύνη των εκπαιδευτικών. Παράλληλα, η πολιτεία θα πρέπει να δεσμευτεί ότι θα εξασφαλίσει αυτά τα μέσα, τις διαδικασίες και τους πόρους, για να πραγματοποιηθούν οι βελτιώσεις και οι αλλαγές, που θα προτείνονται από τους συλλόγους διδασκόντων, στο πλαίσιο της αυτοαξιολόγησης της σχολικής μονάδας. Αυτά, όμως, δεν προβλέπονται από το σχέδιο νόμου.

Επίσης, ζητήσατε από το σχέδιο νόμου, από τους Συλλόγους Διδασκόντων, να βρίσκονται σε μια συνεχή κοινωνική και συμμετοχική διαδικασία, αλλά και σε συνεργασία με εξωτερικούς παράγοντες, χωρίς, όμως, να έχουν θεσμοθετηθεί συγκεκριμένες ρυθμίσεις, που αφορούν στο πλαίσιο υλοποίησης της, όπως για παράδειγμα, ο επαρκής χρόνος συνεδρίασης των Συλλόγων Διδασκόντων, τα επικαιροποιημένα καθηκοντολόγια. Αυτό θα είχε ως συνέπεια – και θέλουμε να θέσουμε αυτόν τον κίνδυνο, γιατί είναι υπαρκτός, κατά τη γνώμη μας – η διαδικασία της αυτοαξιολόγησης να οδηγηθεί, σε μια στείρα γραφειοκρατική διαδικασία, που θα συρρικνώνει κάθε νόημα αναζήτησης, δημιουργικής ανατροφοδότησης του περιεχομένου της εκπαιδευτικής διαδικασίας στη σχολική μονάδα.

Τέλος, οι ρυθμίσεις των άρθρων 33-35 δεν ενισχύουν την αυτοτέλεια των σχολικών μονάδων, αλλά αντίθετα, θεσμοθετείται ένας ασφυκτικός έλεγχος των σχολικών μονάδων, ο οποίος είναι βέβαιο ότι θα αδρανοποιήσει τις δημιουργικές δυνατότητες προσαρμογών, σχεδιασμού και αλλαγών, μέσα από πρωτοβουλίες των ίδιων των μελών της εκπαιδευτικής κοινότητας και θα οδηγήσει σε τυπική και γραφειοκρατική διεκπεραίωση των συμβατικών καθηκόντων. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Τον λόγο έχει ο κ. Τζιβελέκας.

**ΓΡΗΓΟΡΙΟΣ ΤΖΙΒΕΛΕΚΑΣ (Εκπρόσωπος των υφιστάμενων Προτύπων Σχολείων (Αναβρύτων, Βαρβακείου, Ζωσιμαίας, Ευαγγελικής, Ιωνιδείου) και Πρόεδρος Προτύπου Γυμνασίου Ιωνιδείου Σχολής Πειραιά):** Κύριε Πρόεδρε, ευχαριστώ. Λίγο την ανοχή σας, γιατί και στην πρωτολογία μου, ήμουν κάτω από πέντε λεπτά.

Είπε η κυρία Τζούφη ότι ευχαριστήσαμε την Υπουργό. Δεν πράξαμε αυτό. Ούτε κομματικοί παράγοντες είμαστε ούτε εκπρόσωποι Κομμάτων. Είμαστε γονείς, που αγωνιούμε. Η κυρία Κεραμέως, φέτος, είπαμε ότι μας δέχθηκε. Έφερε όλα τα μέρη στο τραπέζι. Άκουσε τις αιτιολογημένες προτάσεις μας, ένα πράγμα που η κυρία Τζούφη, πέρσι, σαν Υφυπουργός και ο κ. Γαβρόγλου δεν το έπραξαν. Μας έστειλε σε 4 συμβούλους και για ό,τι είχαμε αιτηθεί, μας απαντούσε «Είναι απόφαση Υπουργού». Δεν το λέω, για να αντιδικήσουμε. Εδώ θέλουμε σαν γονείς να καταθέσουμε την αλήθεια και μόνο την αλήθεια. Άλλος Υπουργός να ήταν στη θέση της κυρίας Κεραμέως και να έπραττε κατ΄ αυτόν τον τρόπο, τα ίδια θα λέγαμε. Οπότε, δεν ευλογούμε τα γένια κανενός.

Είπατε ότι είμαι υπέρ του «κόντρα μαθήματος». Κυρία Τζούφη, ίσως επειδή είμαστε μέσω τηλεδιάσκεψης, εμείς δεν καταθέσαμε αυτό. Καταθέσαμε ότι πιστεύουμε ότι είναι σωστό το «κόντρα μάθημα» να καταργηθεί και να συμπεριληφθεί συναφές μάθημα της κατεύθυνσης για την Γ΄ Λυκείου, για να έχει κύρος το μάθημα και οι εκπαιδευτικοί, που θα το διδάξουν. Ειδικότερα, λόγω του κορονοϊού, για τη φετινή Β΄ Λυκείου, να έχουν 4 μαθήματα. Αυτή η πρόταση, αν δεν κάνω λάθος, είναι δικιά σας. Αυτό καταθέσαμε.

Είπατε πως προάγεται η αριστεία με τις εξετάσεις στην Α΄ Γυμνασίου, όταν εμείς, ως γονείς, ζητούμε την κατάργηση των ενδιάμεσων εξετάσεων. Νομίζω ότι ξέρετε, να ξεκινήσω από το δεύτερο σκέλος, οι ενδιάμεσες εξετάσεις είναι σίγουρο ότι θα δημιουργήσουν ένα τοπικό και όχι ένα υπερτοπικό σχολείο. Άλλωστε, πρόκειται για ενιαία βαθμίδα, δευτεροβάθμια, γιατί πρέπει να τη χωρίσουμε στη μέση;

Τρίτον, η ενασχόληση των παιδιών θα ήταν η γενική Παιδεία; Σαφώς και όχι. Θα ήταν ο στόχος στο να περάσει στην Α΄ Λυκείου. Ότι είναι αντιπαιδαγωγικό; Και αν ισχύει, δυο λόγους, που θα μπορούσαμε να πούμε και τους γνωρίζετε. Οι εξετάσεις στην Α΄ Γυμνασίου, αντίθετα, στοχεύουν να εισέλθουν παιδιά, με ιδιαίτερη αντίληψη και μαθησιακή ικανότητα, που τελικό στόχο έχουν την αριστεία. Άλλωστε, εν μέσω πανδημίας, στα πάνελ των τηλεοράσεων ή τις συμβουλές, που θέλουμε να πάρουμε, από τους άριστους δεν τις παίρνουμε; Άμα είναι, να τους καταργήσουμε ! Αν είναι κάτι διαβολικό, επειδή ο διάβολος είναι κακός, ας τους καταργήσουμε ! Μπορούμε να συζητήσουμε τα πάντα.

Είπατε για επαγγελματικά λύκεια. Εμείς δεν μιλήσαμε για επαγγελματικά λύκεια, ούτε ποιος τα έφτιαξε, ούτε ποιος τα κατάργησε. Αυτό είναι το τελευταίο. Εμείς μιλήσαμε για «πρότυπα». Το πρότυπο δεν είναι κατ’ ανάγκην εξετάσεις. Είναι μια καινοτομία. Για πρότυπα αγροτικά σχολεία, τεχνικά και τα λοιπά, που να έχουν το κανονικό ωρολόγιο πρόγραμμα γενικής Παιδείας, αλλά να έχουν δημιουργία ομίλων μελέτης και εξειδίκευσης για τους μαθητές των σχολείων αυτών, με γνωστικό αντικείμενο τον αγροτικό ή τεχνικό τομέα, σε συνεργασία με τα αρμόδια πανεπιστήμια. Υπάρχει και εκεί ταλέντο. Δηλαδή, πρέπει να βγάλουμε 100.000 μαθητές από τα ΑΕΙ και το Πολυτεχνείο; Δεν υστερεί η κοινωνία σε τεχνικό κομμάτι, σε αγροτικό κλάδο; Δηλαδή, πρέπει να είναι εμπειροτέχνης ο αγρότης, κοντά στον πατέρα του; Γιατί να μην του δώσουμε το δικαίωμα, εάν θέλει να ακολουθήσει αυτήν την κατεύθυνση, να δει αν μπορεί να το εξασκήσει, από την Α΄ Γυμνασίου;

Ένα τελευταίο. Θα ήθελα να αναφερθώ στους εκπροσώπους των εκπαιδευτικών. Όπως ανέφερα και πριν, δεν είναι κάτι διαβολικό το πρότυπο. Είναι κοινωνικό αγαθό. Ο άριστος μπορεί να παράγει και 200 και 300 θέσεις εργασίας, με αυτό που θα βρει, θα ανακαλύψει ή θα ερευνήσει. Εμείς δεν θα μπούμε σε διάλογο διαφωνίας ή αντιπαράθεσης. Το μόνο που θα πούμε είναι ότι διαφωνούμε, με την άποψή τους, αλλά θα υπερασπιστούμε, μέχρι θανάτου το δικαίωμά τους να λένε την άποψή τους. Σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει ο κ. Γλένης.

**ΣΠΥΡΙΔΩΝ ΓΛΕΝΗΣ (Πρόεδρος της ΕΛΜΕ Πρότυπων Πειραματικών Σχολείων):** Ευχαριστώ. Θα ήθελα να ζητήσω να φτιαχτεί ο ήχος, γιατί οι προηγούμενοι δύο ομιλητές δεν ακουγόντουσαν καθόλου καλά. Φαίνεται ότι είναι κάποια μικρόφωνα ανοιχτά και δεν ακούγαμε.

Οι αλλαγές, που προωθούνται με τον καινούριο νόμο, είναι στη προς τη σωστή κατεύθυνση. Έχουν, όμως, ένα πρόβλημα εστιάσεων, πάρα πολύ. Στο διοικητικό κομμάτι, στην αποτίμηση των στόχων, στην αξιολόγηση και δεν φροντίζουν να λάβουν υπόψη πως θα συγκεντρώσουμε το κατάλληλο προσωπικό, που θα υλοποιήσει αυτήν τη πολιτική και τους στόχους αυτού του σχολείου. Η πρόθεση να κάνουμε το τρίπτυχο «στόχοι, αξιολόγηση και κίνητρα» είναι το εύλογο γι΄ αυτά τα σχολεία. Οπότε, εμείς θεωρούμε, ως πρώτιστο, ότι θα πρέπει πάλι, για να είναι και βιώσιμο αυτό το σχήμα και για να επεκταθεί και ο θεσμός των προτύπων, για να είναι ελκυστικό το σχολείο και για τους εκπαιδευτικούς. Πρέπει, οπωσδήποτε, να θεσπιστούν κίνητρα, το οποίο επιβάλλεται και από το ρόλο του σχολείου. Αφού οι υποχρεώσεις είναι αυξημένες, θα πρέπει να γίνεται και η αποτίμηση, θα πρέπει να υπάρχουν και αντίστοιχα κίνητρα. Αλλιώς, πώς θα υπάρξουν καινούργια σχολεία, ανεπτυγμένα; Μόνο με μια Υπουργική Απόφαση;

Ένα δεύτερο θέμα, είναι να προσεχθεί στη διοίκηση η μεγάλη διασπορά των αρμοδιοτήτων της. Εμείς θεωρούμε ότι αυτό θα είναι μεγάλο εμπόδιο και θα ότι πρέπει να γίνει συμπαγής ο τρόπος διοίκησης του σχολείου.

Εργασιακό καθεστώς. Ήδη, υπάρχει μια μέριμνα στις μεταβατικές διατάξεις, έχουμε και εμείς κάποιες προτάσεις. Πρέπει, οπωσδήποτε, να λυθεί για τους ανθρώπους, που είναι σήμερα, στα σχολεία. Γιατί, όπως ανέφερα, νωρίτερα, γίνεται μία προσπάθεια να λυθεί αυτό το πρόβλημα, αλλά πρέπει να ολοκληρωθεί, με τον καλύτερο δυνατό τρόπο. Θα ήθελα, επίσης, να πω – γιατί δεν το ανέφερα νωρίτερα – ότι ο περιορισμός των εκπαιδευτικών, που υποβάλλουν θέση για πλήρωση μόνο σε μια Περιφερειακή Διεύθυνση, είναι ένα έλλειμα. Θα μικρύνει πάρα πολύ τη δεξαμενή των συναδέλφων, που επιθυμούν να υπηρετήσουν σε κάποιο πρότυπο ή πειραματικό σχολείο και καλό είναι να αρθεί αυτός ο περιορισμός. Όλοι οι εκπαιδευτικοί πρέπει να έχουν δικαίωμα να υπηρετήσουν στο σχολείο, που επιθυμούν και εφόσον διαθέτουν τα προσόντα, θα μπορούν να κάνουν την αίτησή τους.

Το τελευταίο, που θα ήθελα να πω, είναι ότι εφόσον τελικά γίνεται αυτή η προσπάθεια - είναι η πρώτη φορά, που γίνεται μια σοβαρή προσπάθεια διαχωρισμού των πειραματικών σχολείων των πανεπιστημίων από τα πρότυπα - θα πρέπει τα πειραματικά σχολεία να έχουν τη δυνατότητα να επιλέγουν τους μαθητές, σύμφωνα με τους ερευνητικούς τους σκοπούς. Η εκπαιδευτική έρευνα δεν περιορίζεται μόνο στην επιλογή μαθητών, με το τυχαίο δείγμα. Εμείς π.χ. μπορεί να θέλουμε να μελετήσουμε τους αριστερόχειρες. Θα πρέπει να έχουμε τη δυνατότητα να συγκεντρώσουμε κάμποσους αριστερόχειρες στο σχολείο, για να κάνουμε την έρευνά μας. Αυτά θα πρέπει να προβλέπει ο νόμος, το ΕΠΕΣ, εφόσον προγραμματίσει κάποια έρευνα, να προτείνει και τον τρόπο επιλογής των μαθητών σύμφωνα, ξαναλέω, με τις μεθόδους της εκπαιδευτικής έρευνας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Μπουλμέτη.

**ΓΕΩΡΓΙΑ ΜΠΟΥΛΜΕΤΗ (Πρόεδρος της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής - ΠΟΣΕΕΠΕΑ):** Θέλω να χαιρετίσω τις θέσεις και τα ερωτήματα, που τέθηκαν, τόσο για την ειδική αγωγή, όσο και για τη σχολική βία και το σχολικό εκφοβισμό. Ως ΠΟΣΕΕΠΕΑ, συντασσόμαστε και με τη ΔΟΕ και με την ΟΛΜΕ και με την Ένωση Διευθυντών Σχολικών Μονάδων. Αυτό που ζητάμε από εσάς είναι να μας ακούσετε, γιατί εμείς εργαζόμαστε, στα δημόσια σχολεία. Εμείς ζούμε τις ανάγκες των μαθητών μας. Ως ΠΟΣΕΕΠΕΑ, έχουμε δηλώσει ότι είμαστε έτοιμοι να καταθέσουμε πρόταση, για την υποστήριξη του γενικού σχολείου, με τις ειδικότητες μας, όχι ευκαιριακά, αλλά με συγκροτημένο σχέδιο. Αυτό που εμείς λέμε ότι είναι η λύση, είναι μόνιμοι διορισμοί εκπαιδευτικών, ειδικού εκπαιδευτικού προσωπικού, ειδικού βοηθητικού προσωπικού στα γενικά σχολεία, ένταξη των μαθητών, με αναπηρία και ειδικές εκπαιδευτικές ανάγκες, με ισότιμη εκπαίδευση και καθολικό σχεδιασμό, διεπιστημονική και ολιστική προσέγγιση για την υποστήριξη εκπαιδευτικών, μαθητών και οικογενειών, για την ουσιαστική υποστήριξη της σχολικής κοινότητας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε, και κυρίως, ευχαριστώ πάρα πολύ τους φορείς, που ήταν τόσες ώρες μαζί μας και συνεισέφεραν τις προσωπικές τους απόψεις, τις θεσμικές απόψεις, την εμπειρία τους, την τεχνογνωσία τους. Βεβαίως, αναμένουμε, με ενδιαφέρον, να διαβάσουμε και τις γραπτές τοποθετήσεις των φορέων. Ευχαριστούμε, λοιπόν, θερμά για τη συνδρομή αυτή.

Επιγραμματικά, σε κάποια, που ακούστηκαν.

Για την ΟΛΜΕ. Με την ΟΛΜΕ έχουμε συναντηθεί, έχουμε συζητήσει θέματα, στα οποία συμφωνήσαμε. Για παράδειγμα, ακούσαμε τις σκέψεις τους, αναφορικά με τον όρο «εκπαιδευτικός εμπιστοσύνης». Όπως ξέρετε, αυτός άλλαξε. Ακούσαμε και συζητήσαμε θέματα, που αφορούν στα ΕΠΑΛ. Σε άλλα, βεβαίως, συμφωνήσαμε ότι διαφωνούμε, όπως για παράδειγμα, στα πρότυπα σχολεία.

Αναφορικά με την Τράπεζα Θεμάτων, εκεί νομίζω ήμουν σαφής και προηγουμένως. Ήταν η πρώτη χρονιά, όταν εφαρμόσθηκε η Τράπεζα Θεμάτων, που άλλαξαν και οι όροι προαγωγής και απόλυσης των μαθητών και εφαρμόστηκε ο αυστηρός μέσος όρος του 10 και του 8, σε όλα τα μαθήματα. Ήταν η πρώτη χρονιά, που είχε εφαρμοστεί αυτό και αυτό είναι, που οδήγησε, σε μια αύξηση της αποτυχίας των μαθητών.

Δεν έχω ακούσει τίποτα για το κομμάτι των ερευνητικών εργασιών, τις προσπάθειες, που κάνουμε, να διευρύνουμε τις μεθόδους αποτίμησης της προόδου των μαθητών. Αν έχετε σκέψεις επ’ αυτών, ευχαρίστως και εγγράφως να μας τις καταθέσετε.

Για τη ΔΟΕ, αναφορικά με τον αριθμό των μαθητών. Όπως ξέρετε, αυτή τη στιγμή, ο αριθμός των μαθητών στη Δευτέρα, στην Τρίτη, στην Τετάρτη, στην Πέμπτη, στην Έκτη είναι 25. Ο ίδιος αριθμός, λοιπόν, και στην πρώτη Δημοτικού και μειώθηκε, από το αρχικό σχέδιο, όπως επίσης μειώσαμε, σημαντικά, τον ελάχιστο αριθμό από 20 σε 15.

Επειδή έχουν γίνει κάποιες αναφορές στον κορωνοϊό και τι θα γίνει, πώς θα λειτουργούν τα τμήματα, θέλω να είμαι ξεκάθαρη. Ακολουθούμε, πάντοτε, τις οδηγίες των ειδικών. Ό,τι μας πουν οι ειδικοί, αυτό ακριβώς ακολουθούμε, αναφορικά με τη σύνθεση των τμημάτων. Άρα, εάν τυχόν - το απευχόμαστε - τον Σεπτέμβριο, έχουμε την ανάγκη και μας συστήσουν οι ειδικοί να πάρουμε ειδικά μέτρα, θα ακολουθήσουμε τα ειδικά μέτρα. Αυτή τη στιγμή, είμαστε αισιόδοξοι, φαίνεται να έχουμε περάσει τον κάβο, αλλά πάντοτε πρέπει να είμαστε προσεκτικοί και να διατηρούμε, να προσέχουμε πάντα τα μέτρα προστασίας και πρόληψης, που έχουν υπαγορεύσει οι ειδικοί.

Για τις δεξιότητες και για το ποιος τις διδάσκει. Το έχουμε συζητήσει αυτό, εκτενώς, και στις συζητήσεις μας με τη ΔΟΕ. Έχουμε πει στο Νηπιαγωγείο ο νηπιαγωγός, στο δημοτικό ο δάσκαλος. Έχουμε υπάρξει, νομίζω, πολύ σαφείς σε αυτό το σημείο.

Αναφορικά με τις δραστηριότητες στην αγγλική γλώσσα, από το Νηπιαγωγείο, νομίζω το συζητήσαμε και στη δια ζώσης συνάντησή μας. Δείτε τα στοιχεία της «Ευρυδίκης», δείτε πόσες είναι οι χώρες για τριών και άνω. Είναι δεκατρείς, με δεκατέσσερις οι χώρες, δείτε τα τελευταία στοιχεία της «Ευρυδίκης».

Για τον ΣΙΣ, τον Σύνδεσμο Ιδιωτικών Σχολείων. Θα ήθελα, με μεγάλο ενδιαφέρον, κύριε Κυραϊλίδη, να ακούσω τις προτάσεις σας για περισσότερη αυτονομία, περισσότερη ελευθερία. Εδώ είμαστε να καταγράψουμε τις σκέψεις σας και να τις επεξεργαστούμε.

Αναφορικά με την αύξηση των ωρών στα Αγγλικά και στην Πληροφορική. Και τα δύο γίνονται. Αυτές οι αλλαγές δεν είναι όλες εμφανείς ακόμη, διότι όπως ξέρετε, οι αλλαγές στα ωρολόγια προγράμματα Γυμνασίου και Λυκείου γίνονται, μέσω Υπουργικών Αποφάσεων και όχι μέσω νόμου. Πάντως, είναι δύο τομείς και η Πληροφορική και οι ξένες γλώσσες, εν γένει, που ενισχύονται, μαζί με τα κλασικά γράμματα, μαζί με τη Φυσική Αγωγή. Είναι οι τομείς, που έχουμε ήδη αναφέρει στο δημόσιο διάλογο και η Υφυπουργός και εγώ, αναφορικά με την ενίσχυση των συγκεκριμένων τομέων.

Καταγράψαμε την πρότασή σας και είναι μία, την οποία επεξεργαζόμαστε, αναφορικά με το ενδεχόμενο τα πανεπιστήμια και οι επιμέρους σχολές και τμήματα να ορίζουν έναν ελάχιστο βαθμό, για συγκεκριμένα μαθήματα, για παράδειγμα, το Πολυτεχνείο να λέει ότι απαιτεί Χ βαθμό στα Μαθηματικά. Είναι κάτι, το οποίο επεξεργαζόμαστε, μαζί με τον Υφυπουργό, τον κύριο Διγαλάκη.

ΟΙΕΛΕ. Αναφερθήκατε σε καταγγελίες, για αδήλωτους εκπαιδευτικούς. Έχουμε πει, επανειλημμένα, σας ζητούμε να μας καταθέσετε συγκεκριμένα στοιχεία. Θέλουμε να τα διερευνήσουμε αυτά, ένα προς ένα. Εάν υπάρχουν συγκεκριμένα στοιχεία, θερμή παράκληση, στην κυρία Υφυπουργό, συγκεκριμένα στοιχεία να κατατεθούν στο Υπουργείο Παιδείας, για το πού υπάρχουν αδήλωτοι εργαζόμενοι. Σας το έχουμε πει, δια ζώσης, στις συναντήσεις μας, θα εφαρμόζουμε, απολύτως το νόμο, κατά γράμμα. Συνεπώς, θέλουμε να ξέρουμε, ακριβώς, εάν υπάρχουν καταγγελίες συγκεκριμένες, θέλουμε να τις εξετάσουμε αμέσως. Συνεπώς, θερμή παράκληση, να μας τις καταθέσετε τις συγκεκριμένες καταγγελίες.

Επίσης, για το θέμα των διερευνητικών εργασιών, δεν άκουσα κάποιο σχόλιο και εκεί θα μας ενδιέφεραν πολύ οι απόψεις σας, από την εμπειρία σας και στο πλαίσιο της ιδιωτικής εκπαίδευσης.

Για τους διευθυντές και για τον κύριο Κουντούρη. Αναφερθήκατε σε ψυχολόγους και κοινωνικούς λειτουργούς. Έχουμε καταθέσει, κύριε Κουντούρη, ένα αίτημα για 46 εκατομμύρια ευρώ, μέσω ΕΣΠΑ, ακριβώς για την πρόσληψη ψυχολόγων και κοινωνικών λειτουργών στα σχολεία, ενώ, όπως ανέφερα και προηγουμένως, έχουμε προχωρήσει στους μόνιμους διορισμούς στην εκπαίδευση και στην ειδική αγωγή και στη γενική εκπαίδευση.

Οι της ειδικής αγωγής ολοκληρώνονται πολύ σύντομα, καθώς και της γενικής εκπαίδευσης, το ΑΣΕΠ έχει καταβάλει και στους δύο τομείς τεράστιες προσπάθειες, υπό αντίξοες συνθήκες και προχωρούν και εκεί, με τον πάρα πολύ μεγάλο αριθμό των υποψηφίων.

Για την ΕΛΜΕ Προτύπων, θα ήθελα να ζητήσω, ει δυνατόν, να μας στείλουν εγγράφως, τι ακριβώς εννοούν για τη μεταβατική διάταξη, αναφορικά με το προσωπικό. Μας ενδιαφέρει πολύ. Έψαξα αυτά, που μας έχετε στείλει. Θερμή παράκληση, αν μπορείτε να μας στείλετε τη συγκεκριμένη διάταξη, που προτείνετε, για να την εξετάσουμε, αναφορικά με το νομοσχέδιο και τις συγκεκριμένες διατάξεις των μεταβατικών, για τα πρότυπα σχολεία.

Για την ειδική αγωγή, πέρα από το γεγονός ότι νομίζω κάναμε πράξη κάτι, το οποίο δεν έχει γίνει ποτέ στην ιστορία, δηλαδή, μόνιμοι διορισμοί στην ειδική αγωγή, το οποίο είναι μία έμπρακτη στήριξη σ΄ αυτόν τον τόσο ευαίσθητο κλάδο, πέρα από αυτό, έχει γίνει και κάτι άλλο. Έχει ξεκινήσει μια προσπάθεια, σε επίπεδο Πρωθυπουργού, στο γραφείο Πρωθυπουργού, το εθνικό σχέδιο δράσης για τα δικαιώματα ατόμων με αναπηρία. Μια προσπάθεια της οποίας ηγείται ο Υπουργός Επικρατείας, ο κ. Γεραπετρίτης. Μια προσπάθεια, που έχει πάρα πολλές πτυχές και νομοθετικές και άλλες δράσεις, για την ουσιαστική ενίσχυση των ατόμων με αναπηρία.

Αναφορικά με το Σύλλογο Γονέων έχει γίνει συνάντηση, με την πολιτική ηγεσία και μάλιστα, στις 27 Μαΐου 2020, με τη Γενική Γραμματέα, έχει γίνει συνάντηση και πάντοτε είμαστε ανοιχτοί στο διάλογο και τώρα, άμα θέλετε. Είμαστε πάντοτε ανοιχτοί στο διάλογο.

Αναφορικά με τη Σύνοδο των Πρυτάνεων, θα ήθελα να επισημάνω - ευχαριστώ πολύ την κυρία Βιτσιλάκη - ότι οι ίδιοι οι πρυτάνεις είναι που επέμειναν και σωστά και συμφωνήσαμε, με την ίδρυση των ξενόγλωσσων προγραμμάτων. Και μάλιστα, αυτό εντάχθηκε, στο πλαίσιο της συνεργασίας, που έχει ξεκινήσει, με τα αμερικανικά πανεπιστήμια, για την οποία ευχαριστώ θερμά όλη τη Σύνοδο και το Προεδρείο, ειδικότερα, το οποίο έχει συνδράμει, με καθοριστικό τρόπο, σε αυτήν τη συνεργασία.

Να πω εδώ, ειρήσθω εν παρόδω, επειδή ειπώθηκε κάτι από την Αξιωματική Αντιπολίτευση, για το πόσο σημαντικό είναι αυτό το θέμα των ξενόγλωσσων προγραμμάτων. Είναι πάρα πολύ σημαντικό, κυρία Τζούφη. Είναι πάρα πολύ σημαντικό να έχεις το Harvard, το Princeton, το Berkeley, το Columbia, το Jonh Hopkins, όλα αυτά τα πανεπιστήμια, τα κορυφαία αμερικανικά πανεπιστήμια, να θέλουν να συνεργαστούν με τα δικά μας ελληνικά πανεπιστήμια, με τα δικά μας εξαιρετικά πανεπιστήμια. Το λιγότερο, που μπορούμε να κάνουμε, είναι να φροντίσουμε το θεσμικό πλαίσιο, για να μπορεί ακριβώς αυτή η συνεργασία να λάβει σάρκα και οστά.

Αυτό, λοιπόν, ακριβώς κάνουμε. Θωρακίζουμε το πλαίσιο. Φέρνουμε αυτές τις διατάξεις, προκειμένου να δώσουμε τη δυνατότητα, για να γίνει η χώρα μας ένας φάρος γνώσης. Να γίνει ένα διεθνές εκπαιδευτικό κέντρο. Να ενισχυθεί η εξωστρέφεια των εξαιρετικών πανεπιστημίων μας και να προχωρήσουν αυτές οι συνεργασίες, με κορυφαία πανεπιστήμια, όχι μόνο της Αμερικής, αλλά και της Ευρώπης, όλου του κόσμου. Είμαστε ανοιχτοί σε συνεργασίες και έχουμε την τύχη να έχουμε εξαιρετικά πανεπιστήμια και εξαιρετικό ανθρώπινο δυναμικό, το οποίο συμμετέχει ενεργά, σε αυτήν τη διαδικασία.

Εμείς, λοιπόν, ως Κυβέρνηση, θα κάνουμε ό,τι χρειαστεί, προκειμένου να δώσουμε το πληρέστερο δυνατό πλαίσιο, για να πραγματοποιηθούν αυτές οι συνεργασίες.

Ευχαριστώ και πάλι πάρα πολύ όλους τους φορείς για τη συνδρομή τους. Ο διάλογος συνεχίζεται. Θα αναμένουμε τις γραπτές προτάσεις σας. Θερμή παράκληση όσο πιο συγκεκριμένες είναι, επί συγκεκριμένων διατάξεων, οι τροποποιήσεις, που προτείνετε, τόσο πιο χρήσιμες θα είναι σ΄ αυτά τα στάδια της κοινοβουλευτικής διαδικασίας. Ευχαριστώ πολύ και πάλι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Υπουργό.

Το λόγο έχει ο κ. Διγαλάκης, ο Υφυπουργός Παιδείας και Θρησκευμάτων.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Πραγματικά, ο κλάδος του ειδικού διδακτικού προσωπικού, οι ΕΔΙΠ, οι ΕΤΕΠ, οι ΕΕΠ κ.λπ. μαζί με τους καθηγητές, μαζί με το διοικητικό προσωπικό, είναι όλοι στυλοβάτες του ελληνικού πανεπιστημίου. Στο πλαίσιο της διαβούλευσης, συναντήθηκα μαζί τους, συζητήσαμε, τους εξέφρασα το σκεπτικό, πίσω τη διάταξη της πρυτανικής εκλογής, αλλά συζητήσαμε και θέματα, που ταλανίζουν τον κλάδο τους και στα οποία εμείς θα δώσουμε λύση.

Θα τοποθετηθώ, αναλυτικότερα, στη συζήτηση επί των άρθρων, καθώς το θέμα των πρυτανικών εκλογών, δεν το έθιξα αναλυτικά, χθες, επικεντρώθηκα στα άλλα δύο θέματα, ξενόγλωσσα και μετεγγραφές, οπότε, εκεί θα αναφερθώ, αναλυτικά, στο θέμα των πρυτανικών εκλογών και όσον αφορά την ηλεκτρονική ψηφοφορία, αλλά και όσον αφορά το σκεπτικό, πίσω από το εκλεκτορικό σώμα.

Αυτό, όμως, που ήθελα να πω εδώ, σε αυτή τη συνάντηση, στη συζήτηση με τους φορείς, είναι ότι τιμάμε όλους τους κλάδους, όλους τους φορείς του ελληνικού πανεπιστημίου. Η συμμετοχή τους στα όργανα διοίκησης θα συνεχίσει να υφίσταται και με το νόμο - πλαίσιο, που θα φέρουμε, σε μεταγενέστερο στάδιο, στα ανώτατα όργανα διοίκησης και στη Σύγκλητο και στις συνελεύσεις σχολών και των τμημάτων. Υπάρχει μια συγκεκριμένη φιλοσοφία και ένα σκεπτικό, γύρω από τις διατάξεις εκλογής πρύτανη, που αυτό δεν σημαίνει ότι υποτιμάμε τις υπόλοιπες κατηγορίες προσωπικού του ελληνικού πανεπιστημίου. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Διγαλάκη.

Ολοκληρώθηκε η δεύτερη συνεδρίαση της Επιτροπής μας. Σας θυμίζω ότι η τρίτη συνεδρίαση, με την κατ΄ άρθρον συζήτηση, θα γίνει σήμερα το απόγευμα, μετά τη λήξη της συνεδρίασης της Ολομέλειας, στην Αίθουσα της Ολομέλειας.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. αρόντες ήταν οι Βουλευτές κ.κ. Παρόντες ήταν οι Βουλευτές κ.κ. Ανδριανός Ιωάννης, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Παπακώστα-Παλιούρα Αικατερίνη (Κατερίνα), Σκόνδρα Ασημίνα, Στυλιανίδης Ευριπίδης, Στύλιος Γεώργιος, Τζηκαλάγιας Ζήσης, Φωτήλας Ιάσων, Αναγνωστοπούλου Αθανασία (Σία), Βερναρδάκης Χριστόφορος, Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Ασημακοπούλου Σοφία - Χάιδω, Μπούμπας Κωνσταντίνος και Σακοράφα Σοφία.

Τέλος και περί ώρα 16.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**